
U dvorima Matija Milinovića 

I 

Bilo je to 1829. Matij Milinović odlučio je ženiti sina Antu i pripre¬ 
miti mu ložnicu kakve u čitavoj župi nije bilo. Vrijeme je za ženidbu. Ro¬ 
dio se 29. studenoga 1800. Često gaje put nanosio u Omiš, više u Imotski, 
pa je vidio kako se u gradu živi. Uvjerio se da bi i on dio gospodskoga ži¬ 
vota mogao prenijeti u svoje Opanke. Ne trebaju mu velike primaće sobe, 
opremljene bogatim pokućstvom, ni postelje od ebanovine i drugoga dra¬ 
gocjenoga drveta. Pametan je Mate pa će urediti kuću da može primiti i 
najotmenijega gosta, a opet neće smetati životu kakav se provodi u selu. 

Godina rodila, hambari puni žita. Malo manje od stotinu oka pohra¬ 
nio je u svoja spremišta. Štogod će ostati za potrebe kuće i obitelji, jedan 
dio otjerat će na pazar u Omiš i Imotski pa poravnati ostalo. 

Doveo je zidare s Poda i Gornjega Prološca, jer su nadaleko poznati 
kao dobri klesari, koji su kadri i najtvrđi imotski vapnenac obraditi po mi¬ 
loj volji, i poredati ga kako to samo oni znaju. Zapalio čovjek klačinu. 
Dvadeset je ljudi bilo uposleno dok se sasjekla šuma u ogradi, iskopala 
rupa, snijela drva i sve složilo u suhozidinu, koja se za tri dana pretvori¬ 
la u živi klak. Kamenje je prokušano, drvlje je grabovo i jasenovo, radne 
snage bilo dosta. Trpali su bez prestanka danju i noću dok Pere Batinić 
nije rekao dosta. Uzeo je u svoje ruke sagorjeli kamen, rastvorio ga pred 
Matom pa će zadovoljno: 

- Evo ga, gazda, jesi li zadovoljan? Bijeli se i cijepa kao sir. Svi 
turski i mletački topovi neće srušiti kulu čije će kamenje biti s ovim 
zaliveno. 

Nije Matij Milinović od čitave klačine prodao ni tovara. Sva je oti¬ 
šla u gradnju nove kuće. Bilo je muke dok se klak zagasio. Posrećila suha 
vremena pa konji, koji su u vrećama prenosili pogibeljan teret nisu patili. 
Nema gore stvari nego kad vlaga pretvori prašinu od klaka po konjskim 
sapima te počne dimiti s njihove kože kao da zeleno granje gori na komi¬ 
nu. Cijela je čatrnja vode otišla dok se živi klak pretvarao u bijelu kašu. 

Kuća je rasla i dizala se dok nije postala lijepa kula pokrivena velikim 
kamenim pločama. Iz Kamenjaka, Medova Doca, Žeževice, Šestanovca, 
Katuna i Ciste dolazili ljudi vidjeti Kulu Matija Milinovića, kako su je naz¬ 
vali dok se gradila. Slično, ah ne jednako, moglo se vidjeti u zapuštenim 
kulama turskih begova i aga. Urumbegova kula ne može se mjeriti s njome! 

Matij je na boju napravio tri sobe. U zapadnu se ulazilo preko sola- 
ra. Odredio ju je za sina fra Jakova. 


5 



— Kad dođe u rod, neka se ima gdje odmoriti - tumačio bi prija¬ 
teljima - jer se ne pristoji misnicima miješanje s ostalom čeljadi za noćno¬ 
ga odmora. Sa sjevernoga se dvorišta kroz jedan ulaz uhodi u druge dvije 
sobe. Mate ih je povezao vratima. U prvoj će spavati djeca, u drugoj će ima¬ 
ti svoj mir on i njegova Anica. Kako je prizemlje naslonjeno na uzvisinu 
sjevernoga dvorišta, za tavan nisu trebale stepenice. Sobu, određenu za 
fra Jaku, prepustio je Mate preko godine sinu Anti. Mladić je za ženidbu 
pa mu treba posebna prostorija. Dva - tri puta godišnje, kad navrati fra 
Jako, Ante će se snaći. 

Ante se čitavu noć prevrćao s jedne strane na drugu. Lagani šuštanj 
slamnice, pod teretom mladenačkoga tijela, oživio je i čuo se u susjed¬ 
noj sobi. Rijetko je Ante imao nemirnu noć kao ovu. Mlad je i zdrav. Smr¬ 
tni je radnik pa čim k postelji, padne u nju kao klada i odmah zaspi kao 
dupin. Noćas nikako san na oči. More ga brige, ali slatke. Baš takve mogu 
teže uzrujati nego kad piadnu na dušu one teške, neprijatne. Ponoć je, 
on se stalno prevrće, zaspi, budi se. Kad ga san prevari, prene ga i probudi 
pomisao na sutrašnji dan. Pred očima mu je zaručnica, njezina kuća u 
Katićima, vjenčanje. Sve ga to časovito obraduje, prebaci na drugu stranu 
i ponovno ubaci u ugodan san. Tada zaboravi na sve ljudsko i zemaljsko. 
Opet ga prene podsvjesna misao na trgovine u Imotskome gdje će sutra 
kupovati potrepštine za vjenčanje. Sve je to u snu izobličeno, obučeno u 
drukčije ruho i nije onako kako je u stvarnosti. Svu noć miješao mu se san 
s javom. 

Pijetli se nekoliko puta javljahu. Dobro ih je čuo. Prepoznao je glas 
svoga crvendaća u dvorištu. Najjači mu je kad se zora budi. Znao je Ante 
da mu treba ustajati. Razgrnuo sukanac, raširio ruke, protegnuo se, zije- 
vnuo i duboko uzdahnuo, potom obujmio lice, nekoliko ga puta dlanovi¬ 
ma protr’o, ponovno ruke raširio, sklopio, prekrstio se i s postelje digao. 
Napipao je hlače pa poče tražiti opanke. Jedan je pronašao, a za drugim 
je dugo pod posteljom rukom mahao. U takvim je trenucima čovjek kao 
u plavoj izmaglici kad mu se čini da još traje noć, a opet kao daje nastu¬ 
pio nov dan. Pred očima mu sablasne sjene koje u zimsko doba oko 5 
sati nekako poskakuju, jer u sve udove udara hladnoća i neugodnost. 
Tad se u sobu zalijeću odbljesci s tamnih oblaka koji se razgone nad sa¬ 
mim prozorom, njihove mrlje plove po stropu i podu kao pred kišu. La¬ 
gano je opškrinuo vrata ne želeći da se probudi ostala čeljad. 

Mladi Ante Milinović stoji na solariću i gleda u noć. Već je pet sati 
a nigdje nikakva života. Čuo je kako se u kokošinjcu kokoši pomakoše. 
Do svete Kate tek je nekoliko dana. Tada je u Opancima ljuta zima. Grize 
u zoru i zavlači se kroza svaku rupicu na odijelu i svaku poru kože. Gle¬ 
da Ante kako blijedi uštap zalazi za planine Mosora na zapadu. U samoj 


je košulji. U žilama mu kola zdrava mladenačka krv pa se i sama studen 
odbija od gromade mladića kakav je Ante. Skoknuo je do čatrnje, nalio 
kamenicu i popljuskao užareno lice. Kad se vrelo s hladnim sastalo, lice 
mu postade glatko i crveno kao izbrušen mramor. 

Lagano se vratio u sobu. Osvijetlio ju je s voštanicom što mu služi 
za najhitnije potrebe. Ne štedi toliko nju koliko kutijicu žigica koju mu 
je podario brat fra Jako. Do voska nije teško doći, ali do čudesnih žigica 
nije lako. Hlače su mu od lagana sukna, navukao je guču koju mu tetka 
oplete od domaće vune, zaodje se kuparanom, opasa crvenim svilenim 



pašom i metnu kapu na glavu. Ispod slamnjače je izvukao novčanik, str¬ 
pao ga u džep i krenuo prema staji. Čim on na vrata, zarza Vranac koji 
prepoznaje korake pa i dah svoga gospodara. Naučio je u svitanje nositi 
ga u Imotski, Omiš i Makarsku. Veselio se krasnu sedlu i otmjenim uzda¬ 
ma, kao da je znao spojiti svoju gizdavost s ponosom sama jahača. Sagnuo 
bi glavu kad bi se stajska vrata otvarala sa sunčanim izlaskom, kao da je 
razumio da mu je taj dan kola povlačiti ili ralicu i plug potezati. Ante je 
po pameti u mraku osedlao konja, izveo, upao mu u sedlo i uputio se pre¬ 
ma Imotskome. 

2 . 

Kroz Katićev zaselak 

Noć je za svakoga jednaka u svojemu zahtjevu da sve izjednači. 
Ustrajna je i u svojoj crnoj ljubavi kojom želi zaogrnuti čitav svijet. Uporna 
je da svjetlu ukrade barem dio stvarnosti, jer kad je sama, onda je potpu¬ 
na u svojoj cmoći. Velik dio ljudskoga roda zaljubljen je u noćnu tamu jer 
mu omogućuje ući u se i o sebi razmišljati, ali i pod njezinim okriljem is¬ 
kazati niži, slabiji dio ljudske naravi. 

Ovaj jutrošnji mrak pomogao je mladoženji Anti ući u se i zrelije 
se suočiti s onim što je pred njim. Uvijek se čuvao da ga noć ne bi uva¬ 
lila u provalije ljudskih slaboća i nesavršenosti. Dok njegov Vranac bira i 
traži gdje će kopitom među žive stijene, od kojih je sazdan seoski put, on 
razmišlja. Prepustio se vjernomu konju neka ga nosi zemaljskom oputi- 
nom, dok njegove misli lete, lebde po nebeskim daljinama. Kad Vranac 
tržne po neravnom kamenjaru, Ante se vraća k sebi i prizemljuje svoju 
dušu. Nije ni zapazio da je počelo svićati i daje Vranac davno pregazio 
Vlaku i počeo se penjati prema Katićevim kućama. Nije mu to prvi put 
daje istim putom pronio gospodara do odabranice Antina srca. 

Do jutros mu se činilo daje daleko njegovo vjenčanje. Jutros, kad se 
zaputio u Imotski kupiti odijelo za svečani dan, otvoriše mu se oči kao 
nikada prije. Mislio je on o tome, ali uvijek kao u kakvu bunilu, kao u če¬ 
mu čarobnu što mladenačka mašta kiti, uvećava, prebacuje, nadovezuje. 
Jutros se prepao sama sebe. Osjetio se slabićem pred onim što ga čeka. 
Postat će mužem. Primit će u zagrljaj jedno živo biće koje ima dušu kao i 
on, što osjeća kao i on, što traži životnu sreću kao i on, ali u njegovu za¬ 
grljaju. Tek sada je osjetio da ženidba nije kita cvijeća, niti svadbeno ve¬ 
selje. Sve to začas uvene i nestane. Ženidba ostaje trajna, životvoma sve 
do smrti. Ona nosi sobom mnogo toga duga, zagonetna, teška. Sjetio se 
života svojih roditelja pa je jutros pred dvorima odabranice Anice zaklju¬ 
čio da ženidbom mladi čovjek prima na sebe velike odgovornosti, splete¬ 
ne od radosti i žalosti. Dakle, pred njim je neizvjesnost. Ta čovjeka mora 
zamisliti, uozbiljiti. Toliko toga ovoga zimskoga jutra proletje dušom Ante 
Milinovića da se trgnuo kao iza sna i osjetio kako mu je prste skvrčila lju¬ 
ta slana koja je zabijeljela čitav kraj. 

— Ne bojim se života! — sam je sebi rekao dok sjahavao s konja 
pred kućom Ivana Katića - Pomoći će Bog svoga Antu! 

Ana, najstarija kći Ivana Katića, nadala se Antinu dolasku. Znala je 
da će podraniti jer su zimski dani kratki, a do Imotskoga ima dosta proja- 


hati. Ni ona nije ovu noć provela u mirnu snu. Tek sada, kad se sve privelo 
ka kraju, i ona je počela ozbiljno shvaćati majčine pripomene. Bile su če¬ 
ste i ozbiljne. Rastapale se u mladenačkoj ljubavi pa je Ana smatrala da 
je daleko od nje svaka odgovornost i poteškoća. Što se više približivao dan 
njihova vjenčanja, njezino se biće pretvaralo u nešto što do sada nije ona 
bila. Ni sama ne može to iskazati riječima. Ipak je u ovim trenucima jača 
od Ante, iako je on tijelom gorostas, a ona sitna djevojka. Ljubav trajno 
bdi u njezinu srcu, pokriva sve što je teško, a ne prestaje očekivati radosti 
koje joj donosi. Kad je s majkom razgovarala o majčinstvu, obiteljskome 
životu, o bremenima koje to nosi sa sobom, osjetila bi uzbuđenost i pro¬ 
tivljenje, ali bi se odmah vratila k zdravim mislima i u sebi raspravljala: 

„Ljubav je nebeski dar, i ja joj se ne bih mogla protiviti pa bilo mi 
ne znam kako teško u životu. Ne bih mogla sagnuti glavu pred tim pojmom 
koji blaži zamršenost staza kojima korača moja duša. Ante je moj zaru¬ 
čnik. On je ta zlatna nit, ta draga sveza koja sama od sebe traži daje mo¬ 
triš. Tad zapažaš da skladu te sveze pomažu sve raznobojnosti ostalih niti, 
jer ona zlatna ne bi mogla ostati sama domaćicom u našemu životu. Kad 
susretnem Antu i njegov osmijeh, primam objeručke teret koji on sam ne 
bi mogao u životu nositi.” 

Ankica se zadubla u teške ozbiljne misli, i dok je hranu sipala koko¬ 
šima, nije zapažala kako se guraju koja će prije dohvatiti zrno, ni kako je 
pijevac spustio krilo do zemlje verući se između njih i kohoćući visoko 
uzdignute glave, sasvim zadovoljan što je živ i nije svrštio u čijemu loncu. 
Sunčane se zrake pokazale iza Vilenjaka kao prethodnice velike sunčane 
lopte koja će za kratko izmiljeti. 

Iza sanjarenja prenu Anu konjski kas. Znala je da je to Vranca nje¬ 
zina zaručnika. Dolazio je iz udoline s istočne strane. Katićeve su kuće 
na uzvisini podalje od Rimskoga puta. Smjestile se u mekanu uvalicu pri 
vrhu brda koje ih čuva od naleta bure, U ovome je kraju ljuta i nemilo 
šiba sve živo i neživo. Pogled je bacila prema Lovreću i Opancima. Oči joj 
časkom preletješe prostranu visoravan kroz Cistu i Biorine pa se zaustavi- 
še na dalekome Mosoru koji se u padinama spušta prema Cetini. Srce je 
Ani zadrhtalo kad ugleda obrise svojega dragana. Smela se i stoji nepo¬ 
mično. Oči joj se zacaklile, a suze same potekoše niz lice. Nije joj smeta¬ 
la razlika u godinama. Zaručnik je 11 godina stariji od nje. Ante je prošao 
Donjaše, mimoišao Zidinare i stigao u Gornjaše. Trenom se prebacio s ko¬ 
nja, svezao ga za mladi jablan uz koji se raširila velika zerdalija. Zastao, 
pogled upro u dragu pa začuđeno pita: 

— Što je? Zašto suza na oku? 

Učinio je to više zbog sebe nego Ane, jer je i njegovo oko samo od 
sebe zasuzilo. Stidio se muške suze pa je pozornost svratio na Aničinu. 


8 


9 



Spajalo ih je nešto nutarnje tajnovito, neka čudna sila koja nema vanjski 
obujam niti vidljivih obrisa, ali ima snagu pokrenuti srca i uzbuditi najtvr¬ 
đega gorostasa. 

Mladić se zaleti prema djevojci koja stoji kao ukopana, njezine dlane 
stisnu u svoje šake, pa tresući njima svom muškom snagom, u djevojčinim 
očima čita nešto što se napisati ne da. 



Seoska kuhinja za vrijeme djeunjstva fra Šimuna Milinoviea 


Anica je jedna od onih djevojaka što neprimjetno prolazi pored nas 
i kroza život. Ako ih se dobro zagleda, imaju u sebi više čara od bilo koje 
razvikane ljepotice. Zagrljeni uđoše u kuću poštenoga i poznatoga Ivana 
Katića. Prizemna je, visoka krova pod kojim kućna čeljad nalazi noćni 
odmor. Ulazi se preko solara s istočne strane. U prizemlju je preko dana 
zborno mjesto gdje se stvaraju odluke, zapovijeda, troši Božji blagoslov s 
njiva i vinograda, priča o slavnim junacima uz žalovitu svirku vješta guslara. 

Čeljad se razigrala u veseloj dobrodošlici i ugodnu korisnu razgovoru. 
Na kominu je plamsala suha grabovina. Dim je kovitlao iznad njihovih 
glava, ostajao visoko iznad plamena pa nije palio niti izazivao jalove suze. 

Ante je napustio Katiće i zaputio se prema Imotskome. Vodio je 
Vranca za uzde. U štropotu konjskoga kasanja nestade njegovih koraka 
dok je prolazio uz Katićev bumar i Duboki dolac spuštajući se prema Rim¬ 


skomu putu. Bilo mu je lakše. Zimsko zubato sunce razblažilo mu dušu, 
a ozbiljne teške misli ostadoše u Ivanovoj kući. Pogled prema Vilenjaku, 
Sidoču, a iza njih prema vrhovima sivoga Biokova ulio mu neku snagu, 
čvrstinu i pouzdanje. Čudesan bljesak sjajnoga neba imao je zimske ta- 
mno-jarke rubove. Tu i tamo sjala je pruga slična rumenoj krvi, naročito 
na rubnim udubinama ispod nekoliko teških oblaka. 

Ide Ante prema Starome Berinovcu pa će opasnom oputinom kroz 
Imotsko polje u sam grad. Znao je da se ženi od ugledne i poštene kuće, 
te se zače u njemu čudan ponos za svoju kuću i Milinovićevo koljeno. 

,,Nisu Milinovići — razmišlja Ante - gorostasi samo tijelom, slični 
slavnim Mrnjavčanima, već je pri njima duhovna snaga koja vrijedi, kroji, 
odlučuje, pomaže, bistri i diže se svojom sposobnosti iznad rugih. Dali su 
Mmjavčani jake ljude i vrsne misnike, ali se nisu mogli uspoređivati u spo¬ 
sobnosti i učenosti sa starim misnicima Milinovićima. I sada su na glasu 
misnici rođak fra Šinrun što visoke škole pohađa u Beču, te brat mu fra 
Jako koji se u svojoj tridesetoj godini ističe među fratrima bistrinom, 
okretnošću i sposobnošću.” 

Nije Ante ni osjetio da ga Vranac donese na Stari Berinovac. Prenu 
ga konjsko trzanje jer se živina prepala strašnih provalija i jezerina iznad 
kojih je nosila svoga gospodara. Podsjetiše mladića na uspone i padove 
ljudskoga života. 

„Dolina je dolje ispod mene - mislio je - i tama u jezerima, nada 
mnom je plavi svod. Čini mi se da su dolje podmukli glasovi koji nepresta¬ 
no viču, no njihova jeka gubi boju, dok je valovi što nas dijele donesu do 
mene. Tako zaboravljam što prošlost u dubini viče i danas se slatko odma¬ 
ram na vrhu zadnje stepenice. I zbilja čovjek nakon grozomornoga lutanja 
stiže na svoje pravo odredište. Stigoh i ja jer me samo nekoliko dana dije¬ 
li od najodlučnijega koraka ljudskoga života.” 

Prošao je Crnogorske staje, prešao Crnogorski most, stigao na Peri- 
nušu pa uza Stari put stiže u Imotski. 


3. 

U Imotskome 

Kasa Vranac Starim putom pa će uza samo Modro jezero. Gluha ti¬ 
šina spustila svoja olovna krila nad usnulu prirodu. Nekako kao da se i sam 
svemir ukočio. Do ušiju ti dopire iz jezerske provalije jedva čujno disanje 


10 


11 







vode. Kroz blag i vonjav zrak valovito dršće žubor lijenih valića koji laga¬ 
no pljuskaju po okolnim stijenama izjedenim stoljetnim dodirom bistre vo¬ 
de kao kristal. Pobrzala životinja kad osjeti da je na domak cilju. Sa zvo- 
ničića samostanske crkve zazvonilo malo zvono obavješćujući vjernike u 
Imotskome da fratri idu na zajedničku molitvu. Jasan i milozvučan glas 
utješljivo se razlijegaše nad okolicom. Ante se prekrstio i časkom uronuo 
u sabranu molitvu želeći se preporučiti Gospi od Anđela za sretan uspjeh 
svojih današnjih poslova i uopće svojega vjenčanja. Bacio je pogled naTo- 
panu gdje se nalazi njezina slika, ponovno se prekrstio i uputio prema 
samostanu. 

Imotski fratri usko su povezani s narodom cijele Krajine. U grdnim 
neprilikama, u kojima se teško hrvatski seljak snalazi jer ne pozna uredo¬ 
vni jezik, fratri su svakomu pri ruci. Kuda god se makneš, po uredima, 
po trgovinama, čuješ samo talijanski jezik. Imotskome se seljaku čini da 
je došao u drugu državu. Čovjek se najprije svrne k samostanu, tu zaveže 
konja, potraži koga redovnika pa onda na posao. Zbog toga su fratri u sa¬ 
mostanske i dvorišne zidove uzidali željezne krugove da se može privezati 
živina. Ante se uputio ravno k samostanu jer drži daje preko brata fra Ja¬ 
ke i on fratarski subrat. 

Samostan polegao na ovećoj ravnici na vrhu bujne ograde zasađene 
visokim hrastovima, klenovima, bajamima, orasima i ostalim stabljem. U 
proljeće i ljeti svojom bjelinom klesana vapnenca sliči čaški cvijeta koji se 
na vrhu otvorio, a zatvara ga svježe zelenilo. Duga zgrada proteže se od is¬ 
toka prema zapadu, veže je s crkvom iza sebe staro manje zdanje u koje 
useliše prvi fratri, i u kojoj i danas žive jer veliku zgradu zbog oskudice 
još nisu sasvim uredili. Crkva je slična ovoj Svetoga Duha na Lovreću. 
Zvona su joj na zvoničiću građenu na preslicu, a okolo se poredalo groblje. 
Uz glavna vrata uzidana je kamena ploča na kojoj su uklesani dupini slo¬ 
ženi u oblik grba. Na nju su imotski fratri ponosni. Taj plemićki grb mle¬ 
tačkoga povjerenika za Dalmaciju, Delfinija, ovjekovječiše na svojoj zgra¬ 
di u znak zahvalnosti što im je pomogao da se iz Omiša vrate u svoju imo¬ 
tsku postojbinu. 

Sreo se s gvardijanom fra Ciprijanom Franom Bušićem. Bilo je to 
srdačnije nego obično. Gvardijan je školski drug njegova brata fra Jake. 
Znao je da je Ante došao radi ženidbe pa mu je želio stiskom ruke izrazi¬ 
ti što u srcu osjeća. 

Anti se žurilo jer su zimski dani kratki, čini mu se učas se smrkne. 
Ne bi želio po mraku kući. Obići će trgovine. I gdje mu se bude činilo naj¬ 
zgodnije, kupit će vjenčano odijelo. Prošetao Pjacom gdje se nalaze goto¬ 
vo svi dućani i gdje se odvija sav javni život. Glavna ulica proteže se od 


Modroga jezera do Vučemilovićeve kostele. Sa starom Bazanom, koja je 
u tursko doba bila središtem života u Imotskome, vežu je stepeništa na ne¬ 
koliko mjesta. Ide usporedno s drugom ulicom koja se proteže od Modro¬ 
ga jezera uz crkvu i samostan i konačno Điradi. Između Bazane i Pjace 
vuče se još jedna sporedna ulica. Počinje Rišćanskim selom, prelazi kroz 
Bilušine i dopire do Kulice uza samo Jezero. 

Bijeli niz lijepih i velikih zgrada s jedne i druge strane ulice, i još tu 
i tamo rasijanih, svjedoče da je Imostski gospodski gradić s otmjenim sta¬ 
novnicima koji se u mnogočemu razlikuju od običnih stanovnika na selu. 
U ovim zimskim mrkim danima čovjeku se čini kao da nujno i turobno 
gleda na svoju tešku prošlost. Ni sada nije svoj na svome. Svakodnevno ša¬ 
čica gospode sjedi pred kavanom i na tuđemu jeziku raspravlja tko im je 
bio bolji: Venecija, Francuzi ili Austrijanci koji zaposjednuše Dalmaciju, 
a time i Imotski nazad nekoliko godina. Na golim bregovima svuda oko 
Polja, dokle oko dosegnuti može, razmjestila se sela kao jata golubova. 
Udivljen motritelj ima što gledati i ne zna kamo bi prije okom svrnuo, 
jer je obzorje veliko i na sve strane otvoreno. Pogled je iz Imotskoga na 
njegovo Polje i okolna sela ne samo prekrasan, već upravo veličanstven. 

Seta Ante Pjacom. Promatra, zastajkuje, zaviruje sve u nadi kako bi 
pronašao što bolje, ljepše i cjenije odijelo. Predbožićno je vrijeme pa se 
osjeća žurba i vreva na sve strane. Mladi i okretni seoski momci natječu 
se tko će prvi s teretom na ramenima do gospodarevih vrata. Na jagmu 
prestižu jedan drugoga, kako bi zaslužili koji banovac više u godini glada 
i oskudice. U Imotskome postoji nekoliko trgovaca koji, na žalost, bez 
milosrđa narod gule. Ti su ljudi većinom bez košulje doselili iz okolice 
grada Splita, sada se prodali tuđinu da im ne ometa poslove pa gaze naro¬ 
du što mu je najmilije i najsvetije. 

Nagnuo se Ante kroz vrata bogate trgovine da dobro izvidi ima li tu 
ono što mu treba. Zapazio je da je trgovina nakrcana svime i svačim i 
da bi tu mogao zadovoljiti svoj ukus. Začudo, trgovina je prazna. Samo 
iza prodajnoga stola stoji onizak, proćelav trgovac s naočalima na nosu 
i glavom duboko sagnutom nad ispisanim papirima. Zadubao se i kao da 
ne vidi kupca, usnama šapuće i prstima računa. Smatra se sigurnim i drži 
da ljudska misao, pa ni patnja, nikada neće uzdrmati stupove njegova bo¬ 
gatstva kojim želi zamijeniti nebo i zvijezde. Sjene na njegovu iicu biše 
tupe i blijede. Vidi se da uživa u šutnji kojom je nastojao zanemariti 
kupca i vratiti ga u priprost seljački svijet iz kojeg je došao. To je zbog 
toga da može poniziti i iz toga izvući što veću korist. 

Sjetio se Ante što su mu o njemu pričali. Došao je u Imotski za ko- 
čijaša. Za kratko vrijeme zamijenio je gospodara i postao imotskim, ga- 

vanom. Znao je i umio starcu bez djece tepati. Na svaku je njegovu kimao 
glavom, strpljivo slušao, a nikome nije poznato što mu je hinbeni mladić 
naklapao. Jasno je da je starcu boja mekanih riječi, zlatna svježa i glatka 
kao koža morskoga psa, godila umornim snatrenjima. 

— Koža vole, šinjore? — nadigao visoko trgovac glavu, a očima 
važno upitno gleda ispod malih ovalnih leća. 

— Što velite? — začuđeno će Ante. 

- Že vero! Mladić ne zna talijanski! - nadoda spremno trgovac 
odlažući naočale na papir — ali će naučiti! 

Kupio mladoženja lijepe čohane hlače, izvezen kuparan, zlatom 
obrubljen prsluk, svilen pripašaj i čohanu crvenu kapicu. Platio i oprostio 
se od trgovca i njegove bogate tfgovine. 

Taj čudni talijanski jezik, stvarno venecijansko narječje, kojim se 
služi pokoji naš čovjek, a stidi se onoga koji gaje majka naučila, probudio 
u Antinoj duši čudne osjećaje. „Jeli to — pomislio je u sebi — da se učini 
gospodinom jer hrvatski govore samo seljaci ili da se dodvori vlasti i 
slijedi vladajuću politiku, ili jedno i drugo?” — Mogao je on prije sate i sate 
ležati na ledini i čevrljati s vjetrom koji bi se zapleo u krošnje jasenovine i 
grabovine pa s njime uzdisati i šaputati boreći se protiv dosade. Sad nije 
takav. Kako se primicala ženidba, sve više i više ostavljao je mladenačku 
lakomislenost, u njemu dozrijevahu ozbiljne misli. 

Vratio se u samostan. Gvardijan Bušić pristojno ga pogostio. Ovaj 
fratar donekle se razlikovao u mišljenju i politici od svojih kolega. Isticao 
je svoje diplome što ih steče na talijanskim sveučilištima, bavio se umje¬ 
tnošću i svime što čovjeka iz priprostosti izdiže. Pokazao Je Anti kra¬ 
snu umjetničku sliku Gospe od Anđela koju je dao naslikati dok je bo¬ 
ravio u Italiji. Pričao mu kako misli nabaviti iz Venecije orgulje za imo¬ 
tsku crkvu. 

- Narod nam je zaostao, treba ga buditi iz mrtvila i približavati 
kulturi evropskih naroda. Dugo su nas držali u ropstvu Turci, nisu nam do¬ 
nijeli nikakve koristi Mlečani, a Austrijom se ne hvale ni Hrvati, ni drugi 
Slaveni koji stoljećima i stoljećima žive pod njihovom upravom. Nisam se 
zanosio Austrijom kad nas napusti Venecija. Bojao sam se Francuza kad 
se Napoleonove horde okrenuše prema našim krajevima. Plašila me njiho¬ 
va slobodoumnost. Računao sam s njihovim kulturnim smjernicama pa 
sam se nadao da će s vremenom, kako se to redovito događa u životu, 
otpasti zlo i ostati dobro. Bio sam jedan od rijetkih fratara što bijahu 
za Francuze čim nas oni zaposjednuše. Trebalo mi je mnogo okretnosti 
i razboritosti da sačuvam glavu kao župnik sela Vinjana u tim pogibe¬ 
ljnim i sudbonosnim vremenima. 



Imotski u doba Matije Milinovića 


Dok je gvardijan govorio, mladi Ante gledao u nj kao u božanstvo. 
Zaboravio na ženidbu, na Anicu, na daleki put po zimi do Opanaka. Na 
trenutak je Bušić prekinuo dok je ponovno nalio svoju i Antinu čašu, 
nazdravili jedan drugome. 

— E, moj Ante, čudiš se talijanštini po imotskim trgovinama. Upa¬ 
mti, — dalje će on — da Hrvati ne čeznu za neugodnim neprilikama. Sada 
su, pošto ih je počela krotiti tuđa uljudba, blaži prema tuđinskim utje¬ 
cajima. Tu leži velika pogibelj da prezru svoje i prihvate tuđe. Čuo si da¬ 
nas kako se počeše stidjeti svojega jezika. Na žalost, dopeljaše se neki u 
Imotski bez košulje, a sada hoće ovdje gospodariti i gaziti narodu što mu 
je najsvetije i najmilije. Domaći sam sin, poznate su mi sve okolnosti, svi 
jadi i nevolje naroda iz kojega sam nikao, i koji svom dušom ljubim. 

Kad se Ante uputio iz Imotskoga, nije više bilo oblaka na obzorju. 
Ni sam ne zna kako onih jutarnjih nestade. Na nebu je bilo više svjetla, 
iako se Sunce nagnulo prema zapadu, i nekako drukčije je vonjao zrak. 
Jašući na svome Vrancu, činilo mu se da kroz tu vedrinu zimskoga popo- 
dneva osjeća u duši nešto tako lijepa i draga što se uplelo među ženidbe- 
nu radost i spojilo s njegovom Anicom. Pronašao je još jednu ljubav koje 

se vonj opleo oko pravedne mladenačke duše. Osjetio je svoju vruću krv, 
postao svijestan sebe kao da se skupio iz stotinu glava u jednu judinu, 
u jednu jedinu misao. Sad bolje razumije razgovore rođaka fra Šimuna 
i brata fra Jake što bi ih sa susjedima vodili dugo u noć. U suton je prispio 
na Pivčev Greb, pa na pogled svoje kuće zapjeva što ga grlo nosilo: 

Kako mije sad bih zapjevao, 
i sa srca tugu otjerao! 


4 . 

Svatovi 

Svečano je u dvoru Matije Milinovića. Sve je spremno za sutrašnje 
slavlje. Već se nazdravlja, pjeva i veselim razgovorom nagovješta bogat 
pir njegova prvorođenca Ante. Mlađi mu sin Pere spremio dva dobra konja, 
koja mogu dobro ponijeti, privezao ih za svojega kulaša i otkasa s nekoli¬ 
ko prijatelja k Katića kućama. Prenijet će Aničine škrinje, kako se to čini 
uvijek po starome običaju. 

Aničina kućna čeljad sve su pripremila očekujući drage goste. Mi- 
linovići konje povezaše, a djever Pero uđe u kuću. Na sredini su četiri 
škrinje vješto izrezbarene, kupljene na imotskome pazaru. Majka ih je svo¬ 
jom rukom napunila s dotom kakove se ne bi stidjela ni kraljeva kći. Na 
prednjoj sjedi mala Manda, djevojčica od deset godina. 

- Ne ćeš škrinje, dragi Pero! Tu su naši trudi, tu odjeća s ljubavlju 
otkana, tu je rublje naše drage Anice! 

Pero, pretvarajući se srdit i naprasit, htjede odgurnuti malu. Ona 
gamiže s kraja na kraj škrinje i nikako se ne da. 

Djever primakao usne k ušima djevojčeta pa će šapnuti da i dru¬ 
gi čuju: 

- Dat će Pero svojoj Mandi lijep patakun, a Manda će svome Peri 
škrinje nevjeste Anice! 

Dok je mladić tiskao novac u djevojčicin džep, ona se po malko po¬ 
čela spuštati sa škrinje. Kad Pero ruku k sebi, skoknu Manda kao leptirića 
u stranu. Nasta urnebes. Pljeskalo se, nadvikivanje se čulo po čitavome za¬ 
selku. Pero gura kroz vrata škrinju po škrinju dok sve četiri nisu bile na 
oboru. Anica je stupila ispred svih, klekla na zemlju ljubeći svoje škrinje. 
I suza je na svaku kapnula. Lagano je ustala, okrenula se prema svojoj 
rodici pa će kroz plač i kroz smijeh: 


— Čuvaj mi, Jelo, dotu! Prati je do Milinovića kuća. Unesi je u moju 
sobu da me čeka, i sa mnom živi ono u što je utkala ljubav moje majke, 
trudi moga oca, radost moje braće i sestara. 

Natovareni konji, dok se težak teret gegao na njihovoj grbi, krenuše 
prema Milinovićima. Pjesma se orila vesele pratnje sastavljene od najboljih 
prijatelja i prijateljica. 

Osvanula vedra zimska nedjelja 18. siječnja 1830. Savili se svati oko 
kuće mladoženje Ante Milinovića. Hrzanje dobrih konja pomiješalo se s 
razgovorom, vikom i dovikivanjem kućne čeljadi, svata i prijatelja. Konji 
su uznemireni. Nekima je prvi put da su tako okićeni, daje mekano sedlo 
na njihovoj grbi, da su u društvu neobična raspoloženja. Lagani povjeta¬ 
rac katkada zapuhne, svojom hladnoćom obvije lica nazočnih, a zastavu 
na vrh kuće pokrene da svojim lepršanjem privuče poglede. Posebno je 
sve zanimljivo djeci koja su se užagorila pokazujući prstima sad na konje, 
sad na zastavu. Misari se ustobočili ruku u džepovima, u žena pod prega¬ 
čama, ispred crkve Svetoga Duha. Ukočenim pogledima promatraju, tuma¬ 
če, veličaju ili iskrivljuju svaku sitnicu, svaki pokret i sve što se događa 
oko mladoženjine kuće. Ljudima je svojstveno važnije događaje tumačiti 
na svoj način dodajući im ili oduzimajući, već prema tome u kakvim su 
odnosima s nositeljima onoga što se odigrava. Nije svako vjenčanje za vri¬ 
jeme nedjeljne mise. Siromašniji to obave subotom u kapeli kod fratrove 
kuće. Bolje stojeći vjenčavaju se nedjeljom pa pred čitavim selom žele 
pokazati svoju moć i ugled koji među svijetom uživaju. 

Mlad barjaktar Pere Šimundić kao od šale skoknuo na kuću, za držak 
dohvatio zastavu, k srcu je pritisnuo i triput poljubio. Eno ga već na ša¬ 
rcu kojeg pozajmi u Ivana Petričevića da svojim bijelo-crnim šarama i 
oholim držanjem istakne snagu i ponos onih koji će se za njim poredati. 
Vješt je jahač pa ne smeta što se blašče propinje, obijesno vrti na sve 
strane. Štap je utisnuo u šarenu zobnicu, kakve se tkaju u ovome selu, 
s cvjetićima, križićima i drugim oblicima, pretežno u zelenoj boji. Čvrstom 
desnicom drži zastavu, ljevicom jače zažima uzde ne bojeći se pjena i 
poigravanja uznemirene životinje. Lijep visok mladić kao snijeg bijele 
košulje, ćohana modra kuparana i modrih hlača te crvene kapice kao 
skerlet, sa svojim šarcem čini jedinstvenu cjelinu i daje poseban čar svima 
svatovima. Poskoči šarac kad mladić zapjeva: 

Zapjevajmo nek’se selo ori, 
tko je tužan, nek’se razgovori! 

Pred svima je prvenac Jure Nosić daleko poznat po zvonku grlu. 
Nema svatova u kojima nije sudjelovao, pjesmu započimao i svojom gr- 
latošću svate raspoložio. On započeo pa se pjesma iz stotinu grla pomije- 

šala s tupim udarcima kopita izabranih konja što ponosno ponesoše sva¬ 
tove ka Katićima. Iza barjaktara je stari svat Jozo Bekavac koga znade 
čitava Krajina kao čovjeka od oka i značaja. O uhu mu visi zlatna nauš¬ 
nica, na vratu mu sijed perčin. Kumovi se pomiješali: tu je Marijan Mili- 
novi’ć i Marijan Katić. Istoga su imena, a nisu različiti ni po ćudi, ni po 
ljudstvu. Kao da ih je jedna majka rodila. Po držanju konja i jahača može 
se prepoznati svačija ćud. Posebno u svečanim zgodama kad čovjek daje 
sve od sebe i želi istaknuti ono duboko zapretano u sebi, a ističe ga iz¬ 
nad drugih. 

Mladođenja Ante jaše na svome omiljelom Vrancu. Oždrijebio se 
u njegovoj pojati, mazio ga i tetošio dok ga nije učinio konjem. 1 sada 
se sjeća kad ga je prvi put zajahao i kako ga je mladi konjičak mirno kroz 
dvorište pronio. Navikli su jedan na drugoga, pa videći kako se dragaju, 
nevješt bi mogao pomisliti da i konj ima pamet. Nosi Vranac momka po¬ 
nosno i dostojanstveno, ali mirno i oprezno, bojeći se da mu se u tome 
svečanu času ne bi zlo dogodilo. Na njemu je oprema kakva se samo pože¬ 
ljeti može. Još se po Imotskoj krajini potežu neobični stremeni, uzde i 
srebrom okovana sedla, za koja se govori da su služili turskim begovima 
pri svečanim svadbama. Poveselio se Vranac gospodarevoj svečanoj noš¬ 
nji: bijeloj košulji, modrim hlačama, prsluku ukrašenu srebrenom srmom, 
modru kuparanu obrubljenu zlatnim nitima, svilenu tankovitu pasu te cr¬ 
venoj kapi, koja jedva viri ispod svilena crvenkasta peškira, koji se visoko 
uzdigao namotan na rog. 

Mladoženju slijedi čauš Nikola Čaljkušić. Jaši mirno, dostojanstve¬ 
no svijestan svoje službe. Buklijaš je Jakov Olujić, vješt konobar u svojoj 
gostionici kod Pivčeva Greba. Znat će čovjek primiti i počastiti kako 
treba i kako toka. Slijede ga jenge - Aničine pratilje: seka Mara i rodica 
Ruža. Dika ih vidjeti. Na jutarnjem suncu zasjala očešljana dlaka crnih 
konja i pomiješala se s bjelinom djevojačkih košulja. Crvene kapice, pri¬ 
čvršćene dugom tankom niti za crne kovrčaste kose, spojile se s rumenim 
obrazima u čašku tek procvala cvijeta i sjele na vrh glave kao tučak na cvje¬ 
tno medište. Ladane čohane ačerme spustile se niz leđa te bogato pokri¬ 
vaju konjske sapi. Duge bijele košulje sežu do gležanja, pa rub od veze¬ 
na tkiva dotiče bijele opanke iz kojih vire šareni bozavci izvezeni svilom. 

Dva djevera, dva mlađa Antina brata, kuštravih kosa, mekana lica i 
bistrih očiju zajašiše pretile kulaše. Ne stide se svoje nedoraslosti jer im 
mladenačku nestašnost pokri brkato društvo ostalih svatova. 

Topuznjak je šaljivdžija Mate Frankić. Čvrsto drži od pamtivjeka 
ustaljeno mjesto iza djeverova. Crni brk mu visi niz obraze, kroz usne mu 
smiješak viri, kroz oči vedrina izbija, a visoko čelo natrag nakrivljeno 


šalu priča prije nego progovori. O pasu mu visi topuzina. Pokloni mu je 
Ilija Matusinović. Dugo je visjela za čeranom iznad djedovskoga komine. 
Tko zna u čijim je rukama vojevala, koliko je turskih silenjaka dobro 
opalila. Sad je u rukama pravoga majstora. Kud čeljade, kuda zaseoci, 
Mate iskače iz reda na svojemu zekanu. Razbacuje se na sve strane, zama- 
huje visoko po zraku. Regbi sve će pomladiti i usmrtiti. Čeljad bježi na 
sve strane, djeca se zaklanjaju pod majčine skute a djevojke se u crliku 
kriju iza starijih osoba. 

Slijedi duga povorka konja i konjanika. Ne zna se čiji je konj ljep¬ 
ši, čija je oprema bogatija, nošnja otmenija, koji svat dopadljiviji, bogatiji 
i uznositiji. Ima ih sa svih strana. Skupili se Olujići, Šimundići, Nosići, 
Mustapići, Šamije, Bekavci, Mmjavčani svih naziva, Čorići, Rupčići, ra¬ 
zumljivo Milinovići i Katići. Svi su pomiješani s gostima iz brdskih i pri- 
poljskih sela jer je dom Matije Milinovića poznat nadaleko. 



U dogovorenu roku stigoše u Katića . Pomiješao se pucanj malih i 
velikih pušaka s pjesmom i gromoglasnim poklicima. Jesu Milinovići ple¬ 
me na glasu, ali ni Katići nisu ništa manje. Prihvatiše domaćini konje ve¬ 
zati. Anti Čoriću nitko ne pristupi. Razgoropadilo se zdravo momče, 

sjaši s konja i pusti ga da šeće. Iz korica izvuče bjelosapac, koji u njegovoj 
kući prelazi s ruke u ruku, ljutito ga žabi u zemlju. Znali su Katići koga 
će izazvati jer, koliko to spada u običaj, toliko je to po želji Katića dje¬ 
vojaka. 

Nasta trka na sve strane. Anice nigdje, pa nigdje. Sakrila se u kuću 
s bratom. Traže, pretražuju, pa kad ne uspješe, nasta komešanje. 

— Gdje je? Kazivajte! — viče stari svat. 

— Dragi Joko,,— odgovoriše jednoglasno — odveo je Martin Dra- 
gun u Dolića Dragu! 

— Kakvu Dolića Dragu?! Kakav Dragun?! 

Prolomi se vika na sve strane. Uzjahaše na konje, povadiše nože i 
handžare, raskolačiše oči spremni za boj. 

— Mir ljudi! — hladno će domaćin Ivan Katić. Djevojka je u kući 
s bratom. 

Sjaši s konja kum. Za njim se povedoše i drugi. Pristupi k vratima 
pa će srdito: 

— Je li unutra prstenovana djevojka?! 

— Je! — odgovara iz kuće brat. — Sakrismo je radi Krivodoljana. 
Prođoše ovuda i htjedoše je ugrabiti! 

— Otvaraj! — viče kum. 

- Plati, pa hoću! 

Kad brat dobar poklon primi, otvori vrata i obeća pustiti Anicu. 

Nasta tišina. Žene se pozadi dižu na prste, ispružile vratove želeći 
vidjeti kako će se priča svršiti. Sad je domaćin na poprištu. 

— Dobro — nasmijao mu se brk, počeša se po ćeli ispod kape pa će 
dalje kao zabrinut: — Malo si dao mome sinu! Za dobre pare vodi moju 
ovcu ako je prepoznaš! 

- Eeeeeee! - nasta urnebesna vika djece, starih, mladih, muška i 
ženska. Nije izostao ni ćaknuti Kile. Poskakuje s noge na nogu, zubima 
zagrizao podlakticu, oči mu sijevaju veseljem i radošću te guče kao golub. 

- Izlazi! — viknu domaćin pošto je prije odškrinuo vrata. 

Pokaza se mirna, dobroćudna žena četrdesetih godina. Oda nju se 
kao o granitnu stijenu razbijala žučljivost njezina Pere. Grmjelo, pucalo, 
njoj je svejedno. Ni udarci, ni neimaština nisu joj mnogo naškodili. Sama 
njezina pojava unese raspoloženje, a ona je vješto svojim držanjem i narav¬ 
nim osmijehom, što joj nikada ne slazi s usana, unijela šalu i veselje. 

Kada se stišao žamor, kum je zaključio: 

- Ni govora o tome! Ne trebamo kuljavih ovaca. Davno ih smako- 
smo. Nama treba prinova, ovca za napredak. Izvodi pravu pa da ugovo¬ 
rimo posao! 


Bmasuša se vratila u kuću, a domaćin ponovno nagnuo na vrata i 
ozbiljno će: 

— Daj, ti druga, iziđi da te vidi poštena čeljad! 

Na vratima je šesnaestogodišnja djevojka. Lijepa kao proljetni cvijet, 
bubrastih obraza, nabreklih od naleta krvi, jer se djevojče zastidjelo pred 
tolikim narodom. Zlaćani joj uvojci prekrili čelo, vedar se osmijeh prosuo 
po usnama. Oborila je oči jasne kao kristal. Na oko se bezbrižno drži, jer 
se u njoj lomi pritajena tuga što nije dorasla pa postala zaručnicom tak¬ 
va momka. 

Zapeo kum. U njemu se i ne hoteći pojavilo ono ljudsko, naravno. 
Oko mu se ukočilo na djevojci, pa srce počelo snažnije kucati. Ne bi ga tre¬ 
balo dugo nagovarati da pruži zlatnike i povede je za ruku. Sve se to časo- 
vito zaplićalo i rasplićalo u njegovoj duši. Nitko nije zapazio njegovu zbu¬ 
njenost. 

— Dragi prijatelju Ivane! — ponovno će kum — nama ne treba ši- 
lježe, mi trebamo ovcu! Upamti, ovcu za napredak! Izvedi, pa gotovo! 

Curica, prije nego se povuče, zaokruži pogledom po nazočnima, 
očito zadovoljna što se mogla pokazati i istaći svoju ljepotu. U godinama 
je kad djevojačka mašta najviše luta i stvara kule u zraku. 

Anino je društvo biralo pokazivačice. Nastojali su pronaći osobe što 
su same od sebe, ili svojim izgledom, ili poznatim ponašanjem, kadre iza¬ 
zvati pažnju, razveseliti društvo, pa istaći time vrijednost mlade u svako¬ 
me pogledu. 

- Slijedeća! — viknuo je domaćin prije nego se stišaše razgovori 
o maloj Mari. 

Na vratima je žena tridesetih godina. Kosu je spustila niz leđa, cvi¬ 
jetom se zakitila, malu bradu ustima je kovrčila, nos joj kišu pita, iz oči¬ 
ju vatra sijeva, pa vrcka, vrcka na sve strane. Smiješi se, namiguje i sama što 
ne pukne od smijeha, koji joj je ispunio utrobu, a po dogovoru nije ga 
smjela ispustiti. Zato prasnu čitava družina u grohotan smijeh. 

- Ne, brate tu! — nadvikuje kum razigrano društvo — ni vrag joj 
ne bi doskočio. Mi nemamo pastira koji bi je mogao obuzdati. Daj našu 
ovcu da predstava završi i na vrijeme k poslu prispijemo! 

Matkuša odušila, udarila u smijeh koji je začinjala svojim poznatim 
doskočicama. Sve se smiri, sve šale prestadoše kad se na kućnom ulazu 
pokaza zaručnica Anica. Zapljeskaše ruke, prosu se udivljenje, mnoge 
se oči orosiše. 

Stoji Anica uređena, ugizdana. Sve se na njoj slilo u skladnu cjeli¬ 
nu, od šarene vjenčane kape iskićene svilenim vrpcama svih mogućih bo¬ 
ja, preko izvezenih bječava što jedva vire ispod bogate bijele košulje 

prekrivena laganom svilenom pregačom i čohanom aćermom, do bijelih 
kao snijeg opanaka. Stoji nepomična kao kip. Očima je zaokružila po na¬ 
zočnima, od uzbuđenja oborila pogled, ponovno podigla, u hipu na Anti 
zadržala. Šuti jer je društvo zamuklo. U tren joj preletješe misli, kako to 
redovito biva u uzbuđenju, od rodne kuće do Milinovićevih dvora. I ra¬ 
dosti, ižalosti, i sve o čemu su joj pričali da se u braku događa, munulo je 
njezinom glavom. Prepala se same sebe. Sve se to događalo bljeskovi to. 
Prebacila brigu na veselje, malko sobom trznula, lice joj se razvedrilo, a 
nezapažena suza časkom se osušila. 

Dad se približio kum, obišao Anicu nekoliko puta, dobro izmjerio 
sa svih strana, uzeo za mišicu, okrenuo prema skupljenima pa uzviknuo 
što ga grlo nosilo : 

— Evo je! Ovo je naša ovca! 

— Eeee. . . Oooo. . . Aaaa. . .! — čuje se vika i urnebes sa svih 
strana. 

Započeo glasom kao trublja sudnjega dana prvenac Jure Nosić: 
Ljubi dragi što ljubljeno nije, 
zagrižena jabuka sagnjije! 

Prihvatila čitava družina. S Katićeve uzvisine ode pjev duboko k 
Rimskomu putu, pope se uz Vilenjak, udari u sivo kamenje, ponovo se 
vrati ka Katićima, pa tišom i mekšom jekom razvali se po čitavome Ka¬ 
menjaku. 

Nazdravio domaćin sa starim svatom, s mlađencima, s kumovima, 
onda po redu sa svim svatovima. Od ruke do ruke prebacuju se bukare 
napunjene žutinom s Čanjavica, dok se u drugome kraju otimlju za ploške 
pune žežene rakije. Tkogod je zagrizao u pršut ili sir spremajući se k crkvi. 
Mladoženju opkolile žene s darovima kako je običaj od starine. Sunce 
je pokazalo da je vrijeme velike mise. Prvenac Jure Nosić ponovo prihvati 
što ga grlo nos;ilo staru pjesmu koja se pjevala njegovu djedu i ocu: 

Azurulo, kićeni svatovi, 
azur svati, moja braćo mila, 
brže da ste na noge lagane, 
već je vrime da mi polazimo. 

Kratki danci, a dugi konaci, 
tijesni klanci, strašivi prolazi, 
valja nami oprezno hodi ti, 
jer će udrit iz busije Turci, 

Dževerdane vaše naprašite, 
dobrim konjim kolene stegnite! 


5 . 

Vjenčanje i pirovanje 

Barjaktar Pere pobrinuo se da se na vrh koplja od zastave zabije 
zdrava crvena jabuka. Znak je ljubavi i zadovoljstva. U našega je naroda 
uvriježeno da prijatelj prijatelju šalje jabuku kad želi istaći osobitu naklo¬ 
nost i poštovanje. Ona će na zastavi prisjećati i one u svatovima, i one u 
naokolo, da su svati Ante Milinovića i Anice Katićeve sastavljeni od pri¬ 
jatelja, ljudi dobre volje koji vjeruju u mir na kojemu počiva ljudsko za¬ 
dovoljstvo. 


Imoćanin sa diplama 

Aničina je majka pripremila najbolju kokoš. Objesiše je na vrh za- 
stavina koplja. Živa će naglavce kroz čitavo selo proći. Pokazat će svima 
da je ljudski život dolina suza i da nema bogatstva, ali ni poštena napretka 
bez muke i patnje. 

Svatovi se poredaše sličnim redom kako i prispješe. Sad je pred svi¬ 
ma buklijaš Olujić. Oktitio konja s išaranim ploškama, pred njim je mješi- 
nica puna vina. Koga sretne zaustavlja i nudi iz svoje male gostionice koju 
tako vješto uredi na svome bijelcu. Sramota je ne primiti ponuđeno. Ba¬ 
rem treba usne nakvasiti ili plošku poljubiti. 

Mladoženja nađe svoje mjesto. Okićen je čarapama, buzavcima, 
otiračima što mu žene na polasku darovaše. Što ne mogaše staviti preko 
ramena, objesi on konju o vrat. 

Anica je upala u mekano sedlo mirna konjička i uvrstila se u povo¬ 
rku od pedeset konja. Iza nje su njezine jenge: seka Mara i rodica Ruža. 
Dika ih je vidjeti. Na jutarnjem suncu zasjala očešljana dlaka crnih konja i 
pomiješla se s bjelinom djevojačkih košulja. Crvene kapice, pričvršćene 
crnom tankom niti za crne kose, spojile se s rumenim obrazima u časku 
tek provcala cvijeta i sjele na vrh glave kao tučak na cvjetno medište. La¬ 
gane čohane ačerme spustile se niz leđa te bogato pokrivaju konjske sapi. 
Duge bijele košulje sežu do gležanja, pa rub od vezena tkiva dotiče bijele 
opanke iz kojih vire šareni bozavci izvezeni svilom. 

Krenula povorka prema crkvi. Blagi povjetarac udario u zastavu 
Pucketa platno oko ušiju, ona se raširila i trza prema zapadu kako je bu¬ 
rin upravlja. Barjaktar ogrnut uznositim dostojanstvom i prikritom gor- 
došću, laganim kasom svojega konja prolazi Mramorom uz brojne stećke. 
Ti iskićeni svatovskim kolima i veseljem stoljećima pozdravljaju razigra¬ 
ne svatove koje put vodi prema crkvi. Barjaktar je stigao pred groblja¬ 
nsku ogradu, tu dočekao svatove zastavom oslonjenom o zemlju. 

Deset je sati, zvona veselo zvone, pucnjava se razliježe na sve strane, 
pjesma se ori izvirući iz zdravih gorštačkih grla. Djevojke se poredale če¬ 
kajući mladu u želji da vide kako je opremljena. Prolazila je stidljivo obo¬ 
renih očiju. Nije željela da joj itko u trenucima sreće i zadovoljstva spazi 
suze radosnice. Napokon i ona podiže glavu kaneći pokazati zahvalnost 
svima koji su je tako željno čekali. Uhvatio ju je djever pod ruku, uveo u 
crkvu i doveo pred oltar. Samo je mali broj onih što se danas skupiše 
mogao čuti Božju riječ koju mlađencima upravi Antin rođeni brat fra 
Jako. Crkva je Svetoga Duha premalena za toliko mnoštvo. Dobar ih dio 
ostaje vani i nije im teška ljetna vrućina ni zimska studen. Drže se one 
,,kad je što drago, onda nije teško”. 

Na crkvenim su vratima Ante i Anica. Stotine očiju uprlo je pogled 
u njih. Ganuti su. Njihova je ljubav posvećena, oni su vjenčani. Mužari 
odjekuju, praskaju male i velike puške, pjesma se ori. Nebo vedro kao kri¬ 
stal, obasjano zubatim zimskim suncem spojilo je svečanost i veselje u 
jedno. Tajnovito Aničino oko udivljeno pogledava u taj svijet, u svoju 
sreću, u dragoga Antu. 

Pogledi, divljenje, razdraganost, ljubomora pa i zavist, sve se ispre- 
mješalo. Časovito se vrzlo po mnogim glavama. To čarobno klupko, na 
sreću ubrzo se pretvori u čistu radost i nutarnje veselje. 

Povorka se odmiče od crkve, svatovi se poredali kako valja. Držat 
će se starih seoskih običaja pa neće kući kratkim putom. Čvrst je imotski 
čovjek u čuvanju svetinja koje dm djedovi ostaviše. Češće se može čuti 
ona narodna: bolje da nestane sela nego običaja. Krenuše prema Dubravi, 


Kuli, Šimundićima, pa učinivši poširi krug, usmjerit će se prema Milino- 
vićima. Pred svačijom kućom treba malko zastati jer iščikaju buklije koje 
su u običaju od pamtivjeka. Znak su prijateljstva i na stanovit način su¬ 
djelovanja u veselju. Bukare se prenose od ruke do ruke, dok konj poigra¬ 
va, vino se ljuljuška, prelijeva u znaku obilnosti i dobrih odnosa. Svaki 
svat barem gucne ili poljubi bukaru. Ne smije dublje zaviriti jer bi ga mije¬ 
šano vino uskoro s konja svalilo. 

Pred kućom se skupio čitav zaselak. Posebno su zastupljena djeca 
koja su stotine puta preko godine upitala Antu za njegove svate. Vjenča¬ 
na svadba ostavlja u njihovim dušama neizbrisive tragove. Do duboke 
će starosti pričati i prepričavati pojedinosti koje im se usijeku u mlade 
pameti. 

Barjaktar Pere pustio konja, uzde mu vise pa poigrava dvorištem kao 
da razumije, potaknut nutarnjim usađenim nagonom, da se što neuobiča¬ 
jeno svečano događa. Za čas je zastava zavijorila ponovno na kuli Matije 
Milinovića. Svojim trzanjem, čudnim udaranjem platna svratila je pozor¬ 
nost nazočnih da dolazi ono veoma važno za život zaručnika i zaručnice 
i cijele velike zajednice. 

Mladođenja skoči s Vranca lagan kao perce, potrča i pridrža mladoj 
konja, pomože joj sjahati. Ana se oprla lijevim stopalom o stremen, lije¬ 
vom rukom uhvatila se za zadnju izbočinu sedla, uzdigla visoko desno ko¬ 
ljeno i u hipu ga prebacila k lijevomu, desnicom se sad prihvatila prednjega 
dijela sedla i spuštala na zemlju. Poravnala je dugačku bijelu košulju, dva- 
tri puta prešla rukom po glavi i ačermi. To je činila iz običaja i pristojno¬ 
sti, dok su joj se pameću motale najčudnije misli. Pogledala bi na Antinu 
kuću, pa pogled oborila, pa opet pogledala. Prvi put je vidi. Nije običaj u 
selu da djevojka prije vjenčanja dolazi kući svojega zaručnika. Zaboravila 
Anica na svatove koji su je čekali, zaboravila na današnje veselje. Nastoja¬ 
la je srediti svoje misli, bujicu osjećaja, čuđenja, udivljenja, malih razoča¬ 
ranja i svesti sve u potok zadovoljstva i prilagođenosti. Ta kuća bit će joj 
doživotno izvorom radosti i tuge. Ne može se to ravnodušno mimoići. 

- Gdje si, mlada! - viknuo stari svat. 

— Bože pomozi! — tiho je izgovorila, pa mijenjajući boje u licu, 
krenula među prisutne koji se skupiše oko kućnih vrata. 

Dolazi ono najčudnije po čemu će znatiželjnici ocijeniti djevojačku 
sposobnost i pronijeti selom svoje mišljenje o zaručnici. Morat će Ana 
prebaciti jabuku preko kuće. Očitovat će se njezina spretnost i snaga. 
Zna za to Ana. Nije se prepala. Stotine je puta hitnula kamenom u veće 
daljine i visine nego joj je ovdje određeno. U pastirenju je morala svrćati 
zločaste ovce, točno odmjerati kamenom da ih ne bi povrijedila. Antina 

je kuća, istina, najviša u selu, ali nije tolika da je mlada djevojka ne može 
prebaciti. Nije Anu smela visina Milinovićeve kule nego oči svih koje su 
uprte u nju. Svjesna je daje na ispitu, i toga se prepala. 

— Uzmi, kćerce, evo ti jabuka, pa pokaži svima čijega si koljena i 
icoga prima moja kuća! — bile su riječi domaćina Matije dok je pružao 
snasi crvenu jabuku nabijenu banicama. 

Primila Anica jabuku, nekoliko je puta prevrnula među dlanovima, 
dobro promotrila, duboko uzdahnula, malko se izmakla, zavrtjela u zraku 
i hitnula. 

— Uuuuu. . . Iiiii. . . Aaaaa. . .! — zaorilo iz stotinu grla popraće¬ 
no veselim pljeskom ruku. 

— Junakinja! Junakinja! Vidi se čije je dijete! — čuše se brojni 
poklici. 

Propištale diple Braje Kasumova mijenjajući zvukove u više i niže, 
već prema tome kako je diplar pritiskao mijeh, prebirao vješto prstima 
po rupicama na izdjeljanoj svirali. 

Visoka je Milinića kula, 
prebacije baš Antina mlada, 
tko će bolje, široko mu polje! 

Prolomilo zimski zrak Nosićevo grlo natječući se svojom debljinom 
s tankovitosti i reskošću Kasumovih dipala. 

Djeca se počupala za jabuku. Nije to zbog nje same koliko radi ba¬ 
nica koje bogato usadi u nju domaćin Matija. Da bi razmirio i pomirio 
zavađenu mlađariju, domaćin baci među njih pregršt novčića. Rastrkaše 
se i razmakoše čučeći po zemlji u nastojanju da svaki pokupi s ledine koji 
banovac više. 

Na predivnome i preblaženome Aničinu licu blistaju biserne suze, 
ali ona ih ne briše. Njezino tajnovito oko pogleda u lijepi novi dom koji 
prvi put vidi, u svoj svijet, u svoga Antu. Djever se našao na vratima, pru¬ 
žio bukaru mladoj pa mladoženji. Dok je bukara prošetala kroz društvo, 
Anica je klekla na kućni prag, poljubila ga, pa s mužem pod ruku ušla u 
svoj novi dom. 

Ditelina sa četiri pera, 
rekla me je seka za divera! 

Ponovno zaorio Jure Nosić, pridruži mu se više momaka i zapad¬ 
njak odnese pjesmu prema Medovu Docu i Grabovcu. 

Na sred kuće je svekrva Anica, obukla se u misne haljine, zabacila 
rubac daleko iza vrata, raširila ruke prema mladjencima želeći ih zagrliti, 
srcem prigrliti i suzom radosnicom umiti. 


Da rastavi ono domaće nutarnje najbližih osjećaja i srdaca, pa da pre¬ 
baci na zajedničko slavlje, sinovac Jakov, poznat po šali i maškari, zapjeva: 
Baba moja, ja ti želim sriču, 
prvu večer užigati sviću! 

— Možeš svojoj materi! — Anica će opet u šali brišući krupne suze 
što joj potekoše niz lice. 

Domaćin Matija digao se na stolicu, jakim glasom i pljeskom ruku 
dade znak daje sad vrijeme molitve. Kad se sve stišalo započe: 

— Prijatelji moji i rode moj, najprije se svi zajedno pomolimo Bogu 
za sretan život i zdravlje naših mladjenaca. Zatim za ispokoj duša onih čija 
dobra uživamo da im Bog da čim prije slavu nebesku. Ne zaboravimo i ovaj 
prijateljski stol moleći Boga da nam dade blagoslov u ovoj hrani koju 
ćemo blagovati. 

Tko je sjedio ustade, tko je bio dalje, primače se, pa i kuharice 
ostaviše kutdnju da budu dionicima svečanoga čina. 

— Oče naš,. . . — predmoli jakim muškim glasom domaćin i ne 
čekajući kad će ostali završiti „kruh naš svagdanji”, prihvatio se ponovno 
Očenaša. Da nije tako, molitva bi se otegla u nedogled. Ovako se pretvo¬ 
rila u gust žamor, jednoličan, skupan, ugodan, a žamor se pretvorio u zase¬ 
bnu, neobično svečanu glazbu. 

— Amen — veliki zaključujući Amen, pokrenu stotinjak osoba: 
jedni sjedoše, drugi se odmakoše, započe pravo pirovanje. 

Po kući i po dvorištu postavljene su sinije pune Božje piće svake 
vrste, bačvice rujna vina iz proloških Čanjavica, sa strane se prevrću na 
ražnjevima janjci. Čitavo je dvorište puno vonja pečenoga mesa, koji se 
poput oblačina, uskomešan provlači kroz kućne prostorije pa vlažnim se 
dahom lijepi uza zidove i .odijela obližnjih gosta. Sva je kuća poskakivala 
od topota nogu, posuđe je zvečalo u rukama djevojaka koje trčkarahu 
na sve strane da posluže i počaste. Novi su gosti neprestano pristizali 
veseli, ponapiti, s darovima u rukama. Prosjaci, koji su čitavu godinu išči- 
kali ovaj dan, sa strane su stidljivo sjedili, u muku pohlepno jeli Božji 
blagoslov glođući pečenje. Nitko se na njih ne ljuti. Pače, obratno. U 
ovim se krajevima prosjaci na pirovima cijene kao Božji dar, i u koga ih 
nema, selo zlu kob proriče mladjencima. 

Nije trebalo dugo čekati da zastružu stolci, da se podignu svatovi, i 
da se sve slije u gustu nemirnu gomilu. Sad se topotalo nogama, sad di- 
palo na mjestu, pa napokon se sve raširilo, kao zgusnuti oblak tjeran 
vjetrom, u narodno kolo, od davnine udomljeno u dane radosti i veselja 
u ovome kraju. 

Stari Tadija, ljubitelj narodne pjesme, želio je i kolo upotpuniti 
svršetkom dostojnim spomena. Digao se na noge, uzeo bukaru u desnicu 
pa će od srca k srcu: 

— Dragi domaćine, pošteno i časno društvo! 

Zvijezde se poznaju po zemanu, ljudi po divanu, 
trava po rosi, žene po kosi. 

Kad Bog daje u zrnu, daje i u klasu. 

Od mene zdravica, od Boga pravica: 

ova prva veselica, pomogla nas Marija Djevica! 

Zdrav domaćine, od glave do palca, a u zdravlje i mladih i 

starca! 

Živio mi do desnice ruke, a orao i dolove i luke! 

Nad kućom ti klenje i jasenje, 
bijele ovce prekrile ti doce, 
koze vrane i brdo i strane! 

Ovce se dvonjile, koze se tronjile! 

Ova moja zdravica, rodila ti vinova lozica! 

Na radnji ti ne šuštala junačka desnica! 

Ima vazda i kruha i mlika, 
nek je vesela uza te tvoja dika! 

Zdravi bili, naši gosti mili! 

Tko ove godine častio, dao Bog i dogodine slično činio! 
Dragi domaćine, Bog te obdario svakim svojim blagoslo¬ 
vom! 

Unuci ti se ženili, mušku djecu imali, kćeri ti se udavale, na 

dobre momke namirile! 
Blejalo ti, mukalo u toru, praznina nikada osjetila u košu. 
Po dvorištu ti šetali volovi vilaši, kasali konji brnjaši. 

Krave ti se telile, ovce janjile, krupno i sitno blago množilo. 
Rodila ti pšenica bjelica, kukuruz, ječam i zelena travica. 
Više ti osvićalo nego omrkalo! 

Što te gonilo, ne dostizalo te! Čemu bježao, tome utekao! 
Zdrav bio i dugo mi živio! 

Tadija nazdravio domaćinu bukarom pa će dalje: 

- Slatko vino pio, nigda se ne opio, pršute načinjao, janjeti¬ 
nom krijepio, pogačama se hranio, zdravom vodom zalije¬ 
vao. 

Uvijek darivao, još više imao, kudgod putovao, sretno se 
vraćao. 


Bogu se molio, u svemu mu ugodio, susjeda volio, uzaja¬ 
mno pomagao. 

Svakomu bio drag, nikomu se zamjerio, djecu odgajao, 
poštovanje zaslužio. 

Prišao Tadija k mladjencima, digao visoko bukaru iznad glave 

pa će. 

- Dragi moji mladjenci! 

Zdravi bili, rujno vino pili! 

Tko nas čuje, daj mu, Bože zdravlje! 

Tko ne čuje i on zdrav bio! 

Mlad ženiče, na tvoje poštenje, 

Bog nam dao zdravlje i veselje! 

Svi zdravo opet, pa ćemo i opet! 

Svi zdravo bili pa se veselili! 

Svatovi se razišli. Domaćin Matija sjeo na postelju, zapalio lulu, 
mislima uronuo u prošlost. Sjetio se svojih mladih dana, svoga života s 
vjernom Anicom, razmišljao o prolaznosti ljudskoga vijeka. Oplela mu 
srce tužna sjeta koja ga povali u tvrd san. Morao se odmoriti jer će piro- 
vanje u njegovoj kući trajati puna četiri dana. 


6 . 

Anica domaćica i majka 

Dugo se po Opancima, Lovreću, Cisti i po okolnim selima govorilo o 
Antinu vjenčanju, piru i svatovima. Anica je srce pred oltarom predala 
Anti. Ono se znalo savijati pred naletima svakodnevnoga života, i nikada 
nije prestalo kucati, pokretano snagom ljubavi, za muža i sve njegovo. 
Prve godine bračnoga života protekoše kao bistar gorski potočić koji se 
lagano spuštao prema livadi da osvježi svojom bistrom vodom vonjavo 
poljsko cvijeće. 

Počelo se šuškati po selu da je Bog digao svoj blagoslov s kuće Ma¬ 
tija Milinovića. 

— Uzalud dvori, hambari i blago kad ti kuća ostane pusta! - uzdi¬ 
sao Mate kad ga nitko ne bi čuo. 

Ponosan je i ne da se. 

- Bit će djece! — znao bi odgovoriti onomu tko bi ga sažalio. — Daj, 
brate, mise govori! — rekao bi sinu fra Jaki — da nam se digne proklet¬ 
stvo s kuće! 

Fratar bi se lagano nasmiješio, svoga staroga osokolio: 

— E, moj ćako, treba primiti iz Božje ruke i dobro i zlo. Gdje je 
blagoslova, tu je i kušnja. Tko ne zna strpljivo nositi prepuštenu nevolju, 
ne može biti Božji! 

Anica je šutjela, u nutrini gutala. Teško joj pri srcu što ne može ugo¬ 
diti kući gdje je došla. Zna da je porod najveće blago za kuću u Imotskoj 
krajini. Molila je, zavjete činila. Bosa je išla ka Gospi u Sinj i obećala, ako 
joj isprosi sina, da će ga Bogu posvetiti. Nije nikada gubila nade. Napokon 
je pod svojim srcem oćutjela novu luč života. Zbilja, 24. veljače 1835., 
nakon pet godina od vjenčanja, rodi ona zdrava sina na radost i veselje 
Matijine kuće. Krstio ga, jer nije mogao doći fra Jako radi poledice, žup¬ 
nik fra Ante Ravlić. Po obiteljskoj želji dadoše mu djedovo ime Matij. 

Godine su prolazile. Dođoše na svijet i druga djeca: Nikola-Toma, 
Cvita, Pera. Život je tekao u radu i ljubavi. Brojna zajednica nije bila mla¬ 
domu paru zaprekom da napreduje u svemu što je dobro i pošteno. Ljudi 
su se teška srca odlučivali stvarati zasebnu obitelj cijepajući se od mati¬ 


čne zajednice. Sjedinjeni bili su čvršćima. Kršćanska ljubav rastapala je 
sve nesporazume i uzgorite ćudi. Dijelilo se kad se baš moralo. 

Anica je potpuna žena. Vjerna družica svoga muža, ljubeća majka i 
poslušna članica zajednice. Živjela je samo za to, a sve ostalo bijaše za nju 
sama pustoš. Nije to lako. Traži od žene veliko svladavanje i samoprije¬ 
gor. Rijetke se žene znaju uzdržati na vrhu tih svetih, ali teških ciljeva. 
Žena koja ne želi pasti do samo rasplođujućega stvora, mora žrtvovati 
svoje srce uzvišenijim ciljevima. 

Bezazlena Aničina duša sva je plivala u njezinome velikome i dubo¬ 
kome oku, iz kojega je tiho sijevao čist i nepokvaren naravni razum. Pod 
nježno svedenim čelom, pod gustim i crnim obrvama, lagano i tajnovito 
micale su se do neba njezine mile oči, dok bi promatrala svoju dječicu, 
posebno prvorođenca Matu. 

Svu je djecu majka ljubila nesebičnom ljubavi. Nastojala je biti pra¬ 
vedna. Ipak je potpunu sreću nalazila u svojemu prvorođencu Mati. Milo¬ 
vala ga, cjelivala. Borila se sama sobom da joj ta ljubav ne bi pobrkala 
zdrave osjećaje i nehotice otrgla od muža i druge djece. Ni sama nije mo¬ 
gla sebi protumačiti zašto u Mati gleda nešto posebno drago, veliko, ne¬ 
poznato što privlači njezino srce i muči dušu. 

Ana je bila u djevojgštvu pojam ljepote. Kad postade suprugom i 
majkom, njezino lice izgubi dio djevojačke vedrine i nečega što u poštene 
djevojke odsijeva samo od sebe. Na njezinu licu izbija majčinsko milje 
pretvoreno u neopisivu dobrotu, koja sve značajnosti te dobre žene slije¬ 
va u jedinstveni i potpun sklad. 

Ana je s mužem živjela sretne dane uza svoju djecu i muževljeve 
roditelje. Umjela je pomagati u polju, obavljati kućanske poslove. Više 
puta bi sjedjela uz prozor spremajući i krpeći rublje i odjeću za svoje uku¬ 
ćane. Tada bi poredala djecu po tavanu koja bi se igrala, zadirkivala, pla¬ 
kala pa bi često morala ostavljati rad i stavljati mir među dječje nestašno- 
sti. Mate je bio stotinu puta brana koja je mogla zaustaviti ljutinu svoje 
majke da ne prekipi. 

Kako se obitelj povećavala, izdaci su postajali veći. Za veliku zajed¬ 
nicu Matijinih nije dostajao prihod sa zemlje. Osim toga godine su počele 
izdavati. Ako preko ljeta ne padne kiša u ovome brdskom kraju, propadne 
i izgori sva ljetina. U zadnje vrijeme, kao daje Bog digao ruke s ovoga kra¬ 
ja pa uslijedile nerodica za nerodicom. 

Narod je dobro išao k crkvi. Župnik fra Anđeo češće je govorio u 
propovijedima o Božjim kaznama. Pokoru nije naređivao jer su je vjerni¬ 
ci i onako činili. Prisiljeni su bili i oni koji su je primali iz Božje ruke 
dragovoljno, i oni koji joj po svojoj naravi nisu bili skloni. Molitvu je mis- 
nik preporučivao, a sam je pred narodom svake nedjelje molio: 

— Dostoj se, Gospodine, blagosloviti prvine stvorenja žita koje si 
se dostojuo sačuvati ugađanjem vjetra i dažda. Privedi rod zemlje sve do 
zrelosti. Pogledaj pogledom milosti svoje što god je u ovome polju posija¬ 
no i usađeno. To prijatnim vremenom uspori da bude obranjeno od sva¬ 
kog pritisnuća trnja, kukolja, ljulja i škodljivih drača te postane plodno 
voće. Udijeli da dođe čisto, obilato i uzorito na savršenu zrelost. Daj đa 
sjeme posijano od tvojih slugu nikne. i da isti plod uzraste i sačuva se da ga 
ljudska noga ne pogazr. trnje mu ne naudi, i ne opustoši ga, crvi ne pregri- 
zu, ptice ne pozoblju, grad ne obije, vihor ne povali, zloduhi vjetar ne otru¬ 
je, oluja ne razaspe, sunčana vrućina ne opali, zračna ljutina ne osuši. 



Predmeti iz seoske kuhinje 


potop daždeni ne priduši i što nauditi može ne naudi. Gospodine, učini, 
da po tvom daru naši trudi dođu na savršenu zrelost, eda sluge tvoje pri¬ 
majući stostruki plod od onoga što posijaše, tvojem Veličanstvu uzvrate 
obilnijim davanjem hvale. 

Nevolja se svaki dan povećavala. Ljudi su se motali oko siromašnih 
kuća u mislima tražeći način kako bi se pomogli u danima gladi i nerodi- 
ce. Po kamenjaru zvonjahu zvonca stine i krupne stoke koja se lijeno 
povlačila po puteljcima,njivama i pašnjacima. 


7 . 

Trbonoše 

Trebalo se probijati kroza život. Dosta ih iz sela poče odlaziti u 
tuđi svijet tražeći zaradu da bi upopunili ono što im krhka i suha zemlja 
ne može pružiti. Dadoše im razna imena, a najviše ih nazivaju torbarima 
ili trbonošama. Nije to bez razloga. Malom trgovinom, koju nose u košu 
a obješenu o rame i prislonjenu na trguh, teško i gorko zarađuju svagdašnji 
kruh. Obitelji pok. Mate Milinovića činilo se čudnim ostaviti kuću od 
veljače do prosinca pa obijati tuđa sela i gradove da se može preživjeti, jer 
im je imanje veliko a zemlje na najplodnijim položajima. Kad udariše gla¬ 
dne godine, bi škrto i u njih. Trebalo se pridružiti ostaloj družini, pa traži¬ 
ti s njima potrebito za življenje. 

Jedne prohladne prosinačke večeri uđe u Antinu kuću stari Kli- 
pina, daleko poznat po svojoj duhovitosti i razgovorljivosti. Glava mu bila 
puna bistrih misli i zaključaka kao šipak zmja. Ime mu je Marijan, ali 
zbog njegova neobična uzrasta i veličine prozvaše ga Klipinom. Danas 
mu nitko i ne zna za pravo ime, već ga svatko zove Klipinom, a on se bez 
uvrede odziva. 

Nazva Klipina dobru večer, strese kabanicu od sniježnih pahuljica, 
obazre se iza leđa po običaju, nađe na mjestu pletaru s vinom, gucnu ko¬ 
liko mu je dosta, pa razveza. Govorio on, nabacivali ukućani pa pala riječ 
i o torbarima. Njemu najdraže, a ostalima najmilije kad priča o prvome 
torbaru koji pođe u svijet. 

— Kako ono ode Lovrećanin u svijet? Daj, striče, pričaj, zemlje ti! 
— javi se dječak. 

Nije ga trebalo mnogo moliti za tu priču. Ponovno gucnu, obrisa 
veliki brk rukavom od košulje, raširi noge prema kominu, položi ruke 
na koljena pa poče: 

- Bilo je to poodavnije kad je vladala austrijskim carstvom carica 
Marija Tereza. Morali bismo joj podignuti spomenik nasred sela. Spasila 
je mnoge od gladi. 

— Kako ona? Zar je dolazila na Lovreć iz Beča? — drugi će kao 
u čudu. 

— Ne budi lud! Što govoriš koješta! — ljutito će Klipina. — Nije 
ona dolazila na Lovreć, već Lovrećani k njoj! Upamti! K njoj u Beč! 

— Ovako to bijaše — Klipina će dalje —. Bio neki Mate zvani Cu- 
njaš, Od čijega je roda i potoda, ne mogah nikako doznati. Tkogod veli 
da je iz Olujića, ima ih koji tvrde da je iz Kasuma, pa Mustapića, Ćorića, 
Rupčića i što ti ga ja znam.. . 

Mustapić Mate pok. Joze 
slikan 1886. u Njemačkoj 

— Oprosti, brate, što te prekidam, — javi se Ićan Šimundić koji se 
slučajno tu našao — nije Mate već Marijan! 

— Odnio te s Marijanom, — ljutito će Klipina — ne navodi me na 
grijeh! Rekoh ti Mate, Mate i Mate! Zar nisi čuo da naše torbare baš po 
tome Mati neki nazivaju Matama?! Jesi li razumio? Je li ti sad dosta?! 

- Nazivaju naše u tuđini i galantarima. Vidiš da ime Mate ne igra u 
tome nikakvu ulogu. 

Kratko se vrijeme prepiraše pa se počeše i vrijeđati dok krv ne ustu¬ 
pi mjesto razboru. 

- Mili Bože, kad bi ljubav gradila kao što mržnja razara, čudesa 
bi se stvarala na Zemlji! — zaključio prepirku Klipina. 

Ponovno se prihvatio pletare, nije puno već jednom gucnuo. više 
da bi rastjerao zle misli, nego da sebe okrijepi. 

— Dakle, Mate bijaše prvi Lovrećanin koji ode u torbare.! — dalje 
će on držeći se čitavim tijelom ozbiljnije i ukočenije. - Krenu on u bijeli 
svijet, nevolja ga natjerala. Prešao Dalmaciju, zagazio u Liku pa tamo neg¬ 


dje oko Karlovca srete na putu dvojicu. Jedan i drugi obučeni su u ovčje 
kožune. Okrenuše prema Mati pa grijući dahom promrzle prste, nekako 
mu tugaljivo dobaci stariji: 

— Brate, ne znam odakle si, ali glavno da si čovjek. Ja sam ti iz na 
še kršne Like i pođoh u svijet da bih što zaradio. Tamo sam zapasao ku¬ 
ćicu kako bi se našlo djeci kad odrastu. Vjeruj mi duši, nisam nikad ni po¬ 
mislio da ću iz svoje Like. Brate moj, svaki se medvjed najslađe brloži u 
svojemu brlogu. Nevolja me natjerala, pa eto! - Dok je Likota govorio, 
više je puta potresao ramenom o kojemu je uz torbu visjela pila. 

— A, ti, odakle si? — zapita Mate onoga drugoga. Brčine mu se 
objesile, uhvatilo ih inje, šubara čvrsto stoji na tvrdoj glavi. 

— Brate, pravo ću ti reći, ja sam iz Bosne! Ima u njoj svega i svašta, 
i svakojakih mogućnosti. Rudnici su nam pod nogama, ali uprave nema. 
Zulum, brate, zulum! Tko je bliže vatre, bolje se i grije! Teško kršćaninu 
pod turskim beglukom! Pođoh u svijet s mojim oruđem — pa pokaza ve¬ 
lik čekić u torbi — zidat ću u veliku gradu i steći štogod za svoju obitelj! 

Idu oni dalje, Mate šuti. Misli, izmišlja što će on. Ličanin će pilati 
drva, Bosanac će tunele kroz Austriju prokopavati, a što će on? Ma kako 
naš čovjek bio silovit i okoprčan, i koliko se Mate želio držati uspravan, 
ovdje se potulio. ,,Ako ne promislim sada dok sam u strahu, kasnije kad 
taj splasne, u kut s razborom!” Tako.je Mate u sebi mislio. I dobro smislio. 

Klipina ovlažio malko usta, nagnuo se naprijed pa sklopljenih ruku 
na koljenima nastavio priču. 

— Tri prijatelja nastaviše put i stigoše u carski Beč. Među mnogim 
zakonima carskoga ureda pronašao se zakon i za našega Matu. Sjetio se, 
kako trgovci u Imotskom dobro zarađuju. Zamolio da bi nosio svoju trgo 
vinicu o vratu, uz trbuh, i zaradio koji krajcer za svoju siročad. Dobio on 
dopuštenje na veliku papiru, isto tako Ličanin da pila šume i drva, Bosa¬ 
nac da prokopava tunele. 

Dalje će Klipina očito zadovoljan što će sada izustiti: 

- Nadmudrio Mate carskoga službenika. Zna da ono što je u nje¬ 
govoj glavi, ne bijaše njegova mudrost, već Božja mudrost usađena u nje¬ 
mu. Više nagon nego razbor nagnao Matu da je hitro bacio udicu na pra¬ 
vo mjesto, ne samo za sebe već za čitavo naše selo, pa i šire. 

- I ja sam hodao, skitao se po svijetu, nosio korpu. Ne zaradili bo- 
gastvo ni u mladosti dok sam mogao planinu odvaliti, kamoli ću sada kad 
ne smijem koraknuti da me burica ne otpuhne. Bilo je, a ima i danas, va¬ 
ljanih ruku koje nanesoše u kuću i mrsna i rdla. Mogao sam i ja. Bog mi 
davao, đavao odnosio. Nitko od mene nije znao bolje skloniti „galantar- 
sku” koja je privlačila i malo i veliko: 

- Daj, striče, da čujemo! - zaori iz svih grla. 

Klipina se malko nakašlja pa će važno: 

- U Mate svega za te. 

U Ilije najjeftinije, najmilije, sve u Ilije! 

U Krste svake vrste. 

U Marijana nikada zijana. 

Nigdje nema što u Mate ima, 
i nema što nema, čime Mate klima. 

Danas plati, sutra mukte: 

svirale, usne harmonike, britve, ustre, igle, ukosnice, kukci, 
vezice i dječije lutke. 

Ima, brate, za gospara, 

svega ima za guslara i diplara, za sirotu, za ratara, 
ima svega bez velikih para. 

Moje tilo, morsku ribu ilo, 
svojom dušom ja prisižem, 
ovaj nožić koji sada dižem, 
uistinu „više mene stoji”, 
novac daji, ti ga meni broji! 

U torbara Mate s Mmjavaca 
trgovina bez kletih jamaca, 
i ako je čovjek od ovaca. 

Komu puče, u prsa se tuče! 

Ovo znaj i dobro zapamti: 
gdje se dvojica pogode, 
u nikakav grijeh ne dovode! 

Završio Klipina, prihvatio pletaru, potegao dva, tri puta, skoknu na 
gipke noge, zakriještao: 

— Hihiiiiii! — i odmaglio. 


8 . 

Oiie Ante u torbare 

Ante Milinović odlučio poći u torbare. Neće on dugo ostati u tuđi¬ 
ni. Čim se malko potkoži, on će k svojoj kući. Prisilila ga velika glad 
koja pritisnu Imotsku krajinu zadnjih godina. Toliko svijeta pomrije 
od gladi. Mnogi oko Imotskoga polja za vreću kukuruza dadoše najbolje 



zemlje. Glad nema očiju! Navrnuše strvinari sa strana u Imotski da bi se 
na lak način obogatili. Za kratko postadoše veleposjedicima na nevolji 
bijednoga imotskoga čovjeka. 

Teška se srca čovjek odijelio od svoje obitelji. Posavjetovao se Ante 
s bratom fra Jakovom što će i kako će. Taj je već zamjerio prvorođenca 
Matu sebi za nasljednika, i ne znajući da ga je majka prije rođenja Bogu 
zavjetovala. „Milinovićevo misničko koljeno ne smije utmuti”, tako je 
mislio u sebi. Dogovoriše se sa župnikom fra Anđelom Udiljkom da ga pri¬ 
mi u svoju školu kako bi naučio čitati i pisati. 


Marijan Zaradić-Cotić i Ante 
Matusinović pok. Miška slikani 
1935. u Češkoj. 

- Neće vama nedostajati ljubav! - tako se opraštao Ante od dobrog 
župnika kad mu je pridao maloga Matu prije svoga odlaska. 

Ante krenu s društvom na put. Odoše pješke preko Zadvarja, Povila, 
Omiša u Split. Ukrcaše se na parobrodić koji ih je vodio prema Trstu. 
Obišao Ante to parno plovilo, zavirio u svaku izbu. U jednoj su sjedje- 
la gospoda na baršumastim naslonjačima, pred njima su po izbor pića. 
U glasnom razgovoru ne čuješ nijednu hrvatsku riječ. Gospođe se crlika- 
ju i svojim tankovitim profinjenim glasovima nadjačavaju muškaračke 

doskočice i šale. Pronašao čovjek svoje mjesto u razredu koji je određen 
za putnike tanjeg džepa. Tu se smjestilo njegovo društvo. Iskoristiše pra¬ 
zan prostor, staviše torbe pod glavu i tvrdo zaspaše. Pod teretom umora 
od duga puta, i nutarnje tuge za domaćim ognjištem san ih u brzo svlada. 
Probudi ih duboko tuljenje parobroda. Ni osjetili nisu kako stigoše u ši¬ 
bensku luku. Prisjetio se Ante razgovora fra Šimuna i fra Jake jer se skoro 
u svakom doticahu Šibenika i samostana u kojem su stanovali dok su se 
školovali, a i provincijali bili. 

Vrijeme im je sporo prolazilo. Putnici se mijenjali: jedni ulazili, 
drugi izlazili. Mali ih broj odlučio putovati do Trsta. Prolazili su šibenskim 
otočjem, prispjeli u Zadar, iskoristili par sati odmora pa prošetali ulica¬ 
ma toga glavnoga dalmatinskoga grada. Istra ili nije toliko zanimala jer ih 
putnička nervoza potpuno dotukla. Vrtjeli su se po palubi, u putničkom 
razredu, u razgovoru, a najviše u zabrinjavajućem muku. Pažnju im je pri¬ 
vukao Kopar. Izišli su na palubu da vide čudovište o kojemu se često go¬ 
vorilo u Imotskoj krajini. To je kaznionica u koju je austrijsko sudstvo 
trpalo sve teže pristupnike. I oni su poznavali neke koji su tu proveli 
određeno vrijeme. 

Trst ih nije mnogo zanimao. Prolazili su tupo njegovim ulicama, 
ukrcali se u vlak i krenuli prema Austriji. Ante umoran, satrven više bri¬ 
gama nego tjelesnim naporom, zakunjao za vrijeme vožnje. Igra vagon 
pred nejgovim očima svima ljudima i predmetima u njemu kao neko pri¬ 
viđenje. Pričinilo mu se da je odjeljen od zemlje, i da lebdi negdje u tam¬ 
nim visinama. Obrisi njegove obitelji, s pojedinim likovima, vrzmaju mu 
se pred očima, a ostalo je sve utonulo u tamu kao da ne postoji. Vidi 
ženu kako se prevrće po postelji. Neće san na oči jer su nakvašene gorkim 
suzama. Nije čudo, bori se s brigama i mislima: Ante u tuđini, djeca se 
prosula, Mate je već momčić, kuća, živina i stotinu drugih nevolja prije 
izazivaju suze nego san na oči. 

U Beču su vještiji pronašli stan za noćevanje. Koji su do sada radili 
u tom velikom gradu, sve im je obično. Ante se zastidio kad je ušao u 
zajedničku sobu. Dolazio je on u Imotski, Omiš, Split, Sinj i uvijek bi pre¬ 
noćio kao pristojan čovjek. Na dosadašnjem iskustvu maštao je svoj život 
i u Beču. Nije se nadao bijednoj sobici u potrovlju dotrajale zgrade. 

— Moj Ante, život je u gradu skup. Kad bismo plaćali bolji stan, 
hranili se pristojno, ne bismo ništa mogli donijeti kući! — tješio ga susjed 
Iko Mustapušin. 

Ante se užeo ramenima, progutao pljuvačku, zanijemio i prepustio 
se životnom tijeku. 

— Pretrpio sam vojnički život pa ću i ovo! Neće trajati vječnost! — 
zaključio je na koncu pred svima. 


U fra Anđelovoj školi 

Trebalo je živjeti. Anica je jaka žena koja se lako ne predaje u ne-’ 
volji. 1 bez Ante se živjelo redovitim životom jer je njegov lik bio svagdje 
pred njima. Njegov duh je lebdio nad obitelju, pa ga se poštivalo kao da 
čuju zapovijedi iz njegovih usta. 

Mati je već jedanaesta godina. Bistar je dječak. Sve razumije i lako 
shvaća. Osjećao je potrebu za knjigom, i nije ga trebalo prisiljavati neka 
stup\ u fratrovu školu. Osim toga volio je svojega župnika. Bio je to dobro- 
ćudai i dobar fratar. Sažaljivao se nad svačijom nevoljom a djecu posebno 
volio. Već mu je pedeseti četvrta a kadar je po svojoj životnoj snazi sko¬ 
čiti na najnemirnijega konja. Nego ubi ga glad u narodu. Za ove dvije gla¬ 
dne godine on je posijedio, smršao. U jednu riječ ostario. 

- Narod ubi glad, a našega fratra briga za gladne! - tako se govo¬ 
rilo po stlu. 

Nisu svi ljudi jednaki ni po izgledu, ni po pameti, ni ćudi. Tako nisu 
ni svi svešenici jednaki u svome župskome radu. Na različite načine isko- 
rišćuju taente koje im Bog dade, Imati smisao za držanje škole poseban 
je Božji d\r. U punini ga je posjedovao fra Anđeo. Zbog njegova dobra 
srca i osjeiaja za sirotinju, te ljubavi prema djeci, nisu ga mogli prežaliti 
bivši župljaii u Prološcu i Ričicama. 

— Dngi moji župljani, — češće je narodu preporučivao — nastojte 
opismeniti s r oju djecu. Nepismen je čovjek kod zdravih očiju slijep. Ne 
čudite se št# su neki nastradali u svijetu. Razlog je baš u tome što se 
sami nisu mtgli snaći, jer nisu znali čitati. Ja ću vam pomoći. Šaljite 
djecu kmeni. 

Katkada bi šetao ispred župne kuće zadubljen u teške misli. Tražio 
je načine kako bi pomogao svomu gladnomu narodu. Ostao je puki siro¬ 
mah. Sve što je imao, podijelio je sirotinji. Upao u silne dugove kupuju¬ 
ći žito i spašavajući one koji su od gladi bili na rubu života. 

Tako on jidnoga ljetnoga poslijepodneva sjedi pred kućom. Dušu 
mu zaogrnule eru misli. Pokopao je jutros staroga Zekana. Njegov ispa¬ 
ćeni lik mu stoji ired očima. Sebi predbacuje, sebe okrivljuje za njego¬ 
vu smrt. 

— Možda sar, mu mogao pomoći, možda život spasiti da sam na 
vrijeme doznao za nj.govu nevolju!. . . Ne znam. . . 

Zanijele ga dmoke misli. Najednom otvori oči, podiže glavu i zi- 
jevne. Svuda je oko ljega hladovina jer se Sunce već podobrano nagnulo 

Kapela Sv. Ante kod župne kuće na Lovreeu 


prema zapadu. Lagani povjetarac razgoni lišće otrgnuto s gabovine i ja- 
senovine. Gutljaj svježe vode iz čatrnje vrati mu svježinu i lonekle utrnu 
ljetnu žeđ. 

Već se počeše skupljati momčići kojima su roditelj omogućili da 
u njega nauče čitati i pisati. Nema ih mnogo, samo deset. 

- Našemu čovjeku - mislio je fra Anđeo — ivdostaje svijesti. 
Ne pozna svoju vrijednost. Priučio se stoljetnom rotovanju, nije mu 
se lako izvući ispod teškoga pokrivača, izdignuti visok) glavu, ponosno 
pogledati u svijet i zaključiti da je sposoban biti gosptdar u svojoj kući. 
Bistar je domaći čovjek. Od njega bi se dalo isklesatinajveće učenjake, 
najsposobnije profesore samo da je shvaćanja i načna. Samo kada bi 
se htjelo! 

Promatra šačicu dječaka pred sobom pa prosuđuje crnim mislima: 

. — Koliko će nas ubiti glad, još više će nas udštiti neznanje. Naše¬ 

mu čovjeku treba pastir, a ne misli da bi ga knjiga nogla spasiti od gladi. 
Mogla bi mu pribaviti više od uboge stajice i sušneprljuge. Oh, koliko će 


proći jalova vremena dok naš seljak uvidi da je škola potrebna čovjeku 
kao kruh svagdanji, da nije škola gubljenje vremena već stjecanje nepro- 
cjenljiva blaga. 

Momčići su bezbrižno trčkarali kad ih je prenuo fratrov poziv: 

- Hoćemo li? 

Posjedaše na priproste klupice ispred kuće. Tako je to ljeti. Kad za¬ 
hladi i kiše se prospu, povuku se u župni ured. Skinuše torbice s ramena, 
povadiše tablice s pisaljkom u ruci čekajući što će fra Anđeo zapovijediti. 

- Kojim glasom počinje naziv tvoga sela, Mate? 

— Oče, moje se selo zove Opanci. Prvi je glas 0! 

- Iko, kako se zove tvoje selo, i koji je prvi glas u njegovu imenu? 

- Studenci su moje selo. U imenu mu je prvi glas S! 

— Odlično ste odgovorili — zaključio je fratar — i danas ćemo uči¬ 
ti kako se pišu slova O i S. 

Fra Anđeo zadržao lijevom rukom kapicu na vrh proćelave glave, 
desnom je kredom pisao na ploči velika i mala slova O-o i S-s. Ploča vi¬ 
sjela o zidu župne kuće na povišenu mjestu da je uočljiva svima. Zaškri- 
paše pisaljke po pločicama od škriljavca da se neugodan zvuk mogao ču¬ 
ti u dvorištu. 

Za svoje podučavanje nije fra Anđeo tražio ništa od roditelja. Sam je 
dao sklitati nekoliko klupica, sam je namjestio ploču. Tražio je od obite¬ 
lji da djetetu kupi pločicu, pisaljku i početnicu iz koje će se vježbati u 
čitanju. Na žalost, do njih je teško doći jer se na hrvatskome nisu sasta¬ 
vljale. Gdje su škole postojale, služahu se talijanskim jezikom. I tome je 
jadu fra Anđeo doskočio. Sam je sastavljao rečenice i lijepio na talijan¬ 
ska štiva. 

Mate Milinović je imao dobra druga i prijatelja u župnikovoj kući. 
Bio je to fratrov sinovac Iko, rođen na Studencima iste 1835. Stric ga 
doveo da ga poduči najosnovnijemu u nakani da ga pošalje na daljnje 
školovanje. 

Svršio fra Anđeo jutarnju misu u priprostoj kućnoj kapeli. Dvorila 
ga dva njegova miljenika Iko i Mate. 

— Oče, — zapitao Marijan Ćorić, koji je dao misu izgovoriti za zdra¬ 
vlje blaga — znam da će Mate u fratre, siguro će i Vaš Iko? 

— Vidiš, Marijane, mnogi slično misle, — nadoveza fra Anđeo — 
a i ja sam se bavio tom misli. U zadnje sam preokrenuo. Marijane, naš 
narod ima dosta misnika za svoje potrebe. Učitelja nema! Moramo otvo¬ 
riti oči, učitelje stvarati. Nije svaki misnik sposoban biti učiteljem. Ni vre¬ 
mena se nema. I meni škola pozoba dosta dragocjenih sati. Nije mi žao 
što zasluženi odmor žrtvujem za dobro naroda. Kako bi dobro došao i me- 

ni dobar učitelj. Rasteretio bi me velike skrbi, pomagao mi u korisnu 
i spasonosnu poslu. Kako se to lijepo slažu svećenički i učiteljski rad u 
službi svomu narodu! 

Zastao misnik, Ćorić ga gleda kao da čita misli s njegovih usana i ve¬ 
droga lica. Drago mu štogod lijepa i korisna čuti. 

— Imotska krajina — proslijedi fra Anđeo — nema ni jednoga uči¬ 
telja. Malo je ono što joj daju župnici kao učitelji. Trebamo naše sinove 
za učitelje, koji će našemu narodu dati knjigu u ruke na hrvatskome je¬ 
ziku. Imamo ga. Lijep je. Zašto bismo ga se stidjeli, pustili da nas zaroblju- 
je tuđin svojom talijanštinom. 



Gleda Marijan svoga župnika i pije svaku riječ. Prošetao fra Anđeo 
po sobi pa će dalje: 

— Čuo se glas iz našega Imotskoga. Ana Vrdoljakova, promisli, di¬ 
jete od jedanaest godina, tu objavljuje svoje pjesmice. Daje oduška domo¬ 
ljubnoj misli. Pjeva ona: 

Ja sam cvijetak slavske gore, 

Proljetna sam prva klica, 

Da se zovem, znaj, Ljubica, 

Mali cvijetak naše Zore. 

— Trebaju nam svećenici, — nastavio fratar — trebaju učitelji koji će 
ruku pod ruku u borbu za narodna prava. Usijekoše mi se duboko u srce 
riječi te male naše pjesnikinje „Ane Vrdoljak Imotskinje Dalmatinke”, 
kako se ona potpisuje: 

Mrkloj noći nije tute stanja, 

Sunce nami sve to bliže stupa! 

Fratar sjeo, nastao muk u prostoriji. Marijan se oprostio od župni¬ 
ka i već zamakao prema Novakovoj lokvi. Mate i Iko sjede šuteći. Još su 
pod utiskom fra Anđelovih riječi. Urezale im se u dušu, pratit će ih či¬ 
tav život. 

Kroz prozor se može vidjeti kako je nebo prekriveno predivom nis¬ 
kih oblaka. Prilično se razdanilo, djeca ustadoše pa svatko krenu na svo¬ 
ju stranu. 


Pjesnikinja Ana Vrdoljak 

Fra Anđeo malko zastao i u šutnji prebirao misli. Rojile mu se kao 
pčele u košnici. Počeo se hrvatski narod buditi ima nekoliko godina. Ne¬ 
što je u njemu kopkalo. Želio se srcem i dušom pripojiti ilircima u Zagre¬ 
bu koji su počeli izdavati Hrvatske novine i Danicu. Odgovorili i Dalmti- 
nci. Dugo su stenjali pod Turcima, pa pod Mlečanima. Znali su da nisu ni 
jedno, ni drugo. Narodna svijest se počela buditi. 

— Moj Marijane, — opet će župnik — nedavno je u Zadru počeo iz¬ 
laziti list „Zora Dalmatinska”. Tu ti se naši raspisali, raspjevali s pono¬ 
som ističući da smo Hrvati, i da je vrijeme da se sjedinimo s braćom u 
Hrvatskoj. 


10 . 

Odluka da Mate ide u fratre 

Pred Božić se Ante Milinović povratio kući. Jutros prije ustajanja 
protegao se u postelji, sa zavišću i utučeno slušao praporce konja, kle¬ 
pke volova, blejanje ovaca, žamor, razgovor i dovikivanje pastira i pasti¬ 
rica. Ne može se carski Beč usporediti s ugođajem koji ljudskoj duši pru¬ 
ža smiren život na selu. Izišao pred kuću, zastao i promatra. Gleda kuću 
klesanu od domaćega kamena, sjetio se ljubavi kojom ju je otac zidao pred 
njegovo vjenčanje. Oči mu se orosiše od uzbuđenja. Srećom bijaše sam i 
nitko nije vidio njegove suze. Ne bi ih se morao stidjeti jer su izraz pošto¬ 
vanja kućnoga praga i ljubavi prema rodnoj grudi. 

- Oh, kako mi srce raste — uzdisao je na glas — kad se nađoh me¬ 
đu ovim škrapama, prljugama, pod stoljetnim hrastovima, svoj na svome! 

Oduševljivala ga misao da će doma ponovno naći svoju snagu, svoje 
zadovoljstvo i smirenje. Nestalo je sumornosti i težine u njegovoj glavi. 
Slušao je domaću riječ tako poznatu, umiljatu, pomalo turobnu jer su je 
tuđinci zaprećali na seoska ognjištajboje se da se ne bi nabujala i istisnula 
ono njihovo, tako strano i daleko imotskomu čovjeku. Želja da nikada vi¬ 
še ne ostavi rodni kraj bila je neodoljiva i široka kao visoravan i prostran¬ 
stvo u kojemu živi. 

Sve mu je drago u kući i oko kuće, ali na prvorođencu Mati zapeo 
mu pogled. Sluša ga kako lijepo niže riječi, gleda ga, raduje se njegovoj 
blizini, njegovu mladenačkomu uzrastu. Zamišlja ga kao velika, odrasla, go¬ 
tova čovjeka, vrijedna svećenika koji će prodičiti Milinovićevo pleme i 
biti ponos stricu fra Jaki. 

Spušta se mrak, Ante za kominom pripovijeda o torbarima, muko¬ 
trpnome njihovu životu. 

— Mnogi pođoše u svijet — govoraše — da ugrabe sreću, ali su tamo 
nestali. Progutala ih daljina i nemilost tuđe zemlje. Koga zasrbjeli dlanovi, 
skučio se, može što odvojiti za bolje dane. Mnogima nabubreli žuljevi i 
nikako da se otresu sirotinjstva, ili ih je pojela nevolja gdjegod u vlažnu 
podrumu. Težak je torbarski život. Hoda se, gladuje se, po straćarama se 
spava, i sve pri pomisli da se što uštedi i kući donese. Ponosan je naš 
čovjek. Kad dođe kući, on se razbacuje, prijatelje velikodušno časti i da¬ 
ruje, želeći time prekriti tisuće jada koje je prošao dok je do te pari¬ 
ce došao. 

Vrijeme se popravljalo, fra Anđelova nastojanja i trud urodili dob¬ 
rim, narod se počeo oporavljati. Ante je čvrsto odlučio ne vraćati se u 
tuđinu. S Božjim blagoslovom i trudima njegove obitelji bit će svega i za 
domaće, i za putnike, i namjernike. 

Iz Sinja stigao fra Jako željan porazgovoriti s bratom i obići svoje ro¬ 
dno mjesto. Usput će se dogovoriti što će i kako će s malim Matom. Dje¬ 
čaku je već devet godina, u fra Anđela je naučio čitati i pisati, i vrijeme je 
da pođe u grad nastaviti školovanje. Vremena se promijenila. Nova austrij¬ 
ska vlast traži i od fratara redovito školovanje. Do sada su se sami mučili 
kako su bolje mogli i kako im je zgodnije odgovaralo. Sad se moraju poko¬ 
ravati državnim zakonima koji određuju kako i gdje svršivati škole. Drukči¬ 
je ne mogu biti ni župnicima, ni vjeroučiteljima na župama. 

— S Matom ćemo u Imotski - Ante će fra Jaki. - Nekako mi je 
bliže i zgodnije zbog svega. 

— Ne može! — odgovara fra Jako. - Mi imamo dva imotska samosta¬ 
na: u Imotskome i Omišu. 

- Pa kako to? Što će onaj u Omišu kad Imotski ima svoj u samom 
gradu? Što Imoćani imaju s Drnišanima? 


) Stani, brate, — dalje će fra Jako — sve ima svoje zašto. Kazivah 
ti kako ono pobjegoše imotski fratri 22. travnja 1715. s Prološkoga Blata 
u Omiš. Nisu se nadali da će tako brzo otjerati Turke iz naše Krajine. Lu¬ 
do bi bilo opet zidati samostan na turskome zemljištu kad su ga toliko pu¬ 
ta palili. Čim fratri odoše, zapališe i onaj u Prološcu. Odlučiše podići ilovi 
na granici turske carevine, kako ne bi bio pod njihovom vlasti, a fratri bili 
blizu svoga naroda. Odlučiše se za Omiš. 

- A što bi s narodom koji je pobjegao prema Cetini te iste godine? 

— Pa vratio se na stara ognjišta. Turci slali glasnike, obećavali, mo¬ 
lili jer nije imao tko Polje obrađivati. 

- A fratri, dakle, ostali u Omišu? 

— Jesu i nisu. Župnici se vratiše s narodom, a gvardijan fra Štipan 
Vrljić ostade u Omišu starajući se za gradnju novoga samostana. Davao 
narod što je više mogao. Taman samostan pod krov, a Imotska krajina 
na Gospu od Anđela 2. kolovoza 1717. oslobodi se Tručina nakon 224 
godine. 



Imotska Topovna u doba Milinovićcvog djetinjstva 

Imotski je oslobađala mletačka vojska, ali ne bi ništa učinila da ne 
bi našega naroda. Vojvoda Ivan De Franceshi zapisao je 22. kolovoza 
1717: ,,0. Vrljić sa osam drugih redovnika dođoše osam dana prije nego je 
vojska prispjela, i vidio sam ih u svim prigodama da se živo zauzimahu 
u ovome važnu pothvatu, navlastito u onome što je na spasenje kršćan¬ 
skih duša spadalo, kao ispovijedanje bolesnih i ranjenih.” Za fra Lovru 
Šitovića napisao je general Mocenigo: „Križem je naše blagoslivljao i od- 
riješivao umiruće.” 

- Hvala ti, Bože! - zadivljeno će Ante - sad su mogli i fratri sa 
samostanom u imotski! 



Franjevački samostan Imotski 


— Nije to išlo tako olako — nasmija se fra Jako. — Trebaše mnogo 
toga prije srediti i s državnom i crkvenom vlasti. Fra Štipan je u Omišu 
santostan pokrio i uredio. Na sv. Franju 1718. bio je svečan blagoslov._ 
Nosili se u procesiji križevi i zastave s Prološkog Blata. Samostan nazvaš^ 
po Svetome Franji, kako se oduvijek nazivao imotski samostan. 

- Pa zašto sagradiše onaj u Imotskome? 

Fra Jako nije odmah odgovorio. Malko se prokašljao, uzeo samo 
gutljaj iz čaše, prekrižio ruke i zagledao se u daljinu kroz prozor. Tužna 
povijest; našega naroda uvukla se u njegove misli i na njima zalegla ne kao 


mrtve uspomene, već kao nešto što stalno s njime živi. Sjetivši se svih jada 
koji stoljećima moriše naš narod, najradije bi zaurlao kao težak ranjenik. 
Tješila ga misao da sviću bolji dani, pa se i njegovo lice probrazilo. 

- M »j dragi brajane, - ozbiljno će fra Jako - čim Turci iz Imotsko¬ 
ga, fra Štipan sklepao kućicu od njihovih dimnjaka. Fra Ante Ivančević 
zapisao je 1727. u Imotsku kroniku daje našao župnu kućicu ševarom po¬ 
krivenu. Trebalo je misliti na samostan u samome Imotskom. Imotski 
gvardijan omiškoga samostana fra Štipan Vrljić čvrsto je odlučio zidati 
ga u Imotskome. Boljelo ga što mu Turci 1718. odniješe ponovno polovicu 
Imotske krajine. Tuži se u Kronici: „Dobio sam bujruntiju da župe s naro¬ 
dom, koje ostadoše pod turskom vlašću, i dalje pripadaju imotskom sa¬ 
mostanu, ali mi ih kreševski samostan preote.” 

Bilo je proljetno veće kad su dva brata nadugo ozbiljno raspravlja¬ 
li. Ante je bistar čovjek. Da je svršio škole, ne bi se stidio brata fra Jake 
koji je slovio kao jedan od odskoči'tijih fratara. Bio je profesorom na fra¬ 
tarskim školama. Mjesečina se razvukla nad selom, splela se među granjem 
kostela i žutjela po oboru. Selo spava pod krovovima iza zaključanih vra¬ 
ta. Jedino psi švrljaju dvorištima, naizmjence laju, zavijaju ispred kuća ili 
se utrkuju s kojom uplašenom lisicom. 

— I tako ti se naš fra Štipan — fra Jako će zijevajući — vratio iz 
Omiša u Imotski. Zapro, brate, kao sivonja. U njega ti je bilo: grmjelo, 
sijevalo, mora biti. Uvjerio Moceniga, mletačkoga općega povjerenika 
za Dalmaciju o ispravnosti svojega zahtjeva dokazujući da se ne radi o grad¬ 
nji novog samostana u Imotskome, već o prenosu postojećeg s jednoga 
mjesta na drugo. 

— Pa? — Ante će raskolačenih očiju. 

— Uspio, brate! Uprava franjevačke provincije osniva samostan 
na sastanku u Kninu 7. lipnja 1737. Senat u veneciji izdaje dopuštenje 
gradnje 26. travnja 1738. Temeljni kamen postaviše na Gospu od An¬ 
đela 1738. 

- Onda dva imotska samostana: u Omišu i Imotskome?! 

- Tako je! Kao braća podijeliše imovinu među sobom, pa tako i žu¬ 
pe. Omiškomu samostanu ostadoše: Lovreć - Opanci, Studenci, Podba- 
blje, Runović, Imotskomu: Imotski grad s Tvrđavom, Proložac, Vinjani 
i Ričice. Župe u Vrdolu posluživali su fratri makarskoga samostana. 

Mjesečina se nalijepila na Matijin dom. Uza zidove njihove sobe pro¬ 
tezala se gusta sjena. Fra Jako ustao, lagano se prebacuje s noge na nogu 
ne želeći probuditi ukućane, dok mu se pod nogama plela i za njim vukla 
njegova sjena. Naglo zaokrenu prema bratu pa će odrječito: 

— Dakle, Mate mora u omiški samostan! 

11 . 

U Omišu 

Pred samostanom su na zidu sjedjeli fra Toma i fra Ivan. Sklanjali su 
glavu od sunca koje je prodiralo kroz granje ’krošnjata bora. Tu i tamo se 
zapažala modrina neba i zajedno sa suncem sipala je tišinu koju bi povre¬ 
meno remetili valići s mora. U dušama su im ostali ožiljci velike bijede i 
glada koji su i oni u samostanu podnosili zajedno s cijelim narodom. 
Gledali su u novi zvonik koga svojom prištednjom sagradi runovićki žu¬ 
pnik fra Felicije Luetić. 

— Bog mu dao svako dobro! — prekinu muk fra Toma — spasio nas 
je od gladi i očite smrti. Sam je oskudijevao, a nama je starcima u samo- 
stiin slao 

Vrapci se u borovoj krošnji nenadano razigrali. Našao se bezobraz¬ 
ni koji ispusti nečist ne vodeći računa čiju će ćelu obeščastiti. 

- Ma, nu! - skoči stari fra Ivan, rupcem obrisa nečist, pa će svom 
žestinom prema gore — Vi bezobrazne životinjice, nemate obzira ni prema 
kome. A da je tkogod drugi, upamtili biste! 

- Eto ti tvoji vrapci kojima svakodnevno stavljaš mrvice na prozor. 
Lijepo su te nagradili! - narugao mu se fra Toma. 

Ponovno tišina. Prostor ispred crkve i samostana bijaše prazan, sav 
obliven suncem i pritisnut žegom. Krošnjati se bor pod zrakama zalaze- 
ćega Sunca bjelasao, u vrtu ušutjeli čempresi spuštenih vrhova kao da se 
žele skloniti od vrućine pod vlastitu sjenu. Maestral taman s mora započeo 
svoju večernju igru kad starci osjetiše potrebu da se sklone u svoje odaje. 
Taman oni na noge, a od Ravnica začu se topot konja. 

Iz radoznalosti, koja je svojstvena starijim osobama, zastadoše da 
vide nije li tkogod od fratarskih prijatelja. Navikli su na česte goste iz 
Poljica, Rogoznice, zaleđa koji u samostanu nađu prenoćište za sebe i ko¬ 
nje. Ni prijateljska večera neće izostati. Za uzvrat obilato će pomoći fra¬ 
trima grožđem, uljem, voćem. Kad dođu u samostan, popiju svoju čašu 
vina, pojedu tanjur rašćike začinjen svojim uljem. Fratri na Skalicama za 
čitava Poljica i Rogoznicu i Omiš pojam su duhovnoga stjecišta, gdje se 
možeš ispovjediti u svako doba, odmoriti i naći utočište u svakoj nevolji. 

- Dob,ro nam došli! - digao fra Toma obe ruke u vis, i osmijehom 
na usnama pozdravlja došljake. Ante Milinović vodio je maloga Matu. 

I drugi se fratar raspoložio jer su Antu fratri držali kao svoga brata. 
Nije mu prvi put da dolazi k njima. Samostan u Omišu bijeli se na podno¬ 
žju strmna brda uza samu je morsku obalu. Od mora ga dijeli put što po¬ 


vezuje Rogoznicu i Makarsko primorje s Poljicima i Splitom. Teško se nji¬ 
me može odvijati kolni promet, ali za konje i mazge odlično služi. Nije u 
gradu, a nije ni daleko. Sagrađen je kod kapelice Gospe od Skalica, kojoj 
su Omišani neobično pobožni. Kojih tri stotine metara od gradskih vrata 
do samostana čini taman ugodnu šetnju za građane zbijene u tijesnim uli¬ 
cama i mračnim sobama. Do samostana je lijepa crkva u kojoj ima pose¬ 
ban oltar milostiva Gospa Karmelska od Skalica. Pred njom ćeš uvijek naći 
ili fratra ili vjernika gdje uzdiše i moli. Mnogo se govori o raznim milosti¬ 
ma koje su pobožni štovatelji postigli ovdje pred Gospinom slikom. 



t-ranjevački samostan Omiš 


Desetak lijepo položenih kamenih stepenica vodi s puta ceste do 
pred crkvu i samostan. Ante je rastovario konja. Pomogao mu sin Mate. 

— Sinko, idi gore k fratrima dok ja otjeram konja iza crkve u staju! 
- zapovjedio mu otac. 

Dječak se postidno penjao uza stepenice. Vješt je on fratrima. U 
fra Anđela se nalazio kao u svojoj kući. Fra Šimun i Fra Jako česti su 
gosti njihove kuće. Sada dolazi u nepoznato. Potajice je u njemu vrela i 
na trenutke grickala ga tuga za rodnom kućom i svojim selom. 

— Evo nam Mate! — pružio prema njemu ruke sijedi fratar želeći 
ga zagrliti. — Evo nam naše uzdanice! 

I drugi se starac približio, čvrsto stisnuo dječakovu desnicu i oblio ga 
pogledom iz kojega je zrcalila dobrota i ljubav. Osokolilo to dječaka pa 
Mate podigao glavu prema njima. Susprežući suze, odgovarao je na nji¬ 
hova pitanja. Predvedoše ga gvardijanu fra Frani Pušiću iz Ričica koji us¬ 
tade sa sjedalice da mu, kao malomu princu, pruži ruku i zaželi dobro¬ 
došlicu. Nadali se njegovu dolasku jer je stric sve prije uredio. 

Fra Jako je neobično volio samostan na Skalicama. Svaki slobo¬ 
dan dan provodio je u njemu. 

— Teško se može gdje naći lijepa priroda, krasna crkva, ugodan 
samostanić, plavo more kao u OmišU! - ponavljao je fratrima kad bi 
navratio. 

Mate je ostao u samostanu. Tu će s drugim učenicima pohađati 
državnu pučku školu kako bi se mogao pripremiti za daljnje školovanje. 

Dječaci, bijahu trojica, lako se sprijateljiše; za nekoliko tjedana 
isplinula im tuga za rodnom kućom, u samostanu se snađoše kao da su se 
tu rodili. Fratri su isluženi župnici koji tu u tišini i molitvi čekaju poziv za 
drugi svijet. Jedino je gvardijan čovjek u snazi koji se stara za tu obitelj. 
Uz pet fratara u samostanu živi kuhar. To je dobroćudan čovjek pedese¬ 
tih godina koji je čitav život proveo uza župnike i samostance. Na Muću 
nije mogao naći potrebno za život pa se kao šesnaestogodišnjak uputio u 
svijet. Ostao u župnika na Ogorju kao kuhar, premještao se s mjesta na 
mjesto kako bi ga koji župnik tražio i na koncu ostao u omiškome samo¬ 
stanu. U početku nije mogao, kasnije, nije imao vremena za ženidbu. 
Ostade čitav život kao fratar među fratrima. Volio je fratre kao rođenu 
braću, a dječaci mu rado pomagahu jer osjetiše njegovu radodarnu 
ruku i toplinu srca dobra čovjeka. 

Stari fra Paško vratio se na djetinjstvo. Grehota je čovjeka u takvu 
stanju ismijavati, ali on u šalama ne osjeća izrugivanje, već mu to daje 
život. Stoga je više puta bio metom smijeha. Gvardijan nije dopuštao uče¬ 
nicima da se s njime šale. I kad bi oni od njega bježali da se ne zamjere 
gvardijanu, on bi ih tražio. Uz njih bi se raspoložio, dapače s njima gdje- 
kada i zaigrao. Neobično mu je godila zabava s dječacima. Njegovo raspo¬ 
loženje izazivalo je u njima još jače jogunstvo. 

Ante je nastojao sina obući pristojno. Vidio je po gradovima kako 
se dječaci oblače pa je želio i svome sinu pribaviti što slična. Hlače i jake¬ 
tu kupio mu je u Imotskom. Htio da to bude malo obilatijega kroja. - Di¬ 
jete će rasti — govorio je sam sebi. Bolje da je obilatije. I postole su čita¬ 
va tri broja više. - Narast će noga! — opravdao se Ante. Kapa je počivala 
na ušima kao nosačima jer je poveća. — Može mu i tri godine, a dijete se 


razvija! — dokazivao je Ante. Želio ga je pretvoriti u gospodičića i ne mi¬ 
sleći da će ga takva učiniti predmetom ismjehivanja pred drugovima 
u školi. 

Mate je prvi put u školi. Zasjeli gospodičići u prve klupe, on je pro¬ 
našao odzadi za sebe zgodno mjesto. Začudio se kad je čuo samo talijan¬ 
ski jezik. Nitko ne govori hrvatski. Pričali su o tome dok je bio kod kuće, 
fratri su ga upozorili prije nego je pošao. Nije se prepadao. Držao je daje 
to slično kao i u fra Anđela, samo je ljepša učionica, zgodnije klupe i 
pristupačniji školski pribor. 

- Miei čari giovanetti, - započeo učitelj kad je ušao - vi salu to 
con tutto mio corde nel principio del anno scolastico! 

Mate naperio uši. Nastojao je štogod razumjeti, ali ništa. Pred njim 
je početnica. Zna on čitati, ali ne razumije nijednu riječ. Šutke, zvirka 
naokolo, lovi kretnje i poglede drugih učenika, pokazuje zabrinuto lice, 
u mislima plete mređu snalaženja u ovim prilikama. 

- Da che paese e picolo morlacho? - zapita ga učitelj kad ga je 
spazio pri dnu učionice. 

Mate je osjetio da ga pita, uljudno je ustao, oborio glavu, zacrvenio 
se u licu. Šutio je. 

— No, parla, respondemi! 

Mate je podigao glavu, značajno pogledao učitelja i počeo plakati. 
Čitav razred se okrenuo nazad da vidi toga neznanca i čuje odakle je. Nije 
prvi put da bi se među omišku gospodsku djecu umiješalo i po koje seosko 
dijete. Kad vidješe da je Mate počeo plakati, osjetiše se višima pa udariše 
u grohotan smijeh. 

— Vedi vestito di loro! — počeše uzvikivati. — Vero morlacho! 

• — Zitto, ragazzi! — ljutito će učitelj. 

Dječaci se uozbiljiše, prekrižili ruke i gledaju naprijed. Učitelj se 
vratio Mati pa će: 

— Odakle si, dječače? 

— Sa Lovreća, zapravo Opanaka! 

- Zoveš se? 

— Mate Milinović! 

- A što ti je fra Jako? 

- Stric! 

~~ O, ti si iz fra Jakine kuće! On je moj dobar prijatelj. Ne boj se, 
sinko, sve će biti dobro. Fratri će te u samostanu naučiti talijanski, pa će 
sve biti u redu. Pogladio ga po glavi i nastavio poduku. I 

Učitelj je bio naš čovjek. Svi učenici su znali dobro govoriti hrvat¬ 
ski, jer su uglavnom iz domaćih obitelji. Škola se morala držati na talijan¬ 
skome, tako je tražila vladajuća politika. 

Za Matom se nisu više okrećali iznenađeni i šutljivi pogledi, niti su 
kružili oko sebe provjeravajući ima li među njima tkogod nepovjerljiv. 
Zavoljeli su ga ubrzo, razumjeli su njegove neprilike. Matino stanje ozbilj¬ 
nijim dečkima bilo je izazovom da shvate kako je zapostavljena domaća 
riječ, i da se domaći čovjek naziva morlakom. Dakle divljakom. Uzbro je 
s lica njegovih drugova nestalo nepristupačne ukočenosti. 

Matu nije smutilo čudno stanje u omiškoj školi. Uz dobroga sta¬ 
roga fra Ivana uspio je svladati talijanski jezik, i veoma brzo se uklopio 
u redovitu nastavu. Čvrsto odlučio da će biti fratrom, i sam sebe uvjerio 
da mu tuđinska politika neće pokvariti račune. Smoći će snage pomoći 
svomu narodu. Prisjetio se domoljubnih razgovora što su ih vodili do du¬ 
go u noć stric fra Jako i njegov otac Ante. Iako još dijete, Mate je bistar 
mladić koji brzo shvaća i razumije. Dok je muku mučio učenjem tuđega 
jezika, sam je sebi dobacivao: 

— Mate, svojom kuknjavom nećeš ništa učiniti! Upri, i nedaj se! 


12 . 

Seoska idila 

Mate se konačno nakon četiri pune godine oprostio od Omiša i 
dragoga samostana na Skalicama. Nikad neće zaboraviti lijepih dana što 
ih provede među fratrima, svojim društvom i drugovima u školi. Voljeli 
su ga u samostanu jer je bio poslušan i u svemu točan. Svako se jutro bez 
otezanja dizao, služio mise i nosio zajutrak starome i nemoćnome fra 
Ivanu. Posebno je bio pobožan Gospi od Skalica. Svakodnevno bi klečao 
pred njezinim oltarom moleći ružarij. Volio ga i kuhar jer je bio uvijek 
spreman trknuti do grada, kupiti sada jedno sada drugo, već prema to¬ 
me kako je kuharu bila potreba. Mladi Omišani poštivali su ga u školi. Is¬ 
ticao se kao prvi učenik sve vrijeme kad se potkovao u talijanštini; uvijek 
je bio spreman pomoći onima koji su u školi zaostajali. Sad je sve to pro¬ 
šlo i utonulo u rijeku života. 

Mate je donio svjedodžbu pučke škole u Opanke. Otac ju je s pono¬ 
som pokazivao: 


- Moj Mate - tako bi govorio — najučeniji je čovjek u našoj žu¬ 
pi. Jedino fra Anđeo ima više škole. 

Ljeto je u jeku. Zima bila poduga pa je čitava ljetina zakasnila. Mate 
upade kući kad je žetva pšenice taman započela. Toma je nosio svežnjeve 
klasja, dobacivao bratu koji ih je vezao u snopove. Žetelice sjele na stopala, 
užurbano provlače srpove kroz klasje, pune šake žutoga zlata predaju Tomi 
i ne osvrćući se natrag. Mara Batinića evo pođe unazad, sjede, podvi noge 
pod obilatu modru pa zapjeva što je grlo nosilo. Prihvatilo i ostalo društvo. 
Vrijeme je doručka. Čitava se družina splela oko Mare. Znala je gdje će. 
Kad srpom zamahnu pod hladovinom ispod staroga hrasta, i ne hoteći 
osjeti da je vrijeme odmora i da treba koji zalogaj baciti u gladna usta. 



Seoska ulila 


Dan se opružio, Sunce skraćuje sjene i podvlači ih pod gustiše. Do¬ 
maćin Ante zadnji se primakao žeteocima laganim koracima dlanova 
punih pšeničnoga zrnja. Sad ih rastvara donoseći ih pred oči, potom ih 
ponovno zatvara, pa opet otvori uzimajući zubima po nekoliko zrna. 
Zastao je griskajući, pogledom usmjerio u daljinu. Kao da se prenuo oda 
sna, pobrzao prema žeteocima dovikujući: 

- Ove godine pšenica jedra, puna brašna. Slatka je kao u najrod- 
nije godine. Bit će kruha, a kad njega ima, ne boji se Ante glada! 

Mate je u društvu koje se sjedeći u hladovini, poredalo u kolo. Dok 
su drugi bacali šale, dok se smijalo i cerlekalo, on je ozbiljan i zamišljen. 
Svjestan je da na jesen mora u gimnaziju, a to znači zauvijek prekinuti sa 
seoskom idilom i radošću, a baš to se ne može naći ni u najbogatijim ku- 

čama velikih gradova. Lijepo je njemu bilo u samostanu, ali tu je sve odre¬ 
đeno u minute i sekunde. Nema one slobode koju ima seljak u svojim poja¬ 
tama, na njivama, oranicama. Nedostaje seoska širina koja te poteže i vuče 
na sve strane, toliko beskonačna kao što je preširoka i preduga visoravan 
na kojoj se rodio i odgojio. Mladenačka mu duša počela čeznuti za vese¬ 
ljem i radošću svojih sudrugova s kojima se u čas spojio kao da nikada nije 
izbivao nekoliko godina daleko od njih. Tu je već šesnaesta godina, naj- 
podesnija da mladić pusti uzde vreloj krvi pa da se zakoprca poput puno¬ 
krvna žđrebeta. 

Nije Mate izbjegavao svoje vršnjake. S njima bi zaigrao, prošetao, 
pročevrljao. Zapazio je kako pomalo puzi prema njihovim običajima. 
Prenuo se. Čula ga je majka kako sam sebi predbacuje: 

— Ne može tako! Mate, moraš sjeći, moraš rezati! Ili život u svijetu 
sa svojim čarima i poteškoćama, ili onaj u samostanu prepun samoprije¬ 
gora i samozataja, ali uzvišen i isplatljiv! 

Te su riječi majku neobično razveselile. Vidjela je, ta nije luda, 
da je mnoga djevojka bacila oko na snažna, kršna, lijepa i umiljata mla¬ 
dića. Znala je Anica da su to naravni osjećaji koji izbijaju i preko volje. 
Uvjerena je da su njihove djevojke čestite. Zna ona da cijene svoje djevoja- 
štvo i veličine svećeništva, i da ne bi hotimično počinile štogod za što bi 
ih čitavo selo zavazda žigosalo. 

Mate se nasmijao punim ustima, smatra daje sve to bila šala, a nema 
smisla šaliti se kad si se upustio u tako ozbiljno i tako drago njegovoj duši. 
Mate je po naravi ozbiljan mladić koji zna čuvati svoj ugled, zatvoriti se 
u se, pa stvarati planove više vrijednosti, nedokučljive običnu čovjeku. 
Lice mu se uozbiljilo, duša smirila pa čeka da se stiša povjetarac koji je 
na mahove omamljivao njegovu dušu. 

— Sreća da to nije bio vihor! — kliknuo mladić i uputio se prema 
župnoj kući. 

U fra Anđela je nalazio otočić gdje je mogao upokojiti svoju dušu 
pomažući mu pri svetim obredima ili čitajući knjige kojih je bilo dosta u 
njegovoj knjižnici. S društvom se sastajao tek toliko da se ne rekne kako 
se uzoholio ili postao čudakom. 

Subotom se sastaje mladost na večernja „sila” (sijela). To su prigo¬ 
de da se među sobom bolje upoznaju. Treba se spremati za život. Mladić 
vidi djevojku na derneku, popriča i prošeta. Učini on to i nedjeljom iza 
mise, ali pravo upoznavanje ćudi, a to je vrlo važno u životu, postizava 
se izbliza. Radi toga su od pamtivjeka uobičajena „sila” u Imotskoj kra¬ 
jini. Mladići subotom uveče posjećuju kuće u kojima ima djevojaka za 
udaju. 


U kući pok. Matije Milinovića ima djevojaka kršnih, kakovi su Mili- 
novići od reda, lijepih, zgodnih pa rijetko koja subota prođe a da se u njoj 
ne „sili”. 

Taman završila večera. Matina majka sprema suđe, čeljad još po koji 
zalogaj valja u ustima kad banuše tri mladića na vrata. 

- Hvaljen Isus! - nazva onaj mladić iz Merćepa. 

- Vazda budi! - odgoviriše jednoglasno domaći. 

- Naprijed! Naprijed! - diže se Ante, prikupi stoce ponudivši go¬ 
stima da sjednu. 

Stara kuća još nije razdjeljena među rođacima, koji se nazivaju bra¬ 
ćom, pa su tu tri djevojke od oka spremne po zrelosti i svojoj volji napu¬ 
stiti roditeljsku kuću, kad se ukaže pogodna prilika. 

Domaćica ponudila vinom uz lijepu i blagu riječ dok se djevojke 
vrte po kuhinji kao da nešto traže, a oči im povremeno padaju sada na jed¬ 
noga, sada na drugoga momka.Neobično njima pred roditeljima otvoreno 
pokazati sve što im srce osjeća. Pričinjaju se nevještima, i kao da im nije 
do njih stalo. Kad Anica posvrši svoj posao, poznavajući žensku dušu, 
pozva svoje zaove: 

— Hajde cure, sjednite! Pokažite momcima da ih cijenite i poštu¬ 
jete. Nije lako propješačiti s Prpuše i iz Žeževice do Milinovića. Neka na¬ 
ših momaka. Dobro nam došli! 

Posjedale djevojke oko sinije nasuprot momcima. Među njima su 
Ante i rođak mu Pere. I Mate je s njima u lijepu razgovoru. Pričalo se, 
pa s razgovora prijeđoše na veselje. 

- Daj, domaćine, one gusle! Zašto da vise kad su napravljene'da 
svojim zvukom pokrenu dušu, otvore osjećaje, dimu u srce! 

- Evo, Joko, - Ante će pružajući mladiću narodno glazbalo - uzmi 
pa zacvili, razveseli! Neka se zna kakav junak dođe u kuću pok. Matije 
Milinovića! 

Mladić nasloni gusle na svoje koljeno, prihvatio gudalo, počeo onu 
o imotskim vitezovima iz Kačića pjesmarice. Nije dugo zvonkim glasom 
veličao slavne junake. Odložio gusle pa će odrešito: 

— Ne mogu večeras! Nije mi grlo u redu! 

Badava su ga nukali da ga zalije i nakvasi vinom. Ostao je čvrst 
pri svojoj. Ni ta nije bez razloga. Znali su to prisutni. Želja mu je natje¬ 
rati Migaru, za koju mu oko zape, da ga zamijeni. 

- Daj, djevojko, da te čujem! - mladić će pružajući gusle mladoj 
— zacvili, potegni gudalom! Neka se zna koga kriju dvori Matije Milinovića! 

Migara se otimlje kao da je nevjesta, i da joj je teško. U stvari je jed¬ 
va dočekala. Prenemaže se, jedva dodiruje gusle, pa kad joj padoše u krilo, 
zgrabi gudalo, namjesti se kako najbolje može. Potegnu po strunji neko¬ 
liko puta pa će zvonko, tankovi to: 

„Moje gusle da ga zapivamo, 
da pivamo pismu od junaka. 

Ne mogu vam moje gusle tanke, 
gusle jake, a ruke nejake, 

. to se dvoje udarit ne more! 

Ma što ćemo dugljit lakrdiju, 
što li ćemo bacat pekljaniju, 
lakrdija čorbe ne začinja, 
nego glava ovmiškoga mesa!” 

Čitava se kuhinja slegla u jedno grlo. Svi kliknuše: 

— Poznato je u čitavome selu da nema guslačice koja zna bolje za¬ 
baviti na „silu” od naše Migare! Daj još! - nadvikuju muški klasovi ženske 
- Ovo je za Merćepa, jednom ćeš za Litrića! 

— A napojnica? — Migara će oštro. Našla je sebe u društvu. Nesta¬ 
lo je stida koji sam po sebi dolazi kad je djevojče pred starijima. 

Ante nosi drugu bukaru, stavlja na siniju. Zaredala kroz momačke 
ruke. Migara je samo rub od nje poljubila radi ljustva. Ponovno prihvatila 
gusle. Kao pčela zuji, kao slavuj glasom drhti, kao vjetrić što kroz lišće 
pušika glas joj ■među društvo zapliće: 

,,0 moj Jure, na čast tebi pisma, 
pošten bio tko te je rodio, 
a bilim mlikom zadojio, 
poštena ti glava na ramenu! 

Pošteni smo svi, braćo, imenom, 
svi koji smo pod ovim slimenom! 

Ova kuća ne ostala pusta, 
moja su se osušila usta! 

Kad guslačica spusti gudalo na koljeno, ne dadoše joj da preduši. 

— Sad ćeš jednu za domaćina! — zahtjevaju momci. 

Migara je dalje s pjesmom društvo veselila. Noć je pomalo odmica¬ 
la. Djeca su zakunjala, starijim se uzzjevalo, pa i Mate nazva laku noć. 
Mladost se prihvatila igara „prstenka” pa „magare gre”. Izmjenjivat će se 
pjesma s igrom sve do rane zore kad momci napuštaju „silo” i odlaze 
kućama. 


Krizmena svečanost 

Fra Anđeo podučava djecu za svetu krizmu. Do petnaest dana dolazi 
biskup u župu Lovreć-Opanke. Pregledat će fra Anđelov rad i uvjeriti se 
je li istina sve što on o svojoj župi govori. Usput će podijeliti sakramenat 
svete krizme. Lice mu poigrava od radosti nastojeći svim silama i sveta¬ 
čkom revnosti podučiti pripravnike kako bi se sami okoristili, usput i 
opravdali pred biskupom povjerenje koje u njega uživaju. Uvijek je bio ta¬ 
kav poduzetan i brz. Marom i sposobnošću opravdavao je dostojanstvo 
sto gaje imao među svećenicima i u narodu. 

Među krizmanicima je i Mate. Djeca se pričešćuju tek iza dvanae¬ 
ste godine. Prema tome krizma se dijeli iza te dobi. Mogao se on krizmati 
i u Omišu, ah je volio sačekati ljeto, kako bi bio dionikom velikoga slavlja 
u rodnome mjestu. Već je zamjerio kuma koji će vezati svoju s njegovom 
obitelju trajnim vezom prijateljstva i ljubavi. Kumstvo je u Imotskoj 
krajini pojam velika čina. Kumstvom se ljudi vežu nevidljivom svezom ko¬ 
ju ne mogu presjeći ni najjače sjekire nesuglasica ili judskih razmirica. Pre¬ 
nosi se s koljena na koljeno i povećava novim krštenjima, pa ima kuća koje 
su se vezale dvostrukim i pače trostrukim kumstvom. Mate je odlučio da 
rijetkim krizmanim kumstvom poveća kršteno s Matom Šimundićem, pa 
da se može u životu hvaliti: „Kumovi smo u trojstvu”. U nekih je kumstvo 
jače od rodbinskih sveza. Prvo je po volji izabrano, drugo prirodom name¬ 
tnuto. Kako se dani krizme približivali, tako je Matina duša sve više pla¬ 
mtjela neobičnom draži i veličinom. 

Nedjelja je. Osvanuo krasan ljetni dan. Biskupov dolazak u Imotskoj 
krajini prvorazredan je događaj. Danas su i Duhovi, glavni blagdan župe 
Lovreć-Opanaka, kad i onako slegne mnoštvo svijeta na proslavu i dernek. 

— Bit će danas naroda! Neće nedostajati prijatelja sa svih strana! 
govorio pred crkvom zvonar stari Jure Bošnjak kad je u cik zore slavio 
zdravomariju. — Duhovi su jednom godišnje, krizma je jednom u pet go¬ 
dina, a katkada bude i nakon deset i više. 

On je jučer isprepleo dva zelena vijenca od borovih grana, zapeo ih 
za zvoničić i spustio u poluluku poput podignuta zastora. Djevojke su br- 
šljanom ispremiješanim s cvjetovima geranija zatisnule svaku rupicu na 
pročelju stare crkve. 

Biskup Gadeaši stigao je jučer iz Makarske. Sačekali ga pred crkvom 
krizmanici, ostala djeca i mladež. Jutros će ga pozdraviti sva župa s broj¬ 
nim narodom iz susjednih sela. Povorka se zaputila od župne kuće prema 

crkvi. Na čelu je zastava, iza nje poizbor konjanici u kićenim narodnim 
nošnjama, muškarsi u dvoredu, djevojke u lepršavim bijelim vezenim ko¬ 
šuljama, krizmanici u mladenačkoj narodnoj nošnji pa križ pred bisku¬ 
pom, njegovim tajnikom, župnikom fra Anđelom, okolnim župnicima. 
Za njima je veliko mnoštvo ženskoga svijeta koje se u nekoj čudnoj užurba¬ 
nosti pomiče naprijed-nazad, potiskuje, gura želeći biti što bliže biskupo¬ 
voj pratnji. 

Zvona slave, mačkule gruvaju. Pomiješao se cilik tankih zvona s 
debljinom gromovne tutnjave, s pjevom više svećenika i žamorom sakuplje¬ 
na naroda. Sve to stvara neobičan ugođaj koji se na sličan način javlja pri 
svakoj procesiji na glavne seoske blagdane. 

Misa je pred crkvom pa se narod rasijao po groblju. Na povišenu po¬ 
stolju pokazao se biskup. Na njemu je baršunasta crvena misnica, na glavi 
zlatom optočena mitra, u ruci povelik srebreni štap. Mate je u neposrednoj 
blizini, uvijek spreman prihvatiti mitru ili štap, već prema tome kako to 
oduzme od biskupa njegov tajnik i stavi na njegove ruke. Biskup je pojam 
za imotskoga čovjeka. Za ovaj narod ni car u Beču nije mu ravan u časti 
i dostojanstvu. 

Dok je mnošto uprlo poglede u biskupa, Anica se zaboravila, nestalo 
svijeta oko nje, ižčeznuo biskup negdje u oblacima, pred njom je samo nje¬ 
zin Mate. Gleda kako misu čita, sluša kako gromko propovijeda, vidi ve¬ 
lik narod koji ljubi prsten njezina sina biskupa. 

— Gospodine, smiluj se! - zapjevaše muški jaki, seljački glasovi, 
Anica se prenu kao iza sna, okrenula glavom nekoliko puta oko sebe, vrtje¬ 
la je među prstima očenaše dok joj pogled, koji pade na sina, ne smiri 
dušu. Predosjećala je u njemu nešto velika neobična. Zastidjela se svojih 
presmionih misli koje su navirale same od sebe, pa poče samu sebe pre- 
koravati: 

— Anice zar si poludjela! Sve je u Božjim rukama! Ne budi preuze¬ 
tna izdižući svoj porod iznad redovita života! 

Iza mise i podijeljene krizme narod se razlio po cesti kod Pivčeva 
greba. Ubrzo se potom rasuo. Samo rijetki, koji nemaju poznanstva ostado¬ 
še. Sačekat će gdjegod u hladovini popodnevne sate kad se bude dernek 
razvio u svoj svojoj razdraganosti, veselju i bogatstvu. 

Nagrnuše iz okolnih sela, pače iz Polja i Bosne, porazmjestiše se u 
svojih kumova, prijatelja i znanaca. Uzvraćaju gostoprimstvo ukazano u 
sličnim prigodama. Kumovi iz daljine gosti su u svoje kumčadi, oni domaći 
pripremiše pak objed za svoju kumčad, kako je od starine običaj u imo¬ 
tskome kraju. 

Bez derneka nema veselja ni zabave. Koliko god u sebi ima na der¬ 
necima neugodnih trenutaka, jer vino probudi zatrpane nagone a i u svo¬ 
joj sljepoći počini ludosti i razbojstva, bez derneka bi čovjekov život 
na selu bio okrnjen u širini i prijateljevanju. Ljudi se na dernecima sreću 
koji put na godinu, porazgovore, rodbina se upoznaje, kumstva stvaraju 
i pronalazi se životna sreća u susretima među mladima. 

Kao po dogovoru nabila se cesta ispod crkve prema istoku i zapa¬ 
du. Diplari svečano odjeveni zabacili visoko glavu, dok im prsti igraju po 
sviralici pričvršćenoj na naduvenu mijehu. Ponosno šeću gurajući se lakti¬ 
ma kroz gužvu i mladost koja se ruku pod ruku, pjevajući iza svega grla do¬ 
skočice, bockajući se međusobno probija kroz tijesne prolaze između 
nekoliko tek sagrađenih kuća. 

Odmah ispod dvorišnoga crkvenoga zida poredali se stolovi i obični 
stolići na kojima torbari prodaju jednostavnu galenteriju; prstenčiće, 
sviraliće, priproste obojene kolačiće i slične stvarčice. Oko njih se okuplja¬ 
ju djeca i djevojke, gledaju, kupuju ili se natežu s prodavačima. Povremeno 
unuka poteže za rukav baku da joj kupi prstenčić, kako je to stari običaj. 
Dječaci radosno sviraju u kupljene pijevčiće žureći između dernečara, ne 
pazeći koga će gurnuti. 

Za dugim stolovima stoje pravi trgovci stigli iz Imotskoga. Cjenjkaju 
se, nude, prodaju i uzvikuju svoju robu. Tu su i gostioničari, sijeku peče¬ 
nje, na brzinu mjere kantarom dok drugi nalijevaju vino i nude kupcima. 
Kroz dernek pronese Joje pečeno janje na ražnju vičući koliko može: 




— Hodi ga vruća, vruća, tko nije ruča! Gle, što je tuka jalova! 

Dernečari se razmiču da im loj s ražnja ne pokapa svečanu nošnju. 
Koliko god se ljute na bezobrazna krčmarskoga radnika, toliko im je dra¬ 
go da barem mogu povonjati pečenje spremljeno za one dubljega džepa. 

Derneci su dani zamjeračine. Ni ovaj put mladež nije propustila pri¬ 
godu da se upoznaju i sklope prijateljstva, često puta odlučujuća u životu. 

Djevojke iz sela opremile se u svojim kućama. Nekoliko su se puta 
okrenule pred majkom pred izlazak. Kad se njoj dopalo sve na kćeri, 
poljubila je u čelo i zaželjela joj dobru prođu, mogla se pridružiti prijate- 
ljcama i poći na slavlje. One iz daljine, negdje u ogradi iza busa, promije- 
niše opanke, poravnaše haljine, porediše kosu, i kad je druga drugi dala 
pristanak, krenuše na šetalište. Na žalost, mnoge izgube pamet, zanese ih 
ricasta kika, crven obraz, lijepo odijelo pa mjesto k svojoj kući, odoše s 
momkom kojega često puta nisu ni vidjele prije. Taj rizik, održavan u 
Imotskoj krajini, od turskih vremena u vise slučajeva znala je žena kleti i 
prokljinjati cijeloga života. Umaknuća su bolna točka naših derneka, pa 
nikakvo čudo što su umaklice na udaru u svećeničkim propovijedima. 

Ni danas nije prošlo sve u redu. Momci iz Lokvičića odlučiše izrav¬ 
nati nesuglasice sa Studenčanima. Stvorene su na sijelima zbog cura. Če¬ 
kali su današnji dernek da pokažu momaštvo i snagu pred djevojkama 
Prasnuše kubure, zažviždalo kamenje, narod se odjednom razbježe na sve 
strane. Upao fra Anđeo među zavađene, raširio ruke i viče: 

— Mir, narode, mir! 

Kad začu kako šakarci zazviždaše oko ušiju, pokri glavu kukulji¬ 
com, bježi prema crkvi vičući: 

— E, udri, lude, ludu! 

— Bježi, fratre, dok ti je glava na ramenu! — viče Joko Dragun — 
neće spasiti tvoje Studenčane tvoja sveta odjeća! 

Na te riječi razgoropadio se Iko Prcić potrkao za Dragunom. Za 
njim poletješe Matusina Maras i Perija Bekavac. Dragun cestom prema 
Bošnjacima, oni za njim. Kad spaziše Joguni i Sablići, da vrca kamenje po¬ 
put kiše, i žviždi oko Jokine glave kao olujni vjetar, dadoše se u trk za Stu¬ 
denčanima. Zasuše kamenicama. Kao grad vrcaju oko studenačkih glava. 
Ne predadoše se Studenačni. Ne osvrćući se na pogibelj, uzvratiše Doli- 
ćanima jačom gustom paljbom. 

— Ajme meni, majko moja! - zakuka mlado momče usred tuče. 

Oblila krv Joku Draguna, pogodio ga kamen u zatiok. Umalo da ga 
onesvijesti. 

— Udri gubu! - viče Perija Bekavac - Ne puštaj dok ne padne mrt¬ 
va glava! 

— Sjedinilo se kamenje jer se momci okrenuše jedni prema drugima. 
U kiši bovanica koje se pomiješaše u zraku, začu se kuknjava mladih ljudi. 
— Ovo ti je, gubo, za Mariju Runtinu! — viče Iko dok kamenje hita. 
— A ovo za Matiju Gunjačinu! — uzvraća razbješćeni Joko. 



Kad uzavre mlada krv, ode razum u kut, strast zagospodari čovje¬ 
kom. Tko zna do čega bi tučnjava dovela nerazumnu mlađariju da se ne 
umješaše rondari. Kad Aiš i Cvitaldžić opališe u zrak iz kubura, njihov 
prasak prenu iz bunila zavađene. Kamenje poče ispadati iz ruku, obazre- 
še se prema seoskoj vlasti, Pokunjiše se pa razbijenih glava, puni modri¬ 
ca vratiše se u dernek. 

Za sreću ovaj put ne bi mrtvih. Kad se stišalo, dernek krenu, narod 
navikao na slične ispade, brzo dođe k sebi. Bilo razbijenih glava, modri¬ 
ca, prelomljenih rebara. Još se čula pojedinačna prijetnja, psovka i poko¬ 
ji bolan jauk. 

Dok se sve to zbivalo, prosjaci su mirno sjedjeli. Navikli na derne- 
čke običaje, nisu se prepali. Znaju da njima neće nitko naškoditi. Podvi¬ 
jene noge k sebi pri tegli, kapu s banovcima pokrili s obje ruke, i čekali 
kad će dernek opet započeti. 

Matu Milinovića je zanimao narodni život. Kad ispratiše biskupa 
prema Lokvičićima, svrnuo i on na dernek. Zaustavio se kod prosjaka jer 
su mu najzanimljiviji gosti današnjega sastanka. Ima ih iz bližih i daljnjih 
sela. Nisu ni domaći ponestali. Prije mise sjeđahu ispred crkve, a kad vi¬ 
dješe da je vrijeme Božje službe, povukoše se u stranu čekajući poslije¬ 
podnevni dernek. Smjestiše se u manjim razmacima na zgodna mjesta, gdje 
neće biti na pogazu, a malo uočljivi čitavu narodu. Ima ih bez ruke, noge, 
kljastih, iskrivljenih ruku ili dlanova, slijepih, jadnika starijih i mlađih 
raznih vanjskih oznaka kojima ih obilježi Gospodin. 

Prekrižili noge koji mogu, ili se namjestili kako će se bolje uočiti 
bilježi njihovih nevolja. Viču, zaklinju, mole, zahvaljuju, blagoslivlju, svo¬ 
jim načinom čine dernek zanimljivijim. Bez njih bi sigurno nedostajala 
jedna od bitnih oznaka sličnih skupova. 

Slijepac iz Biokova na vrijeme je stigao na mazgi. Pratitelj pred njim 
razgrnuo vreću, on prekriženih nogu, oslonio na njih gusle, ljevicom pre¬ 
bire po strunji, desnicom povlači gudalo. Glavu nadigao, očne kapke zat¬ 
vorio, opjevava pothvate hajdučkih harambaša, ponajviše Mijata Tomića 
iz Brišnika i Roše harambaše iz Vinjana Donjih. Oko njega je neprestano 
klupko savijeno od stasitih muškaraca što prate guslarevo razlaganje pa 
ga bogato daruju. 

„Bijedan je to zanat jadnih ubogara”, mislio je Mate, ,jer jedino 
na ovakav način privređuju svagdašnji kruh pomažući ukućanima da ih 
hrane.” Njegovo milosrdno srce nije moglo odoljeti pa ono što mu jutros 
turi u džep otac, raspodijeli i razdade nekolikim rukama. Imao je osjećajnu 
dušu za tuđe nevolje. Više puta Bi njegova majka ponovila: 

— U moga Mate neće nikada ništa biti. Sve će podijeliti i svakomu 
dati, najmanje će na sebe paziti! 


14. 

U gimnaziji 

U rane jutarnje sate zazvonila zdravamarija sa vitka zvonika najavlju¬ 
jući samostanskim fratrima početak novoga dana i vrijeme ustajanja. Ma¬ 
te Milinović otvori oči, zijevnu, prekrsti se i sjede. Našao se u praznoj sobi 
sam i tek kad je pogledao kroz prozor, zapazi more koje ga podsjeti da 
je u zaostroškome samostanu. Stao je pred prozor, raširio ruke, kroz vi¬ 
soke čemprese pogled mu pao na mirno more kao ulje, i zaustavio se ta¬ 
mo daleko na obalama poluotoka Pelješca. Sam je sebi šaputao: 


„Lijepo je naše Jadransko more. Bez ciklona, bez orkanskih bura. 
kakve uzdrmaju i pokrenu oceane, predstavlja za stanovnike, putnike i 
namjernike kutak mira i okrepe. Uz obalu, na podnožju gordoga Bioko¬ 
va. opružili se vinogradi, maslinici, ispremješani smokvama, planikama i 
žukom. Tu i tamo zbili se morski borovi koji u Makarskome primorju na 
poseban način nadodaju nešto tako lijepo i svježe tomu prirodnomu ta¬ 
petu izrađenu od stotinu raznovrsnih boja.” 

Malko se zamislio, časkom prenuo i nastavio prebirati pameću: 

„Fratri su uvijek znali izabrati ugodan kutak gdje će u samoći, u 
kutku ljepote, ugođaja i mirisa služiti Bogu. Pametan čovjek svagdje, na 
svakome koraku vidi tragove Božje veličine. Visoke planine, strahotne 
provalije, široke pustinje, prostrana mora, sve ima svoje čari i ljepote. 
Ipak ono što ne straši, već svojom pitominom, vonjem i cvijećem milu¬ 
je ljudsku dušu, nekako smiruje, ublažuje, čovjeka čini sposobnijim da 
moli, razmišlja, proučava. 

Pričao mu je stric fra Jako da je Zaostrog od davnine bio skloni¬ 
štem redovnika. Nekada su tu živjeli augustinijanci, pa su ih naslijedili 
franjevci. Zaostroški je samostan čuven po istaknutim fratrima poznatim 
po svetosti, požrtvovnosti, pisanju, književnosti. Tu se je odgojio glasoviti 
pisac, gramatičar i propovjednik fra Lovro Šitović Ljubušak. U tome sa¬ 
mostanu radio je i umro poznati i neumrli fra Andrija Kačić Miošić koji ro¬ 
du pjesmaricu dade. O tome svjedoči bogata samostanska knjižnica s ru¬ 
kopisima, bilješkama, vrijednim spisima i sastavcima pojedinih učenih 
fratara. Čistina zraka, nebesko plavetilo, ozračeno žarkim sunčanim zra¬ 
kama, pitomina raslinstva, ugodno more liječe živce , bistre um i sami od 
sebe uzdižu i potiču čovjeka. 

Mate Milinović stigao je jučer s Nikolom Ivanovićem. Obojica će 
ovdje proboraviti određeno vrijeme i skončati nižu gimnaziju. Ivanović 
se rodio godinu dana iza njega u gradu Imotskome, ostat će mu vjeran 
drug i prijatelj za čitava školovanja. Jednako će voljeti Imotsku krajinu, 
za nju osjećati, nad njome tugovati i radovati se svakomu pa i najmanjemu 
njezinu napretku. 

Šeću dva mladića žalom uz more. Najprije se dive Božjoj veličini u 
prirodi, što pokazuju mukom i pogledima preko mora. Možda ih mori 
tugaljivost za rodnom kućom, pa dok koraci šušte među pijeskom, misli 
se šeću iza Biokova po Lovreću i Imotskome. 

— Ti si — započeo Nikola — završio školu u Omišu, a ja sam, ka¬ 
ko i sam znadeš, u Imotskome. Tebe su spremali svjetovni učitelji, me¬ 
ne fratri. 

— Velika ti je sreća — nadoveza Mate — što si imao takve učitelje 
koji vole svoju narodnu riječ. U Omišu nisi mogao čuti hrvatsku riječ. 
Talijanština, talijanština. . . 

— Na nevolju - prekinu ga Nikola — i mi smo morali na ispitima od¬ 
govarati na talijanskome. Kako je privatna škola, nadzornici iz Zadra zna¬ 
li bi progledati kroz prste. 

Mladići dalje promatraju nebo, osluškujući žuborenje valova. More 
više privlači Nikolu nego Matu. Njemu je prvi put daje u njegovoj blizi¬ 
ni, Mate se već privikao na nj u Omišu. Prisjećaju se svojih lutanja šumama 
ovčjega blejanja, kozjega mekećanja i uzbudljive goveđe rike. Ne zaborav¬ 
ljaju ranih jutara i sutona, kad na rubu noći i izmaku svitanja, iz dolina 
izbijaju magle, a prosjeke i stabla tek se naslućuju u plavetnilu sumaglice. 

Zakriještalo je nekoliko galebova što se nadviše nad njihovim glava¬ 
ma, u poluluku sjedoše po hridinama koje su virile iz mora. Dok se oni 
ljuljuškaju na tankim visokim nogama, njihove misli lete po njivama oslu¬ 
škujući češljugara pjev, zov kosovaca ili kriještanje orlova mrcinaša nad 
Modrim jezerom. 

— Znaš — prvi će Nikola — zavolio sam fratre jer mi je učitelj fra 
Ivan Lubin znao usađivati znanje poput pčele koja iz cvijeta siše slatki 
med i prenosi u košnicu. 

— Oho, ti si pjesnik! — okrenu se prema njemu Mate blaga osmijeha 
na usnama. 

Nije se Nikola uvrijedio. Rijetko je naći tako lijepu ćud. Svaka mu je 
riječ izgovarana nekom mekoćom koja jednostavno privlači. Visok je,glava 
mu stoji na odužemu vratu, osmijeh sveđer počiva na širokim usnama. 

— Digoše nam fra Ivana, — opet će Nikola — namjestiše ga da pre¬ 
daje filozofiju jer se za to osposobio. Zamijenio ga fra Andrija Pervan. 
Volio je i on djecu i mladež, ali ipak je bila razlika u ćudi. Bi gdjeka- 
da iskočio kao pravi Vrgorčanin. Mi smo mu opraštah jer smo znali da 
nas voli. 

Šetaju mladići, valići stvaraju poseban ugodan šum koji se javlja 
točno u jednakim razmacima, žal i dalje šušti pod njihovim'nogama. 
Nastoje razbiti razliku između mora i njihova Polja i spojiti u duši zeleni¬ 
lo Imotske krajine s morskim plavetnilom. 

Predavanja su započela. Malo učenika, pa malo i profesora. Bilo 
je to vrijeme kad se konačno sređivalo pitanje cjelovite srednje škole za 
čitavu Provinciju. Mate je doživio veliku radost kad ga je posjetio očev 
rođak fra Šimun Milinović. Nekako i ne hoteći, digao se u njemu ponos 
zbog fratra kojega je čitava zajednica neobično častila, a usko je rodbinski 
vezan s njime. Za vrijeme ručka dali su mu počasno mjesto, a gvardijan 
se vrtio oko njega više nego oko vladajućega provincijala. 



Franjevački samostan Zaostrog 


— Draga braćo, — digao se gvardijan pozdravljajući ga — počašćeni 
smo danas jer u svojoj sredini imamo časnoga gosta koji je mnogo zadužio 
našu redovničku zajednicu. Izabran je za provincijala u teškim danima, 
kad je trebalo spašavati od propasti starodrevnu i zaslužnu redovničku 
zajednicu. Dvorska kancelarija iz Beča stavljala je za školovanje našeg 
pomlatka teške uvjete koje mi u ondašnjim prilikama nismo mogli ispu¬ 
niti. Božja Providnost stavila nam je na čelo okretna Imoćanina fra Šimu- 
na. On uspijeva javiti vladi u Beč 1838. da će s novom školskom godinom 
biti ustanovljena potpuna gimnazija (6 razreda), i prvi tečaj filozofije. 
Nije to bilo lako srediti. Fra Šimun je uspio! To je drugi fra Šimun Imo- 
ćanin što dolazi na čelo zajednice u najtežim vremenima. Prvi je fra Šimun 
Rebić koji za svojega provincijalstva okretnošću i snalažljivošću spasava 
Provinciju. 

- Poznata je ona njegova — prekinu ga fra Šimun — „Volta Re¬ 
bić!” Svaki se čas mijenjala vlast. Sad Francuzi, sad Austrijanci, ne zn.iš 
komu ćeš, ne znaš kako ćeš. On uokvirio u isti okvir oba cara. S jedne 
strane bio car Napoleon, s druge Franjo austrijski. Promijeni se vlast, on 
samo okrene. U šali ga prozvali fratri, ali kad je sve svršilo, „Volta Re¬ 
bić! — okreni Rebiću!” 

Nastao opći smijeh. Jedva ga gvardijan stišao da može nastaviti i 
svršiti pozdrav. 

— Želim našemu poštovanomu fra Šimunu dobro zdravlje da nam 
još dugo poživi na radost i korist cijele Provincije, posebno mladosti ko¬ 
jima je profesor! 

Okrenuo se prema Mati pa će na koncu: 

— Vaš rođak fra Jako, završivši visoke škole u Beču kao i Vi, pa sada 
poučava našu mladost zajedno s Vama, posla svojega sinovca Matu, kako 
bi proslijedio starom predajom poznatoga plemena Milinovića i osvjetlao 
obraz svojih slavnih predaka, mnogobrojnih svećenika! 

Mate se digao crven u licu kao kukurijek, pa dok se nazdravljalo 
čašom zaostroškoga šampanjca, ponizno pristupio rođaku fra Šimunu i 
poljubi ga u ruku. 

15 . 

Praznovjerja 

U maglenoj kopreni koja zatire obzorje jedva se razabiru planine 
Biokova i Mosora kojih vrhunci prelaze tisuću i petsto metara. Ljeto je pri 
kraju pa kiša, koja je obilato pala, daje nagovijestiti da smo na domaku 
jeseni. Primakli se najtužniji dani Mati Milinoviću koji je svršio odličnim 
uspjehom nižu gimnaziju i sprema se za novicijat. Na početku rujna, neka¬ 
ko o Maloj Gospi, napuštao je roditeljsku kuću, širinu i slobodu koju selo 
pruža. Kad bi muškarci išli u Proložac i Postranje kupiti koji tovar grožđa 
da imaju u kući dobru kapljicu zimi uz komin, kad se grm sjekao i lišnja- 
ci uz pjesmu sadijevali, mladi kukuruzi na kominu pekli, on bi sve to mo¬ 
rao napustiti, zabiti se među četiri zida, prilijepiti se uz knjigu i prilagodi¬ 
ti se životu punu strogosti i pregaranja. iako se na to već priučio, svake bi 
mu godine tuga obvijala dušu dok bi mu majka spremala rubeninu i odijela, 
a on sređivao i trpao u kovčeg hrpu knjiga. 

Ti duševni potresi slabiće mogu slomiti. Matu bi tuga držala petnae¬ 
stak dana. Kako se magla pomalo diže sa zemlje, tako se njegova duša 
postupno oslobađala tuge, nejasnoća i kolebljivosti. Preko praznika znao 
je Mate šetati sate i sate sam, obilaziti stećke na Mramoru, spuštati se 
stepeništem na bunare, sjedjeti ispod stoljetnih hrastova zadubljen u oz¬ 
biljne misli što su strujile poput vjetra mladom dušom. U osamnaestoj je 
godini kad bistar mladić može dosta toga provjeriti, zaključiti. Za nekoli¬ 
ko godina dobio je čvrstu prednaobrazbu, mogao se zalijećati daleko u pra¬ 
stara vremena, zaustavljati se nad životom starih Grka, Rimljana, Slavena. 
I nad prošlošću rodnoga kraja. 


— Zanima me život ljudi — govorio bi mještanima — koji su davno 
živjeli u Imotskoj krajini, ostavili u lijepo klesanim nadgrobnim spomeni¬ 
cima svoju kulturu i svoja imena. 

Na srcu mu naročito ležala ljubav prema povijesti. Nikakovo čudo 
što je dosta vremena potrošio vrteći se oko stećaka na Mramoru, oko crkve 
Sv. Duha, na Crvljivici u Cisti i u Biorinama. On će otići, napustiti rodni 
kraj, ali će ponijeti sobom drevne spomenike što će kao čista vizija lebdje¬ 
ti pred njegovim očima. 

Sunce za goru, suton obavio prostranu visoravan, pomalo zatvara 
pogled prema Mosoru dok nije zamračio i padine planine Biokova nepo¬ 
sredno iznad sela. U mrkloj noći čuje se samo po koja ovca što bleji za 
izgubljenim janjetom i pasji lavež. Nije baš duboka noć. Tek je osam sati. 
Izišao Mate na kućna vrata i kroz blijedu mjesečinu koja je počela osvje¬ 
tljivati prostor pred njim, promatra velika tamna stabla kako kao divovski 
čuvari bdiju na prostranoj visoravni. Čudni oblici kamenih kuća kao osta¬ 
ci starih utvrda opasuju dvorište. Pogleda prema nebu i kroz grane koste- 
la jedva nazire oblake što tromo plove. 

Iz daljine prosu se muški pjev. Sve više i više se približuje k Milinovi- 
ćima. Prepozna Mate glas staroga Duruza. Kad ga poduprije nekoliko 
drugih glasova, prisjeti se da stižu na sijelo. Povuče se u kuću najaviti 
prijatelje koji će im ovo kišovito veče začiniti ugodnim pričanjem. Mate je 
uživao u narodnim pričama, gatkama, poslovicama, osobito kad su to znala 
prikazati vješta usta lijepim narodnim jezikom. Svidjele mu se duhovite 
zagonetke lijepo izmišljene i tajnovitim velom isprepletene. 

— Volim noću slušati o tome čudnom i tajanstvenome svijetu vila, 
vještica, vukodlaka, u neodređenu prostoru tame osluškivati uzdahe, kri¬ 
kove tih izmišljenih bića kad se isprepliću s izmišljenim dogodovštinama 
i nevjerojatnim životnim prilikama. Tako je Mate opravdavao svoju znati¬ 
želju za pričama staroga Duruza. 

Pričao je Duruz o vilama dugih kosa, magarećih nogu, njihovu živo¬ 
tu oko Crvenoga jezera. Sreo je jednom, idući u Imotski u kasnim satima, 
mješinu punu krvi. Ne dade mu naprijed. Dugo se izmicao dok je nije no¬ 
žem probo. 0 vješticama zna on mnogo kazivati. Poznavao je neke zlih 
očiju koje potamaniše sve ispred sebe kud ih put nanosio. 

— Znam, znam — dokazivao je — majke su djecu krile pred nesre- 
tnicama, srca su dječja jele. 

Rasplela se duža prepirka o istinitosti njegovih tvrdnja. Žene su 
se čudile, uzdisale, djeca se kostrušila, starci se na stolčićima uskome- 
šavali, po koji se i glasno smijali svršetku svake njegove priče. Ne pušta 
se tako lako Duruz već dugom pričom potvrđuje vjerodostojnost onoga 
što je rekao. 

16 . 


— Nije to bilo davno — priča Duruz povukodlačio se naš čovjek. 
Nezgodno je zbog obitelji spominjati ime. Uostalom svi ga znamo. 

Nasta žamor. Žene se uskakoćale kao kokoši kad naslućuju orla. 
Ova je spominjala jedno ime, ona drugo pa na koncu se složiše daje taj bio 
pokojni Treskalo. Kad se smiriše i prokašljaše, mogaše Duruz proslijediti. 

- Sahranili čovjeka kako se i pristoji. Matan pred križem škropio 
da otjera od nas svaku moć neprijatelja paklenoga. Ćoro je očenaše naglas 
predmolio, remeta tamjana donio, grob okadio. Iz nosila pokojnika izne- 
sosmo i lagano u grob položismo. Poredasmo nad njim ploče, zavalismo 
zemlju, zatakosmo križ obvijen vijencem. Klekli, brate, kako valja, na je¬ 
dno koljeno, običajne očenaše izmolismo pa svatko k svojoj kući. Misnik 
u nedjelju iza mise zaputio se za križem prema grobu. S njime sva rodbina. 
Sve kako je kod nas s mrtvacem običaj. Ali da! Nije time sve svršilo. Tre¬ 
skalo se povukodlačio. Vidjeli su ga kod Batinića. Jure ga zatekao kod Ku¬ 
le, sreli ga u Dubravi taman kod Šamijinih kuća, po Mrnjavcima se nekoli¬ 
ko noći šetao, uz Kamenjak, pričaju, kao leptirića uzletio, prepao pola 
zaseoka. Svaku večer na Mramoru čudnu igru igrao. Uhvatio strah čitavo 
selo. Nitko po noći neće iz kuće. Kad muka svladala, selo k fratru. Po- 
magaj, ako Boga znadeš! - molili ga, molili. I naš ti fra Anđeo skupio de¬ 
set misnika. Isjekao prije u ogradi trnov kolac. E, mole fratri, e, zakljinju 
čitavu noć. Tek pred zoru ukaza se nesretnik. Zaklinje da ga puste na mi¬ 
ru. Ne bi druge, fra Anđeo za kolac, oštricom u srce. Hoćete li vjerovati, 
nestade ga ispred njihovih očiju! 

Saslušahu pomnjivo svaku Duruzovu riječ. Uozbiljili se i oni koji su 
se smijali vilama, posebno vješticama. Ovdje ne bi šale. Priča svršila, dru¬ 
štvo se ogleda, zakašljava, s noge na nogu prebacuje. Duruz zadovoljan 
prihvatio čašu pa zalijeva zasluženu nagradu. 

- Pa, braćo, - prvi će Mate - zar vi vjerujete u ono što je čija 
mašta izmislila, proturala kroza selo, uzbudila duhove, a u stvari nije 
ništa bilo. 

- 0 tome je sve selo pričalo! — presiječe ga Škopac. 

- Ma ne budite ludi! - Mate će žešće. - Nema vukodlaka kao 
što ne postoje ni vile, ni vještice! Teško je to dokazati svijetu koji stoljeći¬ 
ma prenosi i prima što maštu uspaljuje, straši, uznemiruje, povezuje no¬ 
ćni mrak i tminu sa čime sličnim vezanim za ljudski život. Nego, prijate¬ 
lju ti nama ispričaj onu o Gavanu s imotskih jezera. 


Priča o Gavanu i njegovim dvorima 

To se Duruzu i prohtjelo. Najdraže mu je o tome govoriti, po stoti¬ 
ne puta ponavljati uvijek istim riječima, istim načinom kao da je naučio 
napamet. Slušateljstvo je znalo gdje će Duruz uzviknuti, gdje milo glasom 
pripovijedati, gdje zastati, gdje prekinuti, grlo zaliti. Sami bi ga oponašah, 
pa, ako je dosta djece, zajedno s njime klicati, jecati, rukama lamati, pa¬ 
če i na noge ustajati. 

- Vidi ti moga gospodićića, — uvrijeđeno će Duruz — o Gavanu mu 
valja, a ono drugo ne vrijedi. Vjerovale su meni glave pametnije od tvoje. 
I gospoda iz Imotskoga meni su vjerovala kad sam im pričao. I ježili se, i 
plašili, u strahu se dizali sa stolčića. Jes’razumio, moj gospodičiću! 

Volio je Duruz Matu. Njegovo negodovanje nije moglo dugo trajati. 
Malko proprpao po pepelu, kuckao palcem po žeravici na vrhu lule, pa 
kada to sredi, gucnu dva gutljaja, namjesti ruke na koljenima, okrene se 
s osmijehom prema Mati i započe: 

— Davno je to bilo kad je Gavan živio. Ne pamti to ni moj djed, ni 
pradjed. Duša im se raja nauživala! Kršni su tada ljudi bili. Ni najveći Mr- 
njavčanin nije im do ramena. Kod Krivoga doca ogrćali mi kukuruz. Me¬ 
ni se dade zaviriti u gomiletinu, zapazih šupljinu, odgrnuh malo kamenja, 
kad unutri ljudske kosti. Gnjati, brate, od metra, lubanja kao varićak. 
Čudo neviđeno! Koliki su onda ljudi bili! - pomislih u sebi. — Ne kazi- 
vam ja ništa kopačima, bih bi me izmlatili što dirnuh u grob. Imali bi pra¬ 
vo. To izaziva grad i neveru, kako nam je svima poznato. 

Na podima iznad Polja, gdje se sada nalazi naš Imotski varoš, bili 
dvori silnoga bogataša po imenu Gavana. Kud očima pogledaš, cijelo Polje 
po dužni i širini bilo njegovim vlasništvom. 

Ponosita gospa s njime, 

Dijeli sreću, sjajno ime! 

Prihvatiše sva djeca s njime čekajući kad će on na to doći. Ne ljuti 
se Duruz već ide naprijed: 

- Kuća mu uvijek puna plemića, gospode sa svih strana, drugih bo¬ 
gataša svake vrste, ulizica, laskavaca i što tu sve nije dolazilo! Pa neka! 
Čovjek ima, neka i troši! Ah druga je tu po srijedi. Siromaha uvijek bilo, 
i uvijek će biti. Bilo prosjaka kao i danas. Ni jedan se nije usudio k dvori¬ 
ma pribhžiti. 

Ali zato jao svakom, 
tko se zove siromahom! 

Čekala na to djeca pa zajednički s Duruzom izgovoriše. Pogleda ih 
preko oka, očito zadovoljan što su njegovo upamtili, nastavi pripovijedati. 

_ Svatko u kući bez srca: i otac, i majka, i djeca, i sluge. Djeca bi 
natuškala pse ako bi se prosjak usudio pristupiti. 

Sva se djeca pokunjiše. Ne bi im drago što su Gavanova takva. 

— Aha! — Duruz će pobjedonosno. — Gdje ste sad? Vidi ti kakve 

djece ima! 

- Nisu sva djeca takva! - uvrijeđeno će mala Mara. 

- Ja ih ne bih otjerao, već bih im dao jesti i piti! - prihvatio mah 

Marijan. 



Modro jezero u Imotskome 


^ Svi ste vi dobri! - u šali će Duruz nastavljajući priču. - Jed¬ 
noga dana u Gavana gozba kakva se od postanka svijeta ne pamti. Tu sto¬ 
lovi, tu pečenje svake vrste, tu piće kakva samo možeš poželjeti. U jednu 
riječ, svakoga Božjega blaga. Gosta sa svih strana. Tu se jede, tu se pjeva, 
veselju i zabavi ni kraja, ni konca. Kad, hoćeš vidjeti, banu pred vrata 
prosjak s dvoje djece. 

Ujedamput, ko da panu, 
s neba prosjak međ njih banu! 

Prošla dječja tuga i neraspoloženje pa po običaju prihvatiše zajedno 
s Duruzom. Milo ih pogleda kako bi se zaboravila uvreda prosljeđujući 
gdje je ostao. 


— Svi se u čudu zgledaju, čude se tko ih je na vrata pustio. Prepa¬ 
la se dječica, priljubila se uz ćaću, počeše plakati kad vidješe da se Gava¬ 
nova djeca digoše od stola, natuškaše pse na njih. 

A to djeca Gavanova 
viču: „Što će klatež ova?” 

Dječica oko komina podvila glave, nekima se oči osuziše. Obješenjak 
Duruz podviruje sve od reda, prodrma malko za bradu, pa će ponosito: 

— Gdje su sada moji junaci? Vidiš ti kakve djece ima! 

— Ima i dobre! Više dobre nego zle! - Mara ljutito skoči na noge 
sa stolčića, oštro pogleda Duruza pa opet sjede. 

Duruz se nasmija, zna da će dječja brzo proći. Tako je svaki put 
kad o Gavanu priča. 

— Skoči Gavan u namjeri da ih sasiječe. Zadrža ga Gavanica: — 
„Pusti, pusti, — ona će mu — pod srcem nosim čedo” — Gavan sjeo, a 
Gavanica uze komad kruha, stavi na papuču okićenu biserjem i pruži 
prosjaku. 

Žene brišu suze, djeca se zgledaju, a Duruzu drago što mu priča¬ 
nje lijepo uspijeva. Kad izgovori u pjesmi: 

I na lijevu nogu vrže: 

„Eto, starče, jedi brže!” 

Nitko mu se nije pridružio. Navikao na takve prizore, produži pri¬ 
povijedanjem. 

— Prosjak je uvijek bio jadan, i sada je. Plačući podiže s Gavaniči- 
ne papuče kruh, razdijeli na tri dijela, pruži dječici. 

Kad izgovori: 

Eto, djeco, darak Božji, 
nek se Višnjeg slava množi! 

Prihvatiše ne samo djeca već i svi skupljeni. 

— Kad zapita prosjak — Duruz će — kapljicu vode, planu Gavanica, 
kao tigrica raskolači oči pa će bijesna: 

Stoje meni do tvog Boga, 
kad Gavana imam svoga! 

- Aaaa. . .! - produžio se krupni uzdah u nedogled. Tko zna dokle 
bi trajao da ga sam Duruz ne prekinu. 

- Braćo, Božja kazna, kazna Božja! Stigla, braćo, Gavana, Gavani- 
cu, djecu, sluge i čitave dvore! 

Podigao Duruz glas kao fra Anđeo na oltaru kad propovijeda o stra¬ 
hotama smrtnoga grijeha i paklenim mukama velikih grešnika. Sve se pre- 
palo iščekujući rasplet događaja. 

— Božji se Anđeo pretvorio u prosjaka — nastavio Duruz — poslje¬ 
dnji put opominjući grešnoga Gavana, pružajući mu priliku da se otrese 
oholosti i pokaje. 

- Pa? - Netko će od nazočnih. 

- Pa? otvrdnuo u grijehu, ošinula kazna Gavanovu obitelj i njegove 
grešne dvore. Grmi, puca, zemlja se trese, poče propadati. Ruše se kuće 
kao da su od komušine, sve se vrti i slaže prema sredini kao voda kad se 
u viru slijeva u čudno klupko pa skače, koprca se i napokon je nestane. 

Kaziva Duruz rukama, nogama, zavija glasom, diže, pada da te je¬ 
za spopada promatrajući njegove kretnje. Svi se uozbiljili, oči iskolačili. 
Žene uzdišu: - U Ime Isusovo! - Djeca se prepala, traže rukama oko sebe 
o što će se prihvatiti, pričinja im se da se sve to oko njih događa. 

— Žao bilo prosjaku najmlađega Gavanova sinčića. Uhvatilo se dije¬ 
te njegovih nogu, zagrlilo mu koljena, plače i ne pušta. Kad ugleda stra¬ 
hovitu provaliju, prepade se, pa bježi prema istoku uz njegovu djecu i 
Gavanov sinčić. Zemlja se i dalje trese. Vidi prosjak kako utonuše silni 
kokošinjci, bježi dalje i dođe do pojata, spremišta, gdje je radilo na stoti¬ 
ne gladnih radnika, hranilo se tisuće krupne i sitne stoke. Nasta huka sa 
svih strana, trešnja prevelika, bura nezapamćena. Otrže Gavanova sinčića 
od njegovih koljena i nestade ga u strahovitoj provaliji koja se časkom 
pokaza pred njegovim očima. 

Duruz zna pričati. Da je učio za fratra ne bi mu bilo para u pro- 
povijedništvu. Zanio sve oko sebe, pa iako su desetak puta čuli od njega 
istu priču. Za Gavanovim sinčićem prosuzilo svačije oko. 

Kad suze presušiše, nakon male stanke Duruz završio: 

- Nestade prosjaka, pretvorio se u nevidljivoga anđela. Gdje bija¬ 
hu Gavanovi dvori, sada je Crveno jezero, gdje pojate i izbe, sada je Modro 
jezero, između njih je suho jezerce gdje mu se hranile kokoši i ostala perad. 

— Jaču svršiti po svoju — na koncu će — pa Mate vjerovao ili ne: 

U jezera toga krilu 
puk strahota znade silu. 

Zloduhe su ondje vile 
zauvijek se udomile. 

A vještice, vukodlaci, 
živu uz njih ko ortaci! 


Fratar 

Godina 1853. odlučujuća je za Matu Milinovića. Umre te godine 13. 
siječnja u omiškom samostanu njegov rođak fra Šimun Milinović. Koliko 
je to udarac za cijelu Provinciju Presvetog Otkupitelja, toliko je to više 
obavilo tugom Milinovićevo pleme, posebno fra Jaku i sinovca inu Matu. 

Na jesen iste godine Mate napušta rodno selo, svoju obitelj. Kona¬ 
čno se pripaja franjevcima obukavši redovnički habit u samostanu u Ži- 
vogošću. Da počasti pokojnoga rođaka fra Šimuna, uzima redovničko ime 
fra Šimuna. 

Mate je rijetko plakao i kao dijete, kao mladiću nitko mu nije suze 
zapazio. Kad bi mu bol natjerala suze prema očima, sebe bi stisnuo, suze 
vratio i patio. Kad se opraštao od roditeljske kuće, svojih dragih ukućana, 
suza se skotrljala niz njegov mladenački obraz. 



I ranjevački samostan Živogošće 

- Eto, brate, darujem ti očevinu, - opraštao se od brata Tome - 
čuvaj djedovsko ognjište da ne potamni, da se ne oskvrne, ne osramoti 
časne kosti naših pradjedova! 

U zelenome džepu ubave Suzine, ukrašenomu maslinama, smokva¬ 
ma, limunima, narančama, na vrhu česminom, smjestio se starodnevni 
franjevački samostan. Kroza sami klaustar protječe potok žive vode, 
nastavlja kroz kuhinju, kroz kraške podzemne prostore slijeva se ispod 
samostana u more. U davna vremena, kad Rimljani gospodarili ovim kra¬ 
jem, žedan pomorac napio se hladne vode na izvoru uza samo more. To¬ 
liko ga je okrijepila da se dao na posao i na živici uklesao hvalospjev na 
latinskome jeziku: 

„Pritisnut obalnim rubom hridovite stijene otječe u bujici potok 
mrzla toka: slatka mu voda nakon providna toka po krševitom stijenju 
utječe u slano more. Domaćima je svima ugodan, slučajnim prolaznicima 
blagodat: onaj koji živi u ovome kraju ne može se nahvaliti njegova ugodna 
ukusa, a slučajni došljak njegova bogatstva. Zdravo da si, Nimfo, koja si 
se udostojala obići moju zemlju i ovo mjesto u svih proslaviti: ti si spa¬ 
sonosnim vrelom prodičila moj posjed, a Ja Licinijan, njegov vlasnik, 
hoću proslaviti ovom pjesmom tebe! Nimfo — Vrelo, sudbinom ti je dan 
različit kraj od početka: nastaješ u litici, svršuješ u morskome valu. Ko¬ 
ji razuman stvor može proniknuti u tajnu izvora? 0, vrelo, rađaš se u sti¬ 
jeni, da u dubinama morskim nađeš smrt! Ovom pjesmom obdaruje Pela- 
gija svoje izvore, koji su, Licinijane Magno, jamstvo bračne ti sreće.” Ri¬ 
jetko je na jadranskoj obali pronaći ubaviji kutak od onog koji počinje 
od Igrana, a zatvara ga povisoka Suzina. 

Izišao mladi fra Šimun na samostansku terasu, odakle puca kra¬ 
san pogled prema Pelješcu, Hvaru i Braču. Fratri su u svojim sobicama za¬ 
dubljeni uz knjigu ili predani tihoj molitvi i razmatranju. Mladi fratar 
pogleda u nebo osvijetljeno blijedom mjesečinom, divi se okolnoj na¬ 
ravi i uzdiše: 

,,0h, kako je lijepa mjesečina, čudesnija je kada od samoga sunca. 
Sve mijenja, preobrazuje i ljudska lica. Postaju drugačija, prozračnija, 
bljeskavija, blijeda kao da su s drugoga svijeta. Na mjesečini osjećam 
svježinu i zrak. Nestaje težina mojega tijela, nešto me diže visoko, viso¬ 
ko prema Svevišnjemu. Osjećam se bestjelesnim, u nekom ushitu letim 
zrakom i svjetlošću. Oh, Gospode, kako je čovjeku pruženo najviše i 
najljepše!” 

Dobri meštar fra Paško Žderić, rođeni Neretvanin, redovnik uzorna 
života, volio je brata čovjeka po uzoru Svetoga Franje. Volio je povjere¬ 
nu mladost, a ti su ga poštivali i imali veliko povjerenje u njega. Na poče¬ 
tku novicijata znao bi im naglasiti. 


— Mladosti moja, dobrota i ljubav bile su značajke svetoga oca 
Franje, temelji njegove osobnosti. Njegova skrivena radost i odvažna svi¬ 
jest u mladim danima očitovale su se u živahnu nemiru, u veselu ponaša¬ 
nju, u borbenoj i pouzdanoj ćešnji. Izgarao je od želje da živi i da se bori 
za velike evanđeoske ideale služeći Bogu i svomu bližnjemu. Njemu kao 
bogataškomu sinu nije bilo u početku lako. Pošto je nadvladao svu neod¬ 
lučnost svoje naravi koja je bila ispunjena svjetovnim čarima. Franjo od¬ 
lučno i nesebično odgovori na Gospodnji poziv. 

To bi on razsvjetljivao s događajem koji je slomio mladoga Franju 
okrećući ga sasvim drugim smjerom: 

— Bogati sin Petra Bernardona jahao je poljem ispod Asiza. Ugle¬ 
dao je iznakažena i odvratna gubavca. Našao se Franjo pred najvećom 
bitkom u svome životu, bitkom protiv straha. Umjesto da pobjegne, za¬ 
ustavi se, zagleda se u ono izobličeno biće, sjaha s konja, postade odvažan, 
zagrli gubavca i poljubi ga. Pobijedio je. Osjetio se preporođenim. Novi 
mu sojećaj razigra srce. Pod izobličenim likom bijednoga gubavca prepo¬ 
znao je Krista patnika. • 

Mladi fra Šimun, u tišini svoje redovničke sobice, razmišljao je o ži¬ 
votu Serafskog Oca. Želio je pod svaku cijenu slijediti Isusov poziv. Kalio 
je svoju osobnost, napredovao korak po korak na putu savršenstva. Osje¬ 
ćao se preporođenim i činilo mu se kao da već ćuti radost zbog potpuna 
predanja Bogu. Zato mu nije bilo teško, nakon navršene godine kušnje — 
novicijata, kleknuti pred oltar, zavjetovati Bogu tri evanđeoska savjeta i 
pravilo Svetoga Franje. 


18 . 

Viši razredi gimnazije 

- Radujmo se, draga mlada braćo, - pri koncu novicijata reče me¬ 
štar fra Paško svojim đacima - Bog nam je udijelio veliku milost! 

Mladići podigoše glave, naperiše uši. Nisu navikli da učitelj izgova¬ 
ra što takvim ushićenjem. 

- Nakon dugih muka, natezanja, prebrođenih poteškoća - prosli¬ 
jedio je - dobit ćemo sjedinjenu gimnaziju sa svih osam razreda! 

— A gdje? — svi u jedan glas. 

— U Sinju! 

Učenici se značajno pogledaše pa udariše u buran pljesak. 

— Zahvalimo dragomu Bogu koji nam je pomogao skupa s dobrim 
ljudima: provincijalom fra Antom Lulićem, barunom Mamulom, sinj - 
skim načelnikom Markom Masovčićem, Ivanom Oparom, biskupom 
Alojzijem Pinijem i oružnim kapetanom drom Ivanom Burattijem. 

- A profesori? - znatiželjno će mladi fra Šimun. 

- Zar niste čuli? - donekle će začuđeno meštar. - To zna čitava 
Provincija. Za prve profesore određeni su: fra Aleksandar Balio, fra Pa¬ 
ško Paić, fra Andrija Plavša, fra Dane Marin, fra Ante Jukić, fra Vinko 
Šalinović. 


i 
'i I 



F ranjevački samostan Sinj 


Učenici se ponovno zgledaše potpuno zadovoljni nastavničkim 
zborom. 

— Je li istina — opet će fra Šimun — da će se predavati na hrvat¬ 
skome jeziku? 

- Hoće! Po prvi put nakon dugih stoljeća naš narodni jezik dobi¬ 
va svoje naravno pravo! 

Fra Šimun se promiješao nekoliko puta na sjedalici potpuno zado¬ 
voljan odgovorom i velikim uspjehom. O borbi za narodni jezik u škola¬ 
ma, sudnicama, uredima toliko mu je puta govorio stric fra Jako. 

Stanoviti nadahnuti zanosi obvezuju zauvijek. Fra Šimun kao zavje- 
tovani fratar, pun mladenačkih franjevačkih ideala, prelazi iz Živogoš- 
ća u Sinj. 


O Sinju piše fra Ante Matas: „Glavna cesta što Sinj presijeca, u sre¬ 
dini se mjesta razmiče u četverokutan i dosta velik trg, koji je ovećim 
zgradama okružen, dočim se podnu toga uzdiže ovisoka franjevačka cr¬ 
kva, više zamjerna radi čistoće i skladna reda, u kom je uzdržana, nego 
radi vrijednosti mletačkoga sloga. Kao novije mjesto ne posjeduje niti 
zamjernih zgrada, niti umjetničkih rijetkosti, ali se gizda prirodnim lje¬ 
potama. Put istoka, na spodobu zelene lepeze, rastavara se ravno Sirij¬ 
sko polje.” 

Gospa Sinjska posebno privlači. Odavna je osvijila srce i dušu mla¬ 
doga Milinovića. 

— Sinko, — više je puta govorila majka fra Šimunu — nekoliko sam 
puta išla bosa ka Gospi u Sinj. Jednom sam se i za te zavjetovala - rekla 
mu je prije polaska u novicijat - da bi te Majka Božja učinila pravim re¬ 
dovnikom i Božjim misnikom. 

Kao što je svaka igračka u početku privlačna, ali ubrzo mlad čovjek 
zaželi što drugo, slično je i u drugim životnim prilikama. Fra Šimuna je 
veselila promjena. Lijepo je naše Primorje, ali i Cetinska krajina ima svoje 
čari. Sjeća se šetnja kad je preko praznika sa stricem fra Jakom išao uz 
Gorućicu, divotnim krajolicima uz Rumin, posebno na Čitluku uz Cetinu. 

Fra Šimun je sa svojim drugovima nazočevao 12. prosinca 1854. 
svečanom otvorenju Velike klasične gimnazije, prve u našoj domovini 
s nastavnim hrvatskim jezikom. Za početak otvoreni su samo II., III., 
IV. i VII. razred s 22 učenika. On se sa svojim drugovima iz novicijata 
fra Andrijom i Fra Ivanom Šumanom upisao u VII. razred. K njima su se 
pridružili u isti razred studenti bogoslovije: fra Karlo Grančić, fra Jakov 
Grupković-Puljan, fra Josip Pervan i fra Mate Vezilić. 

Nije fra Šimun ljenčario. Uhvatio se učenja, objeručice se latio 
knjige; zna da će jedino tako, uz uzoran redovnički život, pomoći svojoj 
Provinciji i svomu narodu. Poznat po lijepoj ćudi, nastojao je svakomu 
pomoći gdje je to tražila potreba. Nije pravio razlike između pojedinaca, 
ali nekako je naravno da je bliži onomu tko ga po ćudi i naravi više privla¬ 
či. Rado je drugovao s fra Karlom Grančićem, Imoćaninom iz Glavine. 
Istina potpuno su se razlikovali po ćudi: fra Šimun blag i krotak, fra Ka¬ 
rlo žestok i naprasit. Ali ih je spajalo štošta u duši slično i veoma blisko. 
Kao pravi Imoćani osjećali su u sebi posebnu snagu za rad i ljubav prema 
domovini. Kad slijedeće školske godine 1855 — 1856. dođe k njima fra 
Nikola Ivanović, taj bistri i oštroumni imotski trolist stvarao je velike 
planove za budućnost. 

Mlade fratre je tješilo ono što dolazi, što je pred njima. Rado su 
pjevali mladu pjesmu „Zora puca. bit će dana”. Iako nisu svi imali smisla 
za tu umjetnost, ni glasovi im ne bijahu izvježbani, pjesma je izlazila iz 
srdaca punih topline i ljubavi. 1 

— Ne patimo za starim stvarima! — znao bi koji od njih češće reći — 
Njih će morati, kadli-tadli zamijeniti nove! 

Iza svršena VIII. razreda napušta Sinj, jer se trebalo žuriti naprijed. 
Nešto mu je u podsvijesti govorilo da je to samo privremeno. Predosjećao 
je da će mu Sinj ipak postati drugim životnim zavičajem. 


19 . 

Svećenik 

i 

Pod trijemom starodrevnoga samostanskoga klaustra, koji je ograđen 
s tri strane samostanskim zidovima, sa sjeverne starinskom crkvom, šeta 
mladi bogoslov Milinović. U cvijetu je mladosti, tek pase dvadesetičetvrtu. 
Podigao je glavu prema gore i na gornjemu natkrivenome trijemu, među 
kamenim kolonama, zapazi poredane lonce s rascvjetalim cvijećem. Opoj¬ 
ni vonj karanfila i mesliđena, prisjeti fra Šimuna livadica u Opancima. Bi¬ 
lo je tu tratinčica i nekakva žuta cvijeća za koje nije znao kako se zove. 

„Čini mi se da je to bilo jučer! — nekoliko je puta ponovio. Zastao, 
pa ponovno šetajući razmišlja — Vrijeme brzo leti. Ne možeš ga uhvatiti. 
Izmiče ti iz ruku kao neretvanska jegulja. Samo još nekoliko dana, i ja 
ću biti svećenik!” 

Cvijeće na trijemu podsjetilo ga na životnu rascvjetanu livadu i na 
smrt. Ta slika često mu je bila na pameti pri dnevnim razmatranjima, 
ali ga se nije tako dojmila kao ovoga proljetnoga poslijepodneva. Možda 
je tomu uzrok čvrsta odluka da stavi na svoja ramena novi teret ispod ko¬ 
ga se neće moći izvući. Nosit će ga da kraja života. Znao je on za to mnogo 
prije, ali kad su se približili zadnji časovi da podmetne svoja pleća, osjetio 
je svu odgovornost onoga što na sebe prima. 

„Ne plašim se! - odlučno će - riješio sam davno svoje životno pi¬ 
tanje kad sam postao fratrom.” 

Prenuše ga muški koraci koji su dolazili iz samostana. Bio je to nje¬ 
gov Imoćanin i prijatelj fra Nikola Ivanović. Podsjetio ga na rodni kraj, 
na romantične mladenačke dane provedene u svojoj Krajini. On se po obi¬ 
čaju smijucka, jer mu je to od rođenja svojstveno licu i usnama. Nikada 


ne možeš pogoditi kad je uzbuđen, kad zbilja veseo. Ta blaga i ugodna 
narav privlači, pa je mladi Imoćanin svakomu drag i rado priman u dru¬ 
štvo. Jednostavan je i naravan. 

— E, moj kolega, — fra Šimun će — sad dublje dišemo, koračamo 
duljim koracima u život. Dugo je vjetar vihorio oko naših glava. Sprema¬ 
mo se za otvoreno more. Trajala je muka i borba dok smo došli do pra¬ 
voga zaklona. Brod se naše mladosti propinjao i propadao, golemi se va¬ 
lovi prebacivali preko našega života, ali nismo se dali, nismo klonuli! 



Hodaju trijemom makarskoga samostanskoga klaustra tromo, pola¬ 
ko dva mlada Imoćanina. Na tren se zaustave produžujući razgovor o mla¬ 
dim misama. 

Fra Šimun vodi glavnu riječ. Čuje se njegov tamnozvučan glas, 
ovaj put ugodan, iako ozbiljan. Fra Nikola sluša i sluša, samo pokatkada 
upadne primjedbom koja se više odnosi na nj nego na fra Šimuna. 

— Na ređenje doći će stric fra Jako, — priča fra Šimun — na mladu 
misu stignut će čitav skup s Lovreća i Opanaka. Slavit ćemo u Makaiskoj. 
ima dana kad će se opanački sin kao misnik pojaviti u crkvi Svetoga Duha. 

Obojica se nasmijaše. Prvi krene prema samostanskim vratima fra 
Nikola, za njim uđe fra Simun. Milinović je u sobi dovršivao pismeni 
zadatak, zadovoljan jer su mu svježina, tišina i ugodni razgovor u klaustru 
upravo godili. 

Tih nekoliko dana pred ređenje proveo je fra Šimun u molitvi. 
U slobodno vrijeme uvukao bi se među dvije gromade odvaljenoga kame¬ 
na na Voliciji. Promatrao morsku pučinu, otok Brač i dugo bi očima pra¬ 
tio po koji brod što bi se slučajno pojavio. Želio je biti sam sučelice Go¬ 
spodinu Bogu. 

Osvanulo krasno proljetno jutro u nedjelju 11. travnja u Makarskoj. 
U samostanu su svi zarana na nogama. Na samostanskoj crkvi zvona sla¬ 
ve. Prate svečani ulazak biskupa Cime u crkvu. Položit će ruke na glavu 
mladoga Imoćanina i zarediti ga za svećenika. 

U starodrevnoj gotskoj crkvici leži prostrt pred oltarom mladi 
levit dok čitava samostanksa zajednica s biskupom moli litanije Svih Sve¬ 
tih. Slijedilo je mazanje dlanova svetim uljem, polaganje ruku svih nazo¬ 
čnih svećenika zajedno s biskupom nad njegovom glavom. Sve to ima svoj 
smisao, sve upozoruje. Slijedila je misa koju je mladomisnik prvi put, za¬ 
jedno s biskupom, Bogu prikazao. Redenik je van ovoga svijeta, pogle¬ 
da uprta u svete tajne na kojima se odrazuje njegova čvrsta vjera. Moli¬ 
tve i pjevanja sjediniše se u jedinstvenu cjelinu, kako se to često kad sveča¬ 
nih zgoda događa u ovoj crkvi. Zvukovi muških glasova dižu se pod šilja- 
ti svod, zavlače se u kamenu kapelu Svetoga Ante, malko popostanu 
nad velikom slikom Božjega suda i vraćaju se k svojim izvorima. Pa tako 
ne sustaju, nadovezuju se dok nakon dva sata biskup nije zapjevao „Idi- 
te u miru” dopuštajući da se pobožni skup može razići. 

Mladomisnik Milinović šeta padinama sela Makra i Kotišine kroz 
vinograde koji se okitiše zelenilom i maslinama sivo zelene boje. Kroz 
njihovo granje pogled mu pada na zbijeni gradić Makarsku iz kojega se 
izdižu tri zvonika što se natječu kako će više k nebu pod oblake. Ne 
govori, ali pokretom i mimikama odaje da se u njegovoj duši događa 
nešto osobito što drugi ne primjećuju. Kad bi se moglo zaviriti u njegovu 
dušu, opazila bi se neobična tišina. Misli što će u nedjelju govoriti na 
svečanosti mlade mise, što će zanimati roditelje, prijatelje i ostali skup. 
Zvono sa zvonika svetoga Marka oglasilo da se sumrak spušta, upozoruje 
vjernike da pozdrave Gospu. Prenuo se fra Šimun iz svojih sanjarenja, 
brzim korakom uputio prema samostanu. 

Svečanost mlade mise fra Šimuna Milinovića mlađega privukla je 
u Makarsku pedesetak Lovrećana i Opančana. Nedjelja je 18. travnja os¬ 
vanula zakićena veselim zvukovima zvona, cvijećem i zelenilom ranoga 
proljeća, opojnim vonjom mora što se biba u laganim valićima, pjesmom 
razdraganih zagoraca, kasanjem konja natovarenih svakim Božjim blagom. 
Nije rijetkost mlade mise u Makarskoj. Ipak bude razlika u vanjskoj sveča¬ 
nosti. Veliko je i moćno pleme Milinovićevih. Povezano je mnogobrojnim 


rodbinskim svezama. Katići se natječu s Milinovićima dokazujući u prija¬ 
teljskim prepirkama da je u odgoju djece veća majčina zasluga nego očeva. 

Stric fra Jako neopazice briše suze, miješa se među svoje mještane 
i rodbinu, zahvaljuje na odzivu, darovima i požrtvovnosti. Milo pogleda 
kao da i neće brata Antu, neobično je pažljiv prema nevjesti Anici. Uvijek 
je on takav prema njima. Danas mu se čini da su mu bliži nego ikada. 
Čudio se djever otkud Anici tolika ustrajnost i snaga. 

— Dragi moji, - stao on na sredinu između njih - drago mi vas 
vidjeti u tolikom broju. Neobično sam raspoložen i veseo gledajući vas 
pred sobom. Ne čudite se što moje raspoloženje prelazi u golemu radost. 

Još bi on govorio da ga ne prekinu gvardijan. Trebao je mnoga raz¬ 
jašnjenja u pogledu zajedničkoga pira. 

-- Neću vam smetati, dragi moji, odmarajte se, okrijepite nakon 
duga pješačenja! — zaključio fra Jako i izgubio se u samostanu. 

Misa je započela. Mladomisnik fra Šimun osjetio je svoju nazočnost 
u svačijemu oku. Njegova staloženost i mirnoća u svečanome trenutku 
oduševila ih u tolikoj mjeri da su zapanjeni, skoro nepomični ostali preko 
dugoga obreda, i bez umora sačekali svršetak. 

S kamene propovjedaonice, koju dade isklesati fra Frano Budalić, 
Imoćanin, obratio se stric fra Jako mladomisniku i ostalima. 

— Dragi moj sinovče, poštovani naš mladomisniče! — započeo on 
— silno sam radostan što te mogu nazvati našim divnim svećeničkim ime¬ 
nom. Post tot et tanta, illuxit tandem dies, quam fecit dominus. Hvala 
mu i slava! Ispunio se davni san tvojih djetinjih dana, ispunila se vruća 
želja tvojih dobrih roditelja, ispunilo se očekivanje tvoga brata i sestara, 
tvoje brojne rodbine, prijatelja, župljana iz Lovreća i Opanaka, po izbor 
misnika dobročinitelja fra Anđela Udiljka i fra Frane Pušića, a naročito 
moja. Ti si svećenik do vijeka! Bog te je sam izabrao i šalje te u svijet da 
krijepiš, ravnaš, učiš. . . Čestitam tebi, tvomu ocu i majci, našoj obitelji 
i svima koji dopriniješe za tvoj veliki dan. . . Sjećaj se u svetim misama 
pokojnih svećenika iz našega dičnoga plemena: mučenika fra Ivana, gvar¬ 
dijana na Prološkome Blatu, koga Turci ubiše 1605., profesora Tadije, 
svećenika što se zauzimao za čast pok. fra Ivana, šibenskoga kanonika don 
Tadije koji se borio za franjevačka prava 1609., časnih župnika don Iva¬ 
na, fra Ante, fra Ivana, a posebno dičnoga našega fra Šimuna čije redo¬ 
vničko ime nosiš. 

Kad spomenu toga zadnjega, orosi se svačije oko suzama. Još je 
svježa uspomena na njegov rad, još se nije otrusila žbuka sa njegova groba. 
Zajecao i fra Jako, zastao časkom, obrisao suze i nastavio zahvaljivati 
Bogu, Provinciji, fra Anđelu, fra Frani te svima koji pripomogoše za nje¬ 
govo misništvo. 

Crkva se prazni kao da bujica otječe ili gusti roj pčela pomalo iz¬ 
lijeće iz košnice. Sa staroga zvonika fra Frane Budalića zvono podne najav¬ 
ljuje. Njegov ugodan zvuk izmiješao se sa žagorom brojnih gosta, koji za 
stolovima u klaustru ispod trijema čekaju početak mladomisničkoga pira. 
lako se zvonjava čuje svaki dan u isto doba, danas je nekako drukčija, 
draža, milozvučnija. Povezana je s mlađomisničkim slavljem. Zbog toga 
je dobila na svečanosti. Zvuk velikoga zvona danas nije jednoličan, za¬ 
stario. Iz petnih žila i nehotice izvlači ugodnu jezu i osjećaje neobična 
raspoloženja. 

Redaju se jela, toči piće u obilju, kako je to već običaj u Imotskoj 
krajini u sličnim prigodama. 

Stupio naprijed fra Šimunov nerazdruživi drug, domorodac fra Ni¬ 
kola Ivanović. Mladenačkim zanosom oslovio ga krasnom pjesmom pa 
svršio: 

Dragi fra Šimune! 

Nek te čuva Gospod, 
da ruke ostanu vazda ti bijele, 
usne neokaljane, čiste 
nek utjehu svakome dijele! 

Trnov će put tvoj biti, 
i dušu će često stisnuti bol, 
al Gospod će plaća ti biti - 
jer ti si njegov apostol! 

Stog siđite s neba anđelske čete, 
s rajskih visina siđite dol, 
serafi himne pjevajte svete, 
misniku mladom spremite put. 

Pospite staze ljiljanom bijelim, 
vijencima ruža kitite skut, 
jer danas je Žrtvu svoju 
prikazao misnik mladi prvi put! 

Kroz trije'move staroga samostana prodirahu zvuci narodne pjesme, 
miješali se sa žamorom sakupljenih koji su na svoj način tumačili današnje 
slavlje, i pričali o rodbinskim svezama s mladomisnikovim ocem i majkom. 
Pjesma je postajala sve rjeđa, žagorenje sve bučnije i brže. Prelijevalo se u 
valovima pa bi se reklo, da su to bezbrojna polja prekrivena velikim gustim 
oblacima skakavaca, što se otimlju samouništenju. Sunce se spuštalo pre¬ 
ma zapadu. Mrak je već ovladao prostranom visoravni kad su pirovnjaci 
bili na domak Lovreću i Opancima. 


Sumrak je već minuo i uvukao se mrak. Pri slabu svjetlucanju vje¬ 
čnoga svjetla u samostanskoj crkvi, u koru iza rešetaka, dugo u noć toga 
nastajućega dana 18. travnja 1859. klečao je mladomisnik fra Šimun Mi- 
linović. Ruke su mu položene na klupu, na licu mu počiva spokojnost. 
Još su ga držali osjećaji svećeničke veličine, o kojoj se danas mnogo go¬ 
vorilo, i prolaznosti svega ljudskoga što je s time bilo spojeno. 



20 . 

Prva služba 

U rano jutro, još nerazdanjeno, otvorio fra Šimun Milinović pro¬ 
zor samostanske sobice u Sinju. Promatra sive oblake nagomilane visoko 
na nebu kamo ih je razastrla potiha pritajena burica. Sve je pusto, tek sva- 
njuje jesenska nedjelja, tmurna i neugodna. Po koja bakica prođe prema 
crkvi prekidajući tešku i umornu tišinu. Prošetao mladi fratar dugim ta- 

Nekadašnja zgrada franjevačke klasične gimnazije u Sinju 


mnim hodnikom nekako snužden, izgubljen razmišljajući kako će se on ne¬ 
iskusan pridružiti zajednici ispitanih i iskušanih profesora na javnoj gimna¬ 
ziji. Starješinstvo je odredilo da bude pomoćnikom nastavnikom jedno 
vrijeme, jer je nužno potreban. Nakon toga poći će u Beč usavršiti se na 
sveučilištu za profesora. 

Poslije neodlučnih i treperećih misli, koje u početku zaokupljahu 
njegovu dušu, nahrupi vedrina. Zanesen mladenačkim poletom, ostavi 
strepnju i strah, njegovo srce zaigra svetom radosti za onim što ga sa¬ 
da čeka. 

Nastava je započela. Milinović je dobio određen broj sati u nižim 
razredima. Ravnatelj, rođeni stric fra Jako, zna procjeniti čovjeka, priti¬ 
snuti tipku što najljepše svira. Ubrzo je zapazio sposobnosti mladoga si- 
novca pa mu je satove razdijelio između hrvatskoga, latinskoga i talijan¬ 
skoga u I. i II. razredu. 

- Vidim kamo smjera tvoja duša - rekao mu je - nadam se da ćeš 
u tome najbolje uspjeti! 

Profesor fra Ante Matas nije suvišno govorio, ali je umno govorio. 
Kada je trebalo i po cijeli sat. Zatvorio bi se u sobu, satima pisao, te bi 
ga i zora zatekla za radnim stolom. Po danu bi se borio s brigama i poteš¬ 
koćama oko noootvorene gimnazije, po noći je mislio na svoj narod ko-< 
jemu je želio svim srcem pomoći. 


Druge godine fra Simunova službovanja na gimnaziji, preuzima ra¬ 
vnateljstvo učeni i sposobni Matas. U mladoga Milinovića polagao je ve¬ 
like nade. 

— Milinović nas neće izdati — opravdavao bi svoje mišljenje. — Pro¬ 
matrao sam ga kao studenta i zaključio da se u njemu krije velik čovjek. 
Tko poživi, uvjerit će se o veličini što se u njemu skriva. Moramo birati 
i gurati naprijed mlade ljude koji obećavaju, i na kojima će jednoć poči¬ 
vati budućnost naše Provincije, gimnazije i, razumljivo, Crkve u Hrvata! 

Učenici zavolješe fra Šimuna, što je mnogo pogodovalo njegovu us¬ 
pjehu u nastavi. Znao je s djecom! Njegovo vladanje u razredu nije bilo 
namješteno, izvitopereno. Sve što je radio i govorio, izviralo je iz srca. 
Učenici su najbolji ocjenjivatelji. Čudo jedno kako znadu procijeniti pro¬ 
fesora i odgajatelja. U njih ne pomaže lukavstvo ni pretvaranje. Prevaru 
tih'osoba dugo pamte, traže izvršenje obećanja. 

Fra Šimun je još mlad. Nisu ishlapjeli mladenački osjećaji. Mladić 
se pretvara u čovjeka tamo iza dvadesetisedme godine. Tko prije, tko ka¬ 
snije, ali tu bi nekako morala biti granica. Milinović je u dvadesetčetvrtoj 
godini, duša mu je bezinteresna, srce nepokvareno. U učenicima je gledao 
sebi slične, učenici u njemu velikoga druga. Iskusio je što znači za nedo¬ 
raslo dijete ostaviti rodni dom, roditelje, širinu i slobodu svoga sela. Bilo 
je u gimnaziji i onih iz grada Sinja, ali najviše sjemeništaraca prispjelih 
iz čitave srednje Dalmacije. Djelić samostana uza samu crkvu odredilo je # 
starješinstvo za male sjemeništarce. Za njih, kao i ostale fratre, starao se 
gvardijan. Nije ih bilo mnogo. Baš te godine, kad dođe fra Šimun u Sinj, 
priređeno je posebno mjesto za njih. Njega kao najmlađega u profesor- 
skome zboru zapade dužnost nadzirati red i stegu među učenicima i 
starati se za njihove potrebe. Dostojno im je zamijenio oca i majku. 

Mladi fratar osjećao se neobično zadovoljnim sobom, u njemu je 
krv poigravala, nabila se dragost u prsima i glavi. Višak nabujale, razigra¬ 
ne mladenačke snage iskorištavao je pomažući kad je trebalo župskomu 
osoblju prostrane sinjske župe. Božičnih dana bit će slobodan pa je obe¬ 
ćao lovrećkomu župniku fra Frani Pušiću doći na ispomoć. Koliko se ra¬ 
dovao Božiću, još više ga obuzelo veselje pri pomisli da će prvi svećenički 
Božić provesti u rodnoj župi. 

Od blažene dobi prve mladosti, kad se djeca već o Duhovima raduju 
Božiću, nije većom težnjom iščekivao taj uzvišeni blagdan kao ovoga puta. 
Što se vrijeme više primicalo, njemu se činilo duljim, rastezljivijim, kao 
da nikada neće prispjeti. Toliko je puta pogledao u kalendar, iako se sva¬ 
ki put uvjerio o danu, a nadnevak duboko ležaše u duši. 

21 . 


Boćić na Lovreću 


Prispio fra Šimun na Badnji dan u roditeljsku kuću u Milinoviće. 
Osjetio je toplinu bliskoga društva kao u danima svoga djetinjstva, ali ne¬ 
kako nježnije i veselije. Uvjerio se kao zreo čovjek u bližu i čvršću poveza¬ 
nost među ljudima, kao da stvarno jedan od drugoga traži potporanj 
za život i trajanje. 

Rijetko koji blagdan može izazvati toliko lijepih uspomena i osjeća¬ 
ja kao Boćić. Vratit će mladoga fra Šimuna u dane kad mu je djed bio do¬ 
maćinom kuće, baka domaćicom. Dok je bio dijete pratio je svaki pokret 
tih dragih osoba na Badnji dan i Božić. Stari Matija činio mu se kao ve¬ 
liki svećenik kućnoga ognjišta koji dostojanstveno i ozbiljno obavlja svoj 
posao uz mnoge poglede radoznale unučadi, pazeći da mu ne bi izostao 
ni najmanji pokret i obred od starine prenošen od koljena na koljeno. 

Zalepršala bi po koja pahuljica dok je Ante zadijevao bršljan u sva¬ 
ku rupicu svoga doma. 

- Nema pravoga Božica ako nema snijega - govorio je sinu fra 
Šimunu koji je s poštovanjem pratio svaki očev kret. - Bolje je da nesta¬ 
ne sela nego običaja, spominjalo se u selu od starine! 

Dječica su izlijetala iz tople kuhinje, proskakala po dvorištu radu¬ 
jući se snijegu. Časkom bi stala i ukočenim pogledima gledala što djed 
radi, zapuhnula među dlanove i otrkala k vatri da se ugriju. Kad djed svrši 
posao, uđe u kuhinju zajedno sa fra Šimunom, kako bi djeci pričao o bo¬ 
žičnim običajima, na isti način kako je njemu kazivao njegov djed. Kad 
se umiješao u razgovor fratar, djeca su pažljivo, ostajući nepomična, saslu¬ 
šala toliko puta prepričavanu priču pod ovim istim krovom. 

Pahuljice padahu sve gušće i gušće pa za kratko vrijeme zabijelila 
okolica. Mrak je pao na zemlju kad se oko kućnoga ognjišta sakupila sva 
obitelj. Zaboraviše na snijeg kad se otvoriše vrata i uđe u kuhinju majka 
Anica. Pregača joj je puna bijele pšenične slame. Stala i čeka dok domaćin 
sa sinovima završi prastari obred. 

Pred kućom su ležala dva velika badnjaka i jedan mali. 

— Sinko, ti ćeš sa mnom! — rekao je Ante svojemu prvorođencu 
fra Šimunu. 

Iziđoše pred kuću, zametnuše se dobrim dubovim trupcem, vratiše 
se i postaviše na ognjište uza samu vatru. Ponovno iziđoše i donesoše dru¬ 
gi iste veličine koga smjestiše uz onaj prvi. 








Pogled na dio Lovreća 


— Sinko, sad ćešt ti sa mnom! — pozvao otac sina Tomu. Među ru¬ 
kama unesoše treći manji trupac. Postaviše ga onako kao je to u selu obi¬ 
čaj od starine. 

- Sinovi moji! — sad će Ante svečano i ozbiljno — unijeli smo 
badnjake stoljetnih dubova. Usjekli smo ih podno Sidoča gdje su naši 
u starini živjeli. Oni su znak snage jedne kuće i vatre ljubavi koja se mora 
prenostiti od koljena na koljeno. Neka gore dok ne izgore na našemu 
ognjištu kao dokaz da nismo zaboravili svoje starine, da nismo pogrdili 
običaja ni svetinja što nam pradjedovi namriješe! 

Domaćin uze punu bukaru vina, poče lagano polijevati po badnjaci¬ 
ma dok je Anica zavirala ruku u pregaču te šakom posipala slamu po kući. 

— Djeco moja! — domaćica će ozbiljno - ovo činim obnavljaju¬ 
ći uspomenu na slamicu na kojoj je mali Isus ležao u štalici. Molite za 
mnom Vjerovanje. 

Kad molitva završi, tresnu ruku o ruku, dohvati lonac pun krštene 
vode, grančicom lovorike škropila je svaki kutak dok su kućna čeljad i 
dalje molila istu molitvu. Domaćin i domaćica završiše u isto vrijeme svoj 
posao. Ante iziđe iz kuće okrenu pušku u vis pa opali. Povrati se u k če¬ 
ljadi, uze bukaru u ruku, diže je visoko nazdravljajući: 

— Na dobro vam došla Badnja večer! 

— I s tobom zajedno! - odgovoriše svi ujedan glas. 

Anica se na vrijeme poskrbjela za pisanu pogaču i svijeću od žuta 
voska. Tri je ispreplela u jednu tako vješto i ukusno kako ne bi mogao 
ni navještiji svjećar. Naučila tako u Katićima od svoje majke koja joj je 
govorila da takova svijeća označuje Presveto Trojstvo i da gori na čast tro- 
jedinoga Boga. Ante s komina uzeo goruću baklju oprezno primakao k 
svijeći, vješto užegao sva tri njezina kraka i započeo molitvu. Čeljad za¬ 
sjela oko sinije, prihvatila drvene kašike, zamakala u veliku drvenu zdjelu 
iznoseći po malo ili komadić bakalara, ili krišku skuhana krumpira. Ante 
prihvati ovoga puta starinsku kuburu te s vrata opali. Razliježe se pucanj 
prostranom visoravni u tihoj sniježnoj noći. Odgovoriše mu Šimundići 
i Kuljani. Nije trebalo dugo čekati da se slože s njima Dubravljani. Dugo 
u noć odjekivala je pucnjava od Sidoča, te se preko visoravni spajala s 
Batinićima, Nosićima, Sekelezima, Katićima, preko Nikolića s Mrnjav- 
čanima. 

Skupina kršnih plećatih momaka nahrupi na vrata pjevajući boži¬ 
čnu pjesmu. Kad upadoše, nazvaše zajednički: 

— Na dobro vam došla Badnja veče! 

Nazdraviše s domaćinom, fra Šimunom i Tomom, zaželješe ostaloj 
čeljadi sretno i veselo, zapjevaše i krenuše dalje. 

Čitava je okolica zabijeljela, kroz rijetke oblake prosijala mjesečina 
pri kojoj se svjetlucaju sniježni kristalići. Pravi božični ugođaj kakav se 
odavna ne pamti. Još se dugo čula pjesma razigrane mladosti, odjekivali 
do kasno u noć pucnji kubura i pušaka, pa kako se uspinjala zimska noć 
prema svome vrhuncu, tako je sve više umor hvatao razdraganu čeljad. 
Zadnja se svjetliljka u kućama utrnula, čeljad utonula u duboki san. 

Malena zvona s crkve Svegoga Duha nisu sposobna pronijeti svojim 
ljupkim glasom božičnu radost. Čuli su ih samo oni najbliži. Gromogla¬ 
sni mukli pucanj mačkula pred crkvom razlijegao se po čitavoj visoravni, 
odjekivao od brdašca do brdašca i zavukao se u svaki zaselak najavljujući 
božičnu misu. Kratak, no sladak san, odmorio tijela, razbistrio glave. 
Znali su stari misnici kako će na Božić. Misu su zaveli u četiri sata uju¬ 
tro, kad mogu doći svi odmoreni, otriježnjeni i neće biti neprilika i neu¬ 
godnosti. 

Snijeg prestao, pod nogama brojnih župljana pucketa i škripi. Sa 
svih strana odliježe pjesma mladenačkih grla, a fenjeri i voštanice u ruka¬ 
ma misara tvore pravu sliku pastira što pohitješe u Betlehem prve božične 
noći. Pucanj mačkula miješa se sa slavljenjem zvona i božičnom pjesmom, 
pa ovu noć pretvara u pravi pravcati raj na zemlji. 

Starinska crkva puna je kao šišak. Kod oltara su dva misnika. Župnik 
fra Frano prepustio je noćnu misu domorodcu i prijatelju fra Šimunu. 


On će držati danju, tamo pred podne. Sve je u skladu, sve u oduševlje¬ 
nju. Kad fra Šimun mladenačkim glasom zapjeva „Slava Bogu na visini”, 
zazvoniše zvona, zaori mačkula, prihvatiše pjevači koji na svoj poseban 
način ispjevaše omiljelu božičnu pjesmu dubokim oduševljenjem. To se 
vidjelo po napetim vratnim žilama koje nabreknuše u brkatih muškaraca. 
Propovijed je saslušana velikim zanimanjem i pozornosti. Lijepo sastavlje¬ 
na, istinski i s ljubavlju izrečena oduševila je malo i veliko. Po katkad 
se komu izmaknu nehotice uzdah: 

- Blažena majka koja te rodila! — okrenuo bi se prema Anici koja 
je u prvoj klupi lila suze radosnice. 

Iza Zomice narod se razišao po selu, malo tko uputio k svojoj kući. 
Išlo se od rođaka do rođaka, od prijatelja do prijatelja, od zaseoka do za- 
seoka, čestitalo i veselilo. Iza danje mise svatko se našao u svojoj kući za 
boćićnim ručkom. Sramota je na Božić ručati u drugoga. 

U kući Ante Milinovića zbrala se čeljad oko prepune sinije. Domaćin 
zamolio sina fra Šimuna da upali božičnu svijeću. 

— Tako sam ja činio kao najstariji sin u svoga oca! — rekao je Ante. 

Mladi fratar uze goruću glavnju s komina i veoma velikom spretno¬ 
sti užeže sve tri svijeće. Molitvu je predmolio domaćin istim riječima kako 
je od starine običaj u njihovoj kući: 

- U Ime Oca, i Sina, i Duha Svetoga. Amen. Evo reći ćemo tri Oče¬ 
naša, tri zdravomarije, tri puta slavaocu na odluku Boga i Božića, da ga 
u zdravlju, miru i veselju sa svojom obitelji sprovedemo. Tri Očenaša, tri 
zdravemarije, tri puta pokoj vječni na odluku Boga i svetih Božjih, a za 
duše svih naših umrlih, koji su pošli s ovog svijeta na oni, i koji su ostavili 
dobra svoja, pa ih mi uživamo, i nema ih se nitko spomenuti od njihova 
roda i plemena, i da im Bog oprosti grijehe, i primi duše njihove, da se 
mole Gospodinu Bogu za sve naše potrebe duševne i tjelesne u vijeke 
vjekova. 

— Amen! — svi odgovoriše. 

Kad se ponovno na glas prekrstiše, Ante nazva svečanim glasom: 

- Na dobro vam došao Božić i porođenje Isusovo! 

- I s tobom zajedno! - odgovoriše jednoglasno. 

Majka natiskuje hranu na siniju. Jedna se nije pojela, druga je već 
prispjela. 

— Zašto se pale badnjaci po našim kućama pred božičnu svetkovinu? 
— zapita fra Šimun svoga oca. 

— Čudim se da ti o tome nisu fratri govorili — odgovori Ante. - 
Debljina badnjaka i njegova čvrstoća označava snagu i jakost kuće u ko¬ 
joj se pali. Božić je obiteljski blagdan. Pričali su mi fratri iz naše kuće 


da ima nekih običaja koji su se sačuvali iz poganskih vremena starih 
Slavena, a koji su se isprepleli oko božične svetkovine. Možda i badnjaci 
potječu iz te pradjedovske baštine. 

- Ognjište je, moj ćaća, sveta stvar! — nastavi fra Šimun. — Oko 
njega se okuplja kućna čeljad. Toplina djedovskog ognjišta zagrije malo 
dijete, nikada ne prolazi čovjeka, zbližava ga cijeloga života svemu onom 
što je ukući i oko kuće. Badnjaci su, vidiš, znak te vatre koja se nosi iz ro¬ 
diteljske kuće u život. 

- Toliko je to domaće ognjište jako o Božiću - dalje će Ante si¬ 
nu - da bih pješice iz tuđine došao za taj blagdan kad ne bi bilo drugog 
sredstva. 

Još bi oni raspravljali ali vino s proloških Grabovina zagrijalo maštu, 
prosu se pjesma. Posustala tek pod kraj dana. Kako pada zimsko Sunce, 
prestaje božično slavlje. 

Domaćin se diže, uze bukaru vina, zamoči krišku božične pogače, 
bijele kao snijeg, nagne je nad goruće svijeće čekajući kad će pasti kaplji¬ 
ca sama od sebe i ugasiti svjetlo. Oči su svih uprte u oca. Motre kad će vi¬ 
no okvasiti plamen. Taj zadrhta, bori se malo vremena pucketajući, pa na¬ 
pokon izdahnu puštajući visok dim. U narodu se misli prema kome se dim 
nagne, neće dočekati drugi Božić. U najviše slučajeva to se shvati kao šala 
pa je trnuće svijeće popraćeno uzvicima i dobacivanjima. I time svršuje 
božično veselje. 

Fra Šimun se povukao u kut kolosajnice koja je vozila preko Blata. 
Ugljana, Trilja prema Sinju. Stupio u nju na Šestanovcu. Zaokupljen je 
božičnim događajima rodnoga mjesta, ne mari za ostala tri putnika koje 
zateče u vozilu. 

Vožnja redovito uspavljuje, fra Šimuna ovaj put nije. Prisjetio se 
zapuštenosti Imotske krajine jer samim južnim rubom kroz biokovska 
sela ide kolski put. Drugoga ona nema. Ako se želi iz Imotskoga prema 
glavnim središtima u Dalmaciji, treba propješačiti ili projahati do Šesta- 
novca, ili pak Zagvozda. Kazivali mu imotski fratri kuda su putovale or¬ 
gulje njihove crkve kada ih ukrcaše u Veneciji u brod prema Splitu. Iz 
Splita su ih vozili zaprežnim kolima do Trilja. Odatle drugima do Ugljana. 
Drugi kolar ih preuzeo i doveo do Grabovca. Fratrov brat prevezao ih svo¬ 
jim kolima do Zagvozda. Tu ih natovariše u dijelovima na konje te preko 
Škobaljuša dospješe u Imotski. 

Mladi Milinović se ne spominje kad je osjetio veću ljubav prema 
rodnoj grudi kao ovoga Božića. Vrijeme je pred njim. Imat će kad o svemu 
razmišljati nastojeći svojima pomoći koliko bude mogao. 


22 . 

Oluje 

Fra Šimun kroz prozor samostankse sobe u Sinju promatra kako pro¬ 
miču mlazovi jake kiše sa tamnosiva obzorja i razlijevaju se u kaljužu na 
fratarskom dvorištu. Za kratko vrijeme pretvoriše se u sipljivu kišicu koja 
se kapljičicama obarala iz neba prekivenim predivom niskih oblaka. 
Takovo tmurno vrijeme baca u neraspoloženje. Tu prirodnu pojavu uspo¬ 
ređuje mladi Imoćanin s mračnim i teškim događajima na obzorju našega 
naroda. 


Narodna nošnja u Imotskoj 
krajini 



„Kao što se jaka kiša polako pretvara u laganu pa se potpuno raspli- 
ne, misli on u sebi, slično se događa i u ljudskom životu. Pred nama se 
stvaraju silne dubine, nigdje svjetionika, ni kopna. Lutamo u tami k cilju. 
Ponovno počne svićati, razdani se, prestanu kiše i oluje, rasprše se crne 
oblačine. Čovjek pronalazi gdje bi mogao biti izlaz i prema njemu sigur¬ 
no plovi. 

Zamišljeno se prislonio uz prozor, pameću mu prelijeću nezgodni 
događaji što se zavukli u žile kucavice sinjske gimnazije, samostana, njega 

samoga, upravitelja Matasa i strica fra Jake. Nakon dugih jalovih stolje¬ 
ća naš se narod počeo buditi iz duboka sna i osjećati svoju krv sasvim druk¬ 
čijom nego je ona talijanska i austrijska. Upozoriše ga na to vrijedni do¬ 
moljubi u Hrvatskoj kojima se pridružiše oni iz Dalmacije. 

Pred njim su knjižice „Glas hrvatsko-slovinski iz Dalmacije” i „Šilo 
za ognjilo” koje napisa njegov ravnatelj fra Ante Matas. Lista, prevrće, 
iščitava pa ponovno prevrće. Zaustavlja se na prvoj stranici, čita: tiskom 
dra Ljudevita Gaja u Zagrebu. 

- Srce mi raste, - misli fra Šimun - imam opipljive dokaze daše 
Hrvatski preporod počeo usko vezati s Narodnim preporodom u Dal¬ 
maciji. 

Prošetao po sobi nekoliko puta, bacio pogled na knjižice što leže 
na stolu pa na glas sam sebi doviknu: 

- Neka! Neka se zna tko smo i što smo! Izvrsno je odgovorio pa¬ 
metni Matas Trozvjezdanu, kako on nazva pisca u zadarskom ,,La voće 
đalmatica”. Nećemo više talijanštine u školama, po uredima i javnome ži¬ 
votu! Imamo svoj lijepi jezik koga se ne smijemo stidjeti! Kakvi bismo 
mi bili ljudi, povijest bi nas prekoravala kad bi smo skrstili ruke, prepali 
se i predali! Ruka se posvetila našemu Matasu koji onako snažno pobi 
osvade i klevete dra Bajamontija u splitskome vijeću. Junački mu dobaci 
da Hrvate u Dalmaciji želi „gnjesti” i na „samoubojstvo navoditi”. 

Spustila se tamna noć nad obzorje franjevačke zajednice u Dalma¬ 
ciji. Nekada se pokaže bljesak dobre nade, pa opet vjetar i oluje. Na pro¬ 
vincijala fra Jakova Milinovića, na sinjsku gimnaziju, posebno na njezina 
upravitelja Matasa podivljao neprijateljski bijes, zatutnjili gromovi, zatvo¬ 
rili se oblaci. Godina 1860. bijaše burnom, ali 1861. donijela nove jade 
i nevolje. 

- Najgore je ako se čovjek pusti niz pogibeljnu struju - govorio je 
stric fra Jako, sadašnji provincijal, sinovcu fra Šimunu. — Treba se grčevito 
boriti. Pozvali su me u Zagreb kao zastupnika velike zajednice na Banski 
sastanak radi sjedinjenja Dalmacije s Hrvatskom. Ne dopuštaše mi otići. 
Ni meni, ni tvojemu ravnatelju Matasu, momu sadašnjemu tajniku. 

- Struje što nadiru na naš narodni brod, prolaze pokraj njega, za- 
tresu ga potopiti ne mogu - nadovezao fra Šimun na razgovor strica pro¬ 
vincijala. - Sve klevete, osvade, laži uperene na naš sinjski samostan i gi¬ 
mnaziju, posebno na našega ravnatelja, rasplinuše se. Matas se, na žalost 
narodnih neprijatelja, povratio k nama iz Splita. Eto, njegov izgon nije 
trajao više od šest dana. 


Mladi Milinović je sam u svojoj ćeliji. Šeta i razmišlja: 

„Pred nama se diže crni magleni zid, mekan je, a čini nam se ne¬ 
probojan, visok da ga mislima ne možeš preskočiti. Ipak ćemo ga pre¬ 
skočiti!” 

Kad šeta dugim tamnim samostanskim hodnikom, koji zbog starosti 
škripi, ne čuje svoj hod. Zaduben je u sve ono što se događalo oko njega. 

„Nije mi žao - misli on - što sam se pridružio pismenoj predstav¬ 
ci koju s najboljim željama uputismo u Beč Odboru za sjedinjenje Dalma¬ 
cije s Hrvatskom. Uz gvardijana fra Spiru Tomića, ravnatelja fra Antu 
Matasa stao sam ponosno, i svojim potpisom potvrdio ono što mi srce 
osjeća, duša želi.” 

Sjedi u sobi u naslonjaču, u polumraku rješava teška pitanja koja 
su tištila nadobudne narodnjake u Zagrebu, po Hrvatskoj i Dalmaciji. 
Pametan, mudar i zreo, ubrzo je shvatio da nije bila uzaludna borba za 
narodna prava od strane provincijala strica fra Jake, ravnatelja velikoga 
Matasa i sinjskoga samostana. Prenuo ga vjetar što upade kroz oškri- 
nut prozor, nadigao mu kovrče crne kose koja je zarana počela puziti 
s pametne glave. 

„Digosmo glas na obranu narodnih prava — zaključio je — sve naše 
rasprave i borbe uđariše u skriven lagum narodnih neprijatelja! Neka 
grmi! Ne bojimo se!” — zaključio razmišljanje. 


23 . 

Na Bečkome sveučilištu 

U jesen 1862. dospio je fra Šimun u Beč zajedno s drugim Imoća- 
ninom, fra Nikolom Ivanovićem. Uprava franjevačke Provincije odredila 
ih je na studij, kako bi donijeli profesorske diplome i podigli ugled velike 
sinjske gimnazije. Prvi put su pred bečkom katedralom. Stoje, promatraju 
i dive se. Bilo je kasno poslijepodne kad se počao kupiti znatiželjan svijet. 
Oni ozbiljni, stoje, ne vjeruju očima. Obojica se zaustaviše na zadnjemu 
dijelu krasne gotske građevine. Spazili su kip Svetog Ivana Kapistrana, 
franjevca, junaka u borbama protiv Turaka pod Beogradom. 

— Da, čitao sam —-progovori fra Šimun — da je s ovoga mjesta držao 
govor pozivajući Bečane da se pridruže velikoj križarskoj vojni. 

Spomenu se mladi fratar svoje domovine pa osjeti oštar ubod oko 
srca. Kada dođe u samostansku sobicu, osokoli sama sebe: 

„Beskorisno je i blesavo, sanjarenje, moj fra Šimune, kao što su jalo¬ 
ve osjećajne domorodne pjesme, ako to nema tko jak podupirati. Sve je 
to za naivce, ako se prije ne spremimo čvrsto i ozbiljno da možemo što 
korisna za narod učiniti!” 

Sjaj i veličina carskoga Beča djelovala je na njegovo raspoloženje, 
kako se to redovito događa kad se iz unutrašnjosti dođe u velegrad. Počele 
su blijedjeti predodžbe o pretrpljenim mukama, časovito su tonule prove¬ 
dene noći u Sinju pune nesanice i nespavanja. Počele su ili prekrivati sve 
u življim bojama slike grada poznata po svojemu sjaju i znamenitostima. 
Nije to dugo potrajalo. Neki bolećiv crv borbe uvukao se u srce pakricka 
i gricka. U naravnoj borbi brzo je iskočilo na površinu ono duboko usa¬ 
đeno i ukorijenjeno u duši. On živi u Beču, ali srce i duša vezat će ga sna¬ 
žno uz domovinu i rodni kraj. 

Oba su Imoćanina na Filozofskome fakultetu. Milinović je upisao 
povijest, zemljopis i slavistiku. Ivanović slavistiku, grčki i latinski. U be- 
čkome tranjevačkome samostanu obojica su našla ugodan smještaj, lijep, 
bratski franjevački primitak. Prije njih u istome samostanu stanovali su 
sudrugovi iz Provincije koji su se spremali na visokim školama, kako bi 
mogli biti profesorima na domaćim učilištima. Nema mnogo da su u istim 
prostorijama boravili osposobljeni profesori Imoćani fra Luiđi Vrdoljak, 
dva Milinovića, fra Šimun stariji i fra Jakov. 

Samostan je u srcu grada Beča na prostranu trgu gdje je teško 
koga sresti. Okružen je starim zgradama iznad kojih viri visoki gotski 
zvonik bečke katedrale. Kroz uske ulice, koje idu prema sjeveru i jugu po 
katkada probija gradska buka i to ako je nanese pogodan vjetar i provuče 
kroz lijepa stara zdanja. Inače tu vlada mir i tišina. To redovničko prebi¬ 
valište zidano je u pravilnoj četvorini, podignuto na dva poda, pa sve za¬ 
jedno s crkvom na pročelju čini patvoren kvadratni prostor. Sobe su 
okrenute i prema ulici i unutrašnjemu klaustru. Gvardijan je smjestio stu¬ 
dente u dvije susjedne sobe, okrenute prema stablima okićenim cvijećem 
i u zatvorenu prostoru. 

— Tu ćete biti sabraniji u napornu učenju i spremanju za ispite! — 
ljubazno im reče starješina kad je za sobom zatvarao sobna vrata. 

Lako se mladi Imoćani snađoše. A gdje se Imoćani i ne bi mogli 
snaći. Uklopiše se među domaće fratre i drugove na sveučilištu. Njemački 
su dobro poznavali. Da nije predavanja radi kojih su došli, mogli su dobro 
proći i s hrvatskim jezikom. Na svakome se koraku moglo sresti svoje 
ljude koji su u glavnome gradu po službi stalno boravili ili su poslovno 
dolazili i odlazili. 

Nakon jutarnje mise dva stasita skladna mlada fratra u habitima kre¬ 
ću prema sveučilišnoj zgradi. Čim prođu Franziskanerplatz, nailaze na kr¬ 


čmu. Dva čovjeka i krčmar viču za dvadesetericu. Redovito pogledaju za 
njima diveći se skladnosti mladih redovnika. Pogledi prolaznika ni malo 
ih ne uznemiruju. Misli im putuju za očima što traže najkraći prilaz k 
velikoj zgradi Filozofskoga fakulteta. Studenti su točno u isti sat pred 
Sveučilištem. Profesor Fran Miklošič iz Ljutomera prolazi između njih, 
i nema prave priče dok on ne uđe u zgradu. 


24 . 

Asanaginica 

Fra Šimun i fra Nikola postadoše domaćima u velikome Beču. 
Svako jutro pred filozofskim fakultetom ponavlja se isti prizor. Posebno 
se raduju kad mogu nagoditi da zajednički budu na predavanjima glaso¬ 
vitoga slaviste dra Miklošiča. Taj Slovenac, veliki učenjak, volio je dva mla¬ 
da Hrvata. K njemu ih privukla sposobnost, jednostavnost i otvorenost. 

Započeo profesor svoja predavanja. Jednom razastro po stolu bi¬ 
lješke, nekoliko puta u njih zadubljivao, oslonio na lakte, sklopio đlane, 
oči mu zapeše za kršne fratre. 

— Velečasna gospoda franjevci — započeo — došla su negdje iz Dal¬ 
macije, kako sam se uvjerio iz vaših indeksa? 

— Veleučeni gospodine profesore, imate pravo! — digao se fra 
Šimun. 

— Jutros sam odlučio govoriti o lijepoj baladi Asanaginici — nasta¬ 
vio profesor — Vi ćete mi pomoći kako bismo zajednički riješili stanovite 
nedoumice. Imam u sebe njezinu zabilježbu opata Alberta Fortisa i drugu 
splitskoga rukopisa. Doznao sam za još nekoliko inačica, s raznih strana, 
ali ja bih se s te dvije zabilježbe pozabavio. Čine mi se najverojatnijima. 

Radost se pojavila na usnama mladih franjevaca. Jutrošnje preda¬ 
vanje primaknut će se k Imotskome. Već im pameću prelijeću stihovi 
tužne pjesme koju su i jedan i drugi toliko puta čuli u rodnome kraju. 
Fra Šimun ju je čuo od fra Anđela, fra Nikola od dobre majke kad bi pje¬ 
vušila njemu kao djetetu. 

— Zanima me — nastavio dr Miklošič — je li opat Fortis prvi zapi¬ 
sao tu baladu iz naroda, ili ju je prepisao iz splitskoga rukopisa? Dat ću 
vam napisanu i jednu i drugu inačicu, kod kuće ih proučite i slijedeći put 
ćemo o tome raspravljati. Slažete li se? 

— Veoma rado, veleučeni gospodine, — digao se fra Šimun, pristu¬ 
pio k stolu i uzeo papire. 

Toliku važnost i povjerenje prof. Miklošič nije iskazao nijednomu 
studentu kao sada njima. To je tek početak tijesnih veza koje će dugo ve¬ 
zati kroz život tog vrsnog znanstvenika i fra Šimuna Milinovića. 

Dva Imoćanina osjetiše se počašćenima što im uvaženi profesor 
povjeri zamašno književno pitanje. I to ih počelo uvjeravati kako german¬ 
ski vlak i dalje juri, ali mu kola nisu sigurna na tračnicama. Nekada skaču 
i drndaju preko pragova, od čega poskakuje i ljulja se cijeli vlak kao da će 


Oruđe za vunu i opanke u 
Imotskoj krajini 



se svaki čas izvrnuti. Slavenska misao sve je više u austrijskom carstvu za¬ 
uzimala maha, a eto počelo se življe zanimati za život i kulturne vrijedno¬ 
sti hrvatskoga naroda. 

1 Milinović, i Ivanović ostaviše po strani sve poslove. Prihvatiše* se 
proučavanja onoga što im srcu godi. Potpuno spremni dođoše na preda¬ 
vanje profesora Miklošiča. 


— Velečasna gospoda Hrvati — započeo profesor - pozabavila su 
se zadanim pitanjem? 

— Da, veleučeni gospodine! — odgovori fra Šimun stavljajući papi¬ 
re na profesorov stol. 

— Jeste li prije čuli za tu pjesmu? 

- Veleučeni profesore, znali smo je napamet! 

- Znali napamet? - začuđeno će profesor. — Znači, balada je po¬ 
znata širemu krugu u kraju gdje živite? 

- Oho! Neobično će mi biti drago čuti vaše mišljenje. Odgovorite 
mi je li Splitski rukopis potekao iz naroda, pa Fortis iz njega prepisao svo¬ 
ju inačicu, ili je on prvi čovjek koji je baladu zabilježio i tiskao? 

Profesor se ovaj put obratio fra Nikoli jer je slavistika njegov gla¬ 
vni predmet, a fra Šimunu je sporedni. Gleda u visokoga fratra čekajući 
odgovor. Ivanović se digao, uljudno naklonio te primjeti: 

— Gospodine profesore, moj drug Milinović bolje će vam čitavu 
stvar obrazložiti. 

Ivanović sjeo, Milinović preuzeo riječ: 

- Veleučeni profesore, ne može biti ni najmanje sumnje da For- 
tisov tekst potječe iz Splitskoga rukopisa. Taj je pisan na čistoj ikavskoj 
štokavštini s primjesama čakavštine. Dvadesetosam .„i” zamjenjeno je u 
Fortisovu sadržaju s , je”. Dakle, Fortisova Asanaginica otpada zbog ne- 
izvomosti, i mnogih nevještih zahvata u jeziku. Usporedba ostalih inačica 
na jednoj strani i Splitskoga rukopisa na drugoj ide u prilog Splitskomu 
rukopisu. Baš taj se rukopis može smatrati izvornim. 

Nakon dulje rasprave pitanja i odgovora, profesor će: 

- Poslije duge naše rasprave, što vas dvojica držite: gdje je nikla ta 
■ tužna balada? 

— Veleučeni, — zaključio je fra Nikola — pjesma je nastala tamo 
gdje se dogodio tragičan događaj. Znači u okolici imotske tvrđave. Imot¬ 
ski se kadija bio oženio tragičnom junakinjom što ju je Asanaga otjerao. 
Taj turski velikaš bijaše nastanjen u Imotskoj krajini. Tu se dogodila tra¬ 
gedija koja je potom opjevana jezikom imotskoga prostora. Baš u jugo¬ 
zapadnom dijelu tog kraja jezik je štokavština izmješana s čakavštinom. 

Miklošič, zadovoljan raspravom, posebno odgovorima mladih Imoća¬ 
na, pokazao je veselo i blago lice. Malko se nadigao na sjedalici i naklonom 
glave zahvalio Milinoviću i Ivanoviću. Taj neobičan čin poznatog učenjaka 
popraćen je pljeskanjem ostalih studenata. 

25 . 



Scherlingove intrige 

Fra Šimun počeo iznenada podlijegati nelagodnoj potišenosti, ob¬ 
licima nekakve čudne napetosti, slične onoj dok je boravio u Sinju prije 
polaska u Beč. Preko prozora Sveučilišne knjižnice gleda na ulici lijepo 
odjevene Bečane, u to nemirno gibanje što sveobuhvatno prisvaja pogled, i 
osjeti neko čudno nespokojstvo. Od njegova dolaska u Beč pa do novijih 
vremena živio je u mirnu naravnu stanju oko kojega je velegrad spleo bli¬ 
stav, ali ujedno i odgovoran vijenac. Pisali su mu, čitao je u novinama o 
nevoljama što zadesiše njegovu Provinciju prigodom izbora u Sinju nesre¬ 
tne 1864. Prošetao dvoranom pa će sam sebi: 

„Ne želim se sakriti, uvući u se i nestati. Urlat ću kako bih time 
što sudbinsko uklonio. Ovdje u središtu povoljnih i nepovoljnih previra¬ 
nja velikoga carstva gdje se kroji sudbina tolikih naroda i čitave Evrope, 
do sada sam šutio. Tako je moralo biti. Do malo ću, oboružan novim is¬ 
kustvima, službenom diplomom zaploviti uzburkanim valovima moje do¬ 
movine i učiniti što budem mogao. Zadnja je godina mojega studija.’-’ 

U polovici siječnja 1865. po ciči zimi stiže u Beč provincijal fra 
Mate Šimunović. 

— Čuli ste, braćo, — govori on mladim Imoćanima — koliko nevolje 
donesoše našoj zajednici nesretni izbori prošle godine. Girolama Alessa- 
nia nisu htjeli za sinjskoga zastupnika ni autonomaši, ni narodnjaci. Po 
želji kancelara Schmerlinga morao je izići. Vjerni bečki slugan, zadarski 
namjesnik Lapenna, za neuspjehe bacio je glavnu krivnju na naše fratre. 

— Čuli smo za ponovljene izbore, — prekinu ga fra Šimun — novine 
su donosile izvještaje. Iz njih i preko privatnih pisama prilično smo upu¬ 
ćeni u čitavo nezgodno stanje. 

- Ne znam jeste li znali — dalje će provincijal — da smo teško os- 
vađeni u Vatikanu. Vrhovni starješina franjevaca u Rimu najprije mi je 
poslao prijekorno pismo. Malo za tim stiglo je novo koje nas je ohrabrilo. 
Netko mu je razbistrio teške naše prilike i on me je posvjetovao da odem u 
Beč i preko apostolskoga nuncija nastojim dokazati našu pravednost be¬ 
čkim kancelarijama. 

Studenti se značajno pogledaše, uozbiljiše. Tek sad su iz razgovora 
s provincijalom bili upućeni u čitavu stvar. 

— Ali da stanje bude još gore — nastavi provincijal — bečki parla¬ 
ment neće nam nikako odobriti novčanu pomoć kako bismo mogli izdr¬ 
žavati našu gimnaziju i ostala učilišta. Čuo sam da je za sve kriv kance¬ 
lar Schmerling. Drži nas za velike neprijatelje austrijskoga carstva. 


Imoćani osokoliše provincijala. Začudio se koliko su ozbiljnih sve¬ 
za stekli za svojega boravka u Beču. Obećali su da će se svim silama zauze¬ 
ti da istina izbije na čistac. Preko svojih prijatelja nastojat će pobiti laži 
i onemogućiti prkosnoga kancelara. Nešto mu je obećao papin nuncij 
pa se provincijal vratio u Provinciju. 

Fra Šimun je u ovoj prigodi pokazao svu svoju imotsku okretnost. 
Bio je življi od fra Nikole. Ipak nije ništa radio bez njega. Obratio se istar¬ 
skome biskupu Dobrih za pomoć. Znao je daje veliki domoljub, a osim 
toga da je neobično zahvalan franjevcima za svoje svećeništvo. Nije se pre¬ 
vario. DoDrila je uspio zagrijati za sinjske fratre zastupnika Greutera i Slo¬ 
venca dr L. Tomana. U parlamentu su ustali na obranu dalmatinskih fra¬ 
njevaca, nastojeći svim silama slomiti pakosnoga Schmerlinga. 

Doznao taj visokopoloženi bečki čovjek za dva studenta franjevca 
koji mu ometaju račune. Smislio kako će ih dotući. Oklevetao ili u odgo¬ 
vornih na Sveučilištu zbog neuredna ponašanja. Glasine koje su stizale 
s raznih strana, nisu Imoćani shvaćali ozbiljno. Počelo se govorkati da će 
još nediplomirani studenti franjevci morati spremati prtljag i seliti iz Beča. 
Kad osjetiše da ih na Sveučilištu jedni izbjegavaju, drugi sažaljuju, uvidješe 
da je vrag odnio šalu, počeše živjeti u neprestanoj uzbuđenosti i strepnji. 

Međutim kancelarova podmukla gadost bijaše kratkoga vijeka. Kle^ 
vete teške traže u pametnih mnogo ustrpljive patnje. Na koncu obično is¬ 
tina pobijedi. Tako se dogodilo i u ovome slučaju. 

Bečki gvardijan šeta ozbiljan dugim samostanskim hodnikom. Op¬ 
rezno je pokucao na vrata fra Šimunove sobe. Ušao je, uljudno zamolio: 

— Molim, dozovi fra Nikolu! 

Sva trojica su zajedno. Gvardijan, dostojanstveni rođeni Bečanin, 
Imoćani prestrašeni. Očekivahu najgore. 

„Ne mogu pomisliti da gvardijan vjeruje zlogukim glasinama i pod¬ 
metanjima. — misli u sebi fra Šimun. — Ne znam kolika mržnja bila na nas 
Slavene u Beču, — silnom brzinom vrtjele su mu se pameću misli — ne vje¬ 
rujem da bi jedan franjevac, pa bio on i Austrijanac, bio voljan progutati 
protiv franjevačke braće ovakvu pilulu. Bog štiti pravedne pa će pilulu 
podmetanja progutati tko drugi.” Fra Šimun se nije prevario. 

— Draga moja mlada braćo, - gvardijan će mimo - nemojte se bo¬ 
jati! Bog ljubi istinu. Za nju se moramo boriti svi, posebno sinovi Svetoga 
Franje! 

Izvadio je iz širokoga rukava papir, razmotao i čita: 

„Visokom rektoratu Bečkoga sveučilišta. Izjavljujem službeno pod 
zakletvom da su sve osvade iznešene protiv fra Šimuna Milinovića i fra Ni¬ 
kole ivanovića, studenata te uvažene znanstvene ustanove, sada članova 

mojega samostana u Beču, potpuno neosnovane i do kraja izmišljene. 

Njihovo je vladanje uzorno, i oni mogu poslužiti kao primjer redovničko¬ 
ga života ostalim članovima bečkoga samostana.” 

Gvardijan se diže, dade ruku obojici, zaželi im dobar uspjeh u nau¬ 
ku, čestitajući što je mogao neprijateljima dati tako lijepo, istinito i is¬ 
kreno svjedočanstvo. 

Schemerling se nije smirio. Njemu je u ovome trenutku bilo važno 
dotući dva mlada Hrvata i tako ukloniti ispred očiju ometatelje svojih 
zlih nakana. Njih se uporno hvatao i žilavo ih se držao. Njegova pod¬ 
mukla radost dotučena je izjavom bečkoga gvardijana. Za nju je dozna¬ 
lo cijelo Sveučilište. Budući da su i fra Šimun i fra Nikola odlični stude¬ 
nti, u svemu na izgled i ugled, dostojni poštovanja svojih profesora i dru¬ 
gova, dobivali su čestitke sa svih strana. 

— Mojim dragim Hrvatima — prije predavanja će profesor Miklo- 
šič — čestitam na povraćenu ugledu, želim da i dalje ustraju u nastojanju i 
radu za svoj narod! 

Schmerlingova radost nije dugo trajala. Još malo i otići će Božji 
bič s franjevačke zajednice u Dalmaciji. Kad je čuo za gvardijanovu izjavu, 
bio je nepodnošljivo žestok. Kao da su svi njegovi najljući demoni prova¬ 
lili iz njega: bijesnio i siktao na sve strane, ljude i stvari. Naposljetku se 
zatvorio u svoju radnu sobu, i tu ostao čitavu noć uvaljen u naslonjač. 

Sjedio je i buljio u papire pred sobom, a da nije vidio, ni mario vidjeti 
što tu piše. 

26 . 

Pred carem u Beču 

Milinović i Ivanović ponudiše provincijalu nešto neobično, nedosti¬ 
žno za pojmove običnih ljudi. 

„Mogopoštovani, — piše Milinović — ne čudite se mojoj smionosti jer 
vas želim nagovoriti na nešto pošteno, ali neobično. Možda ćete se začuditi 
što sam smislio. Jedini je način da se pobiju klevete nanijete našoj Provi¬ 
nciji ići ravno k Caru! Nije Schmerling uspio, kako vam je poznato, uništi¬ 
ti ugled fra Nikolin i moj u brojnih naših prijatelja u Beču. Nakon izvoj- 
štene pobjede stekli smo naklonost uvaženih osoba, i nadam se da bismo 
baš sada uspjeli doći izravno k Caru Franji Josipu. Vi sastavite „Predsta¬ 
vku”, nas dvojica potražit ćemo način da preda nj dođemo i .Predstavku” 
mu u ruke predamo. 

Vaš poslušni sluga fra Šimun Milinović” 

Milinović je čekao odgovor iz Šibenika. Uvjeren je da provincijal 
ima neograničeno povjerenje u njih obojicu. Ipak ga je uhvatila nelagod¬ 
nost toliko jaka da je Beč pred tolikom zabrinutosti nestajao, a zrak po¬ 
stajao siv i hladan. Graben, središte grada Beča, gdje se nalazi službena 
radna zgrada austrijskoga cara, zastrašljivo ga opčinjavala pa je neizvjes¬ 
nost bila dovoljna za tjeskobu. Kao jedina stvarnost počele mu dolaziti 
ozbiljne vijesti od - biskupa Đobrile da će dobiti dopuštenje i pristupiti 
pred Franju Josipa. Zamislio je sve što to nosi sobom i u svemu tome os¬ 
jetio se sigurnim i slobodnim. 

Studenti Milinović i Ivanović vraćaju se s predavanja. Na ulicama 
sja blijedo svjetlo plinskih svjetiljaka. One još nisu dobile svoj pravi veče¬ 
rnji sjaj da bi tama bila konačno pobijeđena. Ulaze u sarodrevni samostan, 
penju po kamenome stepeništu, prolaze uz veliko raspelo i ravno u svoje 
sobe. Fra Šimun je našao pred vratima pismo. Prepoznava rukopis provin¬ 
cijala Šimunića. Časkom se stvorio u fra Nikolinoj sobi. Otvorio i čita: 

„Saslušav Definitorij podjeljujuć vam najprije onu svu potpunost 
oblasti, koja vam se u ovom poslu dolikuje, imenujemo vas dvojicu povje- 
renicim i zastupnicim naše Redodržave, nalažuć vam, da ovu priloženu 
ADRESU podložničke vjernosti u ime svijuh Nas izručite našem dobro¬ 
stivom Cesaro-kraljevskom Vladaru. Dano u našem samostanu sv. Lovrin- 
ca Mučenika, na 20. ožujka 1865.” 

Najgore se mučiti u sivoj tami i u kaosu najodvratnije neodlučno¬ 
sti. Neoblikovane misli lutaju u glavama dvojice studenata. Boje se pretje¬ 
rivanja. No kada uvidješe da je misao, rođena u njihovim glavama, dobila 
prođu u uvaženih političkih osoba u Beču i primljena s oduševljenjem od 
fratara u domovini, potpuno se smiriše. Stvarnost je za trenutak primila 
čvrste oblike. 

Utanačen je dan i sat kad će ih primiti Franjo Josip. Toliko su se 
puta ustavili pred carskom rezidencijom kad bi vladar jutrom dolazio 
kočijom iz Schonbrunna, promatrali vojni mimohod koji ga dočikao 
pri ulazu. Pomišljahu da kroz ta velika dvorišna vrata ulaze rijetki povla¬ 
šteni smrtnici. Danas će i oni biti jedni od tih posebnih ljudi. Začudiše 
se sami sebi kad stupiše pred dvorišna vrata carskoga dvora, u prvi mali 
nisu mogli pvojerovati svojim očima kad ih uvede carski službenik u ta¬ 
janstvene dvore.' 

„Jesam li ovo ja — misli fra Šimun u sebi — običan fratar ili sam mo¬ 
žda u franjevačkome habitu kakav visoki crkveni dostojanstvenik?” I 
nehotice se pogleda od pete do glave. „Ništa na meni — misli dalje — već 

običan habit.” Gleda, pogleda, rukom prođe po prsima da mu nije zapet 
kakav biskupski križ. „Nema ništa!” pomisli u sebi ne osjećajući daje već 
pred vratima austrijskoga cara i kralja Franje Josipa I. 

Car je sjedio pri običnome radnom stoliću. U kutu je željezna 
jednostavna postelja, po zidovima nekoliko umjetničkih slika. Ništa 
tu nema od onoga sjaja kojim odiše carska palača u Schonbrunnu. Kad 
stupiše preda nj, on se diže na noge dajući im znak da sjednu. Fratri su se 
ponašali točno po redovitom običajniku, kako su prije ulaska bili podu¬ 
čeni od visokog dvorskoga časnika. Nisu se nadali jednostavnosti kojom ih 
je primio i zadržao u razgovoru. 

— Moji dragi franjevci žive u Beču - započeo je car razgovor - do¬ 
šli su radi važna posla? 

- Veličanstvo! - fra Šimun će - veoma važnog! 

- Odakle ste moji dragi franjevci? — ponovno će car. 

- Rodom smo od Imotskoga u Dalmaciji, ovdje smo u samostanu 
kao studenti završne treće godine. 

— Što želite? 

— Veličanstvo, — fra Šimun će ozbiljno dok je vadio iz širokoga 
rukava papir - donijeli smo ADRESU naše franjevačke Provincije Presve¬ 
toga Otkupitelja u Dalmaciji, u kojoj su iznesene osvade naših neprijate¬ 
lja, i ujedno molba da nam se ne uskraćuju naravna prava od strane onih 
koji su na upravi. 

Fra Šimun se digao na noge, duboko naklonio caru stavljajući na 
stol lijepo ispisan papir. On ga uzeo, dva tri puta prelistao pa će: 

— Molim vas pričitajte i prevedite mi na njemački! 

Fra Šimun započe: 

„Carsko kraljsko veličanstvo! 

Redovnička obitelj franjevaca države Presv. Otkupitelja u Dalmaciji 
ostade smućena i iznebušena, kad razumi rieči, s kojimi njihova uzviše- 
nost državni popečitelj u financijalnom odboru predlažuć pomršenje fr. 
4000 namjenjenih za uzgojenje njezinih pitomaca, proglašavatće vas cio 
ovi red neprijateljem vašega carstva. . . Ne će spominjati, o vitežki vla¬ 
daoče, ova redovnička obitol, kako, kad propade duždevo vladanje nad 
Dalmacijom, bi uprav ona, koja pokupi tako rekav želje puka dalmatin¬ 
skoga, i po otcu Andriji Dorotiću, jednomu od svojih sinova izruči godine 
1797. ovu krunovinu slavnomu djedu veličanstva vašega kao kralju hrvat- 
sko-ugarskomu. . . God. 1860. ova redovnička obitol pozdravi u vašoj 
vladarskoj odluci preporođaj svega dalmatinskog puka, kojemu bijaše po- 
vraćen u javne poslove njegov narodni jezik. Zboreći svagdan s njime ona 

imade sgodu najbolje uvjerit se, da služenje tuđinskim jezikom u učionah i 
sudih, ma bio on koliko mu drago sjajan, mio i prijatan gost na našim oba- 
lam, vazda bi bio bedem, koji bi se opirao rasprostranjenu prosvjete i sva¬ 
koga napredka uljudnosti i vjerozakona među pukom seoskim. . .” 

Car je mimo saslušao dugu ASRESU, priklopio papir, stavio na stra¬ 
nu, i ljubazno se oprostio od franjevaca. Po držanju i strpljivosti kojom je 
pomnjivo saslušao čitanje, osjetilo se da mu nisu ni malo neprijatna dva 
mlada Imoćanina. Vidjelo se po svemu, naprotiv, da mu je njihova nazo¬ 
čnost bila ugodna. Sigurno bi se s njima još zadržao da ga dvorski časnik 
nije upozorio na isteklo utanačeno vrijeme, i da ga druga stranka čeka. 

Fra Šimun se s fra Nikolom vratio u samostan. Osjetio je da je du¬ 
boko vezan uza svoj narod. Nikada kao taj dan. Najradije bi napustio ve¬ 
legrad i na krilima mašte, dobrih želja i nada skoknuo do svojih. Bilo je 
uzaludno čeznuti. Trebalo se spremati za zadnje ispite pa s diplomom 
krenuti prema jugu. Dok je pisao provincijalu ishod posjeta caru, opsje¬ 
dala su ga čeznuća za domovinom. U mašti je već u vlaku, ostavlja veli¬ 
čanstvenu bečku željezničku stanicu. Odlazi s velikim dobitkom jer je 
uvjeren da je posjet caru potpuna i velika pobjeda za njegovu Provinciju, 
posebno za gimnaziju koju je neobično volio. 


27. 

Osposobljeni profesor 

Lijepa je Austrija, Bog je ukrasio rijetkim naravnim ljepotama. 
Tu su krasne šume, dvorci, carski Hofburg, lovišta, izletišta. Nekoliko 
puta je fra Šimun posjetio marijansko svetište Mariazell koje ga je vezalo 
s Gospom Sinjskom. Znao je da mu je život vezan uz Gospin gradić Sinj 
pa mu je pri duši sve što ga na to podsjeća. Čeznuo je za domovinom, a 
žali za Bečom. Više za ljudima koje je tu sretao, upoznao, nego za samim 
gradom. Približili su se trenuci rastanka. Nakon tri uspješne godine studi¬ 
ja, polagat će konačne ispite iz povijesti, zemljopisa i slavistike. 

Na nebu su sivi oblaci prosinačkoga jutra. Sutra je Badnji dan pa 
su bečke ulice već zarana zakrčene gomilom osoba. Svatko se sprema za 
božično veselje. Jedni nose natrpane torbe iz trgovina, drugi na ramenu 
lijepu jelku. Ima ih koji žure s rukama u džepovima. Kroz tu gomilu u 
zimskim kaputima i kabanicama provlači se nekoliko fratara. Široki zim¬ 
ski plaštevi zapinju za prolaznika, čim malo čistine, vihore na laganu 

povjetarcu. Prate fra Šimuna Milinovića do Sveučilišta gdje će on danas 
polagati svoje završne ispite. Pred zgradom već čeka skupina najbližih 
uvaženih prijatelja. 

Sveučilišna dvorana je u svečanu ruhu, kako je to obično u sličnim 
prigodama. Kad uđe profesorska komisija, nazočni u znak poštovanja 
ustadoše. Svečanu tišinu prekinu predsjednikov glas. Predstavio je predlo- 
ženika istakavši njegovu ozbiljnost i marljivost. Slijedio je službeni dio. 
Ispiti su se odvijali u pitanjima i odgovorima. Sve je svršilo za tri sata! 
Milinović se osjećao sigurno pa je svojim odgovorima zadivio i profesore i 
prijatelje. Nakon kratkih srdačnih čestitaka, koje spadaju u obrednik 
takvih događaja, dvorana se ispraznila. 

Vraćao se u društvu prema samostanu. Neki dah sigurnosti obavijao 
mu dušu kao da ga napetost tjeskobe nikad nije zatvarala u svoju tamnicu. 
Shvaćao je životne poteškoće koje ga čekaju, ali nada se da će sve lakše 
prebroditi profesorskom diplomom koja je iskićena vrhunskim ocjena¬ 
ma. Jurnut će u život kao bečki profesor, a to će mu prokrčiti putove 
do najviših i kulturnih i političkih ustanova i priziva. Ta donekle pretje¬ 
rana razmetljivost i težnja za učvršćivanjem u društvu udopunjivala se 
osjećajem koristoljublja, ali postignuta za drugoga. Osjeća se jedinkom 
koja može raspolagati i svojim znanjem, i svojom titulom, povezan u za¬ 
jedničkome pravednome nastupu za sve što je dobro i pošteno. U svemu 
tome nastojat će tražiti dublji smisao, pa ako ništa drugo, u zagrljaju s 
drugim narodnim intelektualcima, sprečavat će ponižavajuće stoljetne 
postupke. 

Bečki gvardijan na sam božični blagdan pripremio je oproštajnu 
gozbu za fra Šimuna. 

— Draga braćo, — nazdravio je — otac fra Šimun, koji je pune tri 
godine bio članom našega samostana, ostavlja nas i ide u svoju Provinci¬ 
ju. Počašćen sam što sam mogao nazočovati sjajnim diplomskim ispiti¬ 
ma učenoga brata. On i nekoliko njegove redovničke braće iz iste Pro¬ 
vincije prije njega pokazaše pred vjerskim slobodnjacima snagu duha 
onih koji predvode Božju Crkvu. Čestitam Provinciji koja ima ovako 
bistre ljude! Kad takvi preuzmu kormilo svoje zajednice, njihova lađa plo- 
vit će sigurno kroz najuzburkanije more protivština. Oče fra Šimune, 
- završio je - moj dragi redovnički brate, pratio te dragi Bog na živo¬ 
tnome putu, podario ti razbor da možeš voditi pravom stazom mladež 
koja će ti biti povjerena! 

Sa željezničke stanice u Beču okrenuo se fra Šimun prema gradu u 
kojem je stekao novo znanje, iz kojega je ponio profesorsku diplomu, 
u kojem je stekao mnogo istaknutih prijatelja, gdje je očeličio duh za 

sve dobro i korisno. Nešto ga steglo u grlu kad je posljednji put bacio 
pogled na katedralni zvonik koji se izdiže iznad svili zgrada velegrada. Lak 
je bio da zaplače pa mu je i suza kanula. 

Iz vlaka promatra austrijsku nizinu, a kad dođe do Bečkog Novog 
Mjesta nešto se u njemu uzbunilo. Okrenuli se osjećaji. Sjetio se pogibije 
hrvatskih velikana Petra Zrinjskoga i Franje Krste Frankopana koji pogi- 
nuše kao narodni mučenici u tom gradu. Časovito je zamrzio i Beč, i 
sve što je u njemu. Vratio se mimo s prozora na svoje sjedište, ugušio u 
duši sve nevaljale osjećaje, i dok ga je vlak nosio zmijolikim prosjecima 
austrijskih Alpa, kroz krasne predjele jelovih i bukovih šuma, razmišljao 
je o tužnoj povijesti svoga naroda. 

U Sinju je dočekan raskriljenih ruku braće redovnika i ostalih pri¬ 
jatelja. Tu su ljubljenja, suze, uzvici, dobrodošlice. Za svečanom večerom 
pozdravlja ga gvardijan fra Špiro Tomić kićenim riječima,a gimnazijski 
upravitelj i iskreni prijatelj fra Ante Matas kratkom sadržajnom dobro¬ 
došlicom. Završio je: 

— Čekala te gimnazija, čekala župa Gospe Sinjske, čekao ovaj sa¬ 
mostan, čekali prijatelji, čekao narod! Dao Bog da se ispune moji predo- 
sjećaji koji u tebi vide velikoga čovjeka za velike stvari u budućnosti! 

S drugim polugodišem fra Šimun započinje svoj redoviti profeso¬ 
rski rad na gimnaziji. Slobodno vrijeme iskorištava obilazeći kulturne spo¬ 
menike od Zadra do Neretve. Nastoji stečeno znanje pretvoriti u djelo. 
Najviše se zadržaje u svojoj rodnoj Krajini. Voli svoj Lovreć pa nastoji 
mnogo toga nadotegnuti i staviti u rodnu župu. Dok su drugi povjesniča¬ 
ri rimski grad Billubium smještali u zapadni dio Imotskoga polja, negdje 
oko izvora rijeke Vrljike, fra Šimun ga pomiče na Lovreć. Najviše ga za¬ 
nimaju brojni stećci svih oblika, porazbacani po Imotskoj krajini, ponajvi¬ 
še u predjelu sela: Biorina, Ciste, Lovreća i Lokvičića. 


- 

28 . 

Stećci 

Osvanuo krasan jesenski dan. Fra Šimun rekao misu u župnoj kapeli¬ 
ci prizalogajio, prebacio lovrećku zobnicu preko ramena pa će ravno u 
Crvljivicu u Cisti Velikoj. Prolazeći nedavno na brzinu, zapazio je čudne 
znakove na jednome stećku. Danas će se pozabaviti tim poslom. Nada ga 
nije iznevjerila. Uhvatio se ovećega stećka, vrti se oko njega, sttuže mahovi¬ 
nu, zacrtava olovkom, pokriva ovlaženim debelim papirom. Sam sobom 
razgovara. Vidi se kako mu se usne miču, iako se govor ne čuje. Prolaze 
seljaci putom, pozdravljaju „Hvaljen Isus!” on odgovara i neodgovara. 
Čude se prolaznici što fra Šimun radi. 

- Oče, - javio se Brko Madunić - nemoj ti prevrćati tu kameninu! 
Grad će nam obiti ovo i onako škrte ljetine! 

Fra Šimun se prenuo iz svojih misli. 

- Ne boj se, moj Brko, nemam ja snage koliko ti misliš! Da mi i ti 
pomogneš, ne bismo ništa učinili! 

Sjeo na kamen. Brko mu dobro došao da se malko odmori. Dok je 
pronašao ključ zagonetke, zaboravio profesor na jelo. Nije ni osjetio da 
se Sunce počelo naginjati na drugu stranu. 

— Jesu slova! — kliknuo je pobjedonosno. — Prava hrvatska ćiri¬ 
lica kojom su pisani mnogi stari spisi po našim samostanima. Zovemo je 
bosančicom! 

Počeo je slovkati: 

- Ovdi leži dobra žena Vladna polag svoga suđenika Jerka Kustra- 
žića ovi bilig postavlja 1357. 

Digao ruke u zrak, sjeo na kamen, prekrstio se, izvadio iz zobnice 
kruha i pršuta što mu majka spremi. Po malo baca zalogaje u usta misle¬ 
ći na svoj današnji uspjeh. 

- Prvi uspjeh nakon studija! - zadovoljno doviknu sam sebi dok je 
ubacivao novu krišku u gladno ždrijelo. 

Već se suton spustio na prostranu visoravan kad mladi profesor stiže 
na Lovreć. Ovaj put išao je ravno kući. Pripovjedit će svoju veliku pobjedu 
ocu i susjedima. Do sada im je pričao o stećcima, a oni njemu iznosili 
svoja mišljenja. Sjeo kod komina čekajući da se po običaju skupi sijelo 
na razgovor. 

- Eh, moji dragi prijatelji, - započeo on - pročitao sam danas 
natpis na stećku na Crvljivici. Ispod stećka je grob Vladne i Jerka Ku- 
stražića. Njihovo je ime ovjekovječeno na toj lijepo ukrašenoj groma- 
di kamena. 


- Tko su bili ti ljudi iz davnih vremena? — zapita otac Ante. 

- U Cisti, Katunima, na Lovreću, Opancima živjeli su Vlasi. To su 
bili stočari, koji iz nužde uzeše to zanimanje, da mogu preživjeti kad se 
raspade veliko Rimsko carstvo. Većinom su to isluženi rimski vojnici 
dovedeni s raznih strana svijeta. Služili su se latinskim iskrivljenim jezi¬ 
kom. Među njima je bilo Ilira koji su se polatinčili. Rasuše po brdskim 
predjelima kad dođoše Hrvati u ove krajeve. Knez Vladimir Opanak, 
po čijem plemenu dobi ime naše selo, pobježe 1447. sa svojim Vlasima i 
pridruži se onima na Čitluku u Hercegovini, kako bi se mogli uspješnije 
oprijeti Turcima. Možda je dosta stećaka pripadalo baš tim Vlasima. 

- Zašto na stećcima polumjesec i zvijezda? Jesu li oni bili muslima¬ 
ni? - opet će otac Ante. 

— Nisu bili muslimani. Ti su znakovi prije Muhameda postojali kod 
mnogih poganskih naroda. Poznato vam je da su i Hrvati i Vlasi nekada 
bili pogani. Vjerovali su u razna božanstva. Mnogo godina prije Kristova 
rođenja za mnoge je bio Mjesec nešto božanstveno a zvijezda znak plod¬ 
nosti. Kad naši pradjedovi postadoše kršćani, dugo su miješali na svojim 
spomenicima stare poganske znakove s križem. 

— A, tako! — svi će u jedan glas. 

— Još jedno pitanje — ponovno će Ante — zašto je na stećcima 
uklesano kolo? 

— Dobro ti je pitanje! — odmah će fra Šimun. — Kod naših starih 
pradjedova u obred pokopanja spadalo je i kolo. I danas kod nekih crna¬ 
čkih plemena plesovi i kola spadaju na svete obrede. 

— Moj sine, — opet će otac — hvališ se otkrivenim natpisom. Bilo 
ih je na više stećaka. Narod ih je izbrisao. Djed mi je pričao, moralo se 
tako učiniti jer bi mogli doći „ćivuti” i odnijeti zakopano blago. 

— Govori se — nadoveza Laco — da je jedan to pokušao učiniti. 
Mučio se oko stećka na kojemu je nešto pisalo. Uspio ga prevrnuti. Na 
žalost na donjoj strani našao je napisano: „Što kome puče u repu, ne¬ 
ka drži!” 

Provalio grohotan smijeh iako su to stotinu puta čuli. 

- U selu se priča - prihvatio Cvijo - da su na Mramoru izginuli 
svati. Pokojni Calum je kazivao da se razvila silna borba za mladu koju 
su vodili na vjenčanje. Nije znao reći čiji su svatovi bili, niti tko ih je na¬ 
pao. Upamtio je od starih daje to bilo u davna vremena. 

— Dobro Cvijo veli — prihvatiše svi u nejednaku govoru — o tome 
sve selo govori. 

— Tu su ti — dalje će Cvijo — tri najljepša groba. Pod jednim leži 
stari svat, pod drugim nevjesta i djever. 

— Pa kako nevjesta i djever? Zašto nije mladođenja s nevjestom? 
— dobaci jedan sa strane. 

— Pošteno se, brajo, tada živjelo! - nastavi Cvijo. — Nije bila pred 
oltarom, sakramenta nije primila. Ni roditeljskoga blagoslova na kućno- 
me pragu od svekra i svekrve. Nije bilo u stara vremena šale. Mlada je po¬ 
vjerena djeveru da je čistu dovede pod pošteni krov njezina muža. Među 
njima je bila najsvetija ljubav. 

- Ne reče ništa tko je pod trećim stećkom - upozori ga stari Kres. 



Stećak na Lovreću 

— Pod trećim? Da, pod trećim — dalje će Cvijo — leži kum i mlado¬ 
ženja. Po ondašnjemu običaju kum odgovara pred svekrom i svekrvom za 
mladoženju. On darove prima i uzdarje vraća. Tako je onda bilo. Jes’ 
razumio?! 

Mladi profesor je obuzet svojim mislima. Za čas zaboravio da je u 
kući Matije Milinovića u kojoj je večeras sijelo i ozbiljan razgovor. Gleda 
u stranu. Pred očima mu je stećak Jerka Kustražića. Ne sluša o čemu sije¬ 
lo raspravlja. Sva sreća da nitko nije zapazio pokret njegove ruke, rastvo¬ 
ren dlan i prste. 

— Čuli smo — svrnu otac pažnju na sina — da ti je jedan od Boš¬ 
njaka dao nekakav starinski pečat koga nađoše ispod Bošnjakove Gradine! 

— Istina je! Kod mene je u Sinju. Dokazom mije daje tu bio neka¬ 
da rimski grad Ludrum. Pečat bi na hrvatskome glasio: Pečat gospođe opa¬ 
tice samostana svete Marije kod grada Ludruma. 

- Oho! - javi se Vrendžo Šimundić. - Znači da je Lovreć i u sta¬ 
rini puno značio! 

- Tako sam ja protumačio slova A. 0. L. na pečatu. Pokušao sam 
dokazati da je na Lovreću bila nekadašnja biskupija Ludrensis. Teško to 
ide. Trebaju čvršći i jači dokazi. Profesor Šišić tu biskupiju stavlja u oko¬ 
licu Knina. Vrijeme je pred nama. Prpat ćemo po kamenju, tražiti, prouča¬ 
vati. Nadajmo se da će dosta nepoznata izbiti na površinu. 

Sijelo se razišlo, fra Šimun legao u misničku sobicu. Prije spava¬ 
nja je maštao.— ,,U nutrini osjećam tajni glas koji mi obećava da ću ipak 
uspjeti u našoj Krajini dosta toga otkriti, za štogod se čvrsto uhvatiti, za 
štogod što će biti veoma značajno za naš zapušteni kraj. 





29 . 

Franjevačka klasična gimnazija u Sinju 

Započela nova školska godina 1866 — 1867. Fra Šimun se uklopio 
u rad svim mladenačkim žarom. Želio je uliti u duše svojih učenika sve 
ono što je donio s Bečkoga sveučilišta. Tako se to redovito događa. Nije 
luda star izreka da svaka nova metla bolje mete. Prvotni zanos treba što 
je moguće bolje iskoristiti. Jednoličnost i česta ponavljana mogu uspava¬ 
ti. Upravitelj je nadobudan, poduzetljiv, sposoban student Bečkoga sveuči¬ 
lišta fra Ante Konstantin Matas. Uza nj će Milinović poduprijeti gimna¬ 
zijska kola neka krenu najboljim pravcima. Ta dva čovjeka ostaju nera- 
združivim prijateljima. 

Osim njih dvojice na Velikoj klasičnoj franjevačkoj gimnaziji s pra¬ 
vom javnosti profesoruje još devet nastavnika. Pohađali su Bečko sveuči¬ 
lište i tu diplomirali: fra Nikola Ivanović iz Imotskoga, fra Ante Jukić iz 
Zavojana, fra Viče Šalinović iz Dusine kod Vrgorca, fra Jakov Grupković- 
Puljan iz Pline u Neretvi. Fra Jozo Paić iz Tijesnoga, pohađao je Sveuči¬ 
lište u Grazu i tu diplomirao. Fra Špiro Tomić iz Kaštela položio je ispite 
za predavanje vjeronauka. Kao pomoćni nastavnici predaju fra Filip Ju- 
rić iz Bogdanovića i fra Ljudevit Pensa iz Trogira. 

Svi su znaci pokazali da se ovdje radi bez kolebanja. Svojoj dragoj 
gimnaziji posvetio je fra Šimun svu svoju umnu snagu, odlučnost i neustra- 
šljivost svoga duha. Usred zaglušne grmljavine na političkoj pozornici 
on će radom pridonositi nepovredljivosti slobode na kućnome pragu. 
Predaje predmete za koje se osposobio. Imao je prigodu preko satova po- 

Seoska trpeza u Imotskoj krajini 


vijesti, zemljopisa i hrvatskoga iznositi pred svoje mlade učenike najvred¬ 
nije odlike i kulturne tečevine svoje domovine i oduševljivati ih za naro¬ 
dne težnje. 

Fra Šimun je pun osjećaja prema svakomu, posebno jadnima i nevo¬ 
ljnima. Neobično je volio svoje učenike. Činimanajzaostalijimpokazivao 
je osobitu pozornost i srkb, veliku ustrpljivost. 

Kad dođe iz Beča, nađe u gimnaziji tri učenika iz Imotske krajine. 
Drago mu je što se njima pred drugim profesorima može ponositi. Kao 
što mornara, koji je podavno zaplovio u svijet, vraća u život pjev kopne¬ 
ne ptice, tako i fra Simuna nazočnost mladih Imoćana podsjeća na sve 
milo i drago u rodnoj grudi. 

Više puta bi mu u razredu pao pogled na maloga Jozu Rudeža iz 
Vinjana. On je u tome momčiću, koji dođe u gimnaziju sa svojih petna¬ 
est godina, vidio umno čeljade. Svidjele mu se njegove prodorne velike 
oči što vazda biše vedre i otvorene, i gledale čovjeka u lice bez bojazni. 
Kad je u trećemu razredu čitao njegove hrvatske sastave, u sebi je pomi¬ 
slio: „Ovaj dečko mnogo obećava!” 

Potom produlji razmišljanje: 


„Premda nisam prorok, ni proročki sin, u malome Ivanu Tonkoviću 
iz Podbablja vidim čovjeka koji će tiho, bez buke, u životu učiniti mnogo 
dobra. Bistar je, sobom nosi sve oznake imotskoga čovjeka, a ćud mu je 
kao u pčelice. Rudež je otvoreniji, prodorniji, čisti kolerik koji ne uzmi¬ 
če već tjera mak na konac. Zbog toga će više postići u životu, ali ni Tonko- 
vić neće stajati skrštenih ruku.” 

Jednoga poslijepodneva stvori se pred profesorom Milinovićem 
mladi čovjek koštunjava lika, pruži mu mršavu ruku. 

Oče, ja sam Ante Jerković iz Imotskoga. Mnogo žrtvujem da bih 
odgojio svoga sina Iku za školovana čovjeka. Volim svoj narod i svoju 
Krajinu. U duši me boli kad vidim kako šačica došljaka i njihovih ulizi¬ 
ca izrabljuju naš hrvatski narod. Neka uz vas svećenike i drugih školova¬ 
nih ljudi koji će zajedno s vama, ruku pod ruku, zbijati naše narodne re¬ 
dove i braniti naš jezik i narodna prava. 

Profesor saslušao odrešita Krajišnika. „Ovakva se velebna misao — 
pomisli on — ne začinje u sićušnoj glavi. Laži ne mogu preokrenuti čovje¬ 
ka koji misli.” 

Duže se zadržao s njime u razgovoru o prilikama u domovini, pose¬ 
bno u Imotskoj krajini. 

Oce, čuvajte nam i uzgajajte mladež za sretniju budućnost! 
— na rastanku reče Jerković. 

Na Iku Jerkovića, koji stanovaše u privatnoj kući, dok su Rudež i 
Tonković stanovali u sjemeništu, fra Šimun bi češće pogledao. Svaki 
put bi pomislio: 

„Moj Bože, hoće li se obistinuti nade njegova oca Ante? - Zagle¬ 
dao bi se u njegovo ozbiljno lice, duboko uvjeren u dječakove umne 
sposobnosti, zaključio biNadam se da će on biti među prvima u Imot¬ 
skoj krajini.” 

Vrijeme je prolazilo, godine se nizale, a s vremenom i godinama 
slijedili uspjesi,kasnije i neuspjesi Velike gimnazije u Sinju. Sve u životu 
doživljuje svoj uspon i pad. Poneseni vrućim zanosom, fratri su prvih go¬ 
dina, dok je Gimnazija bila javna, udvostručili svoje snage da je održe na 
visini. Kad postade državnom, oduševljenje je splasnulo, zaboravila se ne¬ 
sebična odricanja. Nastao je nesporazum, teško je bilo riješiti spor. Svr¬ 
šio je dokidanjem Gimnazije koje bi svjedodžbe bile ravnopravne drža¬ 
vnim. Gimnazija je i dalje živjela kao privatna ustanova Provincije Pre¬ 
svetog Otkupitelja. U središtu događaja nalazimo fra Šimuna. 

,,Otvorili smo gimnaziju - misli fra Šimun - da stvaramo nove lju¬ 
de koji ce, bogati znanjem, moći stati uz bok ostalim evropskim kultu¬ 
rnim narodima. Već se više puta čuše glasovi s raznih strana da smo ne- 

sposobni jer nismo uspjeli do sada, za šesnaest godina postojanja gimna¬ 
zije, održati veliku maturu. Nepravedni su takvi i slični prigovori jer če¬ 
tiri profesora, studenti Bečkoga sveučilišta, jedan Gradačkoga sveučili¬ 
šta, kadri su čuda učiniti. Gimnazija je morala i može ploviti između Sci- 
la i Haridba provincijske franjevačke zajednice, čija je ona ustanova, te 
s druge strane bečkih vlastodržaca i njihovih slugana u domovini, brojnih 
neprijatelja narodnoga imena u Dalmaciji i Hrvatskoj. Hvala Bogu — dalje 
misli fra Šimun - prebrođene su silne prepreke i ove 1870. godine imat 
ćemo prvu veliku maturu.” 

Sastao se profesorski odbor za održavanje prve velike mature u 
Sinjskoj gimnaziji. Tu su sposobni i učeni profesori, a samo dva učenika. 

- Navraćao sam, kucao sam, ali teško su mi se otvarala vrata da bih 
postigao ono što ćemo danas obaviti! — ravnatelj Matas izjavi skupljenim 
drugovima. — Ove godine su samo dva pripravnika, nadajmo se da će idu¬ 
ćih godina broj rasti, kako bude rasla snaga naše školske ustanove. Braćo, 
- dalje će on sav razdragan - ovo su prvi ispiti zrelosti obavljeni na naše¬ 
mu dragome hrvatskome jeziku u našoj voljenoj domovini! 

Ravnateljeve riječi popraćene su burnim pljeskanjem profesorsko¬ 
ga zbora. 

Fra Nikola Ivanović i fra Šimun Milinović ponosno gledaju na Iku 
Jerkovićđ. Svih osam razreda pohađao je u ovoj gimnaziji. Pokazao je 
ozbiljnost i sposobnost u svima predmetima, naročito u prirodno-mate- 
matičkome smjeru. On će uza svojega druga biti prvi maturant Velike 
sinjske klasične gimnazije. I nehotice, i ne želeći da budu sebični, sama im 
se od sebe namećala ljubav prema svome. 

Svršili ispiti zrelosti, obojica profesora Imoćana pristupiše k Iki. 

- Čestitamo ti što onako sjajno osvjetla lice svoje Krajine! - 
Stisnuvši mu desnicu reče Milinović. 

I ostali profesori čestitaju zadivljeni odgovorima, pismenim zada¬ 
ćama toga bistroga momka. 

- Dragi moj susjede, - srdačno će Ivanović - sretno ti bilo! Rod¬ 
ne kuće i obitelji veže nam Modro jezero, nadam se da ćemo i dalje biti 
povezani skrblju i ljubavlju za svoj rodni Imotski! 

Ostali profesori ne zamjeriše Imoćanima ovu bliskoću. Naprotiv, 
bili su presretni, podjedanako ponosni na dobroga učenika po konačnim 
gimnazijskim ispitima zrelosti za sveučilišno naukovanje ili bilo koju slu¬ 
žbu u građanskim uredima. 

Velika gimnazija postala je „Velikom” kad je školske godine 1868 
— 1869. imala prvi put svih osam razreda, slijedeće godine prve ispite zre¬ 
losti. Po broju učenika to je mala gimnazija smještena u zabitno zagorsko 
dalmatinsko mjesto. Nisu se ispunile nade visokopoloženih dostojanstve¬ 

nika u Beču i Zadru, pa odlučiše Veliku gimnaziju u Sinju sniziti na „Ma¬ 
lu”. Sa školskom godinom 1871 — 1872. Sinjska je gimnazija postala 
„Nižom”, dakle samo sa četiri prva razreda, ali zato posta „Carsko-kralj- 
sko državno gimnazije u Sinju”. Ravnatelju Matasu nedostajaše nastavnik 
za prirodnomatematičnu skupinu. Na prvi mah je pomislio na Iku Jer- 
kovića. 



Crkva Velike Gospe na Vrljici koju je 1873. sagradio fra Karlo Grančić 


— Mogu se primiti, — odgovorio je mladić — ali samo za jednu škol¬ 
sku godinu. Otac mi je odredio pravnu struku na Sveučilištu pa ne smijem 
gubiti vrijeme. U znak zahvalnosti — zaključio je — odzivam se pozivu. 

Tako su školske godine 1871 - 1872. na državnoj franjevačkoj gi¬ 
mnaziji nastavnicima trojica Imoćana. Uz Milinovića i Ivanovića mladi Iko 
Jerković koji predaje prvomu i drugomu razredu zoologiju, četvrtom fi¬ 
ziku i matematiku. 


30 . 

Božić u Dalmatinskoj zagori 

Pri svjetlu svijeće jaka plamena-donio ju je fra Šimun iz Beča-redo- 
vnička je sobica poprimila žutu boju. U kutu je gorjela zidana pećica u 
koju je fratar češće trpao cjepanice što ih je jutros nacijepao samostanski 

momak Jole. U sobi je vruće, zrak je težak. Od vremena na vrijeme otvo¬ 
ri on sobicu, prozrači, ali njezina tjesnoća i vanjski prosinački led čine 
svoje. Netko je pokucao na vrata. 

— Naprijed! Uđite! - javi se fra Šimun. 

Vrata zaškripnuše, unutra se nađe fra Karlo Grančić, župnik na Une- 
šiću. Susret je srdačan jer se fra Šimun digao sa sjedalice i pošao prema 
njemu. Nakon uobičajana stiska ruke, nasmijana lica te nekoliko riječi 
dobrodošlice, domaćin je ponudio gostu sjesti. Između njih je stajao radni 
stol. 

- Otkud ti u ova doba? — fra Šimun će prvi. 

— Lako je odgonetnuti, — prihvati župnik — znaš da je pred nama 
Božić i da bi ti morao pomoći. 

Fra Šimun se dosjetio. Zna da je u župi Unešiću nekoliko crkava. 
Svako selo ima svoju, i svako se drži strogo ustaljenoga reda nedjeljnih i 
blagdanskih misa. Nije njemu teško pomoći, ali boji se snijega i leda. I 
tada treba uzeti noć na se, izložiti se neugodnostima i prehladama. 

— Što se može, — fra Šimun će župniku — treba ti pomoći. Dobro 
si podranio bojeći se da me drugi ne bi preoteo. 

Prošlo je od razgovora i obećanja nekoliko dana. Točno po dogovoru 
prispio je konj na fratarsko dvorište. Dan je osvanuo tmuran, no glavno 
je da nema snijega. Zajahao fra Šimun kao pravi jahač pa će sa svojim prati¬ 
teljem preko Lučana i Sutine prema Zagori. 

Spremio župnik za Badnji dan bakalar na dalmatinski način. Za ve¬ 
čerom se dogovoriše o rasporedu bogoslužja. 

— Ti ćeš, fra Šimune, — tako će župnik — u Koprno. Misa je po obi¬ 
čaju u četiri ujutro. Naspavaj se, imaš dobra mirna konja, zajaši, pa na 
put. Slušaj moga Viteza, ne boj se, ne ćeš zalutati. Pusti ga da te nosi! 
Čudo jedno, kako ta životinja pamti i kako pametno slijedi svoj nagon. 

Nakon kraćega spavanja Milinović ustao, pomolio se, pogledao kroz 
prozor, uredio se pa će u staju. Od djetinjstva vješt jahač, osedlao Viteza, 
zajahao i ode u tamu. Jedva se nazrijevao seoski put kuda je Vitez krenuo. 
Između tamnih oblaka negda bi probila po koja mjesečeva zraka. Sve je to 
malo da se čovjek nevješt putu može snaći. 

Konj kasa mirno, ugodno ga je jahati. Ide, kaska, no nikada stići u 
Kopmo. Fra Šimun je znao po prilici gdje treba doći, i koliko mora pro¬ 
vesti vremena. Pustio je konja neka ga nosi. Padale su mu na pamet fra 
Karlove riječi: „Pametan je Vitez, donijet će te točno pred crkvu!” Vidi 
fra Šimun da vrijeme odmiče, ali na cilj nikako prispjeti. Nekoliko puta 
pokušao je izvaditi sat iz džepa. Vrti, pomiče, raskolačio oči. Sve zaman. 


Toliki je mrak da nikako ne može uočiti brojke. Nije hladno, kako to 
može biti o Božiću. Vrijeme je južno, oblaci što zastiru nebo, više obeća¬ 
vaju kišu nego snijeg. 

Čudi se fratar duljini puta, dodijalo mu sjedjeti na konju. Počeo 
ga već i led hvatati. „Pijan nisam, drijeman nisam, što se ovo događa?” - 
počeo u čudu misliti. „Ne sanjam, evo me na konju. Gdje li sam?” Dosa¬ 
dilo fra Šimunu, hvata ga neraspoloženje. Kad uvidi da se počelo razdanji- 
vati, od čuda se krstio. 

- Moj Viteže, što se s nama događa? Kamo smo lutali, kuda smo 
se satima kretali? — počeo fra Šimun glasno. 

Konj se ne da, mimo i dalje kasa kao da se nije umorio noseći na 
leđima popriličan teret. Pronašao pri jutarnjem svjetlu pravu stazu pa će 
upravo pred crkvu. Sjahao fra Šimun. Gleda, razgleda, nigdje žive duše. 
Prodrmao nekoliko puta crkvena vrata. Zaključana su i ne daju sobom 
maknuti. Vitez mirno pase, fra Šimun se u čudu ogleda, ne može doći 
k sebi. 

Poveo fratar konja za uzdu pa će u obližnji zaselak. Pokucao, ušao, 
čeljad sjedi oko komina. Kad spaziše fratra, skočiše na noge, pozdraviše pa 
će odjednom: 

— Oče, gdje ste vi noćas? Skupilo se cijelo selo, čekali i čekali. Kad 
uvidjesmo da vas dugo nema, vratismo se k svojim kućama. 

— Ljudi Božji, — začuđeno će fra Šimun — na vrijeme sam pošao. 
Prepustio se konju da me nosi, kako mi je preporučio fra Karlo. I nosio, 
brate, i nosio i evo kad me je donio. 

Dosjetili se seljani jadu. Kad kaza fra Šimun gdje mu se počeko svi- 
ćati, i odakle je krenuo prema crkvi, primjetiše: 

- Nije se vidjelo, oče, ni pametan Vitez nije mogao pronaći pravu 
stazu. Čitavu noć te nosao oko ograde Mate Jurića! 

Fra Šimun sjeda na ponuđeni stolčić, krsti se od čuda pa udari u 
smijeh zajedno sa svima ukućanima. 

- Ništa zato, oče, - stari će Antuka - sve će se ispraviti danjom 
misom! 

Zvona zvone, svijet se počeo kupiti. Jedva im ide u glavu da će biti 
misa. Već su se pripremili kako će obračunati sa fra Karlom što ih ostavi 
na Božić od redne njihove mise. 

— Žao mi ga, — žestoko će Peruza - radišan je i poduzetan. Kuću 
nam je na Unešiću sazidao, kad nam župa dobi samostalnost, crkve po se¬ 
lima gradi. Pravi Imoćanin. Je, požestok, ali i ja znam svoju kad ustreba. 
Mora se vladati po starešinstvu crkvava. Imat će me što čuti! 




Kad začu drugi pa treći, na brzinu se obuče pa pohiti k crkvi. Za¬ 
poče misa. Pjevači zaorili božični „ulaz”, svakoga prošla ljutnja i neraspo¬ 
loženje. Fra Šimun pred propovijeđu ispriča kako ga je konj od tri sata 
poslije ponoći do sedam ujutro nosao oko ograde Mate Jurića, nasta groho¬ 
tan smijeh. 

— E, oče, to se nije upamtilo! — oglasi se stari Juko. — I ta će se 
pripovijedati dok bude svijeta i vijeka! 

Sunce je davno leglo za planinu, noć se mrkla ponovo spustila kad 
dva prijatelja ustaše iz postelje da zajedno božićaju za večerom kad im 
nije bilo dano za ručkom. Noćno nespavanje, putovanje po divljim puto¬ 
vima, tri mise, propovijedi, sve je to izmorilo oba župnika, iako mlada i 
u najljepšoj snazi. Za stolom su u kuhinji, uz vatru koja plamenom liže 
cjepanice naslagane na uzdignutom velikom kominu. Jedu, piju jer čitav 
dan nisu ništa okusili. Strogi crkveni zakon, da ni kaplju vode ne smiješ 
prije mise, uvećao njihovu glad, a noćno bdijenje poprilično ih umorilo. 
Ispavani, odmoreni produžiše u razgovoru dugo u noć. 

— Dobar je ovdje narod, — veli fra Karlo prijatelju-pošten, odan 
svetoj Crkvi i svome hrvatstvu. Teško im je. Zemlja škrta, ako kiša ne pa¬ 
dne ljeti, na vrijeme, od gladi skapavaju. Ovdje sam već deset godina. 


Najprije bio sam kapelanom kad se osamostalila župa Unešić 1856. dio¬ 
bom od Mirlovića, i postah njezinim prvim župnikom. Uspio sam sazi¬ 
dati novu župnu kuću 1860. Nije mi žao što sam toliki trud i muku ulo¬ 
žio na korist ovoga naroda. Neka ih Bog blagoslovi i čuva! 

— Drago mi je — prekinu ga fra Šimun — što si se pokazao u prvim 
godinama svoga svećeništva radnim i odvažnim. Posebno mi se sviđa što 
si pomogao našoj dalmatinskoj zagori. Ovdje se rađaju značajevi koji ne 
padaju pred poteškoćama. To posebno dokazuju naš upravitelj fra Ante 
Matas iz Kladnjica pa profesor fra Filip Jukić iz Bogdanovića i toliki 
drugi. Nastoj proslijediti istim žarom i u našoj Imotskoj krajini za koju te 
odrediše. Čeka te Proložac, najveća župa toga kraja! 

Jaše fra Šimun na Vitezu, vraća se u Sinj. Promatra divljinu i pu¬ 
stoš naše Zagore pa zaključuje: — ,,Ovo mije prvi Božić u domovini nakon 
bečkoga studija. Upamtit ću ga dobro za čitav život. Jurića ograda i vjerni 
Vitez ostaju mi duboko usječeni u pameti. Lijepe su svečane bečke pono¬ 
ćke no bliže priproste, jednostavne, ali pune vjere i ljubavi one u našim 
selima. 


31 . 

Sinjski župnik 

Polagano i strpljivo, onako uz rad sad ovo, sad ono, iz dana u dan 
prolazilo je vrijeme fra Šimunu otkada^stiže iz Beča. Češće je u fratarsko- 
me društvu slušao tužaljke kako je zbog venecijanske zabrane da se primaju 
novi članovi u Provinciju, i austrijskih čudnih školskih zakona, opao broj 
fratara u Provinciji. Mnoge župe fratri prepustiše biskupima, pokušali s po¬ 
suđivanjem iz drugih provincija, ali se i dalje osjećala oskudica u osoblju 
Provincijal fra Ivan Mandarić banuo jednoga dana iz Šibenika u Sinj. 

Svatko u životu želi štogod posebno, pa ako se nije obistinilo ono 
glavno, zadovolji se čovjek čime drugim. U želju biti svećenikom smje- 
stla se sva fra Šimunova osobnost. Sa svetim redom predodređen je da pro¬ 
povijeda, dijeli sakramente, govori misu i sve ostalo što je spojeno sa sve¬ 
ćeničkom službom. Odrediše ga za drugo. Morao se posvetiti prosvjeti i 
znanosti, a ono glavno-svećeničko-vršit će samo koliko mu prilike i vrije¬ 
me dopuste. Kad dođe k njemu provincijal i zamoli ga da bi uz profesor¬ 
sku službu vršio službu sinjskoga župnika malo se bio zamislio. Proleti 
mu časovito pameću sve što ta služba uz profesofsku nosi, pa će sav cr¬ 
ven u licu od uzbuđenja: 

— Rado se pokoravan vašoj želji! 

Gdjekada bi se fra Šimun znao pohvaliti svojom profesorskom slu¬ 
žbom pred vjernicima koji su se vrtjeli oko njegova života, a onda bi mu 
se smučilo u duši pri pomisli da je glavna njegova služba biti „misnik”. 
Znao se zastidjeti sama sebe kad bi vidio sinjskoga župnika ili kojeg 
drugoga zagorskog svećenika kako neumorno oblijeće po crkvi,oko crkve, 
po župi, proviđajući i savjesno vršeći svećeničku pastirsku službu. Tada 
bi se osjetio poniženim. Uvidio bi daje njegovo profesorstvo samo nado¬ 
mjestak, a da je njegovo pravo mjesto uz ostale svećenike župnike. Zbog 
toga je rado pomagao pastoralnomu osoblju u Sinju i po drugim župama 
kad god bi ga pozvali ili se ukazala potreba. 

Pojavio se 1869. u crkvi Gospe Sinjske prvom župničkom propo¬ 
vijedi. Čuli su vjernici fra Šimuna toliko puta kako svojim lijepim glasom 
slavi Boga. Ovaj put je prosuzilo mnogo oko. 

- Nikada nije tako lijepo oduševljeno govorio kao danas! - govo¬ 
rili misari svojim kad dođoše kući. 

Neumoran je u jednoj i drugoj službi. Veoma malo mu je ostajalo 
slobodna vremena. Prijatelji su ga upozoravali da mora pripaziti na svoje 
zdravlje. 

- Slomit ćeš se, fra Šimune, - više puta bi mu rekao ravnatelj fra 
Ante Matas. - Uz tolike satove u školi teško ćeš se odhrvati župnim du¬ 
žnostima. Vidim da si neumoran, trčiš na sve strane. Nećeš moći dugo, iz¬ 
dat će te snage! 

- Poštovani upravitelju, - odgovarao je - mnogo čovjek može 
samo ako hoće! Sudite po sebi. Kad vas silni poduzeti posao nije skršio, 
neće ni mene moj! 

- Moj dragi fra Šimune, nije čovjek od željeza! Već osjećam poslje¬ 
dice neprospavanih noći. Ne dam se, neću popustiti! Gurat ću po zapo¬ 
četu putu, pa taman se slomio! 

Najveću slavu, najtrajniju uspomenu, najponosniji spomenik Milino- 
vić je podigao u Sinju i okolici svojim svećeničkim radom, ljubaznim sr¬ 
cem i svijetlim značajem. Dobro je znao da je svećenikom postao da bi 
promicao Božju slavu pa je upro sve sile da pomogne svomu puku. Prije 
zore je na oltaru, rano i kasno u ispovjedaonici, u sobici se sprema za 
propovijedi. Kad god može, trči k bolesniku da ga okrijepi svetim sakra¬ 
mentima, utješi, da mu olakoti polazak s ovoga svijeta u vječnost. Poma¬ 
gao mu je u službi pomoćnik, ah on je najradosniji ako može prispjeti 
svuda kao anđeo savjeta i mira.- 

Fra Šimunov rad kao profesora i župnika prikazuje se ne samo kao 
plodan već i neobičan. Tome se je diviti ali se ne treba čuditi kad se zna 

da je taj čovjek pun Božjega duha, da sa živom vjerom u Boga pristupa 
k svomu poslu prema riječima Evanđelja da je najveće u životu: ljubiti 
Boga i bližnjega. 

Fra Šimun je čovjek vjere i molitve. U njega su te dvije kreposti 
izrazite. Baš zbog toga nikakva poteškoća ne muti vedrine njegova lica, 
niti mu oblak zlovolje i potištenosti sjeda na čelo. Naročito je pobožan 
Gospi Sinjskoj. Vidi se češće kako kleči pred njezinim oltarom zadubljen 
u molitvu koja mu daje snagu kad mu je najteže. 

Narod ga neobično cijeni i poštuje. Sinjski je čovjek po sebi mekan, 
odan vjeri, pobožan. Voli svećenike. U njima gleda svoje, narodne predsta¬ 
vnike i duhovne vođe. Ne pamti se daje ijedan župnik tako obljubljen kao 
fra Šimun. Puna su ga usta u svakoj kući. Kad posjeti koju bilo gradsku 
bilo seosku obitelj, toliko je veselje kao daje došao otac. U časnoj i bo¬ 
gatoj Tripalovoj kući uz domaćinovu lulu naslonjen je fra Šimunov kamiš. 
Njegova jednostavnost, usput i otmjenost, osvajala je i tu obitelj, kao što 
je bliska najsiromašnijoj seoskoj kući. 

Nije moguće za duže vrijeme spajati te dvije službe. 

— Ne mogu više! — rekao je provincijalu. - U mene je biti župni¬ 
kom, biti pravim župnikom! Pomagat ću mojemu nasljedniku koliko bu¬ 
dem mogao, ah odgovornost moram dignuti sa sebe. 

Fra Šimun nije više župnikom, ali je u narodu ostao i dalje najoblju¬ 
bljenijim svećenikom sinjskoga samostana. Njegova je misa najposjećenija, 
njegova propovijed najslušanija, njegovo se ime usjeklo u zidove svake ku¬ 
će. Nitko ga drukčije ne zove nego ,,naš fra Šimun”. 


32 . 

U yrtlogu 

Čovjek mora imati bistru glavu, biti snalažljiv i izdržljiv ako želi 
i hoće zadržati u sebi sve ono što se događalo u Franjevačkoj klasičnoj 
gimnaziji u Sinju u proteklih 26 godina. Bilo je tu moljakanja r zahtijevanja, 
zaključaka, predstavki, govora, skupština i sastanaka. Mnogi će se začudi¬ 
ti svemu tomu kad zna da su na Gimnaziji sve vrsni profesori na čelu s 
učenim fra Antom Matasom. 

- Nije vrijeme da slobodno zborimo, da pišemo-više puta je ista¬ 
kao Mihnović. - Prešli smo preko zapreka i neprilika što su nam kosti 
glodale. Da se čovjek nije svladavao, ponizivao, mogao je zlo proći! 

Teška srca primio je 1876. upraviteljstvo „Carskoga kraljevskoga 
nižega gimnazija u Sinju” iz ruku vrijednoga fra Ante Matasa. Bio mu je 
na čelu taj vrli profesor od 1860 — 1876. 

— Takva čovjeka, sposobna, uporna nije Dalmacija dala! — Mili- 
nović bi više puta naglasio, - samo nije imao prigode da svoje darove na 
širemu djelokrugu razvije. 

Bio je na oproštajnoj večeri u čast cijenjenoga prijatelja Matasa koju 
prirediše Sinjani 24. rujna 1878. Uz veliki broj najodličnijih građana, 
zastupane su sve crkvene, građanske i vojničke vlasti. Pozdravlja ga sudac 
Milić: 

— Mili saučesniče, neustrašivi narodni borče, zaslužni učitelju i 
čelični značaju! 

Petar Tripalo oslovluje ga: 

— Učitelju, rodoljube, uzor-značaju! Tobom se ponosim ne samo ja, 
tvoj učenik, koga si hrvatskim čuvstvom nadahnuo, nego vas Sinj i sva 
naša Krajina! 

Zatim ga je u znak zahvalnosti kao sinjski načelnik proglasio poča¬ 
snim sinjskim građaninom”. 

Pošao je Matas u Dubrovnik i stao na čelo tamošnje gimnazije, nese¬ 
bično se žrtvujući za dobro naših mladih ljudi. 

Oprostio se fra Šimun i od fra Jakova Grupkovića-Buljana, ali ža¬ 
lost je njegova bila prevelika za svojim Imoćaninom, dugogodišnjim sudru¬ 
gom fra Nikolom Ivanovićem. Taj ode u Split 1880. Baš te godine u split¬ 
skoj gimnaziji postade nastavnim jezikom hrvatski, pa će taj vrsni pozna¬ 
vatelj materinske riječi veoma dobro doći u taj veći grad. Jednu godinu on 
mu je i upravitelj. 

S radošću, pomiješanom s tugom, čuo je za njegove velike uspjehe u 
Splitu. Učenici su ga neobično voljeli. Jedan nov pristup, ljubav prema 
hrvatskom jeziku doprinijeli su da su mnogi mlađi ljudi zavoljeli svoj 
jezik. Zaslugom profesora Ivanovića prvi put se u splitskoj gimnaziji 
ističe štokavski izgovor. Mnogo je zaslužan za domaću riječ jer je narodni 
jezik u borbi protiv talijanštine. Ivanović je zagrijao mlade za svoj jezik, 
ali taje ljubav prešla i na sama profesora. 

Pričao je Milinoviću prijatelj iz Splita: 

- Dragi moj fra Šimune, običaj je da se hrvatska elita sakuplja po¬ 
slije podne u Hrvatskoj čitaonici. Promisli, govori se samo talijanski. Naš 
dragi profesor Ivanović, stari Imoćanin, svaki put kad uđe u društvenu 
dvoranu, pozdravi prijatelje u šali: 

- Da ste zdravo latinska gospodo slovinskoga roda i plemena! 

Na to bi mu tko s kartaškog stola, opet u šali, odgovorio: 

— Taži, Morlako! 


Jedan mu je prijatelj u Splitu govorio: 

- Kad govorimo o tvom Ivanoviću, riječ je o iznimnu domoljubu i 
istinskome poznavatelju, ali i zaljubljeniku u hrvatski jezik. Takvu se 
osobu u ovome trenutku u Splitu samo moglo poželjeti! 

Kratko opisanje Lovreća od 
fra Š. Milinovića 

Ravnatelj fra Šimun Milinović 19. travnja 1880. prima odluku Mi¬ 
nistarstva nastave pri Namjesništvu u Zadru da Sinjska gimnazija kao 
državna ustanova potpuno prestaje djelovati svršetkom školske godine. 
Na sve to čudno izvedeno i isprepleteno pametan čovjek ostaje izbezu¬ 
mljenim. Sumnje mu se motaju po glavi, ostaje smeten i počne mu dodija- 
vati nešto što do kraja ne razumije. Najbolje se povjeriti starijemu i pame¬ 
tnijemu od sebe. 

Milinović je našao rješenje čitava gimnazijskoga pitanja u provinci¬ 
jala fra Vicka Šalinovića. S tim bečkim učenikom dugo je u Gimnaziji 
surađivao i radio. Zajednički su stvorili gimnazijski „Museum starina”. 
Obojica ostadoše i dalje na Gimnaziji s koje je svučen plašt državnosti. 

Teška srca primio je 1876. upraviteljstvo „Carskoga kraljevskoga 
nižega gimnazija u Sinju” iz ruku vrijednoga fra Ante Matasa. Bio mu je 
na čelu taj vrli profesor od 1860 — 1876. 

Jedan mu je prijatelj u Splitu govorio: 

— Kad govorimo o tvom Ivanoviću, riječ je o iznimnu domoljubu i 
istinskome poznavatelju, ali i zaljubljeniku u hrvatski jezik. Takvu se 
osobu u ovome trenutku u Splitu sama moglo poželjeti! 

nistarstva nastave pri Namjesništvu u Zadru da Sinjska gimnazija kao 

mljenim. Sumnje mu se motaju po glavi, ostaje smeten i počne mu dodija- 
vati nešto što do kraja ne razumije. Najbolje se povjeriti starijemu i pame¬ 
tnijemu od sebe. 

Milinović je našao iješenje čitava gimnazijskoga pitanja u provinci¬ 

Na dan Svetog Franje te 1880. provinicijal Šalinović otvara novo 
sjemenište, i svečano otvara novu Privatnu franjevačku klasičnu gimna¬ 
ziju”. Na čelu joj je kao ravnatelj fra Šimun Milinović. 

Milinović, ispočetka smeten, u radu je sticao novi zanos za napredak 
škole koju su pohađali sjemeništarci, ali i mladež iz Sinja koja se nije opre- 
djlila za svećeništvo. 

- Pored svega nedostatka državnoga naslova naša Gimnazija učvr¬ 
šćuje vjeru u vlastiti bitak! — ponosno bi izjavio ravnatelj Milinović. 

Mladi fra Ivan Tonković, fra Šimunov učenik iz gimnazije od prvog 
razreda, svršio bogoslovni studij i zaređen za je za svećenika 25. studenog 
1873. Da bi se zdravstveno oporavio, provincijal ga poslao na župu. Zapelo 
oko ravnatelju fra Šimunu za toga darovitoga svećenika. Smišlja kako će 
nagovoriti provincijala da mu ga dodijeli za nastavnika u Gimnaziji. 

„Vidio sam u njemu kao dječaku pitome mirne ćudi i bistre pameti- 
misli fra Šimun — u zametku velika čovjeka.” 

Molba mu je uslišana. Školske godine 1778 - 1879. započeo je fra 
Ivan nastavničku službu. 

Tonković je osvajao svojom vanjštinom. Na uspravnu tijelu stajala 
je zausovska glava, dostojanstvena, no blaga i privlačna. Lik nije ništa ako 
srce i svijest nisu dobri. Baš to je u mladoga Tonkovića privlačilo. Uvijek 
je iskren prijatelj, u dubini srca pošten do skrajnosti. 

— Šteta što ovaj čovjek nema jačih želja — u razgovoru će Milinović 
provincijalu Šalinoviću. — Vrijedan je, sposoban, poučljiv. Kad bi upopu- 
nio svoje znanje sveučilišnom naobrazbom, mnogo bi man vrijedio. 

Gimnazijski muzej osnovao je 1860. ravnatelj Matas. Povjerio gaje 
profesorima Šalinoviću i Milinoviću. Uza Šalinovića, prpajući i tražeći 
po rimskome Equnmu, današnjemu Čitluku, zavolio Tonković arheologiju. 
Nije čudno jer se rodio u predjelu bogatu rimskim i starohrvatskim osta¬ 
cima. Sve slobodno vrijeme provodio je fra Ivan na Čitluku. 

— Čestitam, Krajino, — Milinović će Tonkoviću-uspjela je tvoja 
molba. Don Frane Bulić isposlovao nam je 150 forinti za iskopavanje i 
pretraživanje na Čitluku, a mnogi se naši župnici odazvaše i pružiše oveću 
svotu za tvoj rad. 

Fra Ivan se, uza stručnu pomoć don Frane Bulića, osposobio za vri¬ 
jednoga arheologa. Uz to putovao je Dalmacijom, dolazio u dodir s obi¬ 
čnim svijetom, prikupljao podatke o praznovjerju i svoje članke o tome 
tiskao u Narodnome listu. 

— Šteta, fra Ivane, što ne odlučiš za daljnji studij-nagovarao ga 
ravnatelj - ali bez koristi. Milinović je uočio da je taj odličan poznavatelj 
hrvatskoga jezika vezan za narod. — Predviđam, — više mu je puta rekao 
fra Šimun — tvoje je srce tamo negdje među običnim pukom! 

Profesor Šalinović, kad postade provincijalom, uzeo ga sebi za tajni¬ 
ka. Tako je mladi Tonković uz profesorsku službu vršio i taj časan zadatak. 

Utaman sav sjaj i bogatstvo jedne obitelji ili čitava plemena ako 
iščezne pošteno srce koje je dragim kamenom svake zajednice. Fra Šimun 
je nastojao da njegovo svećeničko pleme ne klone i ne pretrgne čvrsti 
lanac koji se dugo provlačio kroz njihov zaselak. Držao je da je svećenik 
dragim kamenom Milinovićeva plemena. Obradovao se kad je u sjemeni¬ 
šte i gimnaziju stupio njegov stričević, mali Šimun Milinović. 

Profesor i ravnatelj Privatne franjevačke klasične gimnazije fra Ši¬ 
mun Milinović nada se da će prebroditi zapreke, i da će se ponovno vrati¬ 
ti sjaj sinjske gimnazije. Nekoliko mladih fratara nalazi se na studiju po 
raznim sveučilištima. Polagano, jer se za značajne stvari hoće zdravih mi¬ 
sli i dugotrajnoga strpljenja. On živi u velikim nadama. Na koncu svojega 
profesorstva piše prijatelju: „Sve sam uredio da Gimnazija postigne staru 
slavu!” 


33 . 

Pisac 

Pojedinim činima ne može čovjek odoljeti, protiviti im se bila bi 
skrajna ludost. Ako u svijesti, u duši osjeća da može što učiniti za dobro 
svoga bližnjega, onda je dužan to uraditi. Milinović se nije mogao otresti 
misli da treba pomoći narodu pismenom riječi. Bog mu dao dar lijepa go¬ 
vora i dar da svoje bogate misli može bujnom hrvatskom štokavštinom 
prenositi na papir. Do kasno u noć, pri svijeći petrolejci, prosjedio bi pi¬ 
šući i sastavljajući. Mnogi su listovi i novine obogaćeni njegovom sura¬ 
dnjom. 

August Šenoa, urednik „Vienca” češće je s njime u dopisivanju. Dao 
je napraviti njegovu sliku koju je učvrstio u svoj ugledni list. 

- Pošaljite još nešto! - molio je taj poznati književnik i pjesnik 
sinjskog profesora. - Vaše stvari rado se čitaju u našem listu. 

Fra Šimun se pozabavio imotskim jezerima. Svoja zapažanja stavio 
je na papir i poslao Šenoi za „Vienac”. Iako je to poduži sastavak, ure¬ 
dniku se učinio zgodnim i korisnim pa ga je rado štampao. Učeni Vjeko- 
slav Klaić spremao je oveću knjigu kojoj je stavio naslov ,.Prirodni zemljo¬ 
pis Hrvatske”. Iz „Vienca” je prenio Milinovićev sastav „Jezera naokolo 
Imotskoga polja” zajedno s lijepim crtežom kojeg je za „Vienac” vješti 

slikar izradio. Milinović se obradovao kad je u tom uvaženom Klaićevu 
djelu, koje je tiskano u Zagrebu 1878., ugledao svoj sastav prenesen iz 
,,Vienca”. 

Rodoljubi su željeli ovjekovječiti „tisućni god” slavenskoga pisma 
glagoljice, iako su znali da će se sa svakim i najmanjim sastavom zamjeriti 
austrijskoj vlasti. Beč se silno bojao staroslavenskog jezika i glagoljskoga 
pisma. Tom starom slavenskom baštinom najviše su se ponosili Hrvati. 

Milinović je iskreno ljubio slavenske narode. Razmišljao je: 

„Nijemci su naumili preko vjere ponijemčiti Slavene, ali ti se nisu 
dali. Božja Providnost posla Papi blagoćudne i čile slavenske narode koji, 
ulazeći u Isusovu Crkvu, postadoše čvrstom polugom kršćanstva.” 

Malko zastao pa će opet naglas: 

— Bog dragi posla Slavenima dva izvaredno mudra, poduzetna i sve¬ 
ta apostola: Konstantina, kasnije Ćirila, i brata mu Metoda. Da lakše 
dođu k žuđenom cilju, prevedoše crkvene knjige i otpočeše bogoslužje. 
Hrvati ta pismena nazivaju glagoljicom. 

Nekoliko dana vrzu mu se misli i namisli kako bi i on doprinio 
štogod „uspomeni tisućnog goda glagoljice”. Najednom pade mu napa¬ 
met: 

„Pisat ću u „Katoličkoj Dalmaciji” u nekoliko brojeva povijest 
glagoljice, i po štogod o hrvatskome jeziku u boguslužju po dalmatinskim 
župama. Sve što objavim u tom listu, nastojat ću izdati u posebnoj knjizi.” 

Njegov rad nije ostao nezapažen. Pozvao ga provincijal u Šibenik. 

— Moj fra Simune, moram ti saopćiti neugodnu vijest, — provinci¬ 
jal će obzirljivo — naredio mije zadarski nadbiskup Maupas da ti zabranim 
pisanje o glagoljici. 

— Jesam li pogriješio što protiv vjere i crkvenih zakona? 

— Nisi! — odrešito će provincijal. — To je stvar koja spada na politi¬ 
ku jer Austrija ne želi dobro nama Slavenima. Ti piši dalje, ali pod izmi¬ 
šljenim imenom. 

Fra Šimun je ustrajao u svome poslu. Kad je rad završio, pokupio 
je nastavke iz „Katoličke Dalmacije” tiskao 1880. u posebnoj knjizi 
pod naslovom „Crtice o slavenskoj liturgiji”. 

- Iz povijesti nam je čisto upoznati - reče jednom prijatelju - da 
se hrvatski narod ožalošćivao kad god bi tko u njegovu obljubljenu glago¬ 
ljicu i slavensku liturgiju krećao, ili mu je zabranjivao budi kojim načinom. 

Proučavao je starohrvatsku povijest. U podlistku „Narodnog Lista” 
u nastavcima je obradio „Biač” starodrevnu hrvatsku prijestolnicu u Ka¬ 
štelima. Opisuje biačke dvore, pokrštenje Hrvata na Biaču, nabožnost 
i sjajnost solinsko-biačkih vladara, razmirice i bojeve radi Biača, hram i 


Seosko ognjište u Imotskoj 
krajini 

samostan Sv. Petra kod Biača, Sustjepan i Svetu Mariju, Solinskog Sve¬ 
tog Petra, crkvu Svetog Jurja, Putalj i drugo. Sve će na koncu sakupiti i 
izdati 1886. u posebnoj knjižici. 

U Podlistku „Narodnog Lista” izlazio je u nastavcima njegov rad 
„Cetinski knez Domaldo”. Piše da se rodio u Livnu polovinom dvanaestog 
stoljeća u plemićkoj hrvatskoj obitelji. Prikazuje ga kao obnovitelja Zadra, 
Šibenika, kao Cetinskoga kneza te bojeve između Splita i Cetine. I to je 
1886. sabrao u knjižicu i posebno izdao. 

Sjedi fra Šimun u svojoj sobici, prebire poštu koju mu danas done- 
soše. Pred njim je oveći paket. Pomljivo otvara jer je na omotu vidio 
da je to povijesni rukopis fra Štipana Zlatovića. Lista, pa lista do kasno u 
noć. 

„Silni je posao. Čudim se snazi volje našega fra Štipana, koji se uza 
sve svoje poslove prihvatio teška posla da napiše povijest naše Provnici- 
je” - tako misli profesor dok pomnjivo lista, pregleda svaku stranicu, po. 
štogod mrmlja, negdje se zaustavi više, drugdje manje. Već je prošla ponoć 
kad je zaklopio spise, odložio u stranu misleći na glas: 





„Cijenim trud i rad našega vrijednog fra Štipana, ali za ovakav posao 
mora se roditi „fratar mušterija” koji će sve to kritički i kako valja obra¬ 
diti.” 

Zapažene su mnoge rasprave fra Šimunove koje je vodio u raznim 
listovima i pisma uvaženim osobama kao Kukuljevićem, Kostom Vojno- 
vićem i drugima. 

Uz domaće ognjište 

Iz fra Šimunovih prsiju provali nešto poput silna vala. Istina, on se 
posvetio Bogu preko franjevačkoga reda, ali krv nije voda. Ne može se 
čovjek, ni uz najbolju volju, otresti onoga što se s njime rađa. Uz najveće 
zadovoljstvo primi on vijest da mu se jedini brat Toma ženi. U najljepšim 
je godinama. 

- Hvala ti, Bože, - duboko uzdahnu, - odmah otišao u crkvu pred 
Gospin oltar da dade srcu oduška. - Sve mi je po volji - opet će on - jer 
je nevjesta iz dobre čestite Katićeve obitelji. — Moja majka imat će pod 
svoje stare dane čvrst oslonac. Nevjesta može donijeti u kuću blagoslov, 
a može i proklestvo! 

Zadnja je nedjelja pred Došašće, 26. studenog 1866, kad se skupi¬ 
le svati pred kućom pokojnoga Matije Milinovića. Njegov unuk, Antin 
sin, ide po djevojku u Katiće pa će ravno u crkvu Svetoga Duha na Lovreć 
na vjenčanje. 

Sjetio se Ante svojih svatova, svojega vjenčanja i pira. Zadovoljan 
skače s jednoga mjesta na drugo, želeći da sve bude u redu, kako to pristo¬ 
ji staroj i uglednoj Milinovićevoj kući. Stao nasred dvorišta kad konji za- 
kasaše, svatovi se ubrzo izgubiše. Tada će svojoj ženi: 

- Ženo, sve isto kako bijaše nazad trideset tri godine. Istim puto¬ 
vima istim tragom, jednakim Božjim blagoslovom pođoše, kako i ja krenuh 
po tebe! Nije velika razlika u imenu: ili Ana ili Ivka. I jedno i drugo su 
iz Svetoga pisma i nekako se vežu. Ana je majka Gospodina, Ivan je sin nje¬ 
zine rodice Elizabete. U godinama gotovo nema raskoraka: Ivka je samo 
četiri godine mlađa od našega Tome, dok si ti od mene skoro triput to¬ 
liko. Sve se to stopilo u ljubavi. Nadajmo se, moja Anice, da se današnje 
vjenčanje i slavlje obavlja s velikom ljubavi kako je to bilo i u davne dane 
1830. kad je moj pokojni otac Matij opremao naše svatove. Gdje je ljubav, 


r 

tu je dragi Bog! Isti svećenik blagoslovio naše vjenčanje, isti danas veže 
sakramentom svete ženidbe našega sina Tomu. Sjećam se i sada riječi mo¬ 
ga brata fra Jakova, neće biti manje tople i iskrene iz istih usta upravljene 
momu sinu Tomi. 

Gledaju, promatraju, na prste se dižu ljudi i žene da bolje vide mla¬ 
di par kad izađe iz crkve. Za njima je fra Simun, fratar srednjega stasa, 
ni mršav ni debeo, malko proćelav, visoka čela, pravilna lica s naočalima na 
nosu, u novu urednu habitu. Dika ga je vidjeti. Mnogo oko zape za njegov 
lik. bijaše raznih upadica. Nekako više se okolina pozabavila njime nego 
bratom mladoženjom. 

- Bože prosti, - dobaciju neke iz mnoštva — zašto nije Toma fratar, 
a fra Šimun mladoženja. Bogu je svejedno kakvo je tijelo, glavno daje duša 
stvorena za više stvari. 

- Ajde, što govorite besmislice! - prekori društvo stara Rupkuša - 
Bogu se pristoji što je najljepše. Neka Božjega misnika i lijepa i pametna. 
Sve što se Bogu daje, mora biti najljepše i najdraže! 

Baka se izgubi u gomili, mlade se zarumenješe kao jabuke. Nisu 
išle za zlim, nisu se bunile protiv Božjih odluka, progovorila je iz njih 
ženska duša bez ikakvih slabih nakana. 

Bratovo vjenčanje i uspjesi u gimnaziji obradovaše profesora Milino¬ 
vića pa on poče živahnije misliti o budućnosti svoje ustanove. I cijeloga 
naroda. Kao grom iz vedra neba pogodi ga tužan glas iz Omiša daje umro 
u samostanu stric fra Jakov. Na tu vijest zavlada tišina u njegovoj duši. 
Svladavši prve nalete tuge, znao je što mu valja činiti. Navikao gledati u 
svome stricu muža pravedna i stroga koji nije povlačio svojih zaključaka, 
osjeti kao da mu tko odsiječe pola života. 

Prispio fra Šimun u Omiš. Stric leži na odru u samostanskoj kapeli, 
kapuč (kukuljica) mu na glavi, pod njom velika opeka, na novome habi¬ 
tu prekrižene ruke, omotane velikom franjevačkom krunicom, crnom 
trakom svezana dva nožna palca na bosim nogama. Stoji uza nj zadubljen 
u molitvu kao da mu se cijela duša sastala u oku, a ono nepomično uprlo 
u mrtva strica. 

Provincijal fra Ivan Mandarić u lijepoj samostanskoj crkvi misom za¬ 
dušnicom oprostio se od uglednoga redovnika ozbiljnim i dirljivim rije¬ 
čima. 

— Braćo, svećenici i vjernici, — govorio je — opraštamo se od zaslu¬ 
žnoga redovnika, svećenika koji je za života mnogo učinio za dobro ma¬ 
tere Crkve, Provincije i svoga naroda. Providnost ga je stavila na kormilo 
naše redovničke lađe u najtežim vremenima. Proslijedio je stopama pokoj¬ 
noga rođaka fra Šimuna koji je tražio izlaze i mudro ih pronalazio kad je 

trebalo spašavati provincijalno školstvo. Umro je u ovome samostanu 13. 
siječnja 1853. Do njegovih kostiju položit ćemo i fra Jakine. Zajedno su se 
nadahnjivali, trudili i radili pa neka zajedno čekaju uskrsnuće. Fra Jako 
je 1854 ujedinio provincijske škole u jedinstvenu gimnaziju u Sinju, 
ravnateljem je iste gimnazije školske godine 1859 - 1860., provincijalom 
je 1860 - 1863. nadzornikom osnovnih škola u Sinju i u istome svojstvu 
za čitavu Makarsku biskupiju do 1856. U posljednjim godinama ovdje u 
Omišu vršio je dužnost dekana Omiškoga dekanata. 



Fra Rajmunđ Rudež 


Sprovod se uputio prema gradskome omiškome groblju. Iz franje¬ 
vačke crkve preuzeo ga omiški župnik. Kad se samostanka grobna raka ot¬ 
vorila, pa iznutra zijevnula mrkoća sa sivim kostima tolikih fratara, fra 
Šimun se sjetio svojih suseljana koji tu čekaju uskrsnuće. 

- Fra Ilija Mmjavac - broji u sebi - umro 29. listopada 1795., 
fra Paško Mmjavac umro 21. studenog 1801., fra Lovre Nikolićumro 23. 
rujna 1836., fra Paško Rupčić umro 8. studenog 1770. 

Promatra ostatke rođaka fra Šimuna koji se još nije razdijelio čeka¬ 
jući svoga fra Jaku, pa bolno uzdahnu: 

— Evo gdje svršuju veličine ovoga svijeta! I čast, i naslovi, i blago, 
i bogatstvo spajaju se s najsiromašnijim, najbjednijim sinovima ovoga 
svijeta. Dakle, zemlja zemlji, jedino duša preživljuje tjelesnu smrt s dobrim 

i zlim djelima. 

S Rudežom u Imotskom 

Milinoviću se činilo da se nalazi na visokoj gori s koje promatra svo¬ 
ju veliku prostranu domovinu. Magla je vijala nad njom, ali su je počele 
probijati jake sunčane zrake. Po njezinu bujnu zelenilu, ravnicama i 
gorama plazi gvozden zmaj i riga vatru na sve strane. Trag mu je crn, na¬ 
stoji prostranstvo od Drave do Jadrana pretvoriti u pustoš. Ne uspjeva. 

Probudio se narodni duh u Zagrebu, zrake Hrvatskoga preporoda 
dopirahu do Dalmacije. Osunčani ljubavlju prema svome narodu, združi- 
še se s onima u Zagrebu mladi velikani Ljubić, Klaić, Pavlinović, Bulić, 
a potpomogoše ih po svima našim općinama narodnjaci: u Sinju Matas, 
Šalinović i Milinović, u Imotskome neumrli fra Rajmund Rudež, Fra Kle- 
me Šarić, Antun Rossi. 1 u ostalim krajevima diljem Dalmacije probudila 
se narodna svijest. Sve je živo, sve u pokretu iščekujući bolje dane. 

U Imotskome izdaje proglas u kolovozu 1864. novoizabrani zastu¬ 
pnik Antun Rossi: 

„Braćo Imoćani! Kad ste me izabrali jednoglasno vašim zastupni¬ 
kom, evo me da vam očitujem prid svitom da ću sa svom snagom braniti: 
našu slovinsku narodnost, branit naš slovinski jezik, i svu snagu uložiti 
da se u učionicama odmah, a u sudu što prije uvede.” 

Povijest svijeta leti kao silan vjetar iznad ljudskih glava. 

„Treba se pametno uklopiti, pronaći svoje pravo mjesto—mislio 
je fra Šimun - ustrajati u traženju prava za svoj boljitak. Stoljeća trebaju 
jednom narodu da pronađe pravi put, a kad ga pronađe, dugo će trajati, 
grijat će ga Sunce slobode.” 

Milinović je rado navraćao u svoju Imotsku krajinu. Radovao se što 
je njegov kraj imao na čelu vrsne ljude među svećenicima, sposobne i 
gorljive u ljubavi prema domovini. Na čelu je samostana 1873 - 1884. 
fra Ivan glibota, širokogrudan franjevac, graditelj i veliki domoljub. Uza 
nj dekan Imotskog dekaanata i župnik 1876 — 1888. fra Rajmund Rudež 
u kome je fra Šimun, dok je bio gimnazijalac nazrijevao velika čovjeka. 

- Moj dragi profesore, - razgovara jedne zimske večeri 1884. fra 
Rajmund Rudež sa fra Šimun om — dobismo izbore u našoj Krajini. Pro- 
đoše teška vremena kad se nije smjelo ni u školama, kojih je izrazito malo 
bilo, ni u uredima progovoriti hrvatski. Ako si u Imotskome na ulici progo¬ 
vorio svojim jezikom, zvahu te Morlakom. 

— Kako je našu pobjedu shvatila šačica autonomaša — talijanaša? 

- Ostali su pokunjeni. U zadarskome „Nazionalu” tuže se naveli¬ 
ko izmišljajući najgore klevete o našim istaknutim ljudima. 

- Pa kako sada misliš — dalje će Milinović. 

- Dragi profesore, nisam više mali Jozo u školskim klupama. Dosta 
sam načučio u kasnijem školovanju i u životu. Od nesloge nema nikomu 
koristi. Pisao sam fra Klemi Šariću na Studence poslije izbora ističući da 
je velikim zlom nesloga. Jedan mi je od autonomaša poručio da bi mogao 
župnik mnogo ako hoće. 

— Jesi li što poduzeo? 

— Stavio sam se na raspolaganje. Povjerio sam svoju nakanu dru. 
Dinku Depolu, odvjetniku Korčulaninu, čovjeku prijatnu u protivnoj 
stranci. Istakao sam da mi uzimamo kormilo ove općine u svoje ruke. 
Njima dajemo u upravi onoliko koliko su stekli na izborima. Hrvatska 
čitaonica i talijanaški Casino morali bi se sjediniti i nastupiti pod zajedni¬ 
čkim nazivom „Imotska sloga”. 

- Kako je okončalo? 

- A kako? Nakon duga čekanja napokon je stigao odgovor: ,,Pri 
takim vašim prijedlogom, nami drugo ne ostaje, već utvrditi se u našem 
položaju, i boriti se!” 

— Kako si to primio? 

— Poštovani profesore, odgovorio sam im da bi meni bilo draže da 
su se po pameti vladali, kako sam ih svjetovao. Pisao sam im da mi je teško 
što nas je sastavitelj odgovora još više otuđio. Nastojat ću na lijep kršćan¬ 
ski način poniženu „gospodu” po malo i pametno u pravu narodnu ko¬ 
lotečinu vratiti. Nema ih nego šačica. To su sve naši ljudi koji se prodado- 
še radi trgovine ili kakva drugoga zemaljskoga dobitka. 

Fra Šimun šeta po fra Rajmundovoj sobi čekajući ga dok opremi po¬ 
sao sa strankom koja ga je pozvala. ,,U dugogodišnjoj profesorskoj službi 
nisam imao sposobnijeg učenika — misli on — od fra Rajmunda. Taj ne¬ 
kadašnji mali Jozo Rudež postupno se razvijao u odlična učenika. Nisam 
se prevario u prosuđivanju. Njegova bistrina, razboritost, odlučnost i radi¬ 
nost nadmašuje mnoge i mnoge koji prođoše kroz moje ruke”. 

Vratio se fra Rajmund, sjeo pa se tuži svomu staromu znancu i ob¬ 
ljubljenomu profesoru: 

— Poštovani i dragi moj profesore, slobodno sam vrijeme utrošio, a 
malo sam ga imao, u spjev koji nazvah „Jubilej”. Razdijelili ga u XXIV 
poglavlja. Provincijski centor traži stanovite izmjene. Ne slažem se s njego¬ 
vim mišljenjem. Obraćao sam se k provincijalu, biskupu, i sve uzalud. 
Bijah nakanio opozvati se na crkveni sud u Rimu, ali me odvrati prošle 
godine biskup Strossmayer preko tajnika Voršaka. 

- Pa što si riješio? 


— Spaliti! Radije neka izgori, nego se pokoriti sudu toga čovjeka za 
kojega znam da nema prava. Odlučih se na to kad primih odgovor od Stro- 
smayerova tajnika. On mi piše: „Biskup Vas povrh toga moli, da odusta¬ 
nete to Vaše cijelo vatrom uništiti, očekujući povoljnija vremena.” 

—_ I ja bih ti slično svjetovao. Moj fra Rajmunde, — zamislio se mal¬ 
ko fra Šimun dok je izgovarao— Upamti, rijetko će se dogoditi da će sta¬ 
rješina protiv starešine. Svi kojima si se obraćao tužbom, ne pazeći mnogo 
o čemu se radi, potvrđivali su provincijalno mišljenje. Taj se nije usudio 
krenuti dalje od službenoga censora. Tvoj zamašiti posao od mnogo stra¬ 
nica traži cijeloga čovjeka da stvar prouči sa sadržajne, pjesničke, knjiže- 
vn strane. To nije lako. I ja ti svjetujem: ustrpi se. Vrijeme će učiniti svoje. 

Uvijek je bio koristan i sadržajan razgovor između ta dva prijatelja. 
Raspravljali su o vjerskim, političkim, književnim pitanjima. Posebno su 
razgovarali o prilikama u rodnome kraju koji su obojica mnogo voljela. 

— Je li istina da se naš fra Paško Vujčić, bivši bosanski biskup, te¬ 
ško snalazi u livanjskome samostanu? — zapita Milinović fra Rajmunda. 

— Istina je! — odgovara Rudež — mnoge su ga stvari smutile. Najpri¬ 
je poniženje koje je doživo kad ga je službeni Beč otjerao bez mirovine s 
položaja koji je savjesno i zdušno obavljao, a zatim prevelika sebičnost. 
Molio je naš samostan da bismo ga primili. 

— Velik je to čovjek. Veliki Imoćanin. Trebalo bi mu izići u susret! 
- zaključio Milinović dugi razgovor izlazeći iz Rudežove sobe. 

Malo je tko volio rodno mjesto kao fra Šimun Milinović. Često je 
navraćao jer je kod kuće nalazio najslađi odmor nakon naporna rada u 
školi, u crkvi i u drugim poslovima. Nametnuše mu tešku službu školsko¬ 
ga nadzornika za Sinj i Sinjsku općinu. Nema tu mnogo škola, ah je duž¬ 
nost svezana s mnogo uredovne pisanije, puno posla sa školskim vijećima, 
učiteljskim osobljem i sjednicama. Osim toga dosta mu vremena odnese 
dopisivanje s istaknutim osobama javnoga i kulturnoga života. Neobično 
ga cijeni đakovački biskup Strossmayer. Često je s njime razmjenjivao 
pisma. Za sreću, pogodili na Lovreću biti ugodni župnici, u njih fra Šimun 
svaki put nalazio srce i dušu. 

Ponovo se za određeno vrijeme vratio fra Anđeo Udiljak. S njime 
mu se vrnulo sretno djetinjstvo. Gledao je u nj kao u drugoga oca. Ugodno 
je bilo razgovarati s tim čovjekom punim srca. Nikada dosadno, uvijek 
drago: u svako doba godine pretresati ljudski život sputan radosnim i 
žalosnim okovima. Iza dobroga starca redali su se ugledni fratri: fra Feli- 
cije Vukojević koji je nosio sve oznake vrgorskoga nepopusljivoga čovjeka, 
fra Ante Rako, pravi Imoćanin iz Prološca, uvijek spreman na rad, na 

posao ne žaleži u tome ni sebe, ni drugoga, fra Frano Ravlić iz Kozice, 
biokovski starosjedilac, miran, pobožan i fra Kleme Šarić iz Tučepa. pre¬ 
pun zdrava ponosa. 

Nije fra Šimun dangubio u rodnome mjestu. Uvijek bi pronašao što 
lagana čime bi se okoristio, a mogaše dobro doći i drugima. Volio je naro¬ 
dni život pa bi najviše vremena proveo u razgovoru s ljudima. Rado se za¬ 
državao u roditeljskoj kući, zanimao se za život svoga oca, majke i brato¬ 
ve obitelji, koja se rađala i umirala. U obitelji se naizmjence redala radost 
i žalost. Od godine dana pomriješe djeca: Mara, Matija, Mate i Štipan. 


Imotski 


Najveća je žalost bila za malim Petrom koji ili napusti u osmoj godini 
života. Opet kuća nije bila bez podmlatka. U zdravlju i veselju rasle su 
djevojčice. Matija i Cvita. Roditelji su vapili za muškim djetetom na kome 
će ostati kuća i baština. Fra Šimun ih tješio, uvjeravao: koga Bog voli, 
onoga i kara. Razgovor bi uvijek končao: 

- Molitve moje majke Ane uvijek su bile uslišane, i u ovoj prigodi 
neće ostati besplodne! 

Na očevu pogrebu 

Fra Šimun je uzdahnuo dubokim uzdahom došavši pred rodnu kuću. 
Klapkanje kamenja pod nogama činilo mu se kao razdrti jecaji što se gubili 
u pjesmi svanuća i pijevata. Ušao je u sobu i čuo onaj uzdah što gaje otac 
redovito ispuštao kad bi ga pritisnulo breme života. Zaustavio je dah da bi 
bolje shvatio sve što se toga trena u sobi događa. Otac leži na postelji, 
glavom pravi grčevite kretnje, i ječi jer ga napadaju žestoki bolovi. 

Sjeo fra Šimun na stolicu i pribrao se. Uplašenost kao da se skupila 
u neku mrzovoljastu tugu i sjela mu na srce. Pomalo se topila i pretvarala u 
razumno shvaćanje daje i smrt nešto naravno za čovjeka pa je treba primi¬ 
ti smireno. Prešavši u mislima čitav očev život, razumio je da se njegovu 
ocu ne događa ništa čudno. Zagazio je u osamdeset i četvrtu, a to je za 
Milinovićevo pleme duboka starost koju samo rijetki dočekaju. 

Anica se prislonila na vrata izgledajući u polumraku kao sjena u 
nestajanju. S dvorišta je dopirao žamor žena u kojemu se mogu razabira¬ 
ti razna tumačenja o bolesti i blizoj smrti Ante Milinovića. Travanjsko je 
sunce odskočilo i pružalo svježe zrake kao osmijeh na tužnu licu. Taman 
su prispjele obje kćeri iz Žeževice i Katuna Cvita i Pera, da se oproste od 
roditelja kojega su mnogo voljele. On ih je svojim očinskim pogledom dugo 
pratio. Pred kućom je sin Toma, rezak ga dah jutra osvježio, no tuga mu 
stezala srce. Nikako da se pomiri s mišlju da su očevi časovi posljednji, i 
da mora na najgore pripremiti najprije sebe, onda čitavu obitelj. On je 
taj na kome ostaje čitava kuća da njome upravlja i za nju še stara. Zadušio 
je u sebi bol i brigu te pustio da ga miluje očinski osjećaj ponosa. Suspre¬ 
zao se i nije dao da mu prije vremena poleti suza. Udario se rukom po 
čelu, skoknuo do sobe umirućega, a njegovo izmoreno i naborano lice od 
brige prekrilo se ucviljenošću. 

Stari Ante leži mirno, prošli su ga svi tjelesni pokreti, disanje je sve 
spokojnije, dok napokon nije pustio suzu, zijevnuo i predao Bogu dušu. 
Fra Šimun naglas preporučuje dušu, Anica kleči prislonivši glavu na 
pokojnikovu postelju, kćeri brišu suze, Toma se drži junački na nogama, 
unučice Matija i Cvita miješaju svoj glasan plač sa fra Šimunovom moli¬ 
tvom. Kad misnik tugaljivim glasom, susprežući suze, započe psalam 
,,iz dubine vapijem tebi, Gospodine!”, nasta kuknjava i glasno naricanje 
da se čulo izvan Milinovićeva zaseoka. 

Prvi val tuge je jenjao, glasno naricanje prestalo, glas muškaraca i ' 
žena postao slobodniji i glasniji. Trebalo se poskrbiti da se pokojnika 
dostojno pokopa. Ne može se mimo seoskoga običaja. Njega se pridržava 
župnik, drži ga se čitavo selo. 

- Ante je umro 22. travnja 1884. - dok zapisuje u maticu naglas 
govori župnik fra Frano Ravlić — pokopanje će biti sutra 23. travnja. 

Završio mirni i spokojni fra Frano, sprema veliku knjigu u policu pa 
će fra Šimunu koji sjedi uza nj u župnome uredu: 

- Eto tako, moj fra Šimune! Tvoj otac kršćanski živio, kršćanski 
i umro. Naredio sam ga kako valja, više puta sam ga obišao u bolesti. 
Zaista me zadivila njegova vjera. Svaki moj posjet bio je ispunjen razma¬ 
tranjem o prolaznosti ljudskoga života i vrijednosti dobrih djela. On je 
govorio, ja slušao. Na mjestu je ona: kakav život — takva smrt. 

— Kako ćemo radi sprovoda? — pita fra Šimun. 

- Po starome običaju! Župnik u Imotskoj krajini ne ide u sprovo¬ 
dnu povorku, kako i sam znadeš. Zaselak će ga sahraniti, a sve što se odno¬ 
si na svećenika, to se obavi u nedjelju iza mise. Budući da je to misnički 
rođak, brat i otac, postupit ćemo iznimno. 

U ranim satima proljetnoga poslijepodneva skupilo se mnoštvo svije¬ 
ta u Milinovićima na Matijinu dvorištu. Običaj je da mrtvaca prate i poko¬ 
paju i rijetki prijatelji. Ovdje vidimo nešto sasvim drukčije. Katići su svi na 
okupu među prvima, do njih ljudi ih svih zaselaka prostrane župe. Prispje- 
še prijatelji iz Žeževice i Ciste, a bilo ih je iz drugih sela. Sahranit će 
dugogodišnjega seoskoga glavara. 

Veliko je zvono zabrecalo, povorka se uputila, Antu nose četiri 
najbliža rođaka. Položen je na nosila, obučen u vjenčanu narodnu nošnju. 
Ni crvenu kapu nisu zaboravili. Stavili mu je na glavu, kako to u sleu čine 
svakomu muškarcu. Ručke nosila ispružile se naprijed i nazad, naslonjene 
su na ramena kršnih ljudi, pa obilati crni pokrivač, s velikim žutim križem, 
s obje strane slobodno pada. Pred svima je raspelo na visokome drvenom 
štapu, pred njim stara Bošnjakuša škropi krštenom vodom na sve strane. 
Takav je običaj od starine, pa ga nitko ne zanemaruje držeći da se na taj 
način krči pravi put pokojniku Čuvajući ga od navale zlih duhova. Muškar¬ 
ci su u dvoredu iza križa. Laco je najzadnji, pred samim mrtvacem. U 
ruci mu krunica. Visokim piskavim glasom predmoli očenaše, dok mu više 
u mrmljanju nego u sređenoj molitvi, odgovaraju ostali. Nije čudo jer 
je kojemu pred pokojnikovom kućom rakija zamaglila glavu. 

U sprovodu je nekoliko misnika. Dvojica dođoše kočijom iz Sinja, 
jedan iz Imotskoga. Tu su studenački župnik fra Kleme Šarić i lovrećki 

fra Frano Ravlić. Idu u muku pred nosilima, molitvu su prepustili doma¬ 
ćemu sinu da se lijepi običaj ne prekida. Iza nosila je s majkom Anicom 
fra Šimun, brat Toma i ostala obitelj i rodbina. 

Povorka iziđe iz zaseoka. Odvoji se ženski svijet od os talih Ostado¬ 
še u glasnome oproštajnom naricanju. Isprepleli se starački glasovi s mla¬ 
dim pa ne možeš razumjeti što koja želi naposlijetku reći pokojniku. Kad 
Anica započe, ostali umukoše: 

- Zbogom Ante, druže mili, novi t’dvori sretni bili! 

Bogu ode na račune, nema nikog da te kune! 

Život prođe kao pjena, sve na svijetu samo j’sjena! 

Dobri Ante, dobro moje, ti ostavi blago svoje! 

I čajere, i dulume, svak te žali, mili kume! 

Matijini dvori pusti, i gajevi tvoji gusti! 

Ostadoše pusti, jadni, kao vuci tužni, gladni! 

Zbogom, dušo, zbogom srećo, za slavom ti ode većom! 

I ostavi mene tužnu, da obijam zemlju kužnu! 

S djecom tvojom da se mučim, kršćanluku da ih učim! 

Milostivi, dobri Bože, sve dobrota tvoja može! 

Ne sudi mi muža moga, i vjernoga slugu tvoga! 

Sačuvaj nam dvore mile, od svačije grube sile! 

Zbogom, Ante, zbogom srećo, molitvom nas prati većom! 

Nek’ ti zemlja bude laka, nek’ te prati milost svaka! 

U nebeskim dvorim slavnim, bio uvijek među glavnim! 

Uz Mariju Djevu slavnu imao ti radost glavnu! 

Pozdravi mi Matu ćaću i veselu njegovu braću! 

Još bi tužna Anica srcu oduška dala da je ne povukoše nevjesta i 
prije. Zamuknu njezin glas, povorka krenu prema crkvi. Do sada je fra 
Simun tužna lica, ali bez suza, pratio oca na pogreb. Kad začu majčino 
naricanje, uhvatiše ga jecaji, a suza suzu goni. 

- Nije običaj - kad stigoše na groblje prozbori župnik - da se mr¬ 
tvaca unosi u crkvu. Kako nas je danas toliko misnika, unijet ćemo fratrova 
oca da i mi misnici imamo dijela u njegovu sprovodu. 

U župnoj crkvi Svetoga Duha, koja je usred groblja, odložiše nosila 
na pločnik. Napuni se strarodrevna crkva narodom. Prozbori fra Frano ne¬ 
koliko pobudnih i oproštajnih riječi. Ispjevaše svećenici sprovodne molitve 
i pjesme, kako se to u gradu čini. 

Skočilo nekoliko mladih ljudi, digoše s groba kamenu ploču kroz 
koju će spustiti mrtvo tijelo na vječni počinak. Okolo su najbliži iz obitelji, 
stisnuti od znatiželjnika. Povire u mračnu grobnicu, odaleče se raspravlja- 

jući o kostima onoga tko je zadnji ukopan. Cvijo je sišao unutra, okadio 
grobnicu, poškropio krštenom vodom i na dani znak primio mrtvo tijelo, 
položio ga na izmješane kosti. Uz običajni uzdah: 

— Bog ti dao pokoj, počivaj u miru i laka ti zemlja! — izvukao se iz 

groba. 

Nitko nije otišao. Svi čekaju na koncu molitvu. Kad Cvijo zamaza 
vapnom ploču, kleče na jedno koljeno, svi ostali s njime i započe redovito 
molenje. 

U prvu nedjelju, po starome običaju, rekao je fra Šimun misu za po¬ 
kojnoga oca. Kad završi, zvonar prihvati veliko muško zvono pa breca 
i breca. Tomo uze križ pa će na sviježi očev grob. Pođe za njim fra Šimun 
mjesto župnika, onda sva rodbina i puk. Kako se čini svakomu pokojniku 
u selu, tako je i danas. Ženski svijet dade oduška u glasnu naricanju i suza¬ 
ma, muški se povukoše u muku. 

— Dragi brate, — Tomo će fra Šimunu na rastanku — počastio sam, 
nisam Matijinu kuću osramotio. Zaslužio je naš otac. Stekao nam je. Čuvao 
je. A da je bio milosrdna srca prema prijatelju, putniku i namirniku, do¬ 
kazao je njegov sprovod. Neka se zna kad je bio pokop Ante Milinovića 
pokojnoga Matije! 

Fra Šimun se vratio u Sinj. Pred očima mu lete slike očeve smrti 
i sprovoda. Od tuge se uvukao u se, oči mu pune suza. Svojoj boli daje 
oduška kad je sam u sobi. Prve su trešnje ocrvenjele, brdsko i poljsko 
cvijeće zavonjalo. Sunce se uzdizalo onako kako je njegova tuga padala, 
dok ga nije potpuno napustila. Da je ono prvo potrajalo, svisnuo bi. 
Vrijeme sve liječi, pa i najtežu tugu u pametne čeljadi. 


Tuga za Matasom 

Nadošli ljetni školski praznici. Fra Šimun se zadržao po primorskoj 
i zagorskoj Dalmaciji. Mogao je poći u Italiju ili Austriju. Nije htio. Znao 
je da su naše južnjačke noći tako lijepe i da nebeska magla sjaji jače nego 
igdje drugdje. Kad se slije s bistrim zvucima zvona sa zvonika, stvara ugo¬ 
đaj u kojemu se rasiplje naslaga svakidašnjih sumnja i jasnije odmjeruju 
kucaji srdaca. Svaki je šuštanj blaga pjesma djevičanske prirode, svaki ko¬ 
rak glasnikom određenih događaja. 

Na domaku je tmurna jesen. Škola je započela. Sve ide uhodanim 
tijekom. 


136 


— Znaš li — reče mu fra Vicko Šalinović — da je Matas teško bole¬ 
stan? 

- Matas teško bolestan? - začuđeno će Milinović. — Prošle se go¬ 
dine jedva izvukao. Kad je bio u Sinju, više je sličio na smrt nego na živa 
čovjeka. Nikakvo čudo. Nije sebe štedio. Već je 1872. tražio odmor od 
šest nedjelja, pa mu je taj produljen za tri mjeseca. Čovjek nije od gvožđa. 
Jedno vrijeme bio je ravnatelj gimnazije u Dubrovniku. Tamo se loše osje¬ 
ćao pa je morao zatražiti mirovinu. Kratko ju je uživao, - uzdahnuo 
duboko fra Šimun - njegov boravak u Splitu neće biti dug. 

Ljubav je velika stvar. Samo nesreće pokazuju njezin opseg i veli¬ 
činu. U prijatelju su njezina skrovišta, u njima ona gori ne trnući se. 

,,Tolike godine tekao je usporedo naš život — misli fra Šimun - i 
čini mi se da još zajednički upiremo u narodna kola želeći dobro Crkvi, 
narodu, Provinciji. Skoro petnaest godina radili smo zajedno, potpomaga¬ 
li se, razumjeli se. Jadni moj fra Ante!” 

Kad začu da je 3. listopada Bogu predao dušu, tuga ga obhrvala i 
preotela sve njegove misli. Prisjetio se teških odlučujućih dana provedenih 
u Sinju. 

„Zbog nemira njegovih misli treperile su i moje, besanica nam je 
bila zajednička!” — doda više za se. 

Ponovo se nađe u njegovoj sobi fra Viče. Milinović dade oduška 
svojoj duši pa će opet: 

- U Matasu sam poznavao, uz sve mane što ih je kao i svaki čovjek 
mogao imati, veleumnoga muža kojim se je svaki red i svako društvo moglo 
visoko ponositi. Matas je po momu mnijenju bio najveći i najpronicaviji 
um što ga je posljednjih godina Dalmacija imala, makar tko drugačije 
mislio. Ja sam Matasa vrlo dobro poznavao, te uza svu njegovu naprasitu 
i kadikad odurnu ćud, upoznao i najplemenitije srce, najčišći značaj. Za¬ 
gora do sada nije imala slična čovjeka, a možda dosta vremena prođe 
dok slična stekne. Svojim bistrim umom svojim pronicavim duhom, svojim 
visokim naukom i izvanrednom darovitošću dao je najveći ugled redodrža- 
vi Presv. Otkupitelja i Gimnaziju sinjskom. 

Neko vrijeme ostadoše u šutnji oba profesora. Milinović nastavi: 

- Matas je bio pravi probuditelj u cijeloj Zagorskoj Dalmaciji, a 
napose u Cetini, narodne samosvijesti. Njegovo zlatno pero, njegove va¬ 
trene riječi bile su pravim budilom i pokretalo samosvijesti. On je i kao 
ravnatelj Dubrovačke gimnazije pokazao izvanredne sposobnosti, a otmje¬ 
ni Dubrovčani neobično su ga častili. Bečki ,,Wiener Zeitung” napisao je 
da je Matas među najprim i najboljim pedagoškim silama cijele carevine. 

Odozdo, iz gluhih tamnica duše, neprestano mu izmicala misao: 

„Jadni moj Matas! Bili smo u istom sosu. On je bio naumio sa 
Sinjskom gimnazijom i sa uzgojem vrijednih mladića i redovnika, našoj 
Provinciji, koju je iz sve duše ljubio, pribaviti ugled i položaj kakav bi uza¬ 
lud drugamo tražili. No, Matasa neki nisu razumjeli, ili ga nisu htjeli ra¬ 
zumjeti. Ja vidjeh u kojem grmu zec leži pa se povukoh. On se vanjšti¬ 
nom odijeli od zajednice, ali duhom nikada. Nisam mu odobrio korak no 
razumio sam ga. Da se smiri, odmori, sredi zatražio je privremenu „eskla- 
ustraciju” (odjeljenje od franjevačke zajednice), stoje i dobio.” 

Nakon kratkog oduška fra Šimun u mislima nastavi: 

,,I poslije nego je istupio Matas iz reda, nigda nikakvim činom nije 
pokazao mržnju naprama redu. Dapače bio je u svemu i po svemu na ruku 
našoj Provinciji, kada gaje tko za kakav savjet i što drugo molio.” 

Seta fra Šimun po svojoj sobici, svetkovina je Svetoga Franje. 

- Danas je pokop mojega nezaboravnoga prijatelja i suradnika 
plače on - moje srce titra u pomrčini, ono šapuće. Za ocem nisam toliko 
plakao kao za tobom, moj dragi fra Ante! Ni pedesetu nisi navršio, a život 
ti se ugasio. S njime sve ono dobro i veliko što si na brzinu učinio! 

Na blagdan Svetoga Patrijake rekao je svetu misu za ispokoj njegove 
duše, i isti je dan poslao brzojav njegovu sinovcu u Split’ 

„Gorkim srcem saučešćujem, žalosti velikoga vašega i moga gubi¬ 
ca' Milinović” 

Velika splitska gimnazija izdala je plakat — osmrtnicu. Nasljednik 
Matasov u upraviteljstvu Sinjske gimnazije uzeo i čita: 

„Dični roboljub mnogo radio, mnogo tvorio, a više namjeravao, 
zemlji svojoj vjeran sin, posveti narodu um, srce, sile. Neporočni svećenik, 
vjere sveti plam čist u grudih gojio. Učenikom ljubezan otac, obljubljeni 
učitelj, neumornim, koristnim poučavanjem, darovitim umotvorom sijao 
sjeme znanosti, plodnosni rad dugo će spominjati ravna Cetina i Dubro¬ 
vnik rodoljubni. Prijateljem ponos i izgled čiste kreposti, primjer .dobro¬ 
te sveđ i svakomu. Nedoknadivim gubitkom duboko rascviljeni učitelji 
i učenici C. K. Velike spljetske gimnazije vječni pokoj vapiju.” 

Nadbiskup 

Osmijeh je osebina fra Šimuna Milinovića. Ne voli se mnogo tužiti. 
Kada govori o nevoljama, što kruže oko njega, čini to sa smiješkom na 
usnama, kao da je to daleko, i da se neće nikada k njemu približiti. Nešto 


ugodna zna unijeti u fra Šimunovu dušu raspoloženje koje se zrcali u či¬ 
tavu njegovu biću. Moglo se zadnjih dana vidno zapaziti, kako mu se želje, 
nade i čeznuća splinuše u jednu cjelinu da planu na ognju žrtve i odri¬ 
canja iz ljubavi prema Bogu i bližnjemu. Ravnatelj Milinović ponadao se 
da će ponovno njegova Sinjska gimanzija postići staru slavu. Piše svome 
prijatelju: 

„Već sam sve uredio da naša Gimnazija opet postane „Franjevačko 
- Javno - Hrvatsko Gimnazije” i time obnovim ugled Redu i Narodu.” 

Međutim i ovdje se ispunila ona stara: čovjek snuje, Bog određuje. 

Moglo se čitati i u našim novinama da Knjaževina Crna Gora misli 
uspostaviti dobre odnose s Vatikanom. Pregovore u ime knjaza Nikole 
vodi njegov dvorski tajnik Jovan Sundečić. Fra Šimun je sa zanimanjem 
pratio taj događaj. Posebno ga zanimao prijatelj Jovan koji eto odparoha 
i književnika, postade i diplomatom. Taj pravoslavni svećenik odgojen je 
u Imotskome. Osnovnu je školu završio u imotskih fratara. Kasnije u ži¬ 
votu uvijek će ostati dobar prijatelj katoličkih svećenika, posebno fra¬ 
njevaca. Milinović, kao bečki student, zanima se za zajedničko putovanje 
popa Sundečića i don Mije Pavlinovića, i za njihov boravak u Đakovu u 
biskupa Strosmayera. Fra Šimun je bio u Sinju kad se 1860. slavila Kačiće- 
va stota obljetnica smrti, i kad je tom prigodom Jovan spjevao ep „Vrši¬ 
dbu”. Sretali su se i pratili u životu, spajao ih Imotski i kulturno-knji- 
ževni rad. 

Jutro svježe, jesensko, zavonja kroz.prozor samostanke sobe kad ga 
širom, rano u jutro otvori fra Šimun. Sunce se već počelo dizati kad je 
fratar svršio misu i svoje redovite privatne službene molitve. Nije pravo lje¬ 
tno, ali ipak je toliko jako da se čovjek mora sklanjati u hladovinu. Fra 
Šimun je na dvorištu pod stablom i čita novine. Zapelo mu oko za važnu 
vijest: 8. listopada 1886. u Rimuje potpisan Konkordat između crnogor¬ 
skoga knjaza Nikole i pape Leona XIII. Pregovore je vodio Jovan Sunde¬ 
čić. Za postignuti uspjeh papa ga odlikovao „Velekrižem svetog Grgura 
Velikog”, a knjaz „Zvijezdom kneza Danila I.” 

- Baš lijepo! - uskline fra Šimun, - stavi novine pod ruku, izgubi 
se u samostanskim prostorijama i ne sluteći da se baš to odnosi i na njega. 

Kao gromon ošinut, ostade fra Šimun kada dva dana iza toga primi 
brzojav od provincijala fra Viče Janovića iz Šibenika: 

„Imenovani ste nadbiskupom u Baru, dođite odmah u Šibenik na 
dogovor!” 

Odložio brzojav na stol, sjeo, naslonio glavu na lakte i zanijemio. Do¬ 
laze redovnici iz samostana da mu čestitaju. On se ne miče, ne mijenja 
položaja. Samo katkada rukom mahne dajući znak da se uklone. 

— Plačite, braćo, sa mnom! — reče svima za vrijeme zajedničkoga 
ručka — vi ne možete shvatiti kolika je moja bol, koliko je tužna moja 
duša! Nije meni teško, kao sinu Svetoga Frane, ostaviti ugodnosti i zado¬ 
voljstva sinjskoga samostana, nego u meni se uznemirilo srce moje jedino 
naglas da mi je određena biskupska čast znajući da je to trudan posao, 
breme odviše teško, zadaća „velikimi mućnoćami obasuta!” 

Tužan i žalostan odmah se opremio i krenuo u Šibenik. Klekao pred 
provincijala, moli i zaklinje da ga mimoiđe ta časna služba. 

„Zadovoljan sam u sebi — piše prijatelju — kao rijetko tko na svijetu; 
zadovoljan svojim redovničkim zvanjem u redu serafinskoga s. Frane, 
kojemu me još pri rođenju zavjetovala moja majka; zadovoljan svojim 
sinjskim samostanom, gdje sam 28 godine učiteljujući sproveo odgajajući 
dragu mladež za Gospodnji vinograd i narodni napredak, i živeći u krugu 
ljubljene braće kojoj je knjiga, molitva i svećenička služba najugodnija 
zabava, zadovoljan i prebivanjem u onome ubavome varošu, srcu sredo¬ 
zemne Dalmacije i pravome uzoru nabožnih i domoljubnih osjećaja, gdje 
sam za dvije godine i župnikom bio, pa svetim ponosom mogu reći da sam 
uživao općeno pouzdanje, čast i ljubav. Riječju: zadovoljan toliko svojim 
položajem da ga s bilo kime ne bih bio zamjenio.” 

Moli glavnoga starješinu franjevačkoga reda u Rimu da ga oslobodi 
nove službe, moli uvažene biskupe, posebno Strosmayera da se zuzmu. 
kako bi njegova odreka bila primljena. Unatoč svemu, ne bi 
koristi. 

— Sve molbe i moljakanja bijahu uzalud — piše svojemu prijatelju — 
ne preostade mi drugo već svoju volju slomiti, i Božjoj odredbi pokloniti 
u svojoj sniženosti. Pozvaše me u Rim da mi tu, kod Petrove Stolice, kod 
umrlih ostataka apostolskih poglavica Petra i Pavla, bude nametnuto ovo 
veliko breme, koje bi i za anđeoska pleća teško bilo. 

Morao se spremiti i krenuti u Rim. Kako se više primicao k cilju, 
tako ga više prolazio sumoran osjećaj. Iza kiše suza i nespokojstva primica¬ 
la se osunčana vedrina koja se borila s tmurnim oblačinama i napon pobije¬ 
dila. 

Stigao je fra Šimun u vječni Grad. Strepnja mu neka odnosi srce da¬ 
leko unaprijed. Prolazi pokraj veličanstvenih palača, ovaj put pogled mu 
se ne zaustavlja na krasnim crkvama, misli su mu usredotočene samo u 
jedno. — „Kako ću ja pred svetog Oca? Pa ja sam s njime u razgovoru? 
Što ću govoriti?” Slične misli vrtjele se pameću čovjeka koji se nije naučio 
prepadati, ni padati pred poteškoćama. 

Prošao je vatikanskim hodnicima točno po određenu propisu. Srce 
mu zadrhtalo kad se otvoriše vrata papine sobe. U susret mu dođe starac 
proćelave sijede kose, mršava i krhka stasa. Kad Milinović pade na koljena 

O. Šimun Milinović nadbiskup 

da mu poljubi papuču, kako mu rekoše, taj ga uzdrža na nogama, stisnu 
mu desnicu i umiljatim smiješkom na usnama ponudi mu stolicu. Započeo 
razgovor jednostavan i topao. Fra Šimun zaboravio da je pred Leonom 
XIII. Zadržao ga papa više od sat vremena. To ga toliko osokolilo i ohra¬ 
brilo da je počeo zaboravljati na svoj pređašnji život. Ono što je sada pred 
njim, smatra svojom novom službom i dužnošću. 

Kardinal Simeone, prefekt Kongregacije za raširenje vjere, odredio je 
da 7. studenoga bude dan posvete fra Šimuna Milinovića za barskoga nad¬ 
biskupa. Odredio je isti prefekt da to bude uz sudjelovanje Anakleta 

I Kikera, egipatskoga biskupa i Karla Kleina, biskupa u Simbunkagu. U crkvi 
je velika svečanost i veliko slavlje. Milinoviću se u svemu tome činilo kao 
da ga nestaje .Miješalo mu se u duši sve to lijepo i ugodno s majkom na 
Lovreću, sa svima milim i dragim, ali i s onim nepoznatim po crnogorskim 
brdima, vrletnim, neprohodnim. 

Fra Šimun se ne može načuditi tolikoj svečanosti. Nadao se da će 
se biskupsko posvećenje obaviti privatno u kojoj rimskoj kapeli ili crkvi. 
Kad ga pozvao Simeone na svečani ručak, spremljen u njegovu čast, koje- 

mu bijahu nazočni toliki odličnici, uvidje novi nadbiskup da mu se predaje 
velika važnost i da njegova nova služba znači nešto veliko i ozbiljno. 

Nij_e time taj dan sve svršilo. Pozvao ga Leon XIII. ponovo u audi¬ 
jenciju. Čestitao mu, dugo se opet zadržao u razgovoru i na koncu mu da¬ 
rovao dragocjeni biskupski križ i sve pontifikalne knjige. Iz svega proizla¬ 
zi da se u Vatikanu njegovim dolaskom u Cmu Goru postavljaju velike na¬ 
de za boljitak katolika u toj maloj državi. 

Lagani dašak vjetra uzbiba i uzvalovi prohladan zrak. Svijet po 
rimskim ulicama žuri na sve strane tražeći smisao dana koji su doživjeli. 
Novoposvećeni nadbiskup još ne može doći k sebi. Glava mu je puna 
jučerašnjega slavlja, a danas ga čeka drugo u samostanskoj crkvi Ara Ćeli. 
Tu je sjedište glavnoga starješine svih franjevaca i uprave toga razgranatoga 
reda Svetoga Franje. U Milinoviću biskupu nazrijevahu nešto posebno. 
Glavni starješina čuo je za njegovu osobu, ponadao se da će Crkva u Crnoj 
Gori, posebno franjevci koji tu rade kao misionari, u novome nadbiskupu 
dobiti vrsna pastira i očinsku franjevačku dušu. Zato nije htio ni čuti za 
njegovu odreku kad ga je molio. Prvi nadbiskupski pontifikal imao je u 
toj središnjoj crkvi svih franjevaca koji se nazivaju Mala braća. Opet sveča¬ 
no, kako to može biti samo u Rimu. Nazočno je nekoliko kardinala koji 
su franjevački trećoredci, uz veliki broj drugih trećoredaca itrećoredica 
iz viših i nižih društvenih slojeva. Fra Šimun, dobar poznavatelj talijansko¬ 
ga jezika, drži propovijedi Pred svima je pokazao svoje znanje, ujedno i 
veliku spretnost u govorništvu. 

Uputio se iz Rima u domovinu 25. studenog. 

,,Ja više nisam sam — misli fra Šimun dok je sjedio u vlaku — i ne¬ 
mam obveze samo za svoj život već i za tolike vjernike koji me čekaju!” 

Imao je mnogo prijatelja po Italiji pa se morao zadržati u Firenci, 
Torinu i Milanu. 

Napokon je stigao na tlo svoje domovine. Čekali su ga u Zadru že¬ 
leći da, taj češći do sada njihov gost, zaredi za svećenike petoricu mladih 
bogoslova franjevaca. Lijepo je i svečano bilo u Rimu, ali ovo u Zadru 
je draže i bliže srcu. Prvo svećeničko ređenje, ostat će mu duboko usje¬ 
čeno u duši cijeloga života. Tada je tek osjetio da on nije običan misnik, 
već nešto više što sada nije bio. 

Prvi bratski susret sa svojom Provincijom i narodom imao je u Ši¬ 
beniku. Tu su suze radosnice, tu sakupljeni Šibenčani, koji su ga od prije 
poznavali, tu šibenski biskup Ivan Zaffron, provincijal fra Viče Janović, 
fratri samostana Svetoga Lovre, svećenici i župnici. U ime sakupljenih po¬ 
zdravio ga je biranim srdačnim riječima fra Štipan Zlatović, župnik Gospe 
van Grada. 

Nadbiskup u Sinju 

Svjetske novine izvijestiše o posveti novoga crnogorskoga nadbiskupa 
u Rimu. Uređenje redovitih odnosa jedne pravoslavne kneževine, koja 
stoji pod ruskim pokroviteljstvom, s katoličkom službenom crkvom prvo¬ 
razrednim je događajem. Na Zapadu je porastao ugled knjazu Nikoli, 
posebno u Francuskoj, s kojom je baš u ovo vrijeme uspostavljao posebne 


Seosko ognjište u Imotskoj 
krajini 

veze. Papa Leon XIII., koji je pokazivao stanovitu pozornost prema Sla¬ 
venima, držao je Konkordat s Crnom Gorom velikim svojim uspjehom. 
Novine u domovini naveliko su pratile biskupsku posvetu profesora Ši- 
muna Milinovića. Neke su isticale pobjedu slavenske misli. Hvalilo se Jo¬ 
vana" Sundečića jer je uspio čitavu stvar sretno privesti ka kraju i oslo¬ 
boditi time Cmu Goru austrijskoga utjecaja te postaviti na važan položaj 
izabranoga čovjeka koji će znati upravljati po pravdi i poštenju. 

Splitsko-makarski biskup Marko Kalođera naredio je da se novoga 
barskoga nadbiskupa u svoj biskupiji prima onim počastima kakvim 
se primi domaćega redovitoga biskupa. Radovao se izbom fra Šimuna Mi- 







linovića pa nije htio ni prstom maknudi da se primi odreke svoga prijate¬ 
lja. Njihov susret u Splitu, nakon fra Šimunova povratka iz Rima, toliko je 
srdačan da se jedva može opisati. 

Prvi su dani mjeseca prosinca. Zaputila se kočija iz Splita s uglednim 
gostima, pa će preko Solina, Klisa u Sinj. Sjedi, uz dvojicu fratara fra Ši- 
mun Milinović, odjeven u jednostavan habit, na prsima mu o svilenoj debe¬ 
loj traci visi lijepi oveći zlatan križ. Fra Šimun, stari fra Šimun! Da nije 
onoga križa, nitko ne bi rekao da se išta na njemu promijenilo. Pa i nije na 
vanjštini .Isti je kao što je otišao iz Sinja prije mjesec i malo više dana. 

Sunce je plovilo po bistru nebu kao užarena lopta, ali njegove zrake, 
iako je blizu podne, ne griju kako to u svoje vrijeme one čine. Ipak pod 
njegovom zimskom toplinom nekako je ugodnije nego stajati i čekati u za¬ 
klonu i hladu. Svijet se skupio kod Krolina mosta, na dnu alkarskoga 
trkališta, i čeka „našega fra Šimuna”. 

— Moj Bože, — čulo se s više strana — kakav će izgledati u biskup¬ 
skoj odjeći? 

Kad banu kočija na most, poredani narod izviri prema sredini da 
vidi nadbiskupa. Gledaju, zagledaju, šapore, pa se moglo čuti kako se 
naglas govori: 

- Pa, gdje je nadbiskup? 

- Promatraju kako se fratri ljube s jednim fratrom. Iz daljine se ne ^ 
može razabrati tko je taj. Oni čekaju svečano obučenoga biskupa. Fra 
Šimun je nadbiskup pa očekuju još više svile, zlata na crkvenome dosto¬ 
janstveniku. Kad se fratri razmakoše, ostade na sredini fra šimuna u fratar- 

mjesto u prostranoj sinjskoj crkvi jer će biti očevidnicima svečane biskup- 

— Je, to je on! — čulo se sa svih strana. Čudno narodu da nema na 
njemu vanjskih oznaka biskupskoga dostojanstva. To će im se protuma¬ 
čiti. Ima za to vremena. 

U velikoj povorci stigao je u svoju omiljenu crkvu Gospe SInjske. 
Nakon službena obreda i njegove privatne molitve pred Gospinom slikom, 
ušao novi nadbiskup među svoje bivše vjernike i dragi sinjski puk, koji je 
svim srcem ljubio. Narod je njega volio i poštivao. Takav doček, kakav je 
fra Šimunu priređen, ni najstarija čeljad ne pamti. Lijep je bio i caru Franji 
Josipu kad 1875. pohodi Sinj. Ali onaj nije priređen ovakvom ljubavi i 
tolikim iskrenim zanosom kao ovaj. 

Osvanuo Badnji dan 1886. Po čitavoj se Cetinskoj krajini govori da 
će danju božićnu misu držati novi barski nadbiskup, i to prigodom pokaza¬ 
ti se narodu sa svečanim biskupskim pontifikalom. Srećom bijaše potrefi¬ 
lo lijepo vrijeme, prohladno ali vedro, pa se u sinjsku crkvu i oko nje sku¬ 
pilo naroda skoro kao na Veliku Gospu. 


Iz samostana se uputila procesija uza slavljenje zvona pa će preko 
fratarskoga dvorišta, pazara kroz mnoštvo svijeta u crkvu k velikomu 
oltaru. Prvi put vide vjernici fra Šimuna u svečanome biskupskome orna¬ 
tu, s mitrom na glavi. Oduševljenju ni kraja, ni konca. Mogu se vidjeti 
izdignute glave iz pozadine. Svijet se podiže na prste da dobro vidi, kako 
to izgleda fra Šimun kao nadbiskup. Smatraju se sretnicima koji uhvatiše 



mjesto u prostranoj sinjskoj crkvi jer će biti očevidnicima svečane bisku¬ 
pske mise obljubljenoga župnika i dugogodišnjega sinjskoga profesora. 
Propovijed je bila sažeta, zvonka draga kao nikada do sada, iako se fra 
Šimun smatrao najboljim propovjednikom u Sinju. Nikada tako ožarenih 
lica u sinjskoj crkvi, nikada takvih toliko glasnih uzdisaja kao ovog Božića. 

— Žao nam je što odlazi! Bog ga poživio! — čulo se iz mnogih usta 
kad svrši misa. Ni suza nije bila rijetka na licima mnogih. 

Fra Šimun, u jednostavnu habitu s križem na prsima, izlazi u slobo¬ 
dno vrijeme, sreće se s vjernicima, znancima, prijateljima. Protivnika nije 
ni imao. 

Gospa od Anđela - Imotski 
zaštitnica Imotske krajine 


- Zadržat ću se u sinju do 20 siječnja 1887! — odgovorio bi svi¬ 
ma koji bi ga pitali kad će ih napustiti. 

Općinsko vijeće u Sinju na sjednici 3. ožujka 1887. jednodušno, 
ushitom i oduševljenjem” proglasi ga prvim počasnim građaninom Sinja. 


40. 

Svečani doček u Imotskoj krajini 

Osvanuo povoljan siječanjski dan. Nebo vedro kao po želji. Sunce 
odskočilo, ispreplelo svoje zrake po krovovima i sivu stijenju. 

— Je malo prohladno, nije ni čudo — fra Šimun će gvardijanu — u 
koje smo doba godine. Siječanj je u nas najhladniji mjesec. Glavno je da 
nema zla pod nogama. 

Opremio Jole kočiju, upregnuo dva lijepa konja i doveo pred samo¬ 
stanska vrata. Danas će novi nadbiskup prema rodnome kraju. Poručivali 
su, zvali su ga. Obećavao, nastojao da to čim prije bude. Nije mogao. Imao 
je, prije polaska u Crnu Goru, mnogo toga svršiti. Mora se razdužiti gimna¬ 
zijskoga upraviteljstva, štošta još riješiti. 

Konji kasaju cestom uza sam rub Sinjsoga polja. Sjedi fra Šimun uz 
trojicu fratara. Ugodno razgovaraju. Polje je pusto, ni malo ne sliči na 
Božji vrt kakav je ono u proljetne i ljetne dane. Fra Šimun promatra okol¬ 
na sela i prisjeća se lijepih zgoda doživljenih u svakome od njih. Propovije¬ 
da je, ispovijedao, župnike obilazio. Kazuje sad jednu, sad drugu zgodu, a 
društvo ga napeto sluša. I ne želeći njegovi dosadašnji prisni prijatelji osje- 
tiše u njegovoj osobi nešto drugo sasvim više. Zapazio to on. Pokušao do¬ 
kazivati da je običan fratar, stari fra Šimun. Sve bi uzalud. Njegovo se 
nadbiskupstvo namećalo samo od sebe. Na crkvi u Turjacima zvona slavila. 
U Trilju se morali zaustaviti u dekana Simonića. Zvona slave, narod pred 
crkvom čeka. Dekan zanosno pozdravlja dobroga prijatelja i želi mu Božji 
blagoslov žaleći što ovakav čovjek napušta njegov dekanat. 

Pustili putnici kočijaša neka tjera praznu kočiju, a oni će polako uz 
Bračku stranu pješice. Tako se to redovito čini na prevelikim uzbrdicama 
da se ne muče konji. Tko zna koliko je puta fra Šimun tako postupio. 
U Čaporicama doček sličan onomu na Trilju. Kad kočija stiže u Cistu, 
imali su putnici što doživjeti. Na maloj crkvi slave zvona, narod se zbrao iz 
okolnih sela sa svojim župnicima. Tu je mjesni župnik, mladi don Lovre 
Banović, župnik sa Dobranja, Ilija Ujević župnik sa Sviba, don Šime 
Kovačić župnik iz Aržana, fra Mijo Ivandić kapelan u Biorinima i župnik 
iz Lovereća fra Frano Ravlić. Koliko je župnicima drago predstaviti crno¬ 
gorskoga nadbiskupa naše krvi, još više im je na srcu što je to čovjek svima 
poznat kao jednostavan umiljat fratar. Cijeli taj kraj pozna ga i po rodu i 
krvini, također i po njegovim dugim boravcima oko starinskih gomila i 
stećaka. 

Stiže novi nadbiskup u svoj rodni kraj, srce mu zadrhtalo od radosti. 
Malo se i snuždio pri pomisli da ga napušta zauvijek. Dok je stanovao u 
Sinju, nije se osjećao osječenim od Imotske krajine. To je neposredna 
blizina. Trgnuo se iz tih misli. Nasmiješio se po svome običaju. Izljubio se 
sa svećenicima dok je narod vikao: 

- Živio nadbiskup fra Šimun Milinović! 

Sastade se s bratom Tomom, rođacima, prijateljima, svojim Opanča- 
nima i Lovrećanima. Liju suze radosnice niz muške obraze, zaustavljaju se 
na gustim dugim brcima tih kršnih ljudi. Poklici, hrzanje brojnih konja, 
zvonjava, sve se pomiješalo ujedno veliko narodno veselje. 

Siječanjsko je nebo vedro i bistro, kako to često biva oko podne u 
ovim krajevima. Zaputiše se prema Lovreću konjanici, njih preko stotina, 
sve krupni momci, visoki, jedri, srčani, laki i odvažni. Najljepši ures Imot¬ 
ske krajine. Pred svma je laijaktar plećati Mrnjavčanin. Poigrava na Zeka- 
nu, zateže uzdom da sam dade od sebe sve što umije i zna u svečanim 
prigodama. Naučili ga pa se na zadnje noge propinje, ženski svijet se 
uklanja i ujedno divi vragolijama i konja i konjanika. Sva ta svita, obučena 
u narodnu nošnju, zakasa uz zanosnu pjesmu i poklike, zrak bi ispunjen 
veselim zvucima, što se razliježu na sve strane. Gubili se pomalo po Kre¬ 
ševu, Katunima, Biorinima i Ugljanima, Dobranjama i Svibu, Lovreću i 
Opancima. 

Ženski svijet ostade u Cisti gledajući dugo za povorkom kakvu 
nikada prije ne vidje. Dugo im je pred očim kočija s uglednim gostom koga 
gledahu u svečanoj biskupskoj odori. Išla je u začelju brojnih konjanika. 
Kad se i ta u daljini počela smanjivati i iščeznu napokon ispred njihovih 
očiju negdje oko Kurtovićevih kuća, počeše se razilaziti. 

— Fra Šimun će prema Imotskome. Ipak njegovi Opanci i Lovreć 
najdraža su mjesta na svijetu. Neka kamena, neka dolčića i osušnih njiva, 
neka stada ovaca i koza, i volova i krava buša, neka sitnih kamenih kuća, 
neka sirotinjskih stanovnika prostrane visoravni, sve je to domorodcu 
drago i slatko. I nigdje takva počinka i odmora za domaćega čovjeka kao u 
ovome kraju. Kad kočija k Pivčevu grebu, ispod crkve Svetog Duha, fra 
Šimun iskoči iz kočije lagan kao perce, raširi ruke prema Milinovićima i 
obrazi mu se orosibe suzama. 

— Zbogom, moj dragi zavičaju! — samo se to moglo razumjeti dok je 
brisa rupcem ćurke suza niz lice. 

Kad pred crkvu banu, ništa nije čuo, nikoga u zanosu vidio jer je u 
zagrljaju svoje majke Anice. Od nje k sestrama — Cviti Merćepovoj i Peri 
Ćaletinoj. Dugo se zadržao s rođakom mladomisnikom fra Jakom, mladim 
župnikom u Drveniku, kome na koncu dobaci: 

- Čuvaj ugled svećeničkoga Milinovićeva koljena, postaraj se da ne 
izumre svećeničko sjeme slavnoga roda, koje u prošlosti krvlju, znanjem i 
upravom pomože našemu narodu da sačuva svoj ponos, ime i čast! 

— Sinko, - uhvatila ga majka s obje ruke pa ih ljubi - sinko, davno 
sam ja znala da ćeš ti postati biskupom. Više sam puta sanjala, a to sam i 
našem fra Anđelu kazivala, pa fra Frani, da te vidim ogrnuta biskupskim 
plaštem. 

Ne može se sve iskazati što su majka i sin u ovim trenucima proživ¬ 
ljavali. Anica je pred oltarom. Misnici pjevaju „Tebe Boga hvalimo”. 
Gleda ona biskupsko ruho, promatra na ruci prsten, divi se mitri, a najviše 


joj se pogled zadražao za zlatnome križu na prsima. Čitavo vrijeme majka 
plače od ganuća. Pa kako to redovito biva, da se s veseljem pomiješa i 
žalost, tako i Aničinu radost pomuti pomisao na teški križ koji čeka 
njezina sina u novoj službi. 

— Radosna je, sine tvoja majka! — rekla mu je poslije. — Nijednu u 
cijeloj našoj župi Bog ne podari kao mene. Neka pritajena bol me muči 
zbog tvoje nove službe. U Sinju si kao profesor bio miran, bez velikih * 
neobičnih odgovornosti, a sada, sine, na tvoja leđa pade teški križ. Odgov¬ 
ornost je, sine, biti biskupom! Bit ćeš mi daleko, rijetko ću te viđati. Srce 
će mi se parati pri pomisli gdje si, stoje s tobom. 

Jedno vrijeme gleda sin majku, majka sina. Anica prva prekinu muk: 

— Oprosti, moje dijete, što sam se sebičnom pokazala. Svatko mora 
mnogo žrtvovati ako želi da se dobro rodi! Fra Šimune, dijete moje, Bog će 
ti biti u pomoći, pratit će te molitve tvoje majke! 

— Da tko nego Bog, majko! — poljubiše se i prekinuše razgovor. 

Kad stiže kočija s pratnjom na Berinovac, fra Šimun uskliknu: 

— Ljepšega predjela u našoj Dalmaciji nema od Imotskoga polja i 
njegove okolice! Gledaj samo na obroncima krševitih gora poredala se sela, 
kuće i kućice kao latice velikoga cvijeta a naš gradić Imotski kao tučak 
usred njega! 

Zaustavila se pratnja. Konji na mjestu poigravaju, kubure praskaju, 
poklici se miješaju. Ipak može se razabrati ono glavno: 

— Zbogom i doviđenja! 

Povorci se pridružiše don Augustin Tomić, župnik Lokvičića i don 
Petar Franceshi, župnik Medova Doca. Na Kamenmostu čeka narod u 
slikovitim narodnm nošnjama kod stare crkve Svetoga Luke. Pozdravlja ga 
fra Viče Vrdoljak, župnik Podbablja pa se pridruži sa svojim konjanicima 
povorci, koja je bivala sve veća i gušća, prema Imotskome. 

Doček u Imotskome je veličanstven. Tu je načelnik, pravaš Frano 
Jerković, tu mladi odvjetnik, njegov učenik i sukolega dr Iko Jerković, 
vrsni gvardijan fra Ivan Glibota, neumrli fra Rajmund Rudež, don Toma 
Morović, župnik Poljica, fra Marinko Vukušić, župnik Runovića, fra 
Stanko Borić, župnik Vinjana, fra Ante Rako, župnik Prološca te drugi 
redovnici i svećenici iz samostana i okolice. Narod navmuo i zbio se kao 
pljeva oko crkve Svetoga Frane u Imotskome. 

Fra Rajmund Rudež, imotski župnik i dekan, pozdravlja nadbiskupa 
toplim riječima kao svojega profesora, uzornoga redovnika, svećenika, 
ravnatelja velike hrvatske gimnazije, pisca i povjesničara, borca za narodna 
prava, uglednoga sina ponosne Imotske krajine. 

Dr. Iko Jerković preuzeo riječ od fra Rajmunda. 



148 


1 


149 



- Dragi moj profesore, — započeo — želim ti sreću u novoj službi! U 
duši svojih đaka usađivao si ljubav prema Bogu i svome narodu. Nemoj 
misliti da je to presahnulo. Ne, budi uvjeren, ostalo je duboko usađeno u 
našim srcima. Sada to plodi. Tvoji učenici bore se danas za narodna prava 
protiv tuđinske vlasti što nas je stoljećima razdvajala i iskorištavala. Tvoje- 
mu dolasku raduje se Crna Gora. Prvi put će knjazu predstavljati katolike 
čovjek hrvatske krvi, koji će razumjeti njegov narod, preko kojega će knjaz 
Nikola imati istinsku vezu s katolicima Crnogorcima i Albancima. Bilo ti 
sretno, pratio Bog tvoje korake! Zbogom! 



- • 

Fra Paško Vujčić biskup 


41 . 

Susret nadbiskupa Milinovića i biskupa Vujčića 

Ganutljiv je sastanak novoga nadbiskupa s biskupom fra Paškalom 
Vujčićem. Pred kratko vrijeme sklonio se u imotski sasmostan želeći naći 
miran počinak svomu iscrpljenu životu. Po godinama nije star, tek je ušao 
u šezdesetu. Rodio se u Glavini 1826. Devet je godina stariji od fra Šimu- 
na. Rad i život ga slomiše i učiniše starcem prije vremena. 


Mršav, ćelav, fratar duge crne brade, razdijeljene po sredini bez 
ikakvih bikupskih oznaka, sačekao je nadbiskupa u svojoj samostanskoj 
sobi. Sastaše se dva biskupa Imoćanina želeći pijateljskim zagrljajem 
izraziti sve što im srce osjeća ovoga časa. 

- Dragi projatelju, - prvi će fra Paškal - čestitam ti najprije na bi- 
skupskome dostojanstvu. Polaziš mojim stopama premda malo pokasnije. 
Ja sam u trideset i drugoj godini kao biskup došao u Pulat. Odatle sam sva- 

, kodnevno promatrao Skadarsko jezero. Ni u snu se nisam nadao da će 

istim stazama do koju godinu krenuti drugi Imoćanin. Vrtjet ćeš se oko 
Skadarskoga jezera, penjat ćeš se neprohodnim putačama, obilaziti planin¬ 
ska zabitna albanska sela kao što sam ja radio. Sam sam crkve zidao, 
žbuku miješao. Srećom da sam bio mlad i imao kod kuće od koga naučiti. 
Posrećilo mi pa u tim brdima ostah samo godinu dana. Već 1859. Sveti 
otac premješta me u Egipat. Tu sam naslovnim biskupom, ali i velikih 
dužnosti. Vršio sam službu aposlolskoga vikara i papina poslanika za sjeve- 
rnoistočnu Afriku i Nigeriju. 

Milinović ga gleda pozorno, teško mu, počeo se prepadati tereta 
koji ga čeka. Ništa mu ne odgorovi. Oborio glavu, prihvatio se zamišljen za 
usne i bradu. Vidio fra Paškal da ga kosnu njegov govor, pa odmah skrenu 
na drugo. 

- Dragi moj nadbiskupe, prvi put se vidimo iako smo se preko 
pisama i knjige dobro poznavali. Oprosti što ti nisam najprije zahvalio za 
veliki trud i nastojanje koje si uložio kako bi pomogao mojim vjernicima u 
Bosni za vrijeme velikih bježanja i usanka pred austrijsko zaposjednuće Bo¬ 
sne i Hercegovine. 

- Neka je Bogu hvala! — uzdahnu fra Šimun. 

- Stolovao sam u Aleksandriji - proslijedio fra Paškal - i bilo mi 
je lijepo. Počeli su radovi na prokopavanju Suseskoga kanala. Vodili 
su ih francuski inženjeri. Pomagao sam im poučavajući djecu, jer za njih 
nije bilo odgovarajućih škola. Ostali su mi zahvalni do današnjega dana. 
Na dobro plaćen posao nastojah dovesti što više naših ljudi. Bilo ih je od 

• svuda, od Makarske, Imotskoga Vrgorca, Ljubuškoga i drugih krajeva. 

, Stavio sam im za župnika svoga tajnika fra Iliju Tvrtkovića Škorića. Sa 

svojim ljudima o kojima sam puno vodio računa, nađoh se kao kod kuće. 

Fra Šimun se ponovno udobrovoljio. Kako se pripovijedanje uzdi¬ 
zalo ili padalo, tako se i njegovi osjećaji mijenjahu. 

- Veseli me - fra Šimun će - što ste se znali snaći! 

- Oprosti, dragi nadbiskupe ! - fra Paškal će tugaljivo - drugi 
se snalazili mnome! Cesto puta nas Imoćane krivo tumače. Biti pametan 
i radišan nije snalažljivost već mudrost. Imoćanina je bijeda natjerala da 

iz kamena iskreše kruh, jer mu je dovomina škrta i opora. Neprešušeno 
Polje, blokovski dolci, suhe bezvodne i kamenite visoravni ne mogu ishra¬ 
niti toliko pučanstvo. Borba za život naučila je domaćega čovjeka radu i 
otjerala ga daleko od ognjišta, kako bi na zgodniji način zaradio svagdanji 
kruh. Lako se rugati onima kojima sama priroda trpa kruh u usta. Krš, glad 
i bijeda izoštriše pamet našemu čovjeku. Nije mu imalo što razum pomu¬ 
titi. Nije se imao čim pokvariti. Nije lako skitati se po tuđemu svijetu. 
Sit te želi iskoristiti, prevariti. Takav je život naučio Imoćanina da bude 
opreznim, ne vjeruje svakomu, pa ako se dogodilo da je koji naš čovjek 
koga prevario, to je poteklo iz opreza i nevjere u tuđina. Dragi moj fra 
Šimune, nije sramota raditi. Sramota je izdati Boga i domovinu. To Imo- 
ćanin nije nikad učinio. Mnogi će i tebi zavidjeti na časti i položaju. Reći 
će: ,,Ko Imoćanin!” Ne znaju takvi na kakav te križ nova služba razapinje! 
Ne kloni, ne daj se! Ne stidi se što si Imoćanin! 

— Dođoste zatim u Bosnu, — prihvato fra Šimun — zacijelo Vam je 
premještaj godio! 

Vujčić se snuždio. Suze se zaustavljaju po gustoj bradi. Žao fra Ši- 
munu što je upro neoprezno u osjetljivu žicu. Htio je to ispraviti, ah prete¬ 
če ga Vujčić. 

— E, moj fra Šimune, fratra se šalje gdje je teško i neugodno. To 
nam služi na čast. Znači da smo spremniji za žrtvu. Kao povjesničaru i 
čovjeku od zapažanja poznato ti je žalosno stanje u koje Bosna upade 
prije mojega dolaska. Luda podjela na regije, borba za vlast i prevelika 
skrb za svoja prava dotjeraše crkovnjake u Bosni na rub propasti. Znaš 
da sam, iako s područja dalmatinske provincije Presvetoga Otkupitelja, 
silom prilika postao bosanskim franjevcem. Skloniše me u Veniciji, gdje 
sam bio profesorom, da se prepišem njihovoj provinciji. Kao mladu to 
mi se učinilo zgodnijim. Postavili me odmah gvardijanom u Veneciji i 
provincijalovim savjetnikom. Računao sam: prpao ovdje, prpao ondje, 
glavno da se radi pošteno. Duša mije uvijek bila u domovini. Nikad zabora¬ 
viti matičnu provinciju, ni rodni Imotski! Najčešće sam se potpisivao 
fra Pasquale ab Imotski. 

- Nešto sam čuo, - prekinu ga Milinović - ah želio bih čuti iz 
Vaših usta: kako postadoste biskupom tako mlad? 

— Ne bih ti znao kazati što vidješe u meni. U prigodama sam se 
kao gvardijan sretao s lombardijskim podkraljem Maksimilijanom, bratom 
austrijskoga cara Franje Josipa. Ponavljam: ne znam što vrijedna spazi na 
meni, samo znam da se potrudio u nadležnih da me se učini biskupom. 
Nego da se vratim k Bosni. Primih 11. lipnja 1866. vjerodajnicu iz Rima da 
smjesta idem u Bosnu za apostolskoga vikara. Dobro me nije ošinula kap 

na tu vijest. Ne zbog toga što idem u dragu Bosnu, već što sam znao da su 
dvije godine bez biskupa, a bivša franjevačka provincija nosi naslov kusto- 
dije. Oprostih se od mojih dragih hrvatskih radnika, posebno Imoćana, 
od francuskih prijatelja i tužna srca, pun briga, pođoh na novu dužnost u 
Bosnu. Slijedeće godine 1867. glavni poglavar franjevaca iz Rima posla 
rjšenje da u njegovo ime obiđem kustodiju i pošaljem izvještaj. S ljubavlju 
sam proputovao Bosnom, obišao svaki samostan i župu. Fratri su me pri¬ 
mili objeručke kao spasitelja. Salijetali me sa svih strana, govorili bi: 
,,Hoće h naš Imoćanin!” Samo bih se nasmiješio. Poslao sam povoljan 
izvještaj 1868. Na veliku radost čitave Bosne 1869. kustodija ponovo posta 
provincijom! Zadovoljan sam otišao na 1. vatikanski sabor. Prije toga 
zamolio sam upravu franjevačke provincije da me ponovno prime kao 
svoga člana. To su sa zadovoljstvom učinili. 

Fra Mijo Glibota, brat laik, pokucao uljudno na vrata, donio kafu 
za ugledne goste. Usput je potpalio vatru u peći, jer je Vujčićeva soba sa 
sjveme strane izložena buri stoga je hladnija. Sjede dva biskupa u franjeva¬ 
čkim habitima, odahnuše od duga razgovora, srknuše crnu kavu, pa nasta- 
više u prekidima o Vujčićevoj prošlosti. 

— Moj dragi fra Šimune, poznate su ti teške prilike - nastavio fra 
Paškal — u Bosni pred austrijsko zaposjednuće. Već sam ti zahvalio na sve¬ 
srdnu zauzimanju za izbjeglice u Sinju. Proživljavao sam teške dane. Sta¬ 
novao sam u selu Brestovskome, nedaleko fojničkoga samostana. Nisam 
htio biti na teret nikomu. Znao sam iz prošlosti da su samostani snisili 
vehk teret uzdržavajući biskupa. 31. srpnja 1878. turski ustanici zapališe 
mi kuću po noći. Jedva odnesoh živu glavu. Izgorje tada dragocjeni arhiv 
bosanskoga vikarijata/ Spasiše se moji spisi jer su bili u sakristiji. Ostadoh 
gol kao miš. Molio sam fratre u Fojnici da me prime. Nisu htjeli, ili ne 
mogahu. Primiše me braća u Kraljevoj Sutjeskoj. 

— Kako ste se snašh — dalje će fra Šimun - kada dođe Austrija? 

- Bit ću ti iskren: nisam je volio! Znah su to njihovi špijuni. Pred 

Berlinski kongres, koji je imao odlučiti sudbinom pokrajine Bosne, zauzi¬ 
mao sam se da bi je zaposjela Francuska. Njihovom pomoći otvorio sam 
nove 22 župe i poveo proces za otvaranje 7 drugih, sagradio 40 crkava. 
Podijelio sam crkvama i župama ruha i drugih potrepština u vrijednosti od 
10.000 forinti. Kad odoh, ostavih fratrima za gradnju sjemeništa svoju pri- 
štednju od 32.000 forinti, za gradnju stolne crkve u Sarajevu 90.000 forin¬ 
ti. Uglavnom sam sve to dobivao od „Društva Svetoga Gabrijela” iz Li- 
ona. Austrija je gospodarila crkvom u Bosni, ali davaše veoma malo za 
njezine potrebe. 

— Zašto odoše bosanski bogoslovi iz Đakova u Peštu? 

— Kori me Pavlinović kad je bio u mene, zašto sam to dopustio. 
Nisam bio gospodarem. Počela se buditi narodna svijest i u Bosni. Podu¬ 
pirao sam narodni tisak iz Zagreba. To se bečkoj vladi nije svidjelo. Bojali 
se Strosmayera u Đakovu i njegovih misli. Moralo se seliti iz Đakova u Pe¬ 
štu!’ Moralo! 

- Moj dragi zemljače, - srknu fra Paškal pa će dalje - i tebe čeka 
križ sličan mojemu. Dolaziš u zemlju gdje je Austrija imala neku vrstu 
pokroviteljstva nad katolicima. Po ugovoru između Vatikana i Kneževine 
Crne Gore, Austrija to gubi. Njezin čovjek Karlo Pooten, tvoj predšasnik 
na upravi Barske nadbiskupije, već se povukao u Skadar. Poznajem ga do¬ 
bro jer je prije austrijskoga ulaska uBosnu, šutke obišao svu Bosnu. Bečka 
vlada neće te pustiti s oka. Pogotovo jer si se do sada pokazao kao veliki 
borac za narodna prava. Da je o njoj ovisilo, ti nikada ne bi bio potvrđen 
za nadbiskupa. 

Milinović sluša pozorno, razmišlja u isti mah, divi se ispravnosti 
mišljenja bivšega bosanskoga biskupa. Nakon kraće stanke on će Vujčiću: 

— Cijenim vaše mišljenje i potpuno se slažem. Svjestan sam prilika i 
stanja gdje dolazim. Pratio sam vaš odlazak iz Bosne i nepošten postupak 
jedne kršćanske države prema biskupu. 

- Otjerali su me! - tužno će fra Paškal - Ni okrenuti se nisu mi 
dah. Dopise su mi vraćali. Zamjerali su mi da stojim na selu. Nastanio sam 
se u kući jednoga muslimana u Sarajevskome polju iz bojazni da me opet 
Turci ne zapale. Kupio sam zemljište u Sarajevu za gradnju biskupijske 
kuće. Oteše mi ga i na njemu sazidaše časnički vojni dom. Mirno sam pri¬ 
mio imenovanje novog sarajevskog nadbiskupa Stadlera. Poslao sam sveće¬ 
nicima i vjernicima pismo u kojem pozdravljam odluku Svete Stolice. Na 
kraju je slijedio izgon bez mirovine i milosrđa. Ni zagovor Svetoga Oca nije 
mi pomogao. Beč je u meni gledao fratra pogibeljna za svoje probitke. 

Značajno gledaju u neodređeno oba biskupa. Jednomu je na pameti 
burna prošlost, prepuna uspona i gorčine naizmejnce, drugomu neodre¬ 
đena budućnost bogata svijetlim danima, ali i grkim teškim časovima. 

- Tako je općenito u ljudskome životu! - nakon kraće šutnje diže 
se Milinović i tim se riječima oprosti od Vujčića. 

Zvuci imotske glazbe, pomiješani slavljenjem zvona i pucnjima ma- 
čkula, otpratiše fra Šimuna iz Imotskoga. Vjetar je duhao sve jače i jače, 
ganjajući tmurne oblake, što u svojoj utrobi nosijahu zimski led. Činili 
su se kao mrklina bijesnoga duha koji plaši, prijeti nečim teškim i onako 
uplašenu dušu novoga crnogorskoga nadbiskupa. 


PASTIRNICA 

SVEĆENSTVU I VJERNOME PUKU 

PRABISKUPA BARSKOGA 



U RIMU 

TISKOM S. SKUPA ZA RAZSIREN'JE VJERE 

18 S 6 . 

Njega i njegovu pratnju mlatila je jaka bura, ni debeli fratarski ogr¬ 
tači, ni vuneni pletovi oko glave i vrata nisu mnogo pomagali. Strašna je 
ta prirodna pojava koja se rađa negdje u Bosni, raste, razvija u nešto jako, 
strašno, hladno što se više približava oblama Jadrana. Imoćani su uvjereni 
da su njezini izvori u dubinama Crvenoga i Modroga jezera, jer nigdje nije 
tako jaka i hladna kao u najbližoj okolini tih prirodnih strašila. Zviždi, za¬ 
vija dok se širi prema Polju kao piske najvećih orgulja ili drugih glazbala 
ako ih u neredu pritisne nečija ruka. Udari su joj različiti. Pojavljuje se 
na mahove. Nekada lagano po licu pomiluje, nekada su joj valovi oštri kao 
britva. 

Nadbiskup će prema Omišu. Fratri Milinovići imali su dosta prijatelja 
u tom gradiću. Neki su veliki prijatelji te svećeničke kuće. Drugovi iz os 1 - 
novne škole žele vidjeti nekadašnjeg maloga Matu okićena biskupskim kri- 
-žem. Putom nikoga ne sreću. Sniježna vijavica kroz lovrećku visoravan 
zabila je sve stanovnike uz topli komin. Dok bura huče, na mahove u 
zračnim valovima nosi sitne pahuljice snijega. Kad udare u golo lice, koža 
pocrveni kao da su je izboli šiljci tankih šiljatih nožića. Nekada se pretva¬ 
raju u pušavicu. Gustim oblakom snijega obviju konje i kočiju. Da joj na¬ 
pad nije kratak, živa bića ne bi mogla izdržati. Zamlati, zavije, pa se gubi 
daleko prema moru uz čudan zvižduk. 

Svaki je rastanak težak. Sve se smiješalo u nadbiskupovoj duši i slav¬ 
lje u rodnoj grudi, i rastanak sa svima milim i dragim, i poteškoće koje ga 
čekaju u novoj službi, i bura i pušavica koji ga prate. 

Ošini! — reče kočijašu Joli — kad prolazaše iznad Milinovića zasel¬ 
ka. 


42 . 

U Crnog Gori 

U salonu parabroda koji plovi iz Splita u Dubrovnik sjedi novi barski 
nadbiskup. Prislonio ruke na stolić, glavu nagnuo pa zamišljeno gleda kroz 
okrugli prozorčić prema pučini. Na jarbolu leprša zastavica podignuta u 
čast uglednoga gosta. Tako biva uvijek kad je na brodu biskup ih general. 
Fra Simun, uvijek nasmijan i vedar, povukao se u svoje misli, ne obraća 
veliku pažnju prema pratiteljima i ostalim putnicima, koji od vremena na 
vrijeme obrate pozornost prema časnome suputniku. Nema na njemu ni- 
kakovih posebnih biskupskih oznaka. Sjedi u franjevačkome habitu s ve¬ 
likim križem na prsima. Nostromo više puta prošeta salonom, svaki put se 
duboko nakloni nadbiskupu pokazujući zahvalnost što će dobiti dobru 
napojnicu za izvješenu zastavu. Ta njegova uljudnost ne promiče oku osta¬ 
lih putnika. U prigodi su slobodno, neupadljivo pogledati nadbiskupa. 
Iza toga svaki put se razvije tiha rasprava o Crnoj Gori, konkordatu i osobi 
koju su pronašli najpogodnijom za službu barskoga nadbiskupa. 0 tome su 
pisale sve naše novine. Kad upade u salon kapetan parobroda u bijelim 
rukavicama, pozdravi se s nadbiskupom i sjede sučelice prema njemu, 
nasta tišina. Svi nazočni željeli su mukom i uzdignutim glavama pokazati 
poštovanje i čast koju su imali što putovahu s uvaženom osobom. 


Milinović se oprostio od Sinja 20. siječnja 1887. Doživio svečan 
ispraćaj, a to ga je još više ispunilo pritajenom tugom. Razumnu i razbo¬ 
ritu čovjeku ne mogu ispuniti dušu vanjska slavlja i časti što mu se iskazu¬ 
ju. To on podnosi više zbog drugih nego sebe. Uvjeren je da bi bez vanjskih 
znakova trpjela sama služba koju prima pa se pokorava i onomu što cere¬ 
monijal određuje, ali i izljevima ljubavi svih onih što se iskreno raduju 
promaknuću njegove osobe. Trudio se fra Šimun kako bi otjerao od sebe 
zlokobne misli i pritajenu tugu. Pred očima su mu crnogorska brda oko 
Skadarskoga jezera kuda će se morati propinjati, njegova rezidencija među 
maslinama, albanski katolici kojih jezik ne pozna, zapuštene župe, nove 
prilike i stotinu sličnih stvari s kojima će se morati suočiti, i na sve privi¬ 
knuti. Danas je malih riječi. Odgovarao je samo kad je morao. 

U Dubrovniku je u Male braće prespavao. Krenuo je 22. siječnja dru¬ 
gom lađom prema Kotoru. Kad je dva dana kasnije izlazio iz franjevačkoga 
smostana kako bi krenuo uz Lovćen prema Cetinju, stao na trg ispred 
vrata pa razmišlja. Nešto ga štisnulo u grlu, udovi kao da mu se ukočiše. 
Učini mu se da ga bura izbacila u nepoznat kraj i sada stoji na pećini ne 
znajući kamo će. Gutaše pljuvačku koja mu je zapinjala u grlu, a grč, što ga 
je spopao, nikako ne popušta. Najednom se prenu kao iz sna. Slično se 
događa i drugim ljudima kad ih spopadne tjeskoba. Kad se tamne misli 
odmaknu, poput vala što se povlači, dolazi ponovno vedrina i raspolo¬ 
ženje. Da nije tako, rijetko bi se tko odvažio na junačke, teške i odgovorne 
pothvate. Kako dolazi vedrina, sunce iza oluje, tako nestade pogubnih osje¬ 
ćaja iz njegove duše i fra Šimun, stari fra Šimun, zakorači poznatom vedri¬ 
nom u život. 

Pozdravio se s fratrima, načelnikom i mnogim građanima grada Ko- 
tora.te s odabranom pratnjom krenu prijevijama uz Lovćen. Nakon dobra 
dijela puta okrenuo se prema Boki, divi se Božjoj prirodi. Nešto slična 
kao što je Boka rijetko se može vidjeti na zemaljskoj kugli. Kada kočija 
zagazi u crnogorski krš i kamen i dospije do sela Njegoša, izvi se iz fra 
Šimunovih usta dubok uzdah. Fra Šimun je uvijek govorio nasmijano. 
Smijeh je njegova maska. Nije se volio mnogo tužiti. Kad je govorio o zlu 
što tare njegovu zemlju, činio je to sa smiješkom kao da je riječ o kakvoj 
dalekoj zemlji koju njegove oči nigda ne vidješe. Kao da ta zemlja nije tako 
blzu njegovu srcu, pa se upravo osjećalo skladno kucanje njegova bila i 
bila zemlje patnice. Nastojao je prikriti pred ostalima žaoku što ga sudbi¬ 
na prikovala uz ovaj krš i neće mu dopustiti nikuda od sebe. 

Novi nadbiskup je u drugoj državi. Crna Gora osjetila je što znači slo¬ 
boda. Krvlju je stečena u stoljetnoj borbi protiv Turaka, ali je tu! Nekako 
mu srce slobodnije kuca, duša mu pliva od radosti. Kad uđe u kuću vladike 
Petra Petrovića Njegoša, suze mu navrnuše na oči. 

— Ovdje se rodio crnogorski velikan! — okrenuo se prema pratnji i 
domaćima - Ovdje su nikle zlatne pjesničke niti kojima iskiti tužnu povi¬ 
jest i junačke borbe i pobjede svoga naroda! 

Izišao pred kuću, gleda poljce i sam krš i kamen naokolo pa će po¬ 
novno . 

- Nije drukčije ni mogao nazvati svoje neumrlo djelo svjetske vrije¬ 
dnosti nego „Gorski vijenac”! 

Milinović se prepustio životnomu tijeku neka ga nosi. Putujući kroz 
krševit i skoro pust predjel do Cetinja, potpuno se zadubio u nove misli. 
Ne ozbire se više na prošlost, ne uznemiruje ga budućnost. Kao obično, 
prima iz Božje ruke novu dužnost, i smiren sada misli kako će je što bo¬ 
lje obavljati. Nije to više plašljivi Milinović ispred samostana u Kotoru, 
već negdašnji fra Šimun koji se nije bojao doći pred cara u Beču kad 
trebaše reći istinu. 

U određeni sat stigao je novi nadbiskup s pratnjom na Cetinje, 
glavni grad kneževine Crne Gore. Nije to metropola zapadnoga sloga s 
velikim palačama, velelijepim crkvama, kazalištima, raskošnim hotelima, 
kako je to Milinović sretao u Beču, Pešti, Rimu i drugim velikim evropskim 
gradovima. Cetinje, obična balkanska varoš, ima niske kućice, većim di¬ 
jelom jednokatnice, smještene u nekoliko ulica. Na sjevernoj strani lijepo 
se vidi ukusno crkveno manastirsko zdanje u kojem, uz kaluđere stanuje 
crnogorski mitropolit. Na zapadnoj strani svojom veličinom ističe se dosto¬ 
janstvena knjazova palača. Ne sliči ni malo veličinom ili raskošem na 
Schonbrunn ili Quirinal, ali na Cetinju skupa s Biljardom čini nešto pose¬ 
bno i lijepo i veliko. 

1 Već cijeli sat čeka postrojena počasna četa. Tu je prijestolonaslje¬ 
dnik Mirko, mitropolit Mitrofan Ban, crnogorska vlada i diplomatski zbor. 
Vojna muzika zasvirala je crnogorsku himnu. Nadbiskup je primio prijavak 
i rukovao se sa svima po redu. Nakon kraćega odmora krenuo je s poseb¬ 
nom knjazovom pratnjom prema Crnojevića Rijeci gdje ga je čekao knjaz 
Nikola. 

Sreća što je fra Šimun dobar jahač. jer bi bez te vještine loše prošao 
po vrletnoj Crnog Gori. U konjičkoj svečanoj povorci spuštah su se sve ni¬ 
že i niže dok ne dođoše u uski zaljev Skadarskoga jezera. Sliči širokoj 
rijeci što se zavukla u duboku sutjesku između visokih brda. Samo mjesto 
dobilo je ime Rijeka zbog prirodnoga položaja, a naziv Crnojevića po ista¬ 
knutome crnogorskome plemenu. Kuće i kućice smjestile se na podnožju 
brda uza samu obalu. Knjaz tu ima svoje malo sjedište gdje nalazi odmor 
nakon vladateljskih napora. Služi se prikladnim brodićem za ribolov i 


ujedno za razonodu i plovidbu. Jedan je od stotinu poredanih većih i ma¬ 
njih brodića, čamaca i trupica. Slične je Milinović sretao u Neretvanskoj 
dolini. 

Nadbiskup je u svečanoj biskupskoj odori, knjaz u službenome 
odijelu koje oblači u svečanim zgodama. Razlikuje se od običnoga naro¬ 
dnoga ljepšim tkanjem i vunom, te ukusnijoj i bogatijoj izradbi. Susret je 
iskren i srdačan. Knjaz u Milinoviću nalazi svojega čovjeka. Dosad je sretao 
u svojoj Kneževini katoličke biskupe tuđe krvi. Dugo upadljivo promatra 
crkvenoga dostojanstvenika, ne može dignuti pogleda s njega. 



Sun Bar Orctva 


— Dragi oče — on će novomu nadbiskupu — u Vama vidim ono što 
sam želio. U teškim i dugim borbama protiv Turaka miješah su se Crnogor¬ 
ci s Hrvatima po Dalmaciji. Slični su nam običaji, slične životne prili¬ 
ke, pa se nadam da ću u Vama naći svojega čovjeka i prijatelja. 

Milinović se raspoložio, razveselila ga knjazova jednostavnost. Svi¬ 
djele mu se njegove velike oči kojima ga je dugo i otvoreno promatrao. 
U njima je upoznao prijatelja. Nema ovdje bečke ukočenosti koju osjeti 
kad se nađe pred Franjom Josipom u Beču. Knjaževa jednostavnost ulila 
mu je pouzdanje u sretnu budućnost i spremnost da bez bojazni i oklije¬ 
vanja preuzme novu dužnost. 

Na knjaževu stolu stoji križ sa dvije svijeće i položena knjiga Svetog 
Evanđelja. Nadbiskup je klekao, položio ruku na Evanđelje čitajući zakle¬ 
tvu iz papira koji mu pruži Nikola. Prepisana je iz potpisanog Konkordata, 
a stavljena je pod član 4.: 

- Kunem se i obećajem pred Bogom i na Svetom Evanđelju posluh 
i vjernost Nj. Visosti Knezu Cme Gore; obećajem da neću imati nikakva 
dogovora, ni prisustvovati nikakvu vijećanju, i da neću poticati, ni dopušta¬ 
ti da svećenstvo meni podložno učestvuje u ma kojem pothvatu, koji bi 
težio da uzdrma javnu državnu sigurnost. 

Digao se i poljubio križ, a knjaz koji je to pratio stojeći uspravno, 
približio se k nadbiskupu pa se bratski poljubiše. 

- Dragi nadbiskupe, - knjaz će kad sjedoše na divan - mi ćemo 
jedan drugomu govoriti „ti”. To je naše narodno, a bolje će nas približi¬ 
ti i spojiti u povjerenju i istini. Kako ti je poznato, u Konkordatu stoji da 
će se Katolička apostolska Rimska vjeroispovijest vršiti slobodno i javno u 
Crnoj Gori. Imat ćeš potpunu slobodu u vršenju crkvene službe i u upravi 
svoje biskupije. Svi katolici u Crnoj Gori podvrgnuti su toj vlasti. Vjero¬ 
nauk tvoji svećenici mogu držati preko školske nastave i bit će plaćeni kao 
i ostali učitelji. Mi smo siromašna država. Ipak ćemo svake godine odvo¬ 
jiti 5.000 franaka za tvoje uzdržavanje. Određeno je nešto u Konkordatu i 
za tvoj svećenički podmladak. Uostalom, to si sigurno pročitao i proučio. 
Bit će vremena za razgovor i dogovor, samo ti, Bože, lijepo zdravlje! 

Dva buduća prijatelja ostadoše još u prijatnu razgovoru pijuckajući 
crnu kavu. 

- Zbogom i doviđenja! — stisnuo Nikola fra Šimuna desnicu objema 
rukama. 

— Zbogom i doviđenja! — odgovara razdragan fra Šimun. 

Nadbiskup se vraća u Kotor kao sasvim drugi čovjek. 

— Neka kamena i krša, neka brda i planina! U njima sam se rodio, 
očeličili su me za život. Ni crnogorske planine i krš neće me slomiti, dat 
će mi novi smisao života! 

Napadao snijeg do koljena. Niz brojne, oštre prijevoje, pogibeljno je 
sjediti u kočiji. Ne vide se rubovi ceste pa dobar dio puta do Kotora 
propješačiše putnici skupa s kočijašem. 


43 . 

U Baru 

Barski nadbiskup zarana je opremio svoje molitve zajedno sa samo- 
stanskomobitleji u Kotoru i spremio se za putovanje. Do pristaništa su ga 
dopratili fratri, kotorski biskup dr. Kažimir Forlani te nekoliko istaknuti¬ 
jih građana grada Kotora. Redovitim brodom doplovio je u Budvu gdje ga 

čekaše jahta knjaza Nikole. Otmjeni je to parobrodić, petnaestak metara 
dug, opremljen svime što je potrebno za ugledno društvo. Na vrh jarbola 
leprša crnogorska zastava podignuta u počast uglednoga gosta. Čitava 
Budva, na čelu s načelnikom i župnikom, izišla na ispraćaj novoga nadbi¬ 
skupa. Parobrod je zazviždao nekoliko puta, potom dugim tuljanjem odao 
počast vrsokomu crkvenomu dostojanstveniku. S pristaništa su mahali 
bijelim rupcima opraštajući se od fra Šimuna. On stajaše na palubi odzdrav¬ 
ljajući objema rukama. 

Kad lađa zaplovi prema istoku, Milinović se povuče u salon, sjede i 
upada u duboke misli: 

— „Danas je prvi ožujka 1887., — misli on — dan koji će mi ostati 
duboko usječen u pamet. Današnjim danom započinje moj novi život, 
potpuno drukčiji nego biješe do sada. Izlazim iz samostana, selim u svoju 
kuću gdje ću živjeti samostalno bez gvardijana i samostanske uprave” 

Digao se, prošetao salonićem pa da ga prođu rđave misli, iziđe na 
zrak. — Ne, nikada se neću odreći samostanskoga života, ni prekidati s 
redovničkom zajednicom! — odrešito je sam sebi govorio. — Obećao sam 
svojoj Provinciji na polasku da ostajem isti fra Šimun do konca života kao 
što sam bio i do sada! 

Kad prođe Sutomoru, ugleda barsku luku. Duboko potresen skide 
biskupski šešir, nakloni glavu i ostade jedno vrijeme u molitvi. Kad jahta 
zaplovi usporedo s ravnom obalom, podiže visoko glavu, raširi ruke kao da 
želi zagrliti svoje novo prebivalište i jačim glasom uskliknu: 

— Da si mi pozdravljena i od Boga blagoslovljena, Cma Goro! 

Nazočni ostaše ganuti i u muku čekahu kad će parobrodić pristati 
u istočnom dijelu luke koji izgradiše talijanski radnici. Nadbiskup je i dalje 
na palubi sa šeširom u ruci i lagana osmijeha na usnama. Odzdravlja narodu 
koji se s predstavnicima Crkve i vlasti zbrao na svečan doček. Kad se pojavi 
na pristaništu ču se klicanje: 

— Živio novi nadbiskup! 

Proljetno je prijepodne. Sunce s vedra neba sipa tople zrake kao da 
želi rasplinuti tugu sa srca i osvijetliti ga vedrinom plavoga neba, toplinom i 
žarkošću svoje veličanstvene lopte. To su znaci Božje ljubavi prema novo¬ 
me natpastiru, jer je i Ona vedra i prožima kao modro nebo, topla i ugodna 
kao proljetna sunčana toplina. Ljepše mu dobrodošlice onaj koji ljubi čo¬ 
vjeka, nije mogao pripraviti. Dočeku se pridružilo mirno more koje svojim 
užurbanim valićima lagano udara u obalu kao tiha svečana glazba. 

Sve je lijepo, sve otmjeno. Nadbiskup je u svečanome biskupskom 
odijelu. Na glavi mu šešir od crnog baršuna, široka oboda na rimski način. 
Na prsima mu zlatan križ, dar samoga pape, a na ruci poveći zlatan prsten. 

Ulazi u dvored domaćih i cetinskih dostojanstvenika. Gleda desno i lijevo 
da uoči s kime će se najprije pozdraviti. Pristupio je bratu franjevcu fra 
Bonaventuri da Contrada. Kao biskupski vikar na čelu je braće svećenika 
što se danas skupiše da vide toga opjevanoga Hrvata koji će im odsada biti 
ocem i poglavarem. Tu su don Josip Kolović, fra Egidio Barci, fraLođo- 
vico da Sacco, fra Secundiano D’ Ancone, fra Filip Nikić, don Ivan Škrelji, 
don Mijo Vuksanović, don Antonije Mijedia, don Petar Zanetta i don 
Anđeo Seredi. Svakomu je od njih stisnuo desnicu, pogledao ga prijate¬ 
ljskim pogledom kao da mu želi što važno reći. 

Slijedilo je rukovanje s predstavnicima vlade iz Cetinja, gradonačelni¬ 
kom, predstavnicima pravoslavne i muslimanske vjere te s nekoliko evro¬ 
pskih konzula. 



Povorka se sredala i uputila preko prostranoga polja, prekrivena 
šašem i ševarem, prema starome, povjesnome. Baru. Išli su uza stranu, 
viugajući kroz stoljetne maslinike, kakvih se po starini i osebujnosti rijetko 
gdje može vidjeti. U stolnici se zapjevalo „Tebe Boga hvalimo” u zahvalu 
Svevišnjemu na velikome daru, potom se službena svita i narod uputiše k 


svojim kućama, nadbiskup sa svećenstvom u jednostavnu trošnu biskupa- 
du. Sjeli su, upoznavali se, u živu nevezanu razgovoru dočekali jednosta¬ 
van ručak. 

— Presvjetli gospodine nadbiskupe! — digao se vikar fra Bonaventu¬ 
ra primamo vas razdragana srca jer smo bili kao ovce bez pastira, djeca bez 
duhovnog oca. Iz Vaše „Pastirnicie” pročitali smo iskreno, očinsko srce 
koje igra i bije za drugoga. Imate čast da odmah na dolasku vidite sve svoje 
svećenstvo. Šaroliko je po godinama, odgoju i narodnosti. 
Jedni smo Talijani, drugi Crnogorci, ima Albanaca pa i Hrvata. Nadam se 
da ćemo u Vašoj cijenjenoj osobi biti svi sjedinjeni i biti jedno stado s 
jednim pastirom. Dolazite u misijski kraj. Crna Gora ne može Vam dati 
ono što Vam je davao zapadni svijet po Evropi: Ni velebne stolnice, ni veli¬ 
čanstvene palače, ni milijunske gradove. Dat će Vam srce i dušu kad Vas 
zavoli. Meni je bio neobičan pristup u ova brdovita, planinska i besputna 
sela i varoši. Ubrzo se uvjerih da ne čine čovjeka sretnim "vanjske raskoši 
i bogatstva već smireno srce puno ljubavi prema Bogu i bližnejmu. Ne mi- 
slimVam laskati, ali znam da o Vama kolaju glasovi kao o čovjeku sveće¬ 
niku kakva se samo poželjeti može. 0 tome nas uvjeravaju glasovi iz Rima 
i s Cetinja. Želimo Vam ugodan boravak među nama, uz čvrsto obećanje 
poslušnosti i suradnje u svima pothvatima za dobro Crkve i naroda! 

Nadbiskup je ganut. Vidi mu se suza u oku. Obrisao ju je oprezno da 
se ne bi spazila i ocijenila kao znak nepovjerenja ili, ne daj, Bože, neza¬ 
dovoljstva. Ustao je i odgovorio svojemu vikaru i barskomu župniku. 

— Dragi moj zamjeniče, oče Bone, i dragi moji svećenici, radostan 
sam što Vas sretoh na prvoj postaji svojega križnoga puta. Nemojte me 
krivo shvatiti! Moja je služba odgovorna. Oči mnogih uprte su u mene. 
Posebno u me polažu velike nade Sveti otac u Rimu i gospodin knjaz 
na Cetinju. Obojica se nadaju da će mojim dolaskom na mjesto barskoga 
nadbiskupa doći novo doba na korist jedne i druge strane. Braćo, nemojte 
mi se čuditi, prepao sam se pred odgovornošću. Nisam klonuo! Uzdam se u 
Božju pomoć. Zapazili ste zacijelo u mojemu grbu koji utisnuh na prvu 
stranicu „Pastirnice”, u sredini sliku Gospe Sinjske. Preplašen pred križem 
koji čeka da mi se stavi na leđa, klečao sam pred njezinm oltarom i 
molio, i zaklinjao Božju i moju Majku da mi pomogne. Na veliku sreću, 
pomogla mije. Dobio sam čudnu snagu, bez bojazni sam zagrlio križ. Neka 
mi ga na plećima. U vama, dragi svećenici, gledam Šimune Cirence koji 
ćete mi ga pomoći nositi! 

— Hoćemo! — odvratiše župnici uz kucanje čaša i veselo raspolože¬ 
nje. i ■ 

— Želio bih od vas čuti u kakvu su stanju naše župe? Jesu li sve po¬ 
punjene? koliko ih je? — pita nadbiskup. 


162 


163 


— Župa imamo deset — ponovo će o. Bonaventura —. To su: Bar, 
Zupci, Ulcinj, Salči, Sveti Đorđe, Sveti Nikola, Livari, Šestani, Zatrebač i 
Koće. Sve imaju svojega župnika. Pred Vama smo, kako nas i vidite. Ži¬ 
vimo kao i naši župljani u siromaštvu. Trebala bi nam pomoć, da možemo 
uzdržavati crkve i župne kuće. 

- Čuo sam da ima katolika i po drugim crnogorskim naseljima! 

- Ima! - dalje će vikar. - Do sada nismo mogli ništa učiniti da im 

pomognemo. Austrijskom pomoći mogli smo uzdržavati samo ono što po¬ 
sjedujemo. Nadamo se da će se Konkordatom stanje popraviti. Vas čeka 
da ustanovite nove župe u Podgorici, na Cetinju te pomognete vjernicima i 
u drugim mjestima. 

- Koliko katolika ima nadbiskupija? 

- 5.700 je katoličkih vjernika razasutih po čitavoj Crnoj Gori! 

Dalje fra Šimun nije pitao. Razgovor tecijaše nevezano u srdačnu 

raspoloženju. Svećenici su odmah uvidjeli da imaju posla s jednostavnim 
ugodnim čovjekom. Otvorili su svoje duše i srca. Razdragani uzjahaše na 
konje i uputiše za vidjela u svoje župe. 

Fra Šimun izišao pred kuću, prošetao kroz maslinike, bacio pogled 
na visoku Rumiju koja se iznad Bara diže nebu pod oblake. Na podnožju 
joj porušeni stari grad duge i znamenite povijesti. Ispred nekadašnjih 
gradskih zidina smjestilo se mjestašce izmješana stanovništva koga nazi¬ 
vaju Podgrad. Promatra raštrkano naselje među maslinama. Stao pa pono¬ 
vno gleda stari grad sastavljen od samih zidina i ruševina. U svojemu za¬ 
grljaju još i sada ih snažno drže čvrsta obzida. 

— Znam - misli naglas on, školovani povjesničar — svu njegovu po¬ 
vijest. Zauzeše ga Turci 1571., a uništiše 1877. kada ga moraše prepustiti 
Crnog Gori. Šteta! 

Čuo je za mjesto u koje dolazi. Bojao se, opirao se, pokorio se. 
Čovjeku je najteže skočiti u hladnu vodu. Kad zapliva, zaboravi na svu 
muku i pliva, i pliva, i poslije uživa u toj vještini. Fra Šimun se dao na novo 
polje rada, nastojao zaboraviti ono što je ostavio. Evo sad je zaplivao i 
nastojat će naći sebe u Gretvi kao što se bio našao i snašao u Sinju. 

Današnje srdačno primanje, društvo, žamor, stiska vratiše ga k zre¬ 
lim mislima pa časkom odrinu nezgodne utiske. Prevagnuše viši ideali 
radi kojih je došao. Dobro raspoloženi svećenici i mnoštvo koje ga sačeka, 
zaokupiše svu pozornost. Nije imao kad misliti na drugo već jedino na 
Crkvu i svoje vjernike. 

Fra Metod Radić nadbiskupov tajnik i župnik gradića Bara 


— Dragi moj fra Metode, — fra Šimun će svojemu tajniku što bi tra¬ 
žio u životu nad veselim srcem. Već sam u poodmaklim ozbiljnim godina¬ 
ma, vidim da su u životu vrijedili samo oni trenuci kad mi je srce bilo iskre¬ 
no veselo. I tuga mi je bila katkada mila, dizala mi je dušu k Gospodinu 
Bogu. Pošteno čelo i veselo srce, to ti je sve. Tugovanje, kavge i svađe 
pokvarena su hrana. 

doga fratra da dođe k njemu u Bar. Sve je uredio, kako to propisuju zako¬ 
ni, da Radić ostane i dalje članom provincije Presvetoga Otkupitelja, 
a da bude u njega u službi. Budući da nije imao propisanih godina za sve¬ 
ćeničko ređenje nadbiskup je dobio dopuštenje iz Rima da ga zaredi 20 
mjeseci prije. 

U duši mladoga fratra počelo se buditi veliko pouzdanje u novoga 
starješinu. Osjećao je čvrstu moć protiv prvašnjih nezgoda, koje naziva¬ 
še vlastitom zlom srećom. Kad bi se sjetio da ostavlja svoj kraj i odlazi da¬ 
leko u misije krijepila bi mu dušu nada, ružičasto svjetlo razgonilo bi te¬ 
žak mrak. -- Usred toga svjetla ugledao bi sama sebe u-nadbiskupskoj ku¬ 
ći, pa bi čarno blaženstvo zalijevalo raskošnom srećom njegov dalji život. 

Fra Metod Radić prvi je redenik nadbiskupa Milinovića u Crnoj 
Gori. Podijelio mu je red podđakona, pa đakonata, a 17. lipnja 1888. 
svećenički red. Svečanu je misu proslavio uz asistenciju biskupova zamje¬ 
nika fra Bonaventure de Contrada i župnika u Zupcima don Petra Zanette. 
Nadbiskup je nazočan u varednu činu. Zadubao se u molitvu i svoje mi¬ 
sli, zahvaljuje Providnosti koja bdije nad njim i na prvim koracima šalje 
mu pomoć i utjehu. Otkad je fra Metod u Baru, čini mu se daje kod kuće, 
negdje u Sinju, Imotskome ili kojemu drugome mjestu svoje Provincije. 
Fra Metod mu je tajnikom, u nj ima potpuno povjerenje; s njime sjedi 
duge večernje satove u prijateljskome i bratskome razgovoru. 

- Moj fra Metode, - znao bi češće reći, posebno kad bi bio poti¬ 
šten — čudni su putovi Božje Providnosti. Tvoja neprilika bijaše meni 
prilikom. Netko je molio za mene. 

Ljubav prema povjerenome stadu, skrb oko crkava, župnih kuća i 
ostalih materijalnih potreba nadoknađivali su i nadbiskupu i tajniku u ve¬ 
likoj mjeri što im uskraćivahu brdski i planinski predjeli Crne Gore. Najte¬ 
že im je s jezikom. Najvećim dijelom su katolici u Barskoj nadbiskupiji 
albanske narodnosti. Milinović je, na dolasku u Bar, našao deset ustanovlje¬ 
nih župa. U šest se propovijeda samo albanski, u jednoj ili dvije i albanski i 
hrvatski ili srpski, a samo u dvije srpski ili hrvatski. U drugim predjelima 
i mjestima izmiješani su albanski i crnogorski katolici. Prihvatila se obojica 
učenja. Uspješno su svladala prve zapreke i mogahu mirno prilaziti k svo¬ 
jim vjernicima Albancima. 

- „Čovjek je čudno biće: zapaža Milinović jedne zimske večeri sam 
u svojoj sobi - duh bi ga podigao k Suncu, a ne može mu-svladati težinu. 
Moram se boriti! Sve ljudsko moram žrtvovati onomu višemu. Žrtvovat 
ću se. Nasljedovat ću Krista s križem na leđima koji moram donijeti na 
Kalvariju. Govori se da se u prirodi ne gubi ništa, pa kako bi se izgubile 
skupe žrtve ljudskoga života za toliku dragocjenost koja uzdiže našu du¬ 
šu?” 

francuska novina opisuje vjenčanje Jelene, kćeri knjaza Nikole za talijanskoga kralja 


Viktora Emanuela 1 

Prošetao po sobi pa će: — Fra Metode! 

Tajnik se odmah nađe pred nadbiskupom. 

- Što sada radiš? 

— Čitam iz Kačićeva razgovora ugodnoga o Juri Kastriotiću. Nisam 
se ni u snu nadao da ću jednom gaziti iste staze kuda se on protiv Turaka 
borio. 

— Vidiš, u sličnim smo mislima. Prebirem zapiske moga predša- 
snika Pootena. Lice zemlje čudno se mijenja. U lijepome gradu Baru do 
1571. stolovao je nadbiskup, kaptol mu je imao 12 kanonika, franjevci 
Mala braća imali samostan u gradu, konventualci izvan grada, časne sestre 
benediktinske samostan u gradu. Bar je imao ukupno 37 crkava i kape¬ 
lica. Uza stolnicu sv. Đurđa bijahu još tri zborne crkve. 

- Pa kako sve to propade? 

- Mlečani 1571. predadoše grad Turcima bez borbe. Providura i 
vojnog zapovjednika za nagradu provedoše do Dubmovnika. Ostale vojni¬ 
ke, zajedno s nadbiskupom Ivanom Brunom iz Ulcinja, odvedoše na ga¬ 
lije. Otada je Bar poprimio drugo lice. Crkve su pretvarane u džamije. 
Neki katolici pobjegoše iz grada, drugi primiše islam. U Bar doseliše pra¬ 
voslavne obitelji iz unutrašnjosti Crne Gore. Godine 1610. u Baru je 

290 muslimanskih kuća, kršćanskih 310. Pravoslavaca je bilo više nego 
katolika. Nadbiskup je stolovao u Budvi. U cijeloj nadbiskupiji malo kasni¬ 
je bilo je samo osam katoličkih sela s 229 kuća i 2400 duša. 

Fra Metod tužno kimnu glavom, gledao sa zebnjom u srcu u tamnu 
tišinu. Vani se čula jaka jugovina koja je u udarima drmala prozorima i 
vratima. 

- I Turci ga pred povlačenje 1877. uništiše — tišinu prekinu tajnik. 
- Danas njegove dobro sačuvane zidine i zidovi nekadašnjih krasnih kuća 
i palača strše i pričaju kako propada ljudska slava te da se sve ljudsko mi¬ 
jenja. 

- Nego, fra Metode, ti ćeš preuzeti, uz tajnički posao, župu Bar. 
Tako mora biti jer nemamo svećenika, a potrebe su velike. 

Vrijeme je već poodmaklo kad se fra Metod vrati u svoju sobu. 
Zrak je ugodan pa da nije južine koja je dopirala s mora, čovjek bi se 
mogao mimo odmoriti. Kraj je utonuo u punu noćnu tamu, s planine se 
ugodno miješao vonj vrijesa i kadulje s jakim vonjem mora koji je južni 
vjetar obilato rasprostranjivao po Gretvi. Fratar je osjećao ugodnim umor 
od dnevnoga posla, ah duh mu je čio, mašta budna, dok su se pameću 
valovila naizmjenice neugodna sjećanja na tužnu barsku prošlos s ugodnim 
osjećajem daje postao barskim župnikom. 


45 . 

Knjaz Nikola I i nadbiskup fra Šimun Milinović 

Sasvim su drugo svjetske prijestolnice nego je glavni grad Crne 
Gore. U Rimu, Parizu, Madridu, Berlinu ne može se naći toliko i takvih 
prijatelja, toliko poštena svijeta kao na Cetinju, crnogorskoj prijestolnici. 
Nadbiskup Milinović i njegov tajnik fra Metod na Cetinje rado dolaze. 
Katolika je tu malo, ostalo su pravoslavni. Jednako su jedni i drugi sretali 
dva ugledna franjevca. Fra Šimun redovito dolazi na konju kao običan 
fratar s križem na prsima. Crnogorci općenito cijene franjevce. Oni su im 
predstavnici katolicizma jer svećenike druge vrste rijetko viđaju. Privlači 
ih jednostavnost tih pučkih redovnika. 

— Volim ovaj narod — često kaže Milinović - ima u sebi nešto što 
te sili da my budeš blizak. Ako ti je prijatelj, neće izdati. Tek kad sretnem 
koga iz diplomatskih krugova, prisjetim se da sam u prijestolnici. 

Milinoviću se svidio knjaz u jednostavnu crnogorskome narodnom 
odijelu, knjazu Nikoli nadbiskup u franjevačkome habitu. Ta vanjska 

njihova jednostavnost riječito je isticala nutarnju priprostost. Nimalo 
oholosti i dvorske ukočenosti. Rado su se sretali, sate i sate razgovarali 
na Cetinju i u knjazovom dvorcu na morskoj obali u Baru. 

Najveći dio katolika na Cetinju potječe iz tuđih poslanstava, posebno 
iz talijanskoga, francuskoga i austrijskoga. Preko njih živi Milinović s či¬ 
tavom Evropom. Osim toga u njihovim obiteljima nalazi školovane ljude 
s kojima može na višoj razini iznijeti misli. To je nužno visoko školovanu 
čovjeku koji glavni dio vremena provodi s običnim pukom. 

U knjaževoj obitelji, uz njega i knjaginju, žive princ Mirko, i četiri 
kćeri: Zorka, Jelena, Milica i Stana. Knjaz se postarao da im dade višu 
obrazbu. Svi su proveli dosta vremena u inozemstvu kao gojenici raznih 
odgojno-obrazovnih ustanova. Zanimljivo je razgovarati s najstarijom Je¬ 
lenom. Govori dobro talijanski, francuski i ruski. Jednom joj reče ruski 
car: 

— Knjeginjo, govorite ruski takvom čistoćom i lakoćom da bi rado 
bio Vašim učenikom! 

Jelena piše pjesme, tiska ih u talijanskim i francuskim novinama pod 
književnim imenom „Papillon bleu”. Surađuje i u domaćim listovima. 

— Dragi moj nadbiskupe, - knjaz će fra Šimunu — poznato ti je da 
se moja Jela udaje. Ide u Italiju u kraljevsku kuću. Sve ti je to poznato. 
Žele Talijani pomladiti Savojsku obitelj preko Crne Gore! 

— Knjaže, to ti služi na čast! Čestitam ti na tolikoj sreći što preko 
udaje dobivaš sveze s evropskim dvorima. 

— Pametna je i vrijedna moja Jela! Žao mi je da me napušta, ali 
tako je Bog odredio. Kad je ona zadovoljna, i ja sam. Nego bih te štogod 
zamolio. 

— Spremam sam na svaku uslugu, knjaže! 

— Ona prelazi u katoličku crkvu. Željela bi da je uputiš i pripremiš 
za katoličko vjenčanje. Nisam protivan da postane katolikinjom. Svi smo 
mi kršćani. Drag mi je naš vladika Mitrofan, ali ni ti mi nisi mrzak. Volim 
vas obojicu jednako! 

Jelena je taman stavljala pismo u ladicu. Kad nikoga ne bi bilo u ku¬ 
ći, izvadila bi ga, pročitala po nekoliko puta, poljubila i suzom polila. 
Lijepo gaje iskitio njezin zaručnik talijanski kraljević Viktor Emanuel. 

- Ovako znaju i umiju samo Talijani! — uzdahnula je visoka i zdra¬ 
va mlada djevojka. 

Velika radost u kući kad bane fra Šimun. Ni sada nije bilo manje 
ushićenja u sve tri sestre kad ugledaše kršnoga, proćelavoga i brkatoga 
fratra. 

Mjesec je kolovoz, ljetna žega još nije popustila. Knjaževa je obitelj 
iskoristila ugodno vrijeme za kupanje. Poslijepodnevni maestral njihao je 

krošnje ukrasnih stabala i poigravao se lepršastim lišćem koje je počelo 
uvenjivati zbog suše i pomalo opadati. Jelena je držala daje to najzgodnije 
vrijeme za pouku o kršćanskome nauku. Po naravi je mirna, krotka i neobi¬ 
čno pobožna. Željela se što bolje duhovno pripremiti za vjenčanje. Cijeli 
mjesec naizmjenice je dolazio fra Šimun u dvorac ili bi Jelena u društvu 
svojih sestara odlazila u biskupa. 

- Hvala, presvijetli gospodine, - upravo na Svetoga Franju došla se 
oprostiti „Princeza od Napulja” od nadbiskupa Milinovića - za dobro koje 
ste učinili meni i mojoj obitelji za sve godine Vašega boravka u Crnoj Gori. 
Radosna srca odlazim u novu domovinu Italiju. Nadam se da ćete me na 
kraljevskome dvoru, kada dođete u Rim, posjetiti kao učenicu Jelenu, koja 
Vam je neobično zahvalna za lijepe i korisne pouke! Ostanite i dalje prija- 
tejem moga oca. On u Vama gleda pravoga prijatelja, a često puta i savje¬ 
tnika. 

Vjenčanje se obavilo 11. listopada 1896. u Rimu u crkvi Svete Marije 
Anđeoske. Barski nadbiskup poslao je brzojavnu čestituku. 

Čitavo svjetsko novinstvo popratilo je blagonaklono taj događaj. 
Francuski ugledni list ,,L’exportateur” 20. listopada 1896. donio je na 
prvoj stranici izvještaj o kraljici Jeleni, o svečanome vjenčanju. Uklopio 
je u sadržaj tri velike fotografije: u sredini je Jelena, s desne strane pravo¬ 
slavni mitropolit Mitrofan Ban, s lijeve barski nadbiskup fra Šimun Mili- 
nović. Njegova slika popraćena je sadržajem: to je msgr. Šimun Milinović, 
barski nadbiskup, koji je knjeginju pirpremio za ovaj svečani čin. 

- Moj tajniče. — razgovara nadbiskup sa fra Metodom Konkor¬ 
dat s Crnom Gorom štetan je u tvarnome pogledu. Austrija se prije njego¬ 
va potpisivanja skrbila za crkvene potrebe. Razumljivo iz svojih sebičnih 
razloga kaneći protegnuti svoju ruku i nad Cmu Goru. Na drugoj strani 
Konkordatom se mnogo postiglo. Prije su katolici u Crnoj Gori živjeli u 
stanju podčinjenosti, u neprestanu strahu. Sad je sve drukčije. Katolici su 
ravnopravni s drugim vjernicima, a njihovi svećenici čašćeni i poštovani. 
Iščeznule su vjerske mržnje pa se vjerskom trpeljivosti mnogo doprinijelo 
zajedničkomu napretku. 

Šaputljiv i tih lahor lagana povjetarca javljao se sa stotinu zagonetnih 
glasova. Svojim crnim veličanstvom krila se noć urešena dijademom zvije¬ 
žđa. U okolnim kućama i domaći i konzuli vać polijegahu. 

— Trebalo se snalaziti, — nadbiskup će nakon kratka predaha — pri¬ 
like su mnogo toga od mene zahtijevale. Morasmo popravljati stare crkve i 
kuće, zidati nove gdje tih nije bilo. Cma Gora nije u stanju pružiti bilo 
kakvu pomoć, stoga to nije nigda ni učinila. Najviše su me pomagali pape: 
Leon XIII. i Pijo X. Ipak ne mogu zaboraviti knjaževu dobru volju. Negdje 


mi je odmah pomogao, negdje nije jer nije sam gospodar. Darovao mi je 
mjesto da mogu sazidati crkvicu Svetoga Vida, u njoj svoju grobnicu, a 
okolo se mogu pokopavati vjernici koji hoće. Nije mi dopuštena obnova 
prastare crkvice svetoga Lovre. Sam si svjedok koliko je trebalo muke da 
se dobije odobrenje za gradnju crkve i župne kuće na Cetinju i Podgorici. 
Na Viru, Rijeci, Nikšiću drže se potrebne stvari da misionari mogu reći 
svetu misu. Pokušao sam podignuti malo sjemenište za odgoj budućih 
svećenika, ali dopušenja nisam mogao dobiti. 

Nadbiskupove su riječi uvjerljive, a lice mu je ojačano izrazitim cr¬ 
tama tvrda iskustva. Ozbiljnost i uzbuđenost duše davahu njegovu licu mu¬ 
ževan izražaj. Večeras se osjećao kao pravi pastir svoga stada, sva mu je 
duša plivala preko briga i obavljena posla za tolike godine nadbiskupova- 
nja. Osjetio se jakim i samostalnim na odgovornome mjestu ne mogavši 
sebi predbaciti nikakav veći propust u službi. 

— Moj dragi fra Metode, ne govori se uzalud da smo mi Imoćani 
snalažljivi. Priznam! Ali upamti: nije ni Imoćaninu lako prositi. Nijedan to 
ne čini bez velike nužde i potrebe. Prošnja čovjeka ponizuje. U ljudskoj 
je naravi da se ne da ponizivati. Obraćao sam se papama. Razumješ me. 
Okrećao sam se prijatelju Strosmayeru, koji uvijek bi velikodušan, jer taj 
zaneseni sveslaven gleda i u Crnog Gori odskočnu dasku za slobodu svih 
Slavena. Molio sam i druge, no uvijek s većim stidom. Nije mi žao. Moje su 
žrtve urodile plodom. Nema crkve ili župne kuće u svoj nadbiskupiji gdje 
nije stigla moja isprošena pomoć. Posebnu mije skrb zadavala stolnica koju 
sam, mogu slobodno utvrditi — iz temelja nanovo sagradio. 

Obojica sjede, neko vrijeme šute gledajući u polutamne sjene po pro¬ 
stranoj sobi. Čudne misli se isprepliću u njihovim glavama. Možda misle da 
bi bilo bolje da se nisu našli na takvu položaju, koji je skroz oprečan slobo¬ 
dnijemu disanju u svojoj Provinciji. Ali obojica su uvjerena daje njihova žr¬ 
tva potrebita radi onoga većega što mora prevagnuti u životu svakoga po¬ 
štenoga čovjeka. 

Starah se — dalje će Milinović — za svećenički podmladak. Teško je 
to išlo i teško ide. Ipak ima i uspjeha. Uz ostale odgojio sam Nikolu Dob- 
rečića, doktora filozofije i teologije. Brinuo sam se za školovanje fra Rudo- 
lfa Visentinija, koji mi sada pod starije dane zlata viijedi. Već ti rekoh da 
namjeravah otvoriti malo sjemenište, ali odobrenja iz Cetinja nikada ne 
dobih. 

Fra Šimun se ustao, traži štogod među knjigama, prevrće, u sebi 
mumlja, istrže iz ormara jednu knjigu pa će naglas: 

- Aha, evo je! — Sjeo pa veli tajniku: — Pročitat ću ti što član 12. 
iz Konkordata o tome govori! 

Malko se namještao na sjedalici dok je listajući pronašao ono što mu 
treba. Čita: 

,,Za pripremu crnogorskih mladića sposobnih da budu katoličkim 
svećenicima, Crnogorska vlada, u sporazumu s Barskim nadbiskupom, iza¬ 
brat će neke zaslužnije koje će se šiljati u Rim da tamo svrše nauke, a radi 
iste svrhe vlada će im dati pristojnu godišnju pripomoć. Za prvih pet 
godina, brojeći od dana ovog ugovora, šiljat će se po dva mladića svake 
godine, a poslije samo po jednoga. Ti mladići bit će obvezani da u Rimu 
uče i srpski jezik.” 

Obojica ostaše neko vrijeme u muku zamišljeni. 

~ Iz navedenoga imali smo malu korist. Prema Konkordatu za 
svakoga svećenika iz tuđine moramo dobiti odobrenje od Vlade. Imenova¬ 
nje domaćega moramo prijaviti Vladi u Cetinje. 

- Pa ipak - prekide ga fra Metod - mogao je knjaz kao naš veliki 
prijatelj mnogo više za vas učiniti! 

— Nije mogao! Kao mlad zanosio se za Francuskom držeći da će tu 
najviše postići. Svadio se sa Srbijom zbog pograničnih čarkanja. Kad dođe 
na Cetinje Jovo Sundečić uspio ga uvjeriti damu je potrebno rusko pokro- 
vieljstvo, kani se Francuske, nastoji sačuvati dobre veze sa susjednom Au¬ 
strijom i pomiri se sa Srbijom. Od tada Rusija ima glavnu riječ u crnogo- 
rsoj politici. Razumljivo da Nikola nije mogao izići iz tih okvira. Ruskomu 
caru nije vonjao katolicizam u maloj crnogorskoj državi. Tu je ključ za 
sve moje neuspjehe na knjaževomu dvoru. Uvijek sam zahvalan knjazu na 
prijateljstvu i dobroj volji. Njegovom zaslugom uživaju katolici današnju 
slobodu. Moj stari znanac još iz mladih dana Jovo Sundečić bio je duša 
crnogorskoga dvora. Svi su ga putovi vodili prema Moskvi. Često je tamo 
putovao službeno i privatno, dobivao darove i odlikovanja, caru pjevao 
pjesme pa i sina poslao u Rusiju na školovanje. 

Ustao nadbiskup sa sjedala, prošetao po sobi pa će konačno: 

- To, što je Jovo neobično vješt političar, nije nikakvo čudo. Po¬ 
nio je sobon nešto od imotske okretnosti. Naravne darove dugim i trajnim 
vježbanjem uspio je usavršiti. To se ne može protumačiti, ali je sigurno da 
će dva puta veći uspjeh postignuti od onoga tko je uza nj. Treba se za 
mnoge stvari roditi. To je ono što čovjek ima u sebi, a ne zna kako. Tko 
toga nema, on će iz knjige ili gledanja naučiti, ali pravim majstorom svoga 
posla neće biti nikada. Ima ljudi koji su odsjedili na svome poslu ali uspje¬ 
ha nisu postigli. Sve ima svoju dušu: i znanost, i trgovina i obrt. U jednu 
riječ, svaka ozbiljna služba. Tko pogodi tu dušu, i zna je shvatiti, taj 
postaje vještakom svoga posla, onaj drugi početnikom je do smrti. 


Crkvenoslavenski jezik u bogoslužju 

U knjazovoj blagovaonici sjeđahu za stolom gospodar Cme Gore, 
njegov tajnik Jovo i barski nadbiskup. Ručak je započeo uobičajnom 
molitvom. Tišina je prekidana zveketom jedaćega pribora i po kojom polu¬ 
glasnom besjedom. Iako su to znanci i prijatelji, ipak se nisu mogli za duže 
snaći u zajedničkome društvu oko prijateljskoga stola. Veselom i slobo¬ 
dnom razgovoru bilo je na putu ono ukočeno, svečano, što je udaralo 
pečat više vanjštinom nego nutarnjom potrebom ili uvjerenjem. Kao što se 
u stroju, gdje se napokon skupilo dosta pokretne sile, počne javljati 
kretanje, tako se dogodilo i ovdje. Pomalo oživljuje stol razgovorom i 
slobodnim kretnjama. Gospodar Nikola našao je svoju pravu riječ, digao je 
času obraćajući se nadbiskupu Milinoviću: 

— Dragi moj Milinoviću, Bog te poživio na mnogaja ljeta. Tvoja na¬ 
stojanja za dobro mojih podanika urodila stostrukim plodom! 

Milinović se digao odzdravljajući knjazu uobičajenim smiješkom na 
usnama. 

- Dragi moj nadbiskupe, - dalje će Nikola — mnogo si mi pomo¬ 
gao. Tvojim dolaskom u Cmu Goru moja zemlja postala je jedno. Nije ra¬ 
zdijeljena više zidovima vjerske mržnje. Uspio si povezati pravoslavne, mu¬ 
slimane i katolike u snošljivosti i poštovanju. Poštujući tebe jedni, drugi i 
treći, poštuju i sve ono što tvoja osoba u sebi nosi. U Crnoj Gori najviše 
ima pravoslavaca, muslimani su i katolici u manjini. Dok katoličkim nad¬ 
biskupom bijaše osoba tuđe krvi, pravoslavni su smatrali katolike Crno¬ 
gorce izdajnicima svoga naroda, podanicima tuđega gospodara. U Alban¬ 
cima gledahu dvostruka neprijatelja: i po vjeri, i po narodnosti. Za deset 
godina tvojega boravka u Crnoj Gori uspio si dokazati da su i pravoslavci i 
katolici jednaki podanici svoga gospodara, i da mu jedni i drugi služe 
istom ljubavi i poštovanjem. Nitko nikoga više ne gleda prijekim okom 
zato što je druge vjere. Zapazio sam također da si se približio musliman - 
skome svijetu, i dokazao mu tvorno da nije za muslimana kršćanin nekakvo 
strašilo. Uspio si, što do sada nije nitko u Crnoj Gori, pokazati im da svi na 
svoj način štujemo Boga, i da ti razni načini ne smiju biti preprekom 
međusobnoj slozi i ljubavi u istoj zemlji, pod istim gospodarem. 

— Gospodaru, upleo se tajnik Sundečić jesam li te prevario kad sam 
ti dokazivao da ćeš u Milinoviću naći pravoga čovjeka? 

— Nijesi! 


— Vidiš, gospodaru, što daje Imotska krajina! To su ljudi bistri, 
razumni koji će se teško zaletjeti. Svoj odgoj primio sam u tome kraju. 
Donio me otac iz Golinjeva u Bosni u Imotski kad su mi bile 3 godine. 
Ne stidim se priznati nikada i ni pred kime da sam naravne Božje darove 
uspio razviti u Imotskome pod vještom rukom učitelja franjevca. Milino- 
vića sam poznavao kao istaknuta sinjskoga profesora, znanstvenika, kultur¬ 
noga radnika, a nada sve kao čvrsta čovjeka koji se nije dao nikada za¬ 
robiti od tuđinskih gospodara. 

Pjesnika Sundečića raspoloženje povratilo u mlade dane. Malko po- 
postao, sređivao misli pa će dalje: 

Lijepi su to dani bili koje prove doh od treće do osamnaeste godine u 
Imotskome. 0 tom dragom mjestu mojega djetinjstva i mladosti nešto sam 
stavio na papir i nadam se da će jednom biti objelodanjeno i javnosti. 

Ponovno malko stao prisjećajući se što je pjesnički smislio i započe: 

- Imotski se bijeli 


kao labud bio: 

Haj! koliko puta 

na Podima brdu ■ 

i u ciglom danu 

Varoš divan mio.. . 

ispinjah se njemu 

U tome sam mjestu 

gore na Topanu 

djetetom djetinja: 

da odatle gledam 

oganj mi je pjesme 

ono Polje ravno, 

tad u srcu tinja. 

glasovito Polje 
ponosno i slavno, 

Imotski se bijeli 

od Jauka kojim 

na Podima brdu, 

Vrljika se vija 

negdje kitnu, — negdje 

do dno Runovića 

gvozdenu i tvrdu; 

kao tanka zmija. 

a Podima pukle 

U kojoj se kupah 

jame i jezera: 

dosta puta, dosta 

pa Crljenom do dna 

ispod Perić - brijega 

ne dosiže mjera.. . 

kod Kamena Mosta 

Imotski se bijeli: 

Gotovo sam cijelom 

jezero ga paše 

Italijom zaša; 

od kojeg i sure 

ubavijeg miljka 

orline se plaše... 

nijesam nigdje naša 

Nad Jezerom — kao 

mimo raskoš — milje 

soko na stijeni - 

oko Imotskoga, 

grad Imota strši, 

od starine davne 

davno porušeni. . . 

gnijezda junačkoga. 

Sustolnici s poštovanjem slušaju Jovu, a kad mu suze niz obraze 
potekoše, riječ mu u grlu zape. Zacaklile se fra Šimunove oči, pa kad i 
njemu suza iz oka kanu, da se veselje ne bi pretvorilo u tugu, Knjaz uze ča¬ 
šu podiže visoko pa će uz veseli uzvik: 

— Da ste mi zdravi i veseli, moji dragi Imoćani! 

Dok su se suze brisale, čuo se jaki zveket punih čaša, pa se raspolo¬ 
ženje opet povratilo. 

— Hvala Bogu, - ponovno će Knjaz - što sam se otresao tuđinskoga 
utjecaja u svojoj zemlji. Austrija nije nikada dizala ruku od Balkana. 
Strepio sam što će biti od dijela Crne Gore oko Bara koji držahu Turci 
od 1571. Kad se imao držati Berlinski kongres 1878. upro sam sve sile 
dokazujući evropskim vladarima da je tu moj narod, kako bih i taj dio 
pripojio majci zemlji. Turci su predviđali da će izgubiti starodrevni lijepi 
grad Bar kojim upravljahu nasljedni begovi, pa ga pred odluku Berlinskoga 
kongresa 1877. bombardirahu i potpuno uništiše. 

Rastao je razgovor i raspoloženje, sve se slobodnije miješao s osta¬ 
lom domaćom čeljadi koja su u nadbiskupu fra Šimunu gledala pravoga 
iskrenoga kućnoga prijatelja. I knjeginja koja se pojavljivala rijetko, gotovo 
bez riječi, osim što je nukala na jelo i piće, počela je oživljavati. Lice joj 
stalo rumenjeti. Prihvativši ulogu domaćice, znala bi potaknuti: 

- Ne pijete, kako ćete biti raspoloženi?! 

- Utjecaj monarhije nad mojim narodom - prihvatio knjaz — dobro 
je pao kad se povuče iz Bara Njemac nadbiskup Karlo Pooten. Imao je 
teških neprilika s Turcima prilikom gradnje stolne crkve. Dok je zidana, 
austrijske topovnjače stajahu na moru u pripravnosti. Povukao se 1867. 
u Skadar i odatle upravljao katolicima u barskoj nadbiskupiji. 

— Moje je srce danas radosno što mogu ovu čašu ispiti u zdra¬ 
vlje našega Gospodara — napokon će nadbiskup — i što mogu sudjelovati 
u iskrenu i korisnu razgovoru. Vrijeme je da i ja reknem koju. 

Svi ga značajno pogledaše i spremiše se da čuju što će im Milinović 
danas reći. Uvijek ga rado slušali jer mu riječ bila mila i draga pa ne znam 
kakve ozbiljne razgovore imao. 

- Dragi Gospodaru, - Milinović će ozbiljno - vratio sam se iz 
Rima. Razgovarao sam sa Svetim Ocem Lavom XIII. 

Svi se digoše u znak poštovanja i duboko nakloniše kad izreče pa¬ 
pino ime. 

— Pozdravlja te — dalje će fra Šimun — zaželio ti lijepo zdravlje i 
udijelio Božji blagoslov. Razgovor se razvijao o crkvenoslavenskome bo¬ 
goslužju u tvojoj knjaževini. Pričao mi je Sveti Otac da se Austrija oštro 
usprotivila. 

- Pa što ima Austrija nakon Konkordata u mojoj državi? - ljutito 
će knjaz. 

— Ništa, i baš ništa! — dalje će Milinović. — Priča mi Sveti Otac da 
je austrijski veleposlanik u Vatikanu Paar došao službeno prosvjedovati 
protiv našega dogovora. Zaprijetio je papi da će napustiti Rim ako se do¬ 
pusti crkvenoslavensko bogoslužje u Crnoj Gori. 



— Pa? - začuđeno će knjaz. 

— Papa mu je junački odgovorio. Evo ti doslovna prijevoda njego¬ 
vih riječi: „ Što sam dao Crnoj Gori, učinio sam po svojemu osobnomu 
uvjerenju da koristim Crkvi, stoga neću opozvati što sam dao. Vama, 
gospodine veleposlaniče, stoji na volju: ili ostati, ili ostaviti Rim. A ja 
se ni od Vaših, niti ičijih prijetnja neću prepasti! 

— Baš tako?! — knjaz će sav raspoložen. 

— I ne samo to! Nudilo mi se časno mjesto u Hrvatskoj ako se odre- 
čem barske nadbiskupije. Nadali su se da će se pitanje utmuti ako mene 
uklone. 

— Baš tako! skočio na noge Nikola. 

— Nije mi to spominjao papa. Kad sam svršio s njime razgovor, 
čekao me isti veleposlanik, obećavao zlatne kule ako se maknem iz Crne 
Gore. Najuvjerlivije mi je nudio Zagrebačku biskupsku stolicu. Ponudio 
najprimamljivije što je moglo biti. Ni časa nisam kolebao. Ostah čvrst 
pri svome. Pomislio sam: neka meni Bara, mojih maslinika, crnogorskih 
bespuća i planina. Ja neću na se pljunuti! 

Knjaz skočio iza stola, zagrlio nadbiskupa i poljubio uz poklik: 

— Da si mi zdravo, diko moja! Bog te čuvao i sačuvao na diku i 
ponos moje Crne gore! 

— Kao što ti je poznato, Knjaže, — dalje će Milinović — misne knjige 
prema ugovoru morale bi biti tiskane običnom ćirilicom. Reče mi papa 
da se neki oko njega pobuniše jer da to vodi k shizmi i rascjepu. Strašno 
ustadoše protiv ćirilice. 

— Ne bune se samo oko pape zbog toga, — prekide ga knjaz — već i 
oni u Rusiji. Prigovaraju mi da je to rimska lukavština preko koje žele 
pokatoličiti Crnu Goru! 

- Dragi gospodaru, znaš da te papa poštuje, učini mu tu uslugu? 

— Kakvu? 

— Moli te da bi pristao da se knjige tiskaju starim glagoljskim slo¬ 
vima. Bit će pravo i jednima i drugima. Reče mi papin tajnik kardinal Ram- 
polla da ćeš učiniti veliku uslugu Crkvi ako to odobriš! 

Gleda Milinović u knjaza koji se duboko zamislio. Podigao glavu pa 
pogled upro u tajnika Jovu. Nakon kraćega muka knjaz će Jovi! 

- Što ti se čini? 

— Gospodaru, jedino i najbolje rješenje! 

— Moj Milinoviću, reci papi da ga pozdravljam i da pristajem jer 
je tako najpametnije. Siguran sam da moja vlada neće imati ništa protiv 
toga. 

- Nisam se nadao tako hitru odgovoru — prihvati nadbiskup - jer 
su u ovome času u nas uptre oči i Austrije, i Vatikana, i Rusije. Svatko je 
gospodar u svojoj kući, pa zato ne dao Bog da bih ja u tako važnim stva¬ 
rima htio ikoga silom nagovoriti ili odvratiti. Svatko radi po svojemu osvje- 
. dočenju. Za ovu uslugu Lav XIII bit će ti neobično zahvalan. Uvjeren je 

da crkvenoslavenskim čini veliku uslugu crnogorskoj kneževini. 

Zazveketalo staklo u rukama u znak veselja i raspoloženja, stol se 
potresao. Na rastanku knjaz objema rukama stisnu desnicu prijatelju fra 
Šimunu s preporukom: 

— Nemoj da te dugo čekam u svome domu! Dođi češće! 

Velika pobjeda 

Izdaleka i nekako bojažljivo stala moriti nadbiskupa misao hoće li 
uspjeti crkvenoslavenskim bogoslužjem. Još kao mlad svećenik zavolio 
je baštinu svete braće Ćirila i Metoda. Znao je da ni jedan narod u Kato¬ 
ličkoj crkvi nema tu povlasticu da se služi u bogoslužju svojim starim jezi¬ 
kom nego samo Slaveni. Držao je da je to najprikladniji put i najbolja 
sveza da se svi Slaveni ponovno nađu u jednoj katoličkoj i apostolskoj 
crkvi. Napisao je u svoje vrijeme knjižicu „Crtice o slavenskoj liturigji” 

Milinović je bio u Svetoga oca Leona XIII. koji ga je po običaju 
dulje zadržao u razgovoru. NecMčno mu je zahvalan što je uspio privo¬ 
ljeti knjaza da pristane na glagoljska slova. Sveti otac je 5. travnja 1887. 
izdao odobrenje kojim dopušta uvođenje crkvenoslavenskoga jezika u bo¬ 
goslužje Barske nadbiskupije. Zbog austrijskoga protivljenja i tiskarskih 
poteškoća, prošlo je poprilično vremena dok se ispunila i nadbiskupova i 
knjazova želja. 

Prva oluja što se mutnim valovima digla protiv nadbiskupova pot¬ 
hvata, uskoro se slegla. Kardinal Rampolla vodi Milinovića u tiskaru 
Propagande za raširenje vjere da se uvjeri kako se posao privodi ka kraju. 
U tijesnim prostorijama nalaze kanonika Dragutina Parčića kako pom- 
Ijivo slaže glagoljska slova koja je sam salijevao. Ugledavši pred sobom dva 
visoka crkvena dostojanstvenika, taj tihi učenjak duboko se nakloni i 
pozdravi s gostima. 

— Ugodno sam iznenađen što Vas vidim ovdje, presvijetli gospodine 
nadbiskupe, - uljudno će Parčić - i drago mi je što Vam mogu čestitati 
na velikoj pobjedi i uspjehu. Austrija se ne boji đavla koliko crkvenosla- 
venštine u slavenskim krajevima. Čuo sam za Vašu odlučnost, a dirnula me 
i odvažnost Svetoga oca koji pokazuje neobičnu pažnju prema slavenskoj 
liturgiji. Mi Krčani ne možemo pojmiti da se može misa slaviti na drugome 
jeziku osim crkvenoslavenskoga. Čitav sam život posvetio staroj našoj 
baštini pa se mučim izrađujući glagoljska slova od olova, kako bih pružio 
našemu narodu jezik i izvorna slova nikla po mojemu mišljenju na tlu 
Južne Hrvatske prije svete braće Čirila i Metoda. 

Mjesec je kolovoz na izmaku. Sunce nije oslabilo u svojoj žestini. 
Da se spasi od nesnosne vrućine, svatko želi pronaći kutak hlada. Nadbi¬ 
skup sjedi u sjeni visoke krošnjate kostele, briše znoj sa čela i razmišlja. 
Njegova imotska ćud sposobna je mirno snositi zgode i nezgoce što se 
izmjenjuju u njegovoj službi. 

178 







Sa stolića pred sobom ponovno uzeo pismo kardinala Rampolle. 
Odmah prevodi: „Gospodine nadbiskupe, poznato Vam je da se je crkve- 
noslovenski misal tiskao 1893. Nije velika naklada pa Vam nisam mogao 
mnogo primjeraka poslati. Izdavanje bijaše povezano s velikim troškovima 
koje je Propaganda podmirila. Vama je upućeno 30 primjeraka. Držim 
da je to dosta za sadašnjost i budućnost računajući na Vaše prilike u nad¬ 
biskupiji.” 

Nekoliko je idućih dana Milinović neraspoložen. Danomice je dolazio 
k fra Metodu i vraćao se zamišljen. Ni pred drugima nije mogao sakriti 
svoju zamišljenost. Dugo i uzaludno čeka poslatu pošiljku. Kada primi 
ponovno pismo od kardinala Rampolle, bi mu jasno u kome grmu leži zec. 


Maljević Nikola služio je 
Milinovića 1905 - 1910. 



„Gospodine nadbiskupe, — čita on prevodeći — sa žalošću Vas mogu 
obavijestiti da je čitava pošiljka misala propala i nikada neće k Vama pris- 
pjeti. Austrijski doslušnici uspjeli su je ukrasti i uništiti. Jedva sam saku¬ 
pio 12 primjeraka od preostalih u Rimu pa ih ponovno šaljem Vama pt>đ 
čvrstom rukom. Oprostite, zadovoljite se s onim što ćete dobiti.” 

- Ma je li moguće — govori nazočnicima kad odloži pismo — da 
tako postupa jedna država?! — Čin je razbojnički. Ne mogu shvatiti da se 
tim načinom služi velika carevina kao što je Austrija! 

Milinović je ipak slavio pobjedu. Skupo ga je stajala. Da se odrekao 
svojega pothvata, mogao je pod stare dane buskupovati u Zagrebu. Zbog 
svoje načelnosti proživljuje stare dane u Gretvi pod starodrevnim maslina¬ 
ma. 

— Neka ! — rekao je samu sebi. - Nije mi žao! Znat će čitavo aus¬ 
trijsko carstvo, i cijeli svijet da se fra Šimun Milinović nije pokorio carsko¬ 
mu Beču, i daje došlo vrijeme da onomu pred kim je nekoć puzao da spa¬ 
si svoju redovničku zajednicu i gimnaziju, rekne: Ne! 

Na Novu godinu 1985. u Baru je veliko slavlje. Pred katoličku stol- 
nicu dolaze ugledni gosti sa svih strana Crne Gore. Pozvao ih nadbiskup 
Milinović, kako bi bili nazočni na prvome svečanome pontifikalu na crkve- 
noslavenskome jeziku. Uza slavljenje zvona ulaze odličnici u crkvu. Tu je 
Božo Petrović, knjažev izaslanik, predstavnici gradova Cetinja, Rijeke Cr- 
nojevića, Nikšića, Podgorice i ostalih mjesta te mnoštvo naroda, katolika 
i pravoslavnih. Milinović je poznat kao dobar i vješt govornik. Ipak nikada 
još nije održao sažetiju, sadržajniju i vatreniju propovijed od današnje. 

Uzvanici su za njegovim stolom. Njegov poslužitelj Nikola Maljević 
ide od gosta do gosta časteći svakoga bogato spremljenim jelima i pići¬ 
ma. 

— Dragi gosti, diže se nadbiskup — pročitat ću vam čestitku Sve¬ 
toga Oca Leona XIII! 

Svi ustaše slušajući pozorno svaku riječ: 

„Čestitam na velikoj pobjedi mojoj, tvojoj nadbiskupe, želim svako 
dobro knjazu Nikoh, njegovoj obitelji i čitavome crnogorskome narodu. 
Šaljem svoj papinski blagoslov svima skupljenima 

. Leon XIII, papa” 

Svi zanosno zapljeskaše. 

,,U duhu sam s vama na današnjoj svečanosti, čestitam na izvojšte- 
noj pobjedi mome Milinoviću, pozdravlja sve prisutne 

Knjaz Nikola!” 

I drugi je brzojav saslušan sa svom pažnjom. Kada ga nadbiskup 
pročita, dugo se i dugo pljeskalo uz povike: 

— Živio knjaz Nikolal! 

Gosti sjedoše, a nadbiskup nastavi: 

— Sveti otac Leon XIII. poslao je jedan crkvenoslavenski misal 
našemu knjazu Nikoli. Nedavno sam mu ga na Cetinju izručio na svečan 
način. Ja sam sa svoje strane jedan poslao u Rusiju caru Aleksandru III. 
Primio ga je i na daru zahvalio. 

Sve na svijetu prolazi tako i Milinovićeva proslava. Uživao je slaviti 
svetu misu na crkvenoslavenskomu jeziku. Nikada to nije propustio gdje 
god su mu prilike omogućile. Dva je misala čuvao u svojoj sobi na vidnu 







mjestu. Pogledao ih češće; značili su mu bol i radost. Kad nikoga ne bi 
bilo u njegovoj sobi, često bi onaj prvi uzeo i listao,listao zaustavljajući 
se sad ovdje sad ondje čitajući naglas pojedine dijelove. 

Onaj drugi uze prvih listopadnih dana u ruke, položi ga na stol, 
pa lista, prevrće, preklopio ga, naslonio se na njegove korice objema ru¬ 
kama, nagnuo nada nj glavu i dugo razmišlja. 

„Ovaj je za moje mjesto! - zaključi - Želim da ono što mi je 
toliko drago, bude na uslugu najdražoj crkvi na svijetu!” 

Uzeo pero sa strane, zamočio u crnilo i piše: „Na poštenje Božje, 
blažene Djevice Marije i svetih apostola Čirila i Metoda, ovi staroslavenski 
misal, dariva crkvi Presv. Duha na Lovreću, svoga miloga rodnoga mjesta 
o. Šimun Milinović, Barski Nadbiskup Carstva Srpskog Prvostolnik Primas 
Regni Serbiae. 

Nije Milinović zaboravio svoj kraj ni svoju Provinciju. Navratio bi 
u rodnu župu, osobito dok mu majka bijaše živa. 

24. listopada 1895. u župnoj kući na Lovreću izvadio svoj dragi 
dar. Predajući ga župniku fra Klemi Šariću, suza mu je kapnula. 

— Primi, dragi fra Kleme, dragocjeni moj misal. Znam da ti nije 
dopušteno slaviti misu na crkvenoslavenskome jeziku. Podsjećat će tebe, 
tvoje nasljednike i drage mještane na moju veliku pobjedu! 

Na misalu je pribilježio: „Lovreć dne 24. listopada 1895.” Pružio 
misal župniku s molbom da se i on potpiše. Fra Kleme je nadodao: ,,žu- 
pnikujući O. Klement Šarić”. Ostao je u ladici čekajući bolje dane. Austrija 
je budno pazila da se ne bi u Dalmaciji rekla misa na crkvenoslavenskome 
u župi gdje to od starine nije bio običaj. Pokušaj se smatrao velikim 
nedjelom, jer je u bogoslužnoj slavenštini gledala opasna neprijatelja. 

Sa svojim stadom 

U poljoprivredi nalazi fra Šimun ugodan odmor i okrepu živaca. Kad 
mu dođe drag gost, a takvih je uvijek u kući, vodi ga kroz maslinike koje je 
kupnjom pribavio barskoj nadbiskupiji ili ih je sam zasadio. Kao pravi 
imotski čovjek uživao je u gospodarskome napretku pa je svojim primje¬ 
rom pokazivao kako treba raditi, i kakvo mora biti napredno gospodarstvo. 

Posjetiše ga njegovi Milinovići, na čelu s rođakom fra Jakom, žup¬ 
nikom u Runoviću. Vodi ih, kaziva sav radostan što mogu ponijeti na 

Lovreć najbolje uspomene o onome što njih posebno zanima. Daje vre¬ 
mena ne bi se ti naši seljaci do sudnjega dana odijelili od velikih maslina. 
Poveo ih na glavicu Svetoga Vida. Pokazao im u crkvici uređen grob. 

- Eto tu će končati sve zemaljsko fra Šimuna Milinovića. Knjaz mi 
je darovao zemljište gdje sagradih tu crkvicu i u njoj svoj grob. Ovdje će 
počivati mrtve kosti čekajući dan uskrsnuća! — nadoda fra Šimun. 

Krasan pogled puca na morsku pučinu s te uzvisine. Svi se zagledaše 
a fra Šimun produlji: 

- Kad koga od Imoćana nanese put i bude plovio tom pučinom, 
neka se sjeti svog zemljaka koji se cijeloga života ponosio rodnim krajem. 



Zvonik i stara Nadbiskupija 
(nadb. dvor) u St. Baru 
(Gretva) 


U ugodnu raspoloženju počitka i razdraganih živaca, na otvorenu 
krilu prirode volio je fra Šimun prošetati. Sunčano popodne jesenskog 
ugodna dana izvuklo ga ranije iz biskupade. Uzeo štap u ruke, laganim 
korakom krenuo prema Svetom Vidu, ili kako su ga Albanci nazivali 
Setević. Došetao do grobljanske ograde, sjeo na „Biskupski kamen” ili 
albanski „Guri i biskupit”. Tako nazvaše stanovnici Gretve uobičajeno 
nadbiskupovo odmaralište. Bacio pogled na morsku pučinu, uživa u mirnu 


moru, utonuo u duboke misli. Tišina u prirodi zna smiriti i najuzrujanije 
živce, uzburkanost ljudske duše stišati i povratiti željeni mir i spokojstvo. 
Radi toga je fra Šimun iskorištavao takve časove, na tom divnom prirod¬ 
nom položaju ponalazio duševni odmor. 

Ustao, oslonio se na svoj štap pa će produljiti svoju šetnju. Tako je 
često radio kad bi «tu poslovi dopuštali a vrijeme bilo prijatno. Prošao 
je Markočev krš i ravno će k izvoru Tabanovo. Čuje se kako voda lagano 
šumi prolazeći kroz kameni otvor lijepo uređene česme. Miris vode i svje¬ 
žina okoline osvježilo mu umorno staračko tijelo. Polako se spustio k 
česmi. Veliki zlatni prsten, s dragim kamenom na vrhu, skinuo s prsta i 
položio na vlažnu stijenu. Oprao ruke, osvježio lice, velikim se rupcem 
obrisao i krenuo prema Gretvi. Ne sjeti se da mu je dragocjeni prsten ostao 
na Taban ovu. 

Lagano nadbiskup šeće nazad. Neće odmah u biskupadu. Danas je 
raspoložen, obići će varoš Podgrad. Ne pazi fra Šimun tko će ga svrnuti 
u kuću. Jednako zalazi u katolika, pravoslavaca i muslimana. Svi ga neobi¬ 
čno poštuju i vole. Velika je čast kući u koju nadbiskup svrne. Ako je u 
koje obitelji u Baru i oko Bara što radosna ili žalosna, fra Šimun uvijek 
nagodi da svrati k toj kući te im čestita ili im se žaluje. Sreće se s ljudima, 
ženama, djecom, sa svakim se zaustavi, provede kraće vrijeme u razgovoru. 

Nekima je uljudno zahvalio na pozivu i lagano se između kuća pomi¬ 
cao naprijed. Nije mogao odbiti Alijin poziv. U kući mu je ovih dana bila 
svadba, sin mu se oženio. Nadbiskup je na vrijeme poslao svoj dar, kako 
to čini prigodom svakoga vjenčanja u Baru, bez obzira na vjeroispovjed 
vjenčanih. Ušao u kuću, uljudno se pozdravio sa svom čeljadi. Nitko od 
ženskoga svijeta nije stavio na lice feredžu, premda se to redovito čini 
kad uđe tuđi muškarac u kuću. Već se uobičajilo da se fra Šimuna smatra 
kućnim čeljadetom, pred kojim nema obzira koji inače prati svakoga gosta. 

Sjedi na ćilimu razastrtu po podu. Čeljad se užurbala noseći počasti 
u izobilju, jer još ima pretičaka od svadbe. Domaćica nosi, nudi, časti, 
mlada joj pomaže. 

- Da nam žive mladijenci dugo godina na čast i poštenje svojih ro- 
dielja i čitavoga gradića Bara! — nazdravio fra Šimun. 

Sunce se već nagnulo prema zapadu. Divno je pogledati na morsku 
širinu s barske uzvisine i na prekrasnu modrinu što se valovi širom prostra¬ 
noga kanala. Fra Šimun se uspinjao prema Gretvi putom, kojeg je na svoj 
tošak popločao, prijatna osjećaja što je mogao i danas učiniti dobro djelo. 

„Mnogi ne znaju čitati, pa prema tome listati svetopisamske knjige — 
misli nadbiskup idući - često imaju krive predodžbe o drugim vjerama. 
Evanđeoski se nauk najbolje propovijeda djelima.” 



Čim uđe u biskupadu, obrisa obilat znoj po ćelavoj glavi. Već su tu 
visoke godine. Prevalio je sedamdesetu. Počeo osjećati starački umor koji 
bi mu više puta u dušu unosio neraspoloženje. Čuo je kucanje na vratima 
kuće. 

— Tko je Božji? Neka uđe! — fra Šimun će idući prema vratima. 

— Prijatelj! — odgovori ženski glas. 

Vrata se otvoriše, pokaza se mlada muslimanka. Lice joj se užarilo, 
reklo bi se da će puknuti od uzbuđenja. To joj je prvi put da se našla na 
tom mjestu. Nadbiskupa je često sretala dok je čuvala ovce oko česme 
Tabanova. Uvijek ga je uljudno pozdravljala sa „Hvaljen Isus” Tako čine 
i ostali muslimani kad sretnu katolika, a ti njima uzvraćaju na musliman¬ 
ski način. Nije se prepala njegove osobe već svoje smionosti što se usu¬ 
dila prići tako uglednom čovjeku. 

— Što je naša Fatima htjela? - fra Šimun će blago shvaćajući smete¬ 
nost mlade muslimanke. 

— Gospodine, donijela sam vam prsten kojeg ste zaboravili na Ta- 
baovu! 

Fra Šimun se promijenio u licu. Njegovo se crvenilo nije zapažalo 
na staračkoj koži kao na glatkom licu zastiđene djevojke. Prepao se svoje 
nesmotrenosti i zaboravljenosti, zadivio se poštenju mlade Fatime. 

- Hvala ti, dobro dijete! — nadbiskup će primajući prsten iz djevoj¬ 
čine ruke. — Bog te dragi blagoslovio kad si tako poštena. Nagradio te 
srećom u životu! Čekaj, dijete moje, i ja ću ti priznati veliku vrlinu, pa¬ 
žnju i požrtvovnost. Spasila si me od teških briga, učinila veliko dobro 
djelo. 

Iz ladice je uzeo zlatni napoleondor i pružio Fatimi. Djevojče se 
počelo stidljivo nećkati. Pošto je starac bio uporan, morala je primiti 
njegovu zahvalnost. 

koji u Zatriebaču, ili kako ga nazivaju Albanci Triešu, župnikuje 38 go¬ 
dina. Uvjerit će se u njegov jednostavni život o kome se među svećenstvom 
mnogo priča. 

Sprema nadbiskup potrebno za putovanje. Nikola mu najavi stranku. 
U radnu sobu stupila je Lena, žena udovica s dosta djece. Više svojom 
skromnošću nego riječima moli fra Šimuna za pomoć. Njemu se žurilo. 
Otvorio pretinac za novac. Poredani su tuceti srebrenog i zlatnog novca. 
U brzini je nadbiskup prihvatio zlatne napoleondore mjesto srebrene 
vrijednosti. Velikodišno pružio ženi. Sa zahvalnošću i sa suzom u oku pri¬ 
mila je dar i izgubila se kroz vrata. U međuvremenu morao je isplatiti 
Nikoli mjesečnu plaću. Pogleda, vidi da se prevario. Njegovu zaslužbu po¬ 
klonio je siromašnoj Leni. 


Fra Jakov Milinović 
mlađi 



U ljubavi i poštovanju sa svećenicima 

Kad bi osjetio Milinović neugodno raspoloženje, nije se predavao. 
Zovnuo bi svoga Nikolu Maljevića, koji ga vjerno toliko godina služi: 

— Virice moja! — rekao bi u lovrećkoj ikavici — sedlaj konja, ode 
fra Šimun preko planine! 

Jutros je odlučio daleko preko Rumije, oko Skadarskoga jezera u 
gorje sjeveroistočno od Podgorice. Posjetit će fra Sekundina D’Acona 


— Požuri! — zapovijedio je Maljeviću — zamoli gospođu da se vrati! 
Nikola je sreo Lenu kako brzim korakom hiti prema biskupadi. 

- Znam da mene tražiš! — rekla je uzbuđeno siromašica. 

Nadbiskup je pohvalio Leninu plemenitost. 

— Očito mi je bilo, kad otvorih smotak da to zlato nije za mene — 
opravdavala se žena. — Požurila sam da bi vas izbavila iz neprilike! 

Nadbiskup je posebno nagradio poštenje siromašne žene uz uobiča¬ 
jeni poklon koji joj je redovito davao. 

Nikola je spremio konja za gospodara i konja za se. Pratit će ga na 
pogibeljnu i daleku putu. Čim fra Šimun pred staju, začu se hrzaj vjerne 
životinje. Zekan gaje ponosno nosio jedva prohodnim planinskim putelj- 
cima. Upamtio konj svako odmaralište, stao da ga gospodar i ne zausta¬ 
vlja. Pri svakome susretu s ljudima fra Šimun staje, rukuje se, djetetu dade 
kakav darak. Njegov prolazak smatraju vjernici svih triju vjera Božjim bla¬ 
goslovom. Katolici su pnosni kad vide kako se njihova poglavara časti i 
poštuje. Osjećaju da dio toga pripada i njima jer je on zbog njih . 

Nakon duga i teška putovanja stigao nadbiskup u Zagriebač. Zatekao 
je fra Sekundina pred kućom. Pere bačvu, sprema se za jamatvu. Začudio 
ga nadbiskupov posjet, ali ga nije prestrašio. Naprotiv. Lice mu se preobra¬ 
zilo od radosti i veselja što vidi poglavara pred svojim domom. 

U jednostavnoj kućici sjedi domaćin s dragim gostom. Svakim se 
časkom diže, nešto popravlja, stavlja na svoje mjesto. Opravdava svoje 
kretnje: 

- Oprostite za nered! Znate kako je čovjeku samu u brdima. Nema 
se vremena, odvuku me župski poslovi i zaboravim n'a se! 

- Sve je dobro, moj fra Sekundino! — nadbiskup će u raspoloženju. 
- Kod vas vidim franjevačku jednostavnost. Sigurno bi se Sveti Franjo 
bolje snalazio u ovoj priprostitosti nego u mojoj biskupadi, iako ni u njoj 
nema raskoši! 

Draga župniku pohvala, pokrenula ga na sve strane. Traži, otvara, 
želi počastiti najboljim što u kući ima. 

— Fra Sekundino, — opet će fra Šimun — kako ste mogli zaboraviti 
lijepu Italiju i zabiti se tolike godine u ova neprohodna brda? 

- Sve je čovjeku moguće! Naučio sam se. Ljudi su mi dobri, crkvu 
pohađaju, župnika poštuju. Daleko smo od kulturnih središta. Ništa 
nevalja iz suvremenoga svijeta nije doprlo k nama. Živi se još pradjedov¬ 
skim načinom života sa svim prastarim običajima. 

- Vi ste već u poodmakloj dobi. U ovom selu ste već 38 godina. 
Dobro bi vam došla promjena da ostatak života provedete negdje u samo- 
sanu spremajući se za smrt. 

Nadbiskupova primjedba bacila je starom fratru tugu na srce. Stao, 
zamislio se pa će kao iza sna: 

- Imate pravo, presvijetli, mislim i ja kako bih se povukao. Ovaj 
teret nije više za me. Žao mi naroda kojemu sam vjerno čitav život služio,, 
koji je mene tolike godine strpljivo podnosio, i mogu ustvrditi, iskreno 
volio. 


Nakon lijepa razgovora i odmora oprostio se fra Šimun od starca 
župnika. U pratnji poslužnika Nikole svrnuo se i kod drugih svećenika. 
Nakon četiri dana povratio se u svoje sjedište. Sjedi, odmara se od mučna, 
aii ugodna puta. 

,.Kako je drago župnicima - misli on - kad ih predpostavljeni obiđe. 

Otvaraju mu svoju dušu i srce. Žele mu pokazati svoje supjehe i neuspjehe. 
Nekako je to slađe i draže kad se vidi, obiđe, nego kad se iz daljine posma- 
tra.” 

Zastao malko u mislima pa će opet: 

„ Dobri su moji svećenici. Teško im je. Većina ih žive u zabitnim 
brdima bez ikakvih suvremenih ugođaja. Žive i rade za Boga i dobro svojih 
vjernika. Drukčije se ne može shvatiti njihova požrtovnost.” 

Nije dugo prošlo od biskupova pohoda kad banu pred vrata biskupa- 
de čovjek iz Zatriebča. 

- Ja sam dugo služio našeg župnika fra Sekundina. Umro je pred 
šest dana. Sakramente mu je podijelio i dušu preporučio župnik iz Koći. 

- Tako brzo! — prekide nadbiskup došljaka. — Je li se mnogo 
mučio? 

- Nije, presvijetli! Smrt mu je bila laka. Selo ga je pristojno poko¬ 
palo. Nego ja sam vam nešto donio. 

Gleda nadbiskup svežanj koga Albanac teškom mukom razvezuje. 
Ipak je uspio. Vadi veću količinu napoleondora i drugoga vrijedna novca. 

- To sam, presvjetli, našao skriveno u kući nakon smrti pokojnika. 
Pitao sam kapetana sela što ću učiniti. Rekao mi je da vama nosim. 

Koliko je smutila nadbiskupa smrt starog župnika, toliko gaje zadi¬ 
vilo poštenje njegovih vjernika. Zapeo u razgovoru, čekao da se smiri 
nastalo uzbuđenje. Obrisao suze pa će došljaku: 

— Žao mi je vašeg dobroga župnika. Drago mi je da je spokojno i 
kršćanski Bogu dušu dao. Hvala vašem selu koje ga je pristojno sahranilo. 
Ne mogu olako prijeći preko poštenja i velikodušnosti vašeg kapetana koji 
te je lijepo svjetovao. Sav taj novac fra Sekundino bi na isto mjesto donio 
da je još koji dan poživio. 

Nadbiskup je odvojio pristojnu svotu od priloženog novca, darovao 
poštenog donosioca. 

— Primi, sinko, — reče mu nadbiskup — tvoje poštenje platio Gos¬ 
podin Bog srećom i zdravljem u obitelji! 

Ostavština pokojnog fra Sekundina poslužila je nadbiskupu za opra- 
vak kuće i crkve u Zatriebču, za gradnju crkve u Podgorici i za gradnju 
franjevačkoga hospicija u Skadru. 

S braćom u Provinciji 

Fra Šimun je češćim gostom kotorskog biskupa. Kad dođe u Bar tu 
je našao Drnišanina dr Kažimira Furlanija. On mu je 25. lipnja 1887. sve¬ 
čano predao nadbiskupski palij. Kasnije će prijateljski drugovati s njego¬ 
vim nasljednikom dr Franjom Ucellinijem - Ticom. Najdraži je odmor 
nalazio među kotorskim franjevcima koji ga primaju kao svojega člana. 

Privatno redovito dolazi u habitu, bez biskupskih oznaka. Na taj 
način otpada s njega ono vanjsko što ga udaljuje od jednostavna fratra. Baš 
takav priprost njegov način zbližuje ga običnu čovjeku, naročito stanov¬ 
nicima gradića Kotora i cijele Boke. Razlikuje se od kotorskih fratara samo 
velikim brkom koga uredno drži na krupnu licu kao oznaku svoga misiona- 
rstva. 

Poznato je da je fra Šimun bio obljubljen profesor sinjske gimnazije. 
Ima u sebi nešto osobito što ga je i u starijim godinama privlačilo k mladu 
naraštaju. U Kotoru se sprijateljio s malim Rudolfom Visentinijem, umi¬ 
ljatim i bistirm dječakom, koji se rodio na Cetinju dok mu je otac tu služ¬ 
bovao. Zaželio taj postati franjevcem. Poslao malog Visentinija k francu¬ 
skim franjevcima koji ga odgojiše za dobra redovnika. 


Crkva sv. Vida na groblju u Baru 


Pripojio ga je Provinciji Presvetoga Otkupitelja i na veliku radost 
zaredio za svećenika 34. lipnja 1902. kad mu bijahu 23 godine. Ostao je 
sve do nadbiskupove smrti u službi barske nadbiskupije kao i tajnik fra 
Metod. 

Fra Rudolf je onizak debeljuškast, dobroćudan mlad fratar, otvorena 
pogleda, pun kotorske mekoće i franskusoga otmjena držanja. Lako se 
snašao u Crnoj Gori, zaboravio zapadni kulturni svijet, priljubio se uz 
crnogorskoga čovjeka, te nadbiskup nije imao s njime nikakvih teškoća. 
Kad je mladi dr Nikola Dobrečić, župnik u Zupcima, dobio župu Cetinje, 
nadbiskup mu je odredio za zamjenika mladomisnika fra Rudolfa. Tu ima 
najviše crnogorskoga katoličkoga življa pa će mu biti lakše radi jezika. 
Osim toga nastojao je fra Šimun da mu fra Rudolf bude bliže, u njegovu 
će domu naći oduška nakon napora u starijim godinama. 

Nije nadbiskupu lako živjeti u vječnoj skrbi, neprestanim sređiva¬ 
njem posala koji ga čekahu, i koje u najviše slučajeva nije mogao posvršiti 
do kasno u noć. Neprestano brižan, uvijek umoran, naročito nakon što je 
prevalio sedamdesetu, češće bi zaželio naći počinka gdjegod po strani u 
dobra prijatelja. 

U župnoj kući u Zupcima sjedi nadbiskup u društvu sinjskih profe- 
soa fra Silvestra Kutleše, fra Lovre Kovačevića, fra Metoda Vezilića, fra 
Jakova Latinca, tajnika fra Metoda i domaćega župnika fra Rudolfa. Na¬ 
slonio je glavu na desnicu, upro se laktom o stol i gleda milo, ali zamišlje¬ 
no, u ugodno društvo. Na licu mu upisane duboke brazgotine od umora i 
iscrpljenosti. 

— Draga moja braćo, davno je to bilo kad sam sjedio ovako s mojim 
pokojnim drugovima u zbornici Sinjske gimnazije. Sjećam se živahnih 
rasprava neumrloga fra Ante Matasa, upornih dokazivanja fra Vicka Ša- 
linovića, mirnoga razgovora fra Nikole Ivanovića, dostojanstvenoga drža¬ 
nja fra Špira Tomića, nedokazljivoga fra Jakova Grupkovića Puljana. 
Kad bi nas slušao tko sa strane, rekao bi da ćemo se — na pobiti. Međutim 
misli svih nas išle su istim putom, sve se sređivalo u bratskoj ljubavi, samo 
na razne načine, već prema značaju pojedinaca. Dođoste mi, nastavnici 
moje drage Gimnazije donijeti prijateljski i bratski pozdrav kao da predo¬ 
sjećate da se moj život bliži ka kraju. 

Zapeo starac, promiješao se na sjedalici, sklopio ruke na stolu, gle¬ 
da neodređeno kroz otvoren prozor pa će dalje: 

— Nemojte se čuditi mojim predviđanima. Tu je 75. godina. Dug je 
to vijek za čovjeka koji ga provede u trudu i radu. Prošlo je preko dva¬ 
deset godina otkako se otrgoh od matične Provincije. To je bilo samo ti¬ 
jelom. Duh je moj uvijek i neprestano, braćo, bio s vama. Više puta sanjah 

Sinjsku gimnaziju, učenike ocjene, sjednice. Sve je to mašta kitila na svoj 
način. Vezala me s mojim neumrlim i dragim drugovima, bacala iz Sinja u 
Beč, Imotski, Lovreć... 

Ponovno nadbiskup stao, gucnuo dva gutljaja, odložio čašu, gleda 
neodređeno preda se pa nakon kratke stanke produži: 

- Volio sam svoju Provinciju. Nastojao sam biti pravi pastir povje¬ 
renoga stada u Crnoj Gori uvijek s pomišlju: ne smijem osramotiti zajedni¬ 
ce koju moja osoba predstavlja pred tolikim svećenicima i vjernicima. Drag 
mi je posjet svakoga fratra, pa nastojim koliko mogu svakomu biti valjan 
i iskren domaćin. Želio sam pomoći braći iz Provincije gdje god sam mo¬ 
gao. Isposlovao sam našemu dragomu fra Ivanu Markoviću od Svetoga oca 
Leona XIII. naslov doktora bogoslovije. To je zaslužio jer je zadužio 
Crkvu svojim vrijednim učenim djelima i raspravama. Ugodno mi društvo 
pružahu dva moja lmoćanina: fra Jozo Malić i fra Vergil Perić. Bismo po¬ 
vezani prijateljskim svezama za vrijeme sinjskoga školovanja, pa ostadosmo 
u dobrim odnosima kad njih dvojica dođoše u Kotor za profesore, iako 
ostaviše našu Provinciju. Budite uvjereni da su im duše u toj zajednici, 
da je zaboravili nisu, i da je i sada vole i ljube. Don Vergila Perića poča¬ 
stili da se može poslužiti crvenim pašom kad nastupa u Beču kao zastu¬ 
pnik naše drage Imotske krajine. 

- Preuzvišeni, zaboravismo Vam izručiti pozdrave fra Ivana Mar- 
kovića - prekida ga fra Lovro. 

— Eh, moj dragi fra Ivan! — uzdanuo fra Šimun. — Četiri je godine 
mlađi od mene. Uvijek smo se dobro slagali i sporazumijevali. Dvanaest 
smo godina živjeli skupa u sinjskome samostanu. Ugodan je to, pobožan i 
učeni čovjek. Kad se 1887., sutradan po Velikoj Gospi, slavila u Sinju dvje¬ 
stota obljetnica Gospina povratka iz Rame u Sinj, fra Ivan je nastojao da 
ja, kao nekadašnji sinjski župnik, predvodim veličanstveno slavlje. Nikada 
onakve procesije kad nosismo dragu sliku u novosagrađenu crkvicu na tvr¬ 
đavi, nikada toliko svijeta iz sve Cetinske krajine, nikada onakve svečano¬ 
sti, pobožnosti i oduševljenja. 

Starcu je poletjela suza, oči se zacaklile, iz širokoga rukava svojega 
habita izvukao rubac i suze brisao. 

- Kao nadbiskup nisam zaboravio svojega Lovreća i Opanaka, 
svoje Imotske krajine. Ponosio sam se svojim seljačkim rodom, volio sam 
zavičaj, rado sam u nj navraćao, osobito dok mije majka bila živa. 

Prekinuo priču, u grlu mu riječ zapela. Nije mogao suzdržati suze. 
Velikim rupcem brisao je oči i nos. Kad se malko smirio, proslijedi: 

— Duša joj se raja nauživala! Bila je prava majka. Svoju dušu prelila 
je' u moju. Njezina pobožnost, požrtovnost i danas mi lebdi pred očima. 

Kad mi je bilo teško, uzdalinuo bih: .,0, majko moja!” Siguran sam da su 
me njezina molitve pratile i da me danas prate! Nisam mogao prispjeti na 
sprovod, ali joj dušu.vežem s mojim molitvama i svetim misama. 

Društvo je pozorno slušalo svojega fra Šimuna. Nimalo se nisu osjeća¬ 
li ukočenima pred njime. Svi su oni njegovim učenicima, svi ga i danas 
vole kao što su ga voljeli u svojim mladim danima. 

- Preuzvišeni, - opet će Kovačević - Sinjska i Imotska krajina ne 
zovu Vas drukčije nego „Naš fra Šimun”. Rijetko tko zna Vaše prezime. 
A pozna Vas malo i veliko! Svaki je Vaš posjet svečanost za jedan i drugi 
kraj. Osobito su na Vas ponosni Vaši Lovrećani i Opančani. 


Fra Šimun Milinović 
u posljednjim godinama 
života 


— Znam, znam — prekide ga fra Šimun — osjetio bi to pri svakome 
susretu s našim ljudima. Njihove radosti biše i mojim radostima, njihove 
žalosti mojom tugom. Dugo sam tužio za nezamjenjljivim fra Rajmundom 
Rudežem, toj žili kucavici moje drage Imotske krajine. Da sam mogao, 
pohitio bih na krilima ljubavi i isplakao se nad njegovim odrom. Istina, to 
sam učinio kasnije kad posjetili moj Imotski. 

—■ Fra Silvestre, dragi moj Imoćanine, pozdravi mi milog fra Ivana 
Tonkovića, fra Marinka Vukušića, moga župnika fra Stanka Borića i nada 
sve sinovca fra Jaku, župnika u Runoviću. Preporuči mu da nastoji naći 
sebi nasljendika iz misničkog plemena Milinovića. Tisuće pozdrava šaljem 
svojoj Imotskoj krajini kojom se dičim i ponosim. Kad prođu Imoćani 
brodom ispred barske luke, neka podignu glavu, zaustave pogled na crkvici 
Svetoga Vida. Tu nad morskom pučinom počivat će kosti Imoćanina, 
Lovrećanina. Svaka molitvica, uzdah upravljen Bogu koristit će mojoj 
duši! 

Grobnica pk. nadbiskupa o. 
Šimuna Milinovića u crkvi 
sv. Vida u Baru 


Nakon kraćeg boravka u Milinićevoj biskupadi gosti su napustili 

Bar. 

- Pozdravite mi Sinjsku i Imotsku krajinu! — Kad se izljubio s njima 
doviknuo im je fra Šimun - Pod svakim onim kamičkom utisnut je barem 
koji hip mojega života, razuma, razmišljanja, moje mašte, osjećaja, volje, 
ljubavi i molitve! 


I 

Oproštaj i smrt 

Na vratima se začu oštro kucanje, potom stupi u sobu ozbiljnim 
korakom fratar srednjih godina. Čovjek je koštunjava široka lica, crnih 
uređenih brkova i velikih smeđih očiju, samosvijestan i pomalo ponosan. 

- Preuzvišeni, pozdravivši ga reče - dolaze svećenici. Mogu li ih 
pustiti u vašu sobu? 


— Neka ih! Pusti ih! Željan sam razgovora s braćom koja se pate i 
trude zajedno s nama oko svojih vjernika! 



više mu na licu svoj biljeg. Na ćelavoj glavi sačuvaše se iznad ušiju i zatilj¬ 
ka prorijeđeni čuperci sijede kose. Ispod nosa još se koči ovelik brk. 
Izgubio je od svoje muževnosti, kad se u mladim godinama kočio na gor- 
štačkome licu svojom cmoćom i bujnosti. Staračke se bore naselile po ne¬ 
kadašnjim oblim obrazima pa je lik mladog Milinovića nadbiskupa, koji je 
poodavnije sjao od ljepote i dostojanstva, izgubio svoju svježinu. Jedva se 
može poznati daje to negdašnji „naš fra Šimun”. 

Čuje se ispred biskupade kako se fra Metod, tajnik rukuje s gosti¬ 
ma. Svaka se riječ dobro čuje u nadbiskupovoj sobi. On kadkada upre po¬ 
gled kroz prozor kako prepozna po glasu koga od svećenika. Dok fra 
Metod uljudno pokaziva svakomu kuda će k nadbiskupu, poslužitelj Ni¬ 
kola Maljević odvodi konja u staju. 

Prispješe: fra Antonio Campanella, Napolitanac, župnik u Podgorici. 
fra Girolamo Gioffi, Napolitanac, župnik u Koći, fra Leonardo Gojani 
Albanac, župnik u Zatriepču, fra Luigi Carola, Napolitanac, župnik u Še- 
stanima, fra Andirja Gječović, Albanac, župnik u Livarima, fra Rudolf 
Visentini, župnik u Zupcima, fra Bonaventura Da Contrada. Napolitanac, 
župnik u Ulcinju, fra Martin Tokić, Hrvat, župnik u Svetom Nikoli, fra 
Giovanni Da Salvo, iz Valmezora kod Palerma, župnik u Svetom Đorđu, 
don Marko Aštić, iz Bara, župnik u Salču i don Niko Dobrečić, također 
domaći sin iz Bara, župnik na Cetinju. K njima su se pridružili, uz tajnika 
fra Metoda, stanovnici biskupade fra Đildo iz Dubrovnika i fra Blaž Čen- 
gić. 

Još je prohladno jer je ožujak tek započeo. Zna on u crnogorskim 
brdima, po gjekada i uz samo more, pohoditi stanovnike prolaznim sni¬ 
jegom ili jačom burom. Ponedjeljak je pa svećenici osjećaju umor od juče¬ 
rašnjega korizmenoga bogoslužja. Na vrijeme su obaviješteni da danas budu 
gostima svoga nadpastira, koji ih želi još jednom vijdeti, dati im posljednje 
napomene i od njih se oprostiti. 

— Draga moja braćo, — tako je započeo kad se okupiše oko njega — 
uvijek sam vas rado gledao u ovoj biskupadi. Svaki od vas bio je drag i ugo¬ 
dan gost mojega nadbiskupsloga stola. Oh, kako je bio slađi zalogaj kad bi 
se pojeo u društvu s bratom svećenikom! 

Nastalo je zajedničko pljeskanje u znak odobravanja i priznanja. Dok 
je ruka u ruku udarala, okrenuše se jedan prema drugome sa zadovoljstvom 
dobacijući štogod iz svojega iskustva. 

- Hvala, braćo svećenici, na priznanju! Ništa u životu nisam činio 
radi ljudi, već radi Boga. Zapravo, što god činjah ljudima, uradih jer to 
od mene traži Bog! 

Nadbiskup malko zapeo, počelo ga dušiti. Uvijek je tako u životu 
svakoga čovjeka kad se oprašta od čega važna. 

Prije preuzimanja službe u ovoj nadbiskupiji upravih vam iz Rima u 
„Pastirnici” slijedeće riječi: „Kako da vam srce rastrovim i u njega sva 
čuvstva, kojimi je moje obuzeto pretočim, međusobno ih spojim, k nebe¬ 
skim željama uzdignem, da postanemo, mnoštvo vjerujućih srca jedno i 
duša jedna, ne bih znao drukčije, nego slijediti glasnu trublju Isusova 
apostola svetog Pavla; „Milost vami i mir od Boga Oca našega i Gospodina 


Isusa Krista.” „Tu sam vam na dugo govorio o ljubavi prema Bogu i 
bližnjemu. Tu sam napisao: ,Najpotla: ljubite se među sobom! . . . Ukla¬ 
njajte se od svake parbe, od svakoga inada, od svih zadjevica i mržnja!” 
To vam i na koncu svojega biskupovanja preporučam. 

Zamukao nadbiskup. Još je na nogama. Pogled je oborio, gleda na 
stol u knjigu koju od uzbuđenja prevrće na jednu i na drugu stranu. Vi¬ 
djelo se da je starac ganut. Zacaklile mu se oči, zasuzile oči okupljenih. 
Tko bi ostao ravnodušnim na rastanku s tako dobrim poglavarem? Više 
je sličio na milostiva i razborita oca nego na starješinu. 


Proslava 150. obljetnice 
rođenja nadbiskupa 
MUinovića u Lovreću 
- na simpozijumu govori 
župnik fra Anđelko Šimić 



- Kako na koncu? — digao se dr. Nikola Dobrečić - Kako na ko¬ 
ncu? Još ćete vi dugo biti na čelu nadbiskupije, nositi i časni naslov „Srp¬ 
skoga primasa”! 

- Dobro, moj don Nikola! Hvala ti na laskavim riječima! Upamti, 
ja nisam naivan čovjek. Tu su godine, tu je nešto što me jako priteže k 
zemlji. Ne, ne! Ja nikako ne mogu dočekati Uskrsa! 

Ponovno tišina u dvorani. Nadbiskup je sada u svečanome biskup- 
skome odijelu. Želio je da oproštaj bude svečan i topao. 

- Nikola je spomenuo, braćo svećenici - dalje će on - „prima- 
ciju”. Da, dobih je od Svetoga oca tek 1902. Od tada sam se potpisivao 
časnim naslovom „Barski prabiskup i Primas Regni Serbiae”. Nego, braćo 
svećenici, neće biti zgorega da pred vama sažmem svoj rad oko npretka 
naše nadbiskupije. Poslušajte: 

“Za gradnju crkve na Cetinju dobio sam odobrenje od knjaza 1895. 
Za crkvu i kuću potrošio sam 44.000 forinti. Leon XIII. darovao je 10.000 
franaka, Strosmayer 5.000 forinti, ostalo sam primio s raznih strana. 



Proslava 150. obljetnice nadbiskupa Milinovića — splitski nadbiskup otac t Franić. 
u pratnji provincijala o. S. Sipica i župnika o. A. Šiimća, otkriva Milinovića bistu 

u župskoj crkvi 


Za opravak stolne crkve potrošio sam 4.000 forinti. Nakon potresa 1905. 
potpuno sam je obnovio i povećao potrošivši 50.000 kruna, pa opet 
16.000 kruna. Pomogao mi je Pijo X. i ostali dobročinitelji. Za crkvu i 
groblje Svetoga Vida potroših 12.000 forinti. 1906. dobio sam dopuštenje 
za zidanje crkve u Podgorici. Dao sam za zemljište 40 napoleondora, za 
gradnju crkve predviđena je svota od 30.000 kruna. Išlo bi nadugo i široko 
kad bih iznosio sve ostale pojedinosti i troškove uložene u gradnju crkava 
i župnih kuća po nadbiskupiji. Spomenut ću konačno: za sve radove na 
crkvama i crkvenim kućama utrošeno je do 21. lipnja 1907. oko 152.000 
kruna. Pripomoć su mi davali: Leon XIII, Pijo X. Rimska i Lionska propa¬ 
ganda, Društvo Svetoga Leopolda u Munchenu te pojedinci. Imao sam 
velika poznanstva po Evropi, ljudi su me razumjeli i bili velikodušni prema 
mojim potrebama. 



Proslava 150. obljetnice nadbiskupa Milinovića na Lovreću 


Nadbiskup je sjeo i u predahu razvio se u razgovor o svemu što je 
izložio. Padala su pitanja, fra Šimun je odgovarao. Zadržaše se dosta na 
maslinicima što ih je kupio ili zasadio te onima koje je našao napuštenima i 
obradio. 

— Neka je sve na Božju slavu! — nadodao je — i na korist mojega 
nasljednika. Nadam se da će se sjetiti moje duše. 

Na koncu je nadbiskup ustao i završio današnji razgovor. 

- Više sam puta molio svetog oca da me razriješi teške dužnosti. 
Želio sam se povući u Omiš, u lijepi, tihi samostan moje Provincije gdje 
umriješe moj rođak fra Šimun i moj stric fra Jako. Dokazivao sam sada¬ 
šnjemu Piju X. da su me godine pritisnule, nadbiskupija besputna i raštr¬ 
kana, ah sve bi uzalud. Osjećam da je lađica mojega života doplovila u 
neposrednu blizinu luke pa vas, braćo svećenici, preporučam Bogu. Blaže¬ 
noj Djevici Mariji, a vi se sjetite u svojim misama i molitvama staroga fra 
Šimuna Milinovića koji vas je očinski volio, i sada vas jednako ljubi 

Nije dugo prošlo od svećeničkoga sastanka i fra Šimun leže u poste¬ 
lju, s koje više nije ustao. Vjernici molili za njegovo ozdravljenje, liječni¬ 
čko znanje ne donese nikakove koristi. Nadošla je upala pluća. U teškoj 
bi ognjici buncao: ..Sveti oče, molim Vas, oslobodite me teške nadbi¬ 
skupske službe!” 

Sveti otac više puta zaželio bolesniku skori oporavak i nekoliko puta 
slao mu svoj apostolski blagoslov. Vlada na Cetinju pokušala je sve ljud¬ 
sko kako bi spasila život barskoga nadbiskupa. Knjaz Nikola, prijestolo¬ 
nasljednik Mirko i čitava njihova obitelj sa strepnjom iščekivahu raspleti 
teške bolesti svoga iskrenog prijatelja. Na žalost cijele Crne Gore, bez ra- 
like na vjeru, taj hrvatski velikan, opremljen svetim Otajstivma, predade 
Bogu dušu. 

Na osvit Velikoga četvrtka, 24. ožujka 1910., zaklopio je zauvijek 
svoje umorne oči. 

U ranim satima zvona sa stolnice tužno brecahu najavljujući Baru i 
cijeloj Crnog Gori žalosnu vijest da nema više među živima , .našega fra 
Šimuna”. Telefonskim i brzojavnim putom doznala je javnost širom do¬ 
movine i Evrope za smrt velikoga nadbiskupa. Knjaz je osobno obavije¬ 
stio Svetog oca o smrti svoga prijatelja i poslao mu sažalnicu. Na stranica¬ 
ma francuskih, talijanskih i austrijskih novina iznosio se život i rad barsko¬ 
ga nadbiskupa, a oplakale su ga domaće nobine: zagrebačko „Hrvatstvo” i 
.Obzor”, zadarski „Narodni list” splitsko „Jedinstvo” i „Dan”, crnogor¬ 
ski „Glas Crnogorca” i Cetinski vijesnik”. Stižu brojne sažalnice sa svih 
strana, među kojima se ističu Svetog oca Pija X, knjaza Nikole I, prijesto¬ 
lonasljednika Mirka i crnogorske vlade. 

Osvanuo je lijep proljetni dan 29. ožujka. U Gretvi se skupilo u pret- . 
podnevnim satima silno mnoštvo svijeta, bez razlike na vjeru. Sudjelovat 
će zadušnicama, sprovodui pokopu barskoga nadbiskupa. Ležao je na odru 
punih pet dana. Pružena je prigoda svakomu da se pomoli uz njegov lijes, a 
prijateljima iz daljine da mogu na vrijeme stići u Bar. Za svečanom misom 
održao je odulji govor o pokojnikovu životu i radu fra Krsto Belamarić, 
službeni izaslanik njegove Provincije Prestetoga Otkupitelja u Dalmaciji. 
Pogrebne obrede vodi kotorski biskup Franjo Ucellini-Tice. Žalobna po¬ 
vorka razvila se kroz bujne maslinike do crkivce Svetoga Vida. Ne vidi joj 
se ni početka ni kraja. Uz fra Krstu Belamarića tu je fra Venceslav Bilušić, 
upravitelj Sinjske gimnazije, rodbinu je zastupao sinovac fra Jako Mili- 
nović. Privremeni upravitelj nadbiskupije fra Metod Radić na čelu je 
dvadesetorice svećenika iz bliza i daleka. U povorci je odred vojnika s 
časnicima i vojnom glazbom. Crnogorsku vladu zastupaju prijestolonasljed¬ 
nik Mirko, ministri Tomanović i Vuković. Predstavnik pravoslavne crkve 
je Nehumski episkop Kiril Mitrović. Muslimanski predstavnik je barski 
kadija sa svojim bližnjima. Tu su austrijski veleposlanik skupa s konzu¬ 
lom, Veleposlanici talijanski i francuski s konzulima, predstavnici raznih 
talijanskih i francuskih društava, barske općine i drugi. 


Dok se lijes s posmrtnim ostacima spuštao u grobnicu, knjaz je u 
Cetinju jadikovao: 

- Više nikada neću imati Milinovića, mojega dragoga i umnoga Mi 
linovića! 

Kotorski biskup predmoli posljednje molitve nad otvorenim grobom, 
tuže svećenici njegove nadbiskupije, kuka siročad kojoj se osuši desnica 
što je za tolike godine trla patničke suze, plaču brojni prijatelji, znanci i 
štovatelji. Izgubiše svoga miloga fra Šimuna, čijega imena bijahu puna 
mnoga usta. 



Proslava 150. obljetnice rođenja nadbiskupa Milinovića na Lovrecu 


Zvona su tužno zvonila i objavlivala smrt časnog pokojnika po mno¬ 
gim našim mjestima gdje je živio i radio. Govorile su se mise i držale zadu¬ 
šnice posebno na Lovreću, u Imotskome, Omišu i Sinju. Općinsko vijeće 
u Sinju 2. travnja poziva građane na zadušnice koje će se održati u smjskoj 
crkvi 14. travnja u 10 sati. Kroz to vrijeme moraju biti zatvoreni svi duća¬ 
ni i javne radionice, a sva društva i ustanove izvjesiti crne zastave i sagove. 
U proglasu koji je izvješen na ulicama Sinja piše: 

„Sinjani, ime ovog uzoritog muža međ nama napose ostavlja dubo¬ 
kog poštovanja i žarke ljubavi vrijednu uspomenu, a da ta uspomena u sr¬ 
cima našim ostat će neizbrisivom, dokazom je što i sinovi naši, koji nije su 
imali sreću da ga upoznadu, podučeni našom harnošću, rado spominju ime 
dobrog fra Šimuna.” 

Proslava u rodnoj župi Lovreću — Opancima 

150. obljetnica rođenja Fra Šimuna Milinovića, barskoga nadbisku¬ 
pa, proslavljena je u rodnoj župi na najsvečaniji način. 

Treba zahvaliti žilavosti i upornosti župnika Fra Anđelka Šimića 
da je sve ispalo kako je čovjek najbolje mogao poželjeti. U proslavu je uk¬ 
lopio 50. obljetnicu gradnje nove veličanstvene župne crkve, a da bi či¬ 
tavoj proslavi dao posebno duhovno ozračje, spojio je dijeljenje sakramen¬ 
ta sv. krizme u isto vrijeme. 

Duhovna obnova trajala je od 27-30. travnja. Za voditelje pozvao 
je župnik fra Lava Krivića, don Slobodana Štambuka, fra Vinka Prlića, 
fra Petra Lubinu, don Stanka Jerčića i č. s. Ljiljanu Todorić. Duhovni 
nagovori i predavanja staleški su raspoređena: za djecu, za mlade, za kri¬ 
zmanike, za roditelje i za kumove. Da ne bijedni smetali drugima posjetio¬ 
ce je razdijelio po crkvama: u novu župnu crkvu, staru župnu crkvu na 
groblju, u crkvu sv. Ante kod stare župne kuće i u vjeronaučnu dvoranu. 

Glavna je proslava započela 1. svibnja u novoj veličanstvenoj župnoj 
crkvi. Započelo je koncelebracijom koju je predvodio splitski nadbiskup 
dr. Frane Franić, a sudjelovali su brojni svećenici. On je održao sadržajnu 
homiliju. Nakon mise održao je predavanje za prisutne fra Vjeko Vrčić: 
„Život i rad fra Simuna Milinovića”. Slijedilo je otkrivanje biste fra Ši¬ 
muna Milinovića koju je izradio priznati umjetnik i pedagog, mještanin 
Kruno Bošnjak. Zavjesu je digao nadbiskup Franić, a postavljenu izložbu 
o životu nadbiskupa Milinovića i gradnji nove crkve otvorio je provincijal 
dr. fra Šimun Šipić. Zatim je slijedio recital s. M. Petričević „Svijetli lik” 
posvećen fra Šimunu Milinoviću. 

Slijedila su predavanja: don Ante Škobalja, dra fra Karla Jurišića. dra 
fra Brune Peze, dra fra Vinka Malaja. 

Pripremljen je objed u gostionici Madunić u Cisti Provo. 

Poslije objeda proslijedili su s predavanjima prof. fra Josip Soldo, 
dr. fra Viče Kapitanović, prof. dr. Ivan Petričević, prof. Ivan Bekavac-Ba- 
sić i prof. fra Gabrijel Jurišić. 

Barski nadbiskup msgr. Perkolić nije mogao prisustvovati, kako je 
bilo predviđeno, jer se upravo oporavljao nakon teže operacije. U svečan¬ 
osti sudjelovao je njegov generalni vikar Marko Kolović s još jednim 
svećenikom. 


Svečanost prvog dana završila je izvedbom dramske slike „Vilinski 
duh” koju su prikazali đaci Franjevačke klasične gimnazije u Sinju. Na kra¬ 
ju je VIS franjevačkih bogoslova iz Makarske održao koncert. 

Drugi dan, u četvrtak, započelo se koncelebracijom prisutnih sveće¬ 
nika. Djevojčice i dječaci izveli su recital s. Marije od Presv. Srca Petriče¬ 
vić „Moj rodni kraju”. Slijedila su predavanja: dr. fra Andrije Nikića, prof. 
Anđelka Mijatovića, fra Dušana Domića i Mire Šamije. U novosagrađenoj 
župnoj kući završio je ručkom ovaj uspjeli znanstveni skup. 

Župljani su se u velikom broju odazvali sudioništvom u duhovnoj 
obnovi. Prvog svibnja, na glavnoj proslavi, prostrana crkva bila je ispu¬ 
njena vjernicima: domaćim koji još čuvaju kućno ognjište i onima koji se 
odseliše u druga mjesta i gradove, a za ovu se prigodu navratiše u svoj 
rodni kraj. Bilo je dosta gostiju iz susjednih župa. Također su čitavoj sve¬ 
čanosti prisustvovali brojni svećenici, svjetovni i redovnički, kao i čitava 
franjevačka bogoslovija iz Makarske i sjemenište iz Sinja. 

U nedjelju 5. svibnja sakramenat sv. krizme podjelio je generalni 
vikar splitskog nadbiskupa don Mile Vidović. Za ovaj lijepi i svečani čin 
predviđen je bio msgr. Perkolić, barski nadbiskup. Na njegovu žalost, kao 
i na žalost župnika Šimića i svih vjernika spriječila ga je viša sila. Splitski 
nadbiskup dr. Franić bio je zauzet na drugom mjestu pa je msgr. don 
Mile dostojno zamjenio visoke crkvene dostojanstvenike. 

Dao dragi Bog da sličnih proslava još dočeka Imotska krajina! 

Kazalo sadržaja romansiranoga života 


1. U dvorima Matije Milinovića. 

2. Kroz Katića zaselak.• • • 

3. U Imotskome. 

4. Svatovi... 

5. Vjenčanje i pirovanje . . .. 

6. Anica domaćica i majka. 

7. Trbonoše. 

8. Ode Ante u torbare. 

9. U fra Anđelovoj školi. 

10. Odluka da Mate ide u Fratre. 

11. U Omišu. 

12. Seoska idila. 

13. Krizmena svečanost. 

14. U gimnaziji. 

15. Praznovjerja. 

16. Priča o Gavanu i njegovim dvorima. . . 

17. Fratar. 

18. Viši razredi gimnazije. 

19. Svećenik. 

20. Prva služba. 

21. Božić na Lovreću. 

22. Oluje.. 

23. Na Bečkome sveučilištu. 

24. Asanaginica. 

25. Schmerlingove intrige. 

26. Pred carem u Beču. 

27. Osposobljeni profesor. 

28. Stećci. 

29. Franjevačka klasična gimnazija u Sinju 

30. Božić u Dalmatinskog zagori. 

31. Sinjski župnik. 

32. U vrtlogu. 

33. Pisac. 

34. Uz domaće ognjište. 

35. S Rudežom u Imotskome. 

36. Na očevu pogrebu. 

37. Tuga za Matasom. 

38. Nadbiskup. 

Pomagala 

Pri izradi romansiranoga života i rada barskoga nadbiskupa fra Šimu- 
na Milinovića pisac se služio slijedećim pomagalima: 


I Arhivi 

Franjevački samostan Imotski 
Franjevački samostan Omiš. 

Barska nadbiskupija: Autobiografija O. Š. Milinovića. 

Župski ured Lovreć. 

Franjevačka klasična gimnazija Sinj. 

II Literatura 

O. S. Zlatović: Franovci Države Presv. Otkupitelja i Flrvatski puk u Dal¬ 
maciji. Zagreb 1888. 

O. P. Baćić: Spomen knjiga Franjevačkog gimnazija u Sinju, Sarajevo 
1905. 

Jovan Sundečić: Izabrane pjesme (Matica Hrvatska). Uvod u njegov život i 
rad opisao Hugo Badalić. Zabreb 1899. 

Dr. O. 1. Marković: Slaveni i pape II dio. Tekst konkordata Crna Gora — 
Vatikan str. 459 - 462. 

F. I. Marković: Sinj i njegovo slavlje, Zagreb 1898. 

Fra Rajmund Rudež: Hrvati i talijanaši u Imotskoj krajini, Zadar 1884. 
O. Simun Milinović: Crtice o slavenskoj liturgiji, Zadar 1880. 

O. Šimun Milinović: Biač starodrevna hrvatska priestolnica u Kaštelima, 
Zaoar 1886. 

O. Šimun Milinović: Cetinski knez Domaldo, Zadar 1886. 

O. Šimun Milinović: Pastimica svećenstvu i vjernome puku prabiskupa 
barskog, Rim 1886. 

Š. Milinović: Kratko opisanje Lovreća u Dalmaciji. Zagreb 1859. JAZU, 
Kuk. arh. V. 

A. Ujević: Imotska krajina, Imotski 1953. 

O. V. Vrčić: Zbornik „Kačić”, br. IV 1971, Split 1971. Metod Radić 
str. 155 — 160. 

O. V. Vrčić: Odjeci, Imotski 1967. Fra Paško Vujčić str. 92 - 98. 

O. V. Vrčić: Župe Imotske krajine 1 dio. Imotski 1978. 

O. V. Vrčić: Župe Imotske krajine II dio, Imotski 1980. 

Dr Mate Šimundić: Jezik narodne balade „Asanaginice”, JAZU, razred 
za filologiju, Zagreb 1979. 

Kraj hladne ploče barskoga nadbiskupa 0. Šimuna Milinovića, Split 
1910. 

Jovan Sundečić: Brat Marko i sestra Jeka, Zagreb 1890. izvadci pjesme o 
Imotskome str. 6-10. 

Stato della Dalmata Francescana Provincia De MM. OSS. Dell SS. Ređem- 
tore dal P. A. Luić. Spalato 1857. 

Schematismus provinciae Sanctissimi Redemptoris in Dalmatia Ordinis 
Fratrum Minorum, Spalati 1909. 

Opći šematizam Kat. Crkve u Jugoslaviji, Sarajevo 1939. 

Opći šematizam Kat. Crkve u Jugoslaviji, Zagreb 1975. 

ili Pisac je osobno posjetio: 

Župu Lovreć - Opanci; franjevačke samostane: Imotski, Sinj, Živogošće, 
Zaostrog, Makarsku, Zadar, Kotor, Beć, Rim-Ara Ćeli; Bar, Cetinje, Budvu, 
Kotor, Titograd (Podgoricu), Njeguše. 

Bilješke o piscu 

Fra Vjeko Vrčić rođen je 28. veljače 1914. u Imotskome od oca 
Luje i majke Ane rođene Jeličić. (Djed mu Mihovil doselio iz Šibenika u 
Imotsku krajinu, gdje je radio kao učitelj. Tu je i umro). 

Osnovno školovanje fra Vjeko završava u rodnome gradu: Poslije 
odlazi u gimnaziju u franjevačko sjemenište u Sinj. Bogosloviju studira u 
Makarskoj. Za svećenika je zaređen 12. ožujka 1938. U početku radi kao 
profesor na Franjevačkoj klasičnoj gimnaziji s pravom javnosti u Sinju 
(1939 — 1945). Poslije radi kao župnik u Metkoviću (1945 — 1958), 
Runoviću (1958 — 1959), Igranima-Drašnicama (1959 — 1961), Imotsko¬ 
me (1961 — 1967) i Vrgorcu (1967 — 1982). U jesen 1982. odlazi u 
mirovinu u imotski samostan. 

Još od gimnazijskih dana počinje pisati i surađivati u raznim publi¬ 
kacijama. U zadnje vrijeme posebno je zapažen u „Mariji” s crticama iz 
župničkog života. Objavio je posebne knjige: Odjeci 250-godišnjeg rada 
župe Imotski, Imotski 1967; Biokovski župnik, (osvrti i refleksije), Imotski 
1969; Svećenici i redovnici Imotske krajine, Imotski 1970; Vrgorska kra¬ 
jina, Vrgorac 1972; Neretvanske župe, Metković 1974; Naš Magistar, 
Vrgorac 1977; Župe Imotske krajine I, Imotski 1978; Župe Imotske kra¬ 
jine II, Imotski 1980; Govori župnik, Split 1982; Poslijednji bijeg, Imot¬ 
ski 1984. 

